
Patria este cuvântul. 


CUVÂNT ÎNAINTE 


Este greu să începi a scrie, şi trebuie să recunosc că această scriere despre 
filosofia lui Lucian Blaga este, pentru mine, greu de început. 


Lucian Blaga este o valoare naţională prin poezia lui şi o valoare mondială 
prin gândirea, prin filosofia lui. El este şi va rămâne un colos al înțelepciunii 
europene de la mijlocul secolului XX. Vasile Dem. Zamfirescu spune foarte 


frumos " ...fenomenul stil îl determină pe Blaga să pună la baza concepţiei sale despre 
stil, unitatea stilistică a unei culturi, ideea de inconştient, ....acesta este singurul element, 
fără îndoială, ca orice piatră de temelie, extrem de important, pe care Blaga îl preia de la 
Freud, dar care îl plasează ireversibil în constelația teoriilor abisale unde, dacă ar fi fost 
tradus într-o limbă de circulaţie universală, ar fi strălucit ca un astru de primă mărime." 
(Vasile Dem. Zamfirescu, Între logica inimii şi logica minții, Editura Trei, 1997, p.121). 


Blaga a avut norocul să se formeze ca intelectual într-o Românie în care 
vârfurile intelectuale erau din belşug şi toate se afirmau, ca şi într-o Europa, 
de după primul război mondial, în care era o efervescenţă culturală, artistică. 
Numai Rusia era izolată politic după revoluție. A avut ghinionul ca urmările 
oribile ale acestei revoluții să fie impuse, pentru a lărgi acest regretabil 
experiment social, şi României după cel de-al doilea război mondial. Din 
1947, marxism-leninism-stalinismul a fost singura gândire acceptată de 
oficialități. Un adevărat filosof, un idealist, ca Lucian Blaga, mai ales atunci 
când nu a fost de acord să-şi renege tot ce a scris şi să devină materialist şi 
marxist, nu-şi mai putea găsi locul într-o universitate, într-o şcoală. Primele 
lui două trilogii, care de-abia fuseseră publicate, au fost scoase din 
biblioteci, poezia lui a fost uitată, ambele pentru mult timp. Filosofia lui a 
rămas aproape necunoscută atât aici, în ciuda ediției din 1969 nu a existat un 
curs Blaga la Facultatea de Filosofie din Bucureşti, cât mai ales în afara 
granițelor, până când Constantin Noica, la mijlocul deceniului 80, a făcut un 
efort să prezinte o crestomaţie din textele lui filosofice peste graniță. Din 
păcate, nu a mai avut timp, părăsindu-ne şi el în 1987. 


Un mare filosof care a fost oprit să mai vorbească şi care a rămas un 
necunoscut. Nici în epoca de înflorire culturală a României, cu toate că a fost 
primit în Academia Română, nu a fost scutit de critici violente. A fost 
ironizată încercarea lui de a spune ceva nou despre inconştient şi părintele 
Dumitru Stăniloaie, gânditor ortodox şi personalitate de seamă s-a angajat 
într-o polemică cu el pe tema ortodoxismului, scriind Poziţia domnului 
Lucian Blaga față de creştinism şi ortodoxie. Dumitru Stăniloaie l-a "iertat" 


pe Blaga după 1989 când spune într-un interviu " ..m-am angajat -cu regret- într- 
o polemică cu el...Reflectând ulterior asupra sistemului său, am realizat că îngloba idei 
creştine, în afara termenilor împrumutați din creştinism."(Interviu realizat de Victor 
Botez, Missionnaire du sacre, în Philosophes roumains, repere universels, Redaction des 


publications pour l'etranger, Roumanie, 1999. p.208-209). De altfel, şi C.G.Jung 
semnalează că feţe bisericeşti nu au fost de acord cu scrierile lui despre 
sufletul uman. Biserica, indiferent care este ea şi indiferent când, nu prea a 
înțeles că un credincios poate scrie o carte laică în care Dumnezeu poate fi 
prezent, pomenindu-i sau nu numele, fără să ne dăm prea bine seama de 
această fiinţare. Cu alte cuvinte, atât Blaga cât şi Jung, fiind creştini, puteau 
scrie cărți care să nu fie creştine, care să nu propăvăduiască creştinismul, 
care să nu fie pe placul religioşilor. Este ceva ce poate fi mai bine înţeles în 
muzică, Bach şi Hendel au scris nenumărate opuscule religioase, asta nu 
înseamnă că scrierile lui Wagner, Brahms, Brukner, Mahler, ca şi ale altor 
compozitori , scrieri ce nu erau o comandă religioasă, sunt lipsite de 
Dumnezeu. Muzica de calitate este totdeauna o deschidere către 
transcendență, către Dumnezeu. Ceea ce au scris Blaga şi Jung, scrieri 
neacceptate din punct de vedere religios, sunt totuşi o gândire în care 
Dumnezeu are un loc. 


Am să vă cer permisiunea de a mai rămâne puţin în textul lui Dumitru 
Stăniloaie, acest gânditor creştin care a avut frumuseţea de a recunoaşte, 
chiar dacă foarte târziu, că a greşit acuzând scrierile lui Blaga. De altfel, cred 
că sunt nişte cuvinte foarte frumoase despre un grup important de gânditori 


români. "Blaga are o percepere justă a misterului în lumea creată, depăşind prin aceasta 
sistemele panteiste: un mister pe care omul nu-l poate pătrunde, nu pentru că n-are 
capacitatea, dar deoarece < Marele Anonim> îl opreşte. Un mister ar putea rămâne 
impenetrabil prin singura sa calitate şi nu din cauza neputinței umane de a-l pătrunde? 
<Marele Anonim> poate fi aşa de mic din punct de vedere spiritual încât vrea să-l țină pe 
om departe de bucuria de a cunoaşte?.... Dacă Blaga ar fi fost mai determinat în a asimila 
ideea creştină de Dumnezeu, toate contradicţiile ar fi dispărut. Conform unei asemenea 
concepții, dilema ar fi fost rezolvată prin aceea că Dumnezeu, văzându-se de neînțeles 
pentru om, l-ar fi ajutat să progreseze în cunoaşterea Sa, dotându-l cu capacitatea de a-L 
exprima, pe El. ....Conform dogmei creştine există o minune a cunoaşterii umane şi a 
infinității divine, prima înaintând totdeauna spre cunoaşterea lui Dumnezeu. 


Blaga nu a putut ieşi complet din creştinism. Dar a retras tocmai darul prin care 
Dumnezeu salvează omul de păcatul său, de limitele sale, prin iubirea Sa. 


Am putea spune, trăgând o concluzie pozitivă, că tocmai prin nereuşita sa de a nega 
creştinismul, Blaga deschide calea spre recunoaşterea adevărului credinţei creştine, aşa 
cum Cioran o face negând explicaţia raționalistă a unui om fără Dumnezeu, sau Mircea 
Eliade care, neputând nega sacrul, atribuindu-l la întâmplare acestei lumi, nu vede 
originea lui transcendentă. Distincția dintre Blaga şi Mircea Eliade, de o parte, şi Emil 
Cioran şi Eugen lonescu, de altă parte, este că aceştia doi de la urmă văd mizeria omului 
fără Dumnezeu, absurdul acestei lumi, în timp ce primii o găsesc satisfăcătoare în ciuda 
contradicțiilor e€i....Dialectica pe care o avansează este un eşec al oricărei dialectici 
imanente, relevând adevărul diferenţei dintre Dumnezeu şi lume, diferență ce nu este 
neapărat o contradicție, sau este când omul refuză să-l recunoască pe Dumnezeu, răul 
născând astfe]......... Gânditorii români mai sus menționați au lezat, fără să vrea, 
raționalismul simplist şi van al filosofilor panteişti.......şi au arătat că umanul ascuns în el 
însuşi prin raționalism n-ar putea scăpa de o ignorantă mizerie.....Ei au deschis calea 
pentru înțelegerea realizării reale a omului, a umanului, pentru eternitate, datorită lui 
Dumnezeu şi iubirii, deoarece Fiul s-a făcut om pentru a transforma oamenii în frații Săi 
şi în fiii Tatălui celest.......Omul fără Dumnezeu nu e nimic......Cel ce nu este legat de 
nimic şi de care toate sunt legate, acest <Dumnezeu al tuturor> de a cărui voinţă totul 
depinde în existența noastră, ca şi în eternitate, acest Dumnezeu nu poate fi decât 
personal" (Dumitru Stăiloaie, Op. cit., p. 209). 


Ce cuvinte frumoase! Citindu-le, am simțit o imensă bucurie. Vreau să-i 
mulțumesc lui Dumitru Stăniloaie pentru ele. Tare mult voiam să ştiu care 
mai este părerea acestui gânditor creştin, a cărui gândire toți o respectăm, 
despre Lucian Blaga. Numai că plecând în lumea drepţilor, nu mai speram s- 
o mai aflu, dar am aflat-o. Poate şi acesta a fost un semn. Sunt cuvinte 
frumoase nu numai despre Blaga, ci şi despre cei trei gânditori care s-au 
salvat, salvându-şi şi opera: Cioran, Eliade şi Ionescu. În cea mai 
antireligioasă carte a lui Cioran, în care încearcă o despărțire brutală de 
Dumnezeu, ce de cuvinte frumoase despre Dumnezeu! "Pentru fiecare om, 
Dumnezeu este întâia amintire...la limita absolută a memoriei se aşează Divinitatea. Acel 
conţinut de margine se moşteneşte din ființă în ființă...Când asculţi Bach vezi cum se 
înfiripă Dumnezeu. Căci muzica lui este generatoare de Divinitate...După un oratoriu, o 
cantată sau o "pasiune", trebuie să existe Dumnezeu.....toată muzica lui Bach este o iluzie 
sfâşietoare, ea fiind prea nedefinibilă pentru a o degrada într-un deliciu estetic...In Bach 
nu există "sentimente", ci numai lumea şi Dumnezeu legate printr-o scară de lacrimi...Un 
mare matematician -şi care este numai atât- e mult inferior unui țăran, care suferă 
primitiv pe chestiunile ultime. În general, ştiinţa a îndobitocit oamenii prin reducerea 
conştiinţei metafizice .. Universul nu merge spre formulă, ci spre poezie." Fără a mai 
aminti despre cuvintele eterate despre amintirea paradisului. (Emil Cioran, Lacrimi şi 
sfinți, Humanitas, 1991) 


Doamne Dumnezeul nostru, Isuse Hristoase, fie-ţi milă de păcătosul ce sunt. 
Poate că aşa ar trebui începută o scriere pentru că este cu neputinţă să scrii 
fără să greşeşti, fără să păcătuieşti. Numai nescrisul, cuvântul ce poate fi 
susținut prin argumente în timpul vorbirii, aşa cum ştia Socrate, este adevăr 
viu. Dacă n-ar fi existat Platon care a acceptat să greşească scriind, ce mai 
rămânea din Socrate? Poate doar o vagă amintire. 


Lucian Blaga şi-a compus opera filosofică în patru trilogii. Trilogia 
cunoaşterii, apare în 1942 la Fundaţiile Regale pentru Literatură şi Artă, 
Bucureşti, cuprinde Eonul dogmatic, Cunoaşterea luciferică şi Cenzura 
transcendentă, scrieri publicate prima dată între 1931-1934. Trilogia 
culturii este publicată doi ani mai târziu şi cuprinde Orizont şi stil, Spațiul 
mioritic, şi Geneza metaforei şi sensul culturii. Cea de-a treia şi cea de-a 
patra trilogie n-au fost publicate în timpul vieţii lui, dar se ştie că a vrut să le 
publice. Chiar dacă nu se ştie conţinutul lor exact, dorit de autor, se ştie că o 
Trilogie a valorilor era aproape gata şi a fost editată sub îngrijirea lui Dorl 
Blaga în 1987 şi conţine Știință şi creaţie, scrisă în 1942, Despre gândirea 
magică, 1941, Religie şi spirit, 1942 şi Artă şi valoare, 1939. Volumul 
Trilogia cosmologică, publicat de Humanitas 1997, conţine Diferențialele 
divine, 1940, Aspecte antropologice, 1948 şi Fiinţa istorică, publicată în 
1977, după moartea autorului. 


În lucrarea prezentă, ne interesează ceea ce aduce nou Lucian Blaga în 
filosofie, şi mai puţin o exegeză asupra întregii opere filosofice. Ne 
interesează mai ales punctul său de vedere asupra psihologiei adâncurilor pe 
care-şi bazează, după cum singur declară, întreaga construcție filosofică, 
Noologia sa abisală, legată de teoria stilului. De asemenea, importanța pe 
care o dă metaforei şi rolul ei în cultură, Cenzura transcendentă, şi rolul 
omului pe pământ, Antropologia sa filosofică, Filosofia culturii. În cazul în 
care se va dovedi necesar, în a doua parte a acestei lucrări, vom încerca să 
vedem ce se ascunde în Cunoașterea dogmatică, în Cunoaşterea 
paradisiacă, în cea Luciferică, ca şi în Diferenţialele divine. 


Mai înainte, pentru a avea o comunicare cât mai bună, ar trebui să facem 
două precizări terminologice, care sunt importante pentru înţelegerea 
filosofiei stilului şi a inconştientului la Lucian Blaga. 


Despre domeniul inconştientului la Lucian Blaga s-a scris cu substanță, de- 
abia în anii noştri (am să citez doar două din cele mai importante contribuţii: 
Vasile Dem. Zamfirescu, Filsofia culturii şi psihanaliza la Lucian Blaga şi 


Leonard Gavriliu, Inconştientul la Lucian Blaga). Vom încerca şi noi să-l 
explorăm cât vom putea. Numai că pentru aceasta ar trebui să ştim ce 
spunem când vorbim de conştiinţă, de conştienţă. Am vrea să evităm 
posibilele ambiguităţi. Conştiinţa nu este numai starea în care suntem 
conştienţi, cu alte cuvinte, atunci când nu dormim sau nu visăm cu ochii 
deschişi. Conştiinţa acoperă întreaga noastră viață psihică, conştientă şi cea 
inconştientă. Nu vorbesc de starea de boală în care nu mai suntem conştienţi 
ci de un inconştient activ ca un tărâm independent. Pe de altă parte, a fi 
conştient, a fi în stare de conştienţă înseamnă a putea surprinde, cu toate 
simțurile disponibile, în afara celui de-al şaselea simţ, realitatea ce ne 
înconjoară. Sunt conştient că exist, că sunt o persoană, un individ, un om, şi 
că existența mea este reală, şi am o conştiinţă care defineşte personalitatea 
mea. Conştiinţa mea există şi atunci când dorm, când visez, nu numai când 
sunt treaz. Partea mea de viață inconştientă participă la conştiinţa mea. Tot 
ceea ce vreau, gândesc, simt, tot ce se adună undeva în mine, undeva, unde 
nu ştiu, îmi modelează conştiinţa, în copilărie mi-o formează, ca adult mi-o 
păstrează. Pot fi conştient azi, mâine, am fost şi ieri, dar de fiecare dată este 
o altă stare de conştiențţă. Conştiinţa mea este aceeaşi de copil şi până mor. 
Chiar dacă se mai modifică ceva pe parcurs, eu am o singură conştiinţă, dar 
nenumărate stări de conştiență. 


Pentru toate acestea voi cere permisiunea de a folosi termenul de conştiinţă 
atunci când în joc sunt atât stările de conştiență, cât şi inconştientul. 
Conştiinţa conţine inconştientul meu cât şi tot ce fac conştient. 


Pentru aceasta voi da o largă folosire termenelor de "conştient, conştienţă" şi 
îmi voi permite să înlocuiesc, în citatele din textul lui Blaga, "conştiinţa", cu 
"conştient, conştientă". 


Al doilea termen pe care aş prefera să-l înlocuiesc este cel de intelect. Nu 
ştiu cine l-a folosit primul într-un text filosofic românesc, dar ştiu că a fost o 
alegere neinspirată determinată de folosirea lui în franceză. Intelect este un 
fel de a doua minte pentru că raţiunea este prima. În latină, de unde a fost 
preluat, intellectus înseamnă pricepere, înțelegere, inteligenţă, minte şi este 
foarte aproape de intellego, intellegere, intellexi, intellectum care înseamnă a 
înțelege, a pricepe. Intellego ar fi o traducere corectă a lui Verstand, dar 
intellectus nu prea. În engleză, undestanding este iarăşi o traducere corectă. 
Nu pot pricepe de ce nu s-a folosit de la început termenul înțelegere. Am fi 
scăpat de foarte multe "neînţelegeri", mai ales ale filosofiei germane. 


Pentru aceste motive, voi folosi înțelegere şi nu intelect, peste tot unde 
acesta a fost folosit sau ar fi cazul să fie folosit. 


Aş prefera să prezint, la început, o schiță a filosofiei lui Blaga începând cu 
Noologia abisală şi cu stilul, deci cu Orizont şi Stil. Este adevărat că a 
publicat înainte teoria cunoaşterii, Cunoașterea dogmatică şi Cunoaşterea 
luciferică. Dar a publicat articole despre concepţia lui Freud în anii 20, ca şi 
Cultură şi conştiinţă (1922) şi Filosofia stilului (1924). De altfel, aşa după 
cum singur declară, teoria inconştientului este baza filosofiei sale. De aceea, 
voi începe cu inconştientul. 


Fiecare dintre noi are unele calități înnăscute. Asta o ştim de la Platon, care 
ne spune, în Republica, că Justiția, pentru o cetate, înseamnă să pui pe 
fiecare cetăţean la locul lui, la locul pe care-l merită, care-i este hărăzit, 
depinzând de calitățile lui ca individ. Să nu uităm că aceste calități sunt 
înnăscute, le moştenim. Un autor contemporan, Nigel Calder, în The Mind of 
Man, (The Viking Press, New York, 1970) spune şi el "puterea minţii este 
înnăscută". Calitățile ce le avem sunt şi ele puterea înnăscută a minţii 
noastre, nu numai instinctele. Dar ce sunt aceste puteri înnăscute ale minții 
decât o memorie profundă, a speciei, sau a unui grup mai restrâns. Aici se 
deschide dreptul de a fi al inconştientului. 


Blaga ne vorbeşte de Woologia abisală, de celălalt tărâm, tărâmul 
adâncurilor psihicului nostru. El nu mai avea nevoie să argumenteze 
existența inconştientului, medicii psihanalişti o făcuseră deja. Nu este 
mulțumit de ce se înţelege prin inconştient, cu ajutorul psihanalizei, şi de 
aceea postulează existența unui inconştient inteligent, gânditor, prezent în 
orice activitate umană . Refuză limitarea inconştientului la un fel de al doilea 
conştient, unul puţin uitat, dar care este strâns legat de toată activitatea 
conştientă. El vede un inconştient de sine stătător, ca un domeniu important 
şi separat de activitatea conştientă. Acest noos abisal are propriile lui noțiuni 
şi categorii cu care intervine în fiecare moment al activităţii conştiente, este 
o intervenție a unei inteligenţe inconştiente şi nu numai a unor refulări 
conştiente. 


Dacă inconştientul este un domeniu separat, independent al minții noastre, 
cum comunică el cu activitatea conştientă? Blaga propune o funcție care 
asigură comunicarea între aceste două teritorii. Prin personanță, un răsunet 
al inconştientului în viaţa conştientă, se realizează o legătură între conştient 
şi inconştient. Personanța este o activitate constantă care nu poate lipsi şi 


care asigură, astfel, conştiinţei noastre nenumărate informaţii de care ar fi 
bine să putem deveni, măcar parțial, conştienţi.. 


Cu ocazia acestei succinte prezentări a gândirii lui Blaga, aspectul lui 
metaforic cred că devine evident în toată frumusețea lui. Este un câştig 
pentru filosofie când poezia o ajută. De ce? Pentru că poezia are căile ei de a 
ajunge la esențe, la ceea ce este peren, la ceea ce este neschimbat în lumea 
noastră schimbătoare, în existenţa noastră proteică. Poezia este un punct de 
sprijin pentru suflet şi pentru minte. Nu degeaba Heidegger spune că poezia 
este măsura cu care ne putem apropia de Dumnezeu. Să le dăm voie 
metaforelor să vorbească. 


Ce comunică inconştientul prin personare? In primul rând, spațiul şi timpul 
pe care le avem încrustate în inconştient. Categoriile cunoscătoare ne ajută 
să cunoaştem lumea, iar cele ale inconştientului, categoriile spontaneității, 
completează această cunoaştere. Noţiunile de spațiu şi de timp ale 
cunoaşterii sunt cele ce le-am învăţat, este spațiul newtonian cu trei 
dimensiuni şi timpul care curge constant într-o singură direcție, spre viitor. 
Noţiunile de spațiu şi de timp ale spontaneității, ale inconştientului pot avea 
o diversitate la care fiecare aderăm prin naştere sau prin cultură. Unii pot 
adera la sentimentul unui spațiu tridimensional infinit, alţii preteră să simtă 
spațiul ondulat, este spaţiul în care ne simţim noi românii bine, este spațiul 
deal-vale, alții preferă un spațiu alveolar sau un spațiu boltă. 


Sentimentul timpului poate fi şi el diferit după cum diferite sunt noțiunile de 
timp ale inconştientului. Unii preferă trăirea în viitor, într-un viitor mai bun, 
este timpul havuz. Timpul cascadă se potriveşte celor ce duc dorul timpurilor 
trecute, chiar al trecutului de aur al omenirii. Pentru cei ce preferă trăirea în 
prezent, într-un continuu prezent, care vor să trăiască clipa, "carpe diae", se 
potriveşte sentimentul timpului fluviu. Aceste noţiuni ce funcţionează 
inconştient ne dau nouă posibilitatea de a avea un orizont care poate fi 
construit de câte o singură noțiune inconştientă de spaţiu şi/sau de timp, sau 
de două amestecate. Sunt posibile chiar şi mixturi de trei sau de mai multe 
noțiuni. Noi nu suntem conştienţi de aceste orizonturi spațiale ţi temporale 
pe care le purtăm, dar ele sunt prezente în tot ce facem, tot ce gândim, tot ce 
simțim, ele ne influenţează fiecare pas, fiecare mişcare, fiecare acțiune. 


In completarea acestor noțiuni ce ne oferă un orizont spaţial şi temporal, 


inconştientul mai are şi o salbă categonială din care Blaga ne descrie o parte 
importantă. Este un grup al categoriilor de atmosferă, al categoriilor 

axiologice. Putem afirma în totalitate, putem nega, sau putem fi neutri față 
de tot ce se petrece într-un orizont spațial sau temporal. Spre exemplu, 
europeanul are o atitudine pozitivă, de afirmare în orizontul lui spațial sau în 
cel temporal, oricare ar fi acestea. Indul are o atitudine negativă în orizontul 
lui, de refuz. Pentru european, totul are valoare, în mod special viaţa. Pentru 
indian, viaţa nu are nici o valoare, el speră să întrerupă ciclurile 
reîncarnărilor printr-o viață austeră, prin ascetism, prin suferință asumată. 


Faţă de orizontul spațial şi cel temporal putem avea atitudini care creează 
destinul nostru. Putem avea o Atitudine Anabasică, de înaintare în orizont, 
pentru că avem încredere în viaţă. În Europa, oamenii preferă expansiunea, 
cuceririle. Astfel au fost Alexandru cel Mare, Caesar, Napoleon, Vasco da 
Gama, Columb. Aşa au fost şi sunt cei ce vor să cucerească Everestul, care 
au preferat să moară încercând să fie primii la Polul Nord, sau la Polul Sud. 
Deosebită de ea este Atitudinea Catabasica, care corespunde retragerii din 
orizont, nonviolenţei profesate de Gandi. 


Mai avem o Aspiraţie Formativă în care intervin categoriile formative: 
individualul, tipicul, şi stihialul. 


Aspirația individuală o putem găsi, ca exemple, în cadrul Renaşterii din 
nordul Europei, la pictori ca Rembrandt, Bosch, sau în Monadologia lui 
Leibniz, pentru care fiecare monadă este un fel de atom spiritual, un atom de 
fiinţă. 


Aspirația tipică care trăieşte prin aplicarea şi prin respectarea unor reguli, o 
aflăm la teatrul şi în arta vechilor greci. La autori ca Sofocle, Praxitele, 
Platon, la monumente ca Acropole, ca şi în Renaştere, la Rafael, Racine, 
Goethe. 


Aspirația stihială, "Stoicheion" la greci, aspirația elementală, în care 
elementele sunt dezlănţuite ca într-un potop sau un cutremur, este o forță a 
naturii la care nu te poţi opune. Această aspirație o găsim reprezentată la arta 
din vechiul Egipt, la arta din Bizanţ, ca şi în arta din India. 


Ca reacție individuală sau, dacă preferaţi, ca un comandament etic, am putea 
spune, pentru aspirația individuală, "fii tu însuţi". Pentru cea tipică, cea care 
respectă o regulă particulară " fu cum este şeful”, cum este pater familia. 
Pentru aspirația elementală, stihială, trebuie să te dăruieşti total, trebuie să fii 
unul în lume; cum a fost Christ, Buddha, Allah, Confucius. 

Aceste categorii se unesc în inconştientul nostru, realizând ceea ce Blaga a 
numit o Matrice Stilistică. Sau cum spune chiar el " O matrice stilistică 
inconştientă e constituită înainte de toate dintr-un fel de locuri categoriale, care pot fi 
ocupate de anume categorii specifice numai prin alternanță. Numărul categoriilor abisale 
e incomparabil mai mare decât cel al "locurilor categoriale", de care dispune o matrice 
stilistică. ...... La "locul categorial" temporal, aspiră de pildă timpul-havuz, sau timpul- 
fluviu, sau timpul-cascadă. Într-o matrice stilistică nu poate intra decât una din aceste 
structuri categoriale. Aşa e cazul cu "locul" categoriilor de atmosferă, cu "locul" 
categoriilor de orientare, cu "locul" categoriilor formative. La fiecare din aceste locuri 
aspiră o mulțime de categorii specifice, dar fiecare poate fi ocupat numai de o singură 
categorie specifică......Din numărul existent de categorii abisale se poate produce pe 
această cale prin combinaţii diferite - o mulțime de matrici stilistice..... uneori categoriile 
cu aspirații legitime la unul şi acelaşi "loc", interferează între ele, alterându-se reciproc, 
sau contaminându-se. .."tipicul" se poate contamina cu "stihialul", dând împreună o 
categorie hibridă". 


In afară de aceasta, Blaga ne mai spune că "Matricea stilistică conţine...şi alte 
multe categorii de însemnătate mai secundară.." El lasă deschisă lista categoriilor 
inconştientului, pe care oricare dintre noi putem s-o completăm. 


Poate cea mai importantă afirmație pe care Blaga o face despre categoriile 


inconştientului, despre matricea stilistică, este că ele sunt a priori. " Admiţând 
cu Kant că diversele categorii. care constituie lumea cunoaşterii noastre, sunt momente 
subiective ale spiritului uman, vom fi cu atât mai îndreptățiți să admitem această teză în 
ceea ce priveşte categoriile abisale, care determină lumea plăsmuirilor. Categoriile 
abisale sunt factori acuzat subiectivi. Există cu alte cuvinte nu numai un a priori cognitiv, 
ci şi un a priori abisal, abisal-stilistic." (Lucian Blaga, Geneza metaforei şi sensul culturii, 
în volumul Trilogia Culturii, Fundaţia Regală pentru Literatură şi Artă, Bucureşti 1944, 
p. 431, 433, 434). 


De ce matricea este stilistică? Să vedem ce ne spune tot Blaga. " Stilul (şi 
cultura ca un ansamblu de stiluri) este rezultatul unor factori multipli, 
discontinui, de expresie categorială, care prin amestecul şi uneori prin 
interferența lor, constituie o matrice stilistică, cu cuibul în inconştientul 
omului" (Lucian Blaga, Op. cit, p. 43). Pentru Blaga, stilul este 
inconştientul. Acum putem înţelege de ce teoria inconştientului, Noologia sa 
abisală, este baza întregii lui construcţii filosofice. Cred că s-a hotărât cu 
greu asupra acestui pas, dar nu avea ce face, nu avea cum vorbi altfel despre 
stil şi despre filosofia culturii. Este evident că Blaga a avut cunoştinţe de 
medicină, de biologie, fără de care n-ar fi putut scrie o antropologie 
biologică. Este de remarcat, totuşi, că în Aspectele antropologice, are un 
capitol în care se îndepărtează de o posibilă înţelegere biologică a culturii, 
subliniind că între animal şi om este o diferenţă de calitate " Cultura implică un 

mod ontologic specific uman ...o aspirație spre revelarea orizontului necunoscutului, 
revelare pe care omul şi-o face sieşi prin plăsmuiri din cele mai variate, în materiale din 
cele mai variate şi în tipare stilistice din cele mai variate." (Lucian Blaga, Aspecte 
antropologice, în Trilogia cosmologică, Humanitas, Bucureşti, 1997, p. 287). 


Spunem stilistic, deoarece fiecare om are stilul lui, trăieşte într-un anumit 
fel, merge, vorbeşte, iubeşte, se ceartă, fiecare în felul său. Marca stilistică 
este definitorie pentru om 


Trebuie să recunoaştem că ceea ce spune aici este foarte aproape de ce 
spunea în Geneza metaforei şi sensul culturii: " ..toate animalele "există" în unul 
şi acelaşi fel: întru imediat şi pentru securitate. "Omul" a fost produs printr-o mutație 
biologică numai cât priveşte mutaţia sa de specie vitală; cât priveşte însă modul său de a 
exista (în orizontul misterului şi pentru revelare) omul s-a declarat, datorită unei mutații 
ontologice, singulare în univers. ...o mutație superioară încapsulează pe aceea, peste care 
ea se clădeşte. Astfel, de pildă, modul "existenţei umane în orizontul misterului pentru 
revelare" încapsulează modul existenţei animale întru imediat şi securitate." Lucian 
Blaga, Trilogia Culturii, p. 476). De aceea, omul este o fiinţă creatoare, prin 
mutația sa ontologică el îşi creează plăsmuiri culturale, are o creativitate 
culturală, înglobând şi ştiinţa în cultură, cu care încearcă să cunoască, să 
dezvăluie misterele lumii, mistere în care trăieşte. Omul este creator de 
cultură ca o necesitate a lui şi nu ca o preocupare întâmplătoare. 


Ceea ce m-a izbit cel mai tare din tot ce Blaga spune în filosofia lui este 
postularea Cenzurii Transcendente realizată de Marele Anonim. Poate că 
ideea postulării unui Mare Anonim 1-a venit pentru că matricea lui stilistică 
îl împingea la gândirea unui domeniu contradictoriu, de nerezolvat. Viaţa 
este plină de contradicții şi rezolvarea lor este o iluzie, este mai bine să ştim 
aceasta, să ştim că trăim într-o lume în care contradicţiile, adevăratele 
contradicții, nu-şi pot găsi nici o rezolvare. 


Blaga recunoaşte că are: "..o rezervă categorică şi mărturisită de a vorbi conştient 
mitic despre el", despre Marele Anonim. Numai că el a înțeles ceea ce puţini sunt de 
acord să accepte : " Cunoaşterea individuală, pe care o seamă de gânditori au crezut că 
trebuie să o secularizeze din pricină că nu ar fi decât o cunoaştere relativă şi degradată, 
câştigă în lumina teoriei noastre, tocmai pentru relativitatea ei, o demnitate şi 
consacrațiune cu totul speciale.... Cunoscând existența, aşa degradat cum o cunoaştem, 
nu suntem de fapt prada deplorabilă şi inevitabilă a limitelor inerente individuaţiunii. 
Cunoscând existenţa, aşa degradat cum o cunoaştem, suntem în slujba orânduită de 
aiurea, într-o slujbă al cărui sistem şi a cărei noimă ne depăşeşte" Simte că este supus 
matricei sale stilistice care-l împinge la un act creator şi se supune cu 
plăcere: "..ne constrânge autoritar şi patern, la o slujbă demiurgică, pe care o îndeplinim 

după indicaţiile înscrise în anatomia duhului nostru, indiferent că o ştim sau nu o ştim... 
natura Marelui Anonim....raportul determinant în care stă cu cunoaşterea individuată....un 
aspect contradictoriu... Cunoaşterea individuată tânjeşte după adevăr...Totuşi Marele 
Anonim n-a îngăduit realizarea acestui elan spre adevăr.....Suntem categoric îndemnați 
spre - şi categoric opriți de la unul şi acelaşi lucru..... Antinomia aceasta caracterizează 
tensiunea supremă şi chinuitoare, sub imperiul căreia trăieşte individul cognitiv. " 


(Lucian Blaga, Cenzura transcendentă, în Trilogia Cunoaşterii, Fundaţia Regală pentru 
Literatură şi Artă, Bucureşti, 1942, p. 445-452) 


Blaga a postulat un Mare Anonim pentru a-şi satisface susținerea metaforică, 
ca şi pentru a fi, din necesități poetice, mai aproape de mitic. Cenzura 
transcendentă, este o necesitate peste care nu putea trece. Noi, oamenii, 
suntem purtători ai unor noțiuni şi categorii ale cunoaşterii. În plus avem 
noțiuni şi categorii ale inconştientului care ne caracterizează matricea 
noastră stilistică. Toate aceste noțiuni şi categorii, cele ale cunoaşterii ca şi 
matricea stilistică, sunt a priori. Orice cunoaştem, orice plăsmuim, orice 
simțim, are în conştiinţa noastră structuri care le fac posibile. Ceea ce 
descriu aici este una din marile minuni ale lumii. Cum se face că avem 
posibilitatea de a cunoaşte? Pentru că avem nişte noțiuni şi nişte categorii a 
priori, pentru că avem o matrice stilistică. De aceea cunoaşterea noastră este 
subiectivă, tot ce ne trebuie ca să cunoaştem este în noi. Dar din aceleaşi 
motive este şi obiectivă, pentru că toți avem acest a priori. Prin ce minune? 
Nu ştim, şi poate nici nu este important. Blaga ne spune că este opera 
Marelui Anonim. Da, poate fi. Nimeni nu poate dovedi nici infirma. 


Numai că acest a priori, aceste posibilități ale cunoaşterii, ale simțirii, ale 
plăsmuirilor creative, sunt în acelaşi timp şi o cenzură cognitivă. Nu avem 
voie să cunoaştem decât ceea ce suntem apți să cunoaştem. Aşa cum ochii 
noştri, ca şi urechile, au limitele lor de vedere, de auz, aşa şi mintea noastră 
are limitele ei de cunoaştere, care sunt chiar aceste structuri a priori. Pentru 
că nu are nici o explicație posibilă a acestei situații, Blaga postulează undeva 
în transcendent Marele Anonim, cel ce ne-a dat instrumentul cunoaşterii şi 
care instituie cenzura. Acest Mare Anonim care l-a supărat pe Dumitru 
Stămloaie, este numai o simplă metaforă a absolutului, este ceva pus în locul 
lui. Nu este Dumnezeu. Blaga ne spune chiar că ar putea fi ceva intermediar. 
El este numai o simplă dovadă că Blaga credea în existenţa absolutului, ceva 
trebuie să fie absolut, obiectivul trebuie să aibă o existenţă. Atât şi nimic mai 
mult. 

Pentru om şi pentru viitorul lui existenţa a priori-ului cognitiv şi a celui 
inconştient, ca şi existenţa unei cenzuri a cunoaşterii datorate tocmai 
noțiunilor şi categoriilor a priori, este de o mare importanţă. 


Este bine ca noi, oamenii, să ştim că avem bariere în cunoaştere, că nu-l 
putem concura pe Dumnezeu, că suntem nu numai muritori, ci şi limitați în 
puterea minţii noastre. Filosofia lui Lucian Blaga ne dă posibilitatea să fim 
puternici în micimea noastră. Ne dă posibilitatea să nu ne speriem nici de 
faptul că realitatea este contradictorie. Misterele pot fi contradictorii, ele 
sunt neînţelesul pentru noi. Ceva ne vine în ajutor, este dogmaticul. Dogma 
conţine în ea o contradicție nerezolvabilă, sau rezolvabilă în transcendent. 
Dogma trebuie să ne obişnuiască că putem trăi alături cu contradictoriul, nu 
trebuie să ne fie frică de el, pentru că nu putem avea răspuns la toate 
neînțelesurile. . 


Dacă omul trăieşte într-o lume de mistere şi destinul lui este să le reveleze, 
să încerce să le cunoască, cum se poate apropia el de aceste mistere? Există 
două feluri de a cunoaşte: o cunoaştere înţelegătoare, cunoaştere paradisiacă, 
cu care încercăm să cunoaştem din aproape în aproape misterul, ne apropiem 
de el chiar dacă nu-l putem rezolva şi o cunoaştere ce încearcă să despice 
misterul, aşa cum despici o bucată de lemn cu toporul, şi să vezi ce este în 
miezul lui, să te adânceşti în el. Astfel vei potența misterul, deoarece, 
despicându-l, îi deschizi noi părți încă nevăzute, ascunse până atunci. De 
altfel, aceasta este şi realitatea. Orice mare descoperire deschide un câmp 
nebănuit pentru alte cercetări. Azi, când ştim multe, au apărut şi foarte multe 
necunoscute, mult mai multe decât atunci când nu ştiam atâtea. 

INCONȘTIENTUL, PURTĂTOR AL MATRICEI 
STILISTICE 


Noi purtăm în noi, fără să ştim, o lume de dincolo, este " celălalt tărâm", 
poate ar fi mai bine să spunem o lume de dincoace, aşa cum vorbeşte C. 
Noica, pentru că pare să fie înapoia noastră, undeva ascuns îndărătul nostru 
şi nu dincolo, în transcendent. Acest tărâm pare să fie găzduit în ceea ce noi 
numim inconștient. Lucian Blaga ne spune la începutul lucrării Orizont şi 
stil: "Din parte-ne recurgem la ipoteza psihismului inconştient ca la un punct 
de plecare în cercetarea ce-o întreprindem." Despre inconştient s-a scris mult 
şi s-ar putea spune multe. Cred că o dată cu filosofia propusă de Lucian 
Blaga se poate vorbi despre inconştient într-un mod diferit. 


Important ar fi să vedem cât de veche este preocuparea despre un domeniu 
ascuns al psihismului. Blaga ne spune că romanticii s-au preocupat de 
inconştient, numai că pentru ei era un domeniu destul de vag. Ei au intrat pe 
"poarta metafizică", spre deosebire de psihanalişti, de Freud, care pătrunde 
pe poarta practicii, care îi era mai la îndemână. Blaga va încerca să reia acest 
punct de vedere, părăsit poate prea curând, şi să cerceteze cu mijloacele 
filosofiei profunzimea gândului nostru şi rostul lui în toată economia 
înțelegerii (aşa cum am spus, vom folosi termenul înțelegere în loc de 


intelect care ni se pare un cuvânt forţat, care n-are o delimitare şi 
nici un conţinut clar. Intelego, Verstand, understanding, sunt înţeles şi nu o 
vagă funcție a minţii noastre). Kant ne-a propus să deosebim în gândul 


d. ou... 


d. ou... 


înțelegerii. Unde se păstrează noțiunile de spațiu şi cea de timp? Unde se 
păstrează, în ce memorie profundă, toate celelalte categorii fără de care n-am 
putea să ştim pe ce lume suntem? Memoria şi inconştientul par să fie strâns 
legate, par să fie acelaşi domeniu diferit structurat. Vom vedea mai târziu ce 
legătură poate fi între memoria noastră, între inconştientul nostru şi ceea ce 
înțelegem despre lume. Deocamdată să încercăm a explora dacă, înainte de 
romantici, se vorbea despre ceva asemănător inconştientului. 


Augustin în De magistro vorbeşte de penetralia mentis ca despre o parte 
ascunsă a activității minţii ca şi despre un homo interior, un magister 
interior. El îl căuta pe Dumnezeu prin rugăciune şi-l găsea în ascunzişurile 
spiritului, în aşa numitul om lăuntric, " căci pe acestea le-a voit el temple ale 
sale. N-ai citit în Apostol: " Oare nu ştiţi că sunteţi temple ale lui Dumnezeu şi că 

duhul Domnului sălăşluieşte în voi?"" (Augustin, De magistro, Humanitas, Bucureşti, 
1994, p. 23) Augustin nu poate, nu are cum, să ne vorbească despre 
inconştient, dar ne vorbeşte despre o parte ascunsă a minţii unde are sălaş 
Dumnezeu, pe care trebuie să-l descoperim noi. Ce altceva poate fi acest 
ascunziş al spiritului ca învățătorul interior? 


Nu ştiu dacă daimon-ul lui Socrate nu sălăşluia tot în inconştient. De ce avea 
nevoie Socrate de acest dialog interior? Platon ne declară că era o modalitate 
de a-şi clarifica gândul, de a reflecta asupra a ceea ce avea de făcut. De 
multe ori, ai nevoie de un sfătuitor şi nu ştii unde să-l găseşti, în cine să ai 
încredere. Cel mai bun sfătuitor eşti tu însuţi, este propriul tău inconştient 
care păstrează tot ce ai uitat sau nu-ţi mai poţi aduce aminte. Greu este să 
găseşti modul în care poţi intra în dialog cu el, cu tine însuți. Freud a 
încercat asupra lui autoanaliza psihică, dar nu totdeauna cu cel mai bun 
rezultat. Socrate îl găsise şi se folosea de acest dialog ori de câte ori avea 
nevoie. 


Platon ne vorbeşte de reminiscență. Socrate demonstrează lui Menon că un 
sclav neştiutor de carte, neinstruit, poate rezolva o problemă de geometrie 
dacă este bine condus prin întrebări. De unde are sclavul această cunoaştere? 
Îşi reamintea lumea ideilor. Indiferent dacă suntem sau nu de părerea lui 
Platon, rămâne această întrebare tulburătoare: ceea ce uităm, ceea ce 
învăţăm, unde şi cum se păstrează? Nu este vorba numai de locul anatomic, 
pentru care sunt studii destul de lămuritoare, ne interesează dacă acest 
domeniu este mai aproape de conştientă sau de inconştient. De conștientă nu 
poate fi vorba, noi chemăm din ce am depozitat în memorie, actualizăm 
ceva, pentru că nu suntem conştienţi de acel ceva. Memoria, indiferent unde 
se depune pare să fie de domeniul inconştientului. Deci Platon, când 
vorbeşte de reminiscență, de amintire, se referă, aşa cum gândim noi azi, la 
inconştient. Să nu ne speriem, domeniul inconştientului este complex 
structurat, cu nivele proaspete şi altele mai profunde, unele foarte adânci în 
care se păstrează o memorie a întregii umanități, şi poate nu numai a 
umanităţii. 


Reîntorcându-ne la Platon, reamintirea lumii ideilor, pe care noi toți o avem 
în capul nostru, seamănă cu amintirea Arhetipurilor de care vorbea Jung. Ce 
sunt Arhetipurile? Ar putea fi nişte idei materializate în schema 
aminoacizilor din genele noastre. Sunt, de fapt, nişte idei îngheţate în 
adâncul inconştientului nostru colectiv. Nişte idei de demult, poate de la 
începutul umanității. 

Din acest motiv, am spus că în inconştient avem ceva de dincoace, nu de 
dincolo. Nu ştiu dacă această posibilă lume a ideilor ar putea fi adevărata 
lume, lumea ideală. Ştiu că noi nu am putea gândi, nu am putea exista ca 
oameni, poate nici ca animale, dacă nu am avea această lume a celor mai 
generale noțiuni, Megale gene, cum spunea Platon, în mintea noastră, a 
Categoriilor cum a spus mai târziu Aristotel. Immanuel Kant vorbeşte de a 
priori, numai că nimeni nu prea ştie ce înseamnă, de fapt, acest a priori. Nu 
cred că poate fi prea departe de inconştient. Judecăţile sintetice a priori sunt 
această sinteză între ce vedem, auzim, simţim, între intuițiile şi percepțiile 
noastre, cu ceva de dincolo, de dincoace, din lumea inteligibilă, pe care o 
avem şi care funcţionează inconştient. 


Pare caraghios să spunem că tot ce poate fi mai măreț în mintea omului se 
află în inconştient. Dar faptul că nu suntem şi că nu putem fi conştienţi de 
prezenţa în capul nostru a acestei lumi a ideilor, a celor mai generale noţiuni, 
a Arhetipurilor, a Categoriilor, ni se pare cel mai normal eveniment. Pentru a 
putea depăşi această barieră ar trebui să ne îndepărtăm de înţelegerea 
Inconştientului ca o lume a instinctelor care este în serviciul conştienţei şi să 
ne apropiem de înțelegerea lui ca un domeniu separat de cel al conştienţei, 
un domeniu vast, cu propriile sale structuri. Granițele inconştientului nu sunt 
foarte clar delimitate, el poate cuprinde atât instinctele, sensibilitatea, cât şi 
cele mai înălțătoare simțiri şi gânduri pe care le putem avea, noțiuni, 
categorii. 


Un alt gânditor creştin în afară de Augustin, Toma d'Aquino, a scris o carte 
despre învățător în care a preluat, de la Augustin, ideea învățătorului 
lăuntric. Toma d'Aquino pune problema învățării. Are un rost să avem un 
învățător dacă noi putem, prin rațiunea naturală, prin acest învăţător lăuntric 
care este Dumnezeu să cunoaştem lucrurile necunoscute? "..este evident că 
numai Dumnezeu este învățătorul lăuntric şi cel dintâi, aşa cum natura vindecă lăuntric şi 
cea dintâi.. se spune că medicul determină vindecarea bolnavului prin acţiunea naturii, tot 
astfel se spune că un om determină ştiinţa în alt om prin acțiunea raţiunii naturale a celui 
din urmă. Asta înseamnă a-l învăţa pe un altul."(Toma d'Achino, De magistro, 


Humanitas, Bucureşti, 1994, p.55-57) Prin natură noi avem un bagaj lăuntric de 
cunoştinţe, formele naturale ce preexistă în materie, nu în act cum credea 
Platon, ci numai potențial, din care stare pot fi trecute în act (Ethica 


Nicomachea, VI), "..habitus-urile virtuţilor, înainte de a ajunge la perfecţiune 
preexistă în noi sub forma unor înclinații naturale care sunt germeni ai virtuţilor, dar care 
după aceea sunt conduşi, prin exercitarea lor practică, la desăvârşirea curentă. La fel 
trebuie spus şi despre dobândirea cunoştinţelor, pentru că în noi preexistă germeni ai 

cunoaşterii.."(Toma d'Achino, Op. cit., p. 51) Toma d'Aquino nu este de acord cu 
teoria reminiscenţei aşa cum a fost propusă de Platon şi se apropie de 
punctul de vedere al lui Aristotel acceptând existența unor cunoaşteri ca 
potență. Indiferent dacă avem cunoştinţe complete sau în potenţă, unde sunt 
ele păstrate? Într-o memorie profundă, în cele mai ascunse părţi ale 
spiritului. Şi cum le putem actualiza? Stând de vorbă, sfătuindu-ne, cu 
învățătorul lăuntric, ascultându-l pe Dumnezeu, pe care-l avem în noi. Din 
moment ce nu ştim că-l avem în noi şi trebuie să găsim o modalitate de a-l 
asculta, de a-l auzi, nu este acesta domeniul inconştientului? Dacă nu suntem 
conştienţi că-l avem pe Dumnezeu în noi, şi totuşi îl avem. Despre ceea ce 
nu suntem conştienţi este inconştientul. 


Am dat aceste exemple pentru ca să arăt că preocuparea pentru o parte a 
gândirii noastre ce nu face parte din conştiență a fost totdeauna prezentă. 
Blaga are dreptate când spune că "Descoperirea inconştientului constituie un 
titlu de glorie mai ales pentru filosofia naturii, pe care au propus-o cu 
neasemuit patos diverşi gânditori romantici, precum Schelling, Carus, sau 
poeți-gânditori precum Goethe, dar şi alții, din aceeaşi epocă."5) (Lucian 
Blaga, Trilogia culturii, Fundația Regală pentru Literatură şi Artă, Bucureşti, 
1944, p. 24.) Numai că romanticii n-au reuşit să ne dea o imagine 
convingătoare despre inconştient. Cei care au reuşit au fost psihanaliştii. 
Medici ca Freud, Adler, Jung, Lacan, ne prezintă un inconştient care este la 
dispoziția studiului experimental şi care poate da socoteală de întregul nostru 
psihism. Acest inconştient este mai ales de domeniul psihopatologiei. De 
aici s-a făcut o trecere destul de rapidă spre domeniul cunoaşterii şi al 
comportamentului uman, al creației umane. Ceea ce este curios, situație 
asupra căreia Blaga atrage atenția, este faptul că psihologia abisală 
imaginează conținuturile inconştientului în funcție de conştient. Conştientul 
rămâne domeniul sigur, pe care se poate baza orice cercetare. Jung încearcă 
să iasă din această constrângere propunând nişte conţinuturi opuse faţă de 
cele ale conştienţei, compensatorii, ca un inconştient colectiv, Arhetipal, în 
care sunt experienţele ancestrale luate ca un tot. Arhetipurile se raportează şi 
ele tot la conştient. Psihanaliza propusă de Lacan revine la punctul de vedere 
freudian. Sunt multe alte caracteristici importante pentru inconştientul 
psihanaliştilor care ar merita tratate de către un specialist în domeniu. 
Important este că Blaga porneşte la construcția unui sistem filosofic 
propunând o cu totul altă abordare a inconştientului. Pentru el "inconştientul 
este un domeniu independent cu structuri şi cu o dinamică proprie, de 
asemenea cu categorii şi forme cognitive proprii... având şi o cunoaştere 
proprie". (Lucian Blaga, Op.cit.,p.29). La fel va spune şi C.G.Jung " 

Inconştientul înseamnă... un alt meniu decât conştientul.” (C.G.Jung, 
Puterea sufletului, A patra parte, Ed. Anima, 1994, p. 48) Acest domeniu 
poate fi mult mai important decât conştientul, în orice caz este bogat 
structurat şi este izvorul activităţii noastre conştiente. Ca să ne dăm seama de 
soluția pe care Blaga o propune în înţelegerea domeniului inconştient al 
omului să trecem în revistă câteva întrebări pe care le ridică : " Este 
inconştientul consubstanțial cu conştienţa ? ( în continuare, ne permitem să înlocuim 
termenul conştiinţă, care cuprinde atât conştientul cât şi inconştientul, cu cel de 
conştiență). Este inconştientul un fel de supraconştienţă? Este inconştientul o realitate 
psihică pur şi simplu de altă natură decât conştienţa? Are inconştientul înfăţişarea 
monadică a unei personalități sau o formă de natură mai impersonală? Cum e lăuntric 
configurat inconştientul? În sfere ce se juxtapun sau în sfere ce se includ de la mai mare 
la mai mic, ori care se întretaie? De ce grad de relativă independenţă se bucură diversele 
sfere? Enumerăm aceste întrebări nu pentru a da un răspuns, ci numai pentru a arăta 
faţetele problemei." 


Întrebările puse de Blaga ar mai putea continua. Ele sunt de natură 
filosofică, cum spune el, de natură metafizică. Se întreabă chiar: " Cum se face 
că psihicul e divizat în "inconştient" şi "conştient"? Din motive de echilibru existențial? 
Din motive de orchestrație contrapunctică a existenţei? Sau din alte misterioase pricini?" 
Trebuie să recunoaştem că este un set de întrebări consistent, la care încă nu 
există un răspuns şi care ar cere un răspuns de la cei ce se ocupă cu 
descifrarea profunzimilor minţii noastre. Desigur, Blaga va alege un drum pe 
care să-l urmeze "contribuţia noastră la problema inconştientului se desenează în 
sensul că în afară de structurile şi aspectele psihice (stări afective, trăiri, imagini) cari se 
atribuie inconştientului, noi admitem şi structuri spirituale ale inconştientului ( cum ar fi 
funcțiile categoriale..)" ( Lucian Blaga, Op. cit., p.29. ) 


Poate că cea mai importantă hotărâre pe care o poate lua un om este de a 
avea o direcție de desfăşurare a tuturor acțiunilor sale. Se ştie că asceza, în 
mitologia indiană, oferea personajelor o forţă, o putere, extraordinară. Atât 
înțelepții, cât şi demonii pot să-şi mărească astfel puterile. Nu trebuie să ne 
amăgească o viață trăită retras într-o peşteră şi cu mâncare puțină. Nu orice 
pustnic este un sfânt aşa cum pot fi mulți falşi yogini. Să vrei să te apropii de 
împărăţia lui Dumnezeu, să vrei să-ți pui grumazul sub jugul divinității, asta 
înseamnă o anumită alegere în viață, un drum, o direcție, o căutare voită care 
este ca o săgeată care-ţi arată pe unde să mergi ca să nu te rătăceşti. Poţi face 
orice ca să devii mai puternic, mai frumos, mai capabil, pentru că tot ce vei 
vrea din tot sufletul vei avea. Numai că tot ce poţi fi este înscris în sufletul 
tău şi-ţi determină alegerea ta în viață. Fiecare din noi face în viaţa lui o 
astfel de alegere care este mai mult sau mai puţin conştientă. Poate că cel 

mai bine ar fi să-l ascultăm pe sfătuitorul nostru interior şi să hotărâm 
conştienţi alegerea. 


Blaga face o astfel de alegere atunci când începe să-şi desfăşoare sistemul 
său filosofic. Alegerea lui ține de modul de abordare al inconştientului. După 
ce înțelege punctul de vedere a lui Freud şi Jung, psihanaliza fiind stăpână 
pe acest domeniu în perioada când începe el să-şi scrie primele opuscule, şi 
după ce-şi dă seama că această abordare medicală, în toată bogăția ei este 
totuşi săracă, preferă să realizeze o abordare, pe care o va numi cosmotică, 
în care inconştientul este un domeniu de sine stătător. Care nu mai este o 
simplă ancilă a conştienței, şi căruia este obligat să-i atribuie structuri 
spirituale, o funcție cognitivă independentă de conştienţă. Că este o alegere 
de o asemenea importanţă este evident din moment ce tot castelul filosofic 
construit cu atâta grijă de Lucian Blaga are la baza lui o structură categonală 
a inconştientului. 


Vorbind de categoriile filosofice, să vedem ce caracteristici mai pot fi 
adăugate. Poate că locul unde sălăşluiesc categoriile este mai puţin 
important. Mai întâi ar fi bine să gândim dacă este posibilă o cunoaştere fără 
a avea categorii. Fără formele sensibilităţii, spațiu şi timp, fără categoriile de 
substanţă, de accident, de afirmaţie, de negație, ca şi de altele, nu am putea 
să ne apropiem mintea nici de cea a unui câine, a unei pisici sau a unui alt 
animal. Aceste animale au şi ele nevoie de un minim de noţiuni generale, de 
forme ale sensibilităţii în mintea lor, pentru a putea viețui. Pentru a-şi putea 
căuta hrana, a mânca şi a se reproduce, chiar dacă toate aceste activități sunt 
determinate de instincte, au nevoie de categorii. Chiar dacă nu gândesc 
complicat, animalele au şi ele o gândire fără de care n-ar putea exista. 


Cu atât mai mult noi, oamenii, avem nevoie, cum spunea Kant, de noțiunile 
sensibilităţii, de spațiu şi de timp, în care tot ce facem se încadrează şi se 
scurge, ca şi de multe alte noțiuni numite, de la Aristotel, categorii. 
Categoriile sunt nişte universalii, nişte genuri maxime, pe care le avem 
încrustate undeva în mintea noastră. Porfir spune în comentariile sale la 
Categoriile lui Aristotel : " .. a pus titlul de Categorii pentru tratatul 
fundamental despre expresiile generale, tratat care priveşte fiecare lucru 
după gen.." (Porfir, Dexip, Ammonius, Comentarii la categoriile lui 
Aristotel, Editura Academiei, Bucureşti, 1968, p.46). Percepţiile aduc 
informații despre lumea exterioară, informații care se încadrează într-un 

timp, un loc, un fel de substanță, de accident, şi aşa mai departe, astfel 
ființează în mintea noastră realitatea. In felul acesta putem exista şi trăi 
având imaginea realităţii ce ne înconjoară. 


Unde se păstrează aceste genuri maxime ale realităţii în mintea noastră? Într- 
o memorie mai apropiată conştienţei, pentru a fi uşor folosite? Într-o 
memorie mai profundă care corespunde nevoilor oricăror vieţuitoare ca şi a 
tuturor oamenilor? 


Toate aceste amănunte ar putea fi foarte importante dacă vom considera 
inconştientul un domeniu independent, cu propriile sale posibilități de 
cunoaştere. Cunoştinţele noastre sunt realizate conştient. Noi învăţăm din 
experiență ca şi de la alții, fiind conştienţi şi folosind rațiunea. Numai astfel 
putem avea cunoştinţe? Se pare că nu numai conştient. Noi înregistrăm în 
inconştientul nostru tot ce ni se întâmplă cu toate amănuntele posibile. 
Există o percepție subliminală care este foarte bogată şi care ne-ar sufoca 
conştiența cu datele ei dacă am reține totul. De aceea, se realizează o 
înregistrare automată care se păstrează undeva în inconştient, în memorie. 
Deci noi putem avea cunoştinţe inconştient. Asta înseamnă că în inconştient 
sunt categorii care ne ajută să clasificăm şi să ordonăm acest divers al 
percepțiilor. Acesta este punctul de atac al lui Blaga; inconştientul nostru 
este un domeniu separat de activitatea conştientă a conştiinţei, un domeniu 
care are activitatea sa de cunoaştere, care participă la spiritualitatea omului 
şi care este dotat cu categorii ale cunoaşterii. Blaga este un postkantian care 
utilizează cunoaşterea cum a propus-o Kant. Este de acord cu a priorismul 
noțiunilor şi al categoriilor, numai că pentru el cunoaşterea are şi un nivel în 
inconştient. 


O să mă întrebaţi care este avantajul pentru filosofie? Dacă a meritat acest 
efort de a dedubla cunoaşterea şi dacă nu aduce el prejudiciu filosofiei? Cred 
că întreaga construcție filosofică făcută de Blaga justifică efortul lui. 
Rămâne să vedem dacă gândirea noastră poate fi mai bine înțeleasă. 


Lucian Blaga ne propune un dublet categorial; unul al conştientului şi altul 
al inconştientului. De fapt, este vorba, până la un punct, de aceleaşi 
categorii. Să luăm, spre exemplu, formele spațiului şi ale timpului. Spațiul şi 
timpul pe care-l avem în minte conştient este cel pe care l-am învăţat la 
şcoală, este spațiul şi timpul newtonian. Spaţiul tridimensional şi timpul care 
curge constant la infinit. Este o abstracție învățată cu care am corectat spațiul 
şi timpul pe care le posedăm intuitiv ( un termen pe care-l folosim 

deocamdată chiar dacă nu ştim cât de corectă poate fi folosirea lui). Să nu 
cădem într-o greşeală banală; acest spațiu poate fi quadridimensional, 
multidimensional, curbat, sau altfel. Putem contracta sau dilata timpul după 
dorinţă, după starea noastră afectivă, totul este că aceste forme abstracte nu 
le avem conştient în noi într-o anumită variantă, avem numai nişte noțiuni 
aproximative, sau exacte, dar învăţate, care acoperă ceea ce ştim despre 
formele sensibilităţii noastre. Ce frumos i s-a demonstrat lui Ghilgameş 
existența timpului! Au copt câte o pâine în fiecare zi ( trebuia să fie zile) şi, 
când s-a uitat la ele a observat că cea coaptă de ieri era încă proaspătă, cele 
coapte mai înainte erau tari, iar şi mai înainte începuseră să se înverzească. 
Unii au pus la îndoială existența timpului, dar trebuie să recunoaştem că 
pentru oameni diferiți timpul se scurge diferit. Nu este nimic mai evident 
decât dacă vă uitaţi la o scenă dint-o operă. Unele personaje cântă şi altele 
aşteaptă să le vină rândul, să le vină timpul lor. La fel şi noi oamenii, pentru 
fiecare dintre noi timpul curge, numai că această curgere poate fi diferită. 
Unii se grăbesc şi timpul curge mai repede, alții au timp şi-l lasă să curgă 
cum vrea el. Poate că pare o glumă, numai că realitatea se naşte şi din 
glume. 


Blaga va propune dublete ale categoriilor, pe care le va numi abisale. Aceste 
categorii, diferite de cele ale receptivităţii, ale cunoaşterii conştiente, le 
consideră ale spontaneității umane. Aceste "categorii secrete ale inconştientului" 
(Lucian Blaga, Op. cit., p.428) se pot organiza într-un mănunchi categorial. Un 
asemenea complex îl va numi <matrice stilistică>. Blaga va insista asupra 
faptului că o matrice stilistică conţine cu totul alte categorii decât cele ale 
receptivității, ale cunoaşterii imediate. " Categoriile abisale, stilistice, îşi pun 
pecetea pe ceva, mai înainte ca ele să joace un rol în cunoaşterea umană, sau indiferent 
dacă vor juca vreodată acest rol. Categoriile stilistice determină lumea p/ăsmuirilor 
umane în calitatea lor de plăsmuiri. Categoriile celelalte, gnoseologice, determină lumea 
"dată" ca obiect de <cunoaştere>. Categoriile acestea, ale receptivităţii cognitive, pot să 
fie, ce e drept, şi ele, rezultatul unor funcții inconştiente, dar numai în sens liminal 
<inconştiente>; în plenitudinea lor actualizată ele aparţin însă conştienței. Categoriile 
spontaneităţii sunt, dimpotrivă, factori inconştienţi într-un sens mai pozitiv şi mult mai 
profund."10) (Lucian Blaga, Op. cit., p. 430). 


Cer permisiunea de a interpreta acest text. Voi repeta, conştiinţa cuprinde 
atât conştienţa, conştientul, cât şi inconştientul. Pentru acest motiv folosesc 
<conştient> şi <conştiență> şi nu <conştiinţă>, termen pe care Blaga îl 
folosea pentru conştient. Să încercăm să trecem de aceste probleme 
terminologice, şi să întârziem asupra acestui text care este foarte important. 
Aici, Blaga vorbeşte explicit de diverse nivele, diferite nivele ale 


23 


inconştientului. El recunoaşte dreptul categoriilor cognitive, cu care 
cunoaştem conştient, de a putea fi păstrate în inconştient, dar îl consideră un 
inconştient superficial, care pune la dispoziția conştientului posibilitatea de a 
cunoaşte. Pe când categoriile spontaneității ar fi mai profunde, plasate 
undeva în adâncul inconştientului. 


Avem deci, un dublet categorial. Categorii ale cunoaşterii, care funcționează 
în conştient, şi unele abisale, ale inconştientului. Este adevărat, categoriile, 
indiferent cum le avem, trebuie păstrate undeva ca să poată funcționa, în 
memorie, deci cel puţin parțial inconştient. De aceea, Blaga ne vorbeşte în 
paragraful de mai sus de posibilitatea ca şi categoriile cunoaşterii să fie 
rezultatul unor funcţii inconştiente. De sigur, pentru a putea înţelege şi 
cunoaşte lumea, realitatea, tot ce ne înconjoară, avem nevoie de un bagaj 
categorial ce stă tot timpul undeva la suprafaţă dar în inconştient, ca să poată 
fi folosit cu rapiditate, în fiecare secundă, în fiecare fracțiune de secundă. 
de timp, ca să putem înţelege, avem nevoie de ideea de substanță, de cea de 
mare şi de mic, de proporție, de existență, de fiinţare a ceva, de locul ce-l 
ocupă, de momentul când se petrece, să ştim că cineva are, posedă, ceva, de 
acțiune, şi de câte şi mai câte noțiuni, relativ simple, dar fără de care nu 
putem înţelege ce este o casă, un pom, un scaun, o masă. Cred că Blaga avea 
foarte mare dreptate dând drept de a fi unor noțiuni, unor categorii, care să 
fie strâns legate de partea conştientă a activității noastre. Am ezitat mult 
timp să le accept, pentru că adevăratul domeniu al categoriilor este 
inconştientul, acolo ele funcționează în plinătatea lor. Uneori mai ezit şi azi. 
Dacă acceptăm numai categorii ale inconştientului ne vom găsi în situația 
fără de ieşire că ele vor trebui să se dedubleze, pentru a le putea folosi curent 
în conştient. Mai mult, categoriile pe care conştientul le foloseşte sunt 
diferite, parțial, de cele ale inconştientului. În inconştient, putem avea o 
anumită noțiune despre spațiu şi despre timp, pe când conştient folosim, de 
obicei, noțiunile învăţate, la şcoală, sau din experiență, un spaţiu de cele mai 
multe ori tridimensional şi un timp uniform, ce curge la infinit. Este spațiul 
şi timpul pe care ni l-a propus Newton. Poate fi tot aşa de bine şi spațiul timp 
quadridimensional propus de Einstein, sau cine ştie ce alt spaţiu şi timp, cu 
ce forme ciudate la care vrem să aderăm dacă l-am învăţat şi ni-l imaginăm. 
Important este, deci, că în mod conştient folosim noțiuni şi categorii 
influențate rațional şi avem nevoie de acest dublet, în care se păstrează, în 
matricea stilistică, acele noțiuni şi categorii pe care odată le-au trăit părinții 
şi străpărinții noştri. Important este că nu există numai o singură lume 
inteligibilă (Kant) a fiinţelor raționale sau nişte arhetipuri (Jung) ale speciei 

umane, ci şi o "lume inteligibilă" (dacă pot vorbi astfel) diferit structurată 
pentru diferitele popoare ce trăiesc pe anumite arii geografice, pentru 
diferitele națiuni, pentru diferitele grupuri umane, pentru familie, şi chiar 
individuale. Important este că noi suntem, prin matricea noastră stilistică, o 
generalitate care are note particulare şi chiar individuale. În matricea 
stilistică nu este o sinteză a tuturor acestor note, ci o structurare pe etaje, o 
structurare valorică a acestor note. Desigur, o structurare complexă, dar şi 
omul este un complex ce merită să fie înţeles. 


Poate că am reuşit să fiu prea complicat în expunerea a ceva destul de 
simplu; noi avem nevoie, pentru a cunoaşte lumea, pentru ceea ce se 
numeşte cu alte cuvinte viaţa noastră de relație, de o serie de categorii ale 
cunoaşterii, categorii pe care le-am modelat rațional după felul învățării 
noastre. Numai că mai avem o dublură a acestor categorii, dublură care este 
setul de noțiuni şi de categorii originale, dacă pot spune aşa, pe care le avem 
în inconştientul nostru şi care au fost mai puțin modificate în timpul vieții 
noastre prin ceea ce am învățat din experiență şi de la alţii. La ce ne 
foloseşte acest dublu categorial inconştient? Mai întâi, categoriile 
conştientului, cum le spune şi numele, sunt cele pe care le folosim conştient 
în cunoaştere, în înţelegerea realității. Apoi, sigur că şi categoriile abisale 
sunt cunoscătoare, înțelegătoare, ele vor comunica constant conştientului 
felul lor de înţelegere. Acest fel de a înțelege este diferit de cel conştient, şi 
poate crea unele dezordini atunci când rațional ni se impune o altă gândire, 
care nu corespunde cu structura noțional-categorială pe care o avem în noi, 
care nu corespunde personalităţii noastre. Un om întrebat de felul cum a 
înţeles o realitate va raporta totul la felul cum ştie că a învăţat pentru că nu 
poate fi conştient de ceea ce este inconştient. 

PERSONANȚA - ÎNŢELEGEREA. 


Inconştientul cu tot ce primeşte şi păstrează în el, şi trebuie să recunoaştem 
că aici se află partea importantă a mentalului nostru, comunică constant cu 
partea lui conştientă Aceasta continuă şi constantă comunicare a fost numită 
de Blaga personanță , de la latinescul per-sonare (a răsuna). Ar fi vorba de 
un fel de melodie ce se transmite conştientului, melodie prin care 
inconştientul ne spune cum a înţeles realitatea , înţelegere realizată cu 
ajutorul categoriilor sale. Atât conştientul cât şi inconştientul formează 
conştiinţa umană, sufletul nostru. Din acest punct de vedere pare destul de 
normal să existe o comunicare continuă între cele două modalități ale 
conştiinţei. Aş vrea să repet, să subliniez faptul, la care Blaga ține foarte 
mult, că inconştientul este partea dominantă, în ceea ce spun acum 
conştiinţă, în inconştient se petrec cele mai multe activități ale minții 
noastre. De aceea, Blaga vorbeşte chiar de o Noologie Abisală, de o 
inteligenţă a inconştientului, de o desfăşurare a unei gândiri consistente de 
care putem să nu fim conştienţi. Da, noos-ul abisal este cel ce ne rezolvă 
problemele atunci când nu gândim conştient, este soluția ce o avem 
dimineaţa la sculare, este " la nuit porte conseil” a francezilor, este faptul că 
recunoaştem ceva ce pare că n-am văzut, este simţirea noastră la care nu 
putem să ne opunem, sau când ne opunem ei cu gândul conştient, nu de 
puține ori constatăm, ulterior, că am greşit. Mai bine am fi făcut ceea ce ne-a 
sfătuit primul impuls. De multe ori suntem parcă împinşi să facem o acţiune 
şi nu ştim cine face asta, poate vreun spirit binevoitor? poate Dumnezeu prin 
îngerii lui? Poate. Socrates se sfătuia cu Daimonii săi, iar Sfântul Augustin 
ne spune că "Dumnezeu trebuie căutat şi implorat în însăşi ascunzişurile 
spiritului, în aşa numitul om lăuntric (homo interior) (Augustin, De 
Magistro, Humanitas, Bucureşti, 1994, p.23) 


Cu siguranţă, multe din aceste simţiri sunt gândirea noastră inconștientă care 
ne comunică ceva prin personanţă. Noos-ul abisal al conştiinţei noastre este 
o parte foarte importantă a inteligenței. Kant vorbeşte de rațiune (Vernuft) şi 
de înțelegere (Verstand). De la el în spre noi este greu să nu avem în vedere 
această separare a ceea ce noi avem nişte noțiuni ale sensibilităţii, Spaţiul şi 
Timpul, nişte categorii ale înțelegerii, diversul percepțiilor. Pe Kant îl 
interesa interiorul nostru uman. Înainte de a putea gândi ceva avem nevoie 
de o structură formală care să ne facă posibilă gândirea şi un material 
sensibil, primit prin percepții, care să fie ordonat de structura noastră 
formală. Spaţiul şi timpul sunt aceste forme ale sensibilităţii pe care le avem 
a priori, înainte de a putea face prima gândire. Legătura aceasta care se 

realizează în mintea noastră, în înţelegerea noastră, între aceste forme pure 
ale sensibilităţii şi realitatea percepută este sinteza a priori, cu care noi 
putem înțelege realitatea. Acesta este domeniul inteligibilului kantian, el 
face posibilă înțelegerea noastră. Sinteza apriori este transcendentalul. 


Domeniul acesta transcendental, adică din noi, pe care-l avem ca formă, 
apriori, nu cred că este altceva decât acea parte a conştiinţei care nu este 
conştientă fiind inteligentă, adică inconştientul cu toate categoriile sale. 
Noos-ul abisal, propus de Blaga, face parte din transcendentalul kantian, 
acest vast domeniu al înțelegerii, numit până acum intelect, domeniu din 
interiorul nostru, domeniu al conştiinţei noastre, populat cu noțiuni a priori 
de cea mai largă generalitate, spațiul, timpul, categoriile înțelegerii, şi 
categoriile inconştientului. Înțelegerea foloseşte categoriile conştientului, dar 
aceste categorii sunt modulate, sunt corectate, prin personanţă, de categoriile 
inconştientului. 


Acest domeniu al conştiinţei, înțelegerea, este în strânsă legătură cu partea 
conştientă a conştiinţei, comunicându-i în mod constant o stare de bază care 
este specificul înţelegerii noastre ca om şi ca individ. Rog nu vă supăraţi 
dacă mă repet, fiecare din noi avem o înțelegere care poate fi numită 
omenească, dar mai avem caracteristici ale acestei înţelegeri care pot 
corespunde numai unui grup social, mai mare sau mai mic, şi poate tot atât 
de bine să aibă şi caracteristici absolut individuale, caracteristici ce pot fi 
apriori pentru înţelegerea noastră chiar dacă ele s-au format filogenetic şi nu 
sunt toate moştenite. 


Comunicarea între înțelegere şi conştientă poate fi, cum spuneam, ca o 
melodie constantă ce transmite conştienței caracteristicile de mai sus, 
încercând să influenţeze rațiunea în hotărârile ei. Aceasta se întâmplă când 
mergem pe jos sau cu bicicleta, când conducem maşina, când vorbim, ca şi 
în multe alte situaţii asemănătoare. În toate aceste cazuri există, mai întâi, o 
participare inconştientă biologică cum este, spre exemplu, contractarea 
musculaturii respective, eliberarea de adrenalină sau de alți hormoni, ca şi o 
participare inconştientă a înţelegerii noastre, prin folosirea spaţiului, a 
timpului, şi a categoriilor înţelegerii, toate acestea se leagă, se amestecă în 
mod util, cu activitatea conştientă de alegere a unui drum, de alegere a unor 
cuvinte. Sigur că pare foarte complicat, şi chiar aşa şi este, ceea ce nu este 
complicat este să <înțelegem> această legătură prin personanţă a înțelegerii 
noastre cu acțiunea rațională şi volitivă a conștiinței. Mai mult, prin 
personanță în mintea noastră conştientă pot irumpe masiv valuri de 

informaţii, stocate cu grijă de nu ştim când, care să ne conducă în hotărârile 
noastre cele mai importante. Câteodată nu ştim, nu ne putem explica, de ce 
am luat o decizie şi nu alta, nu ştim de ce am luat-o pe un anumit drum, pe o 
anumită cale, şi nu am ales-o pe cea de alături, nu ştim de ce ne place un 
anumit loc, un anumit peisaj, un anumit tablou, de ce ne simţim atraşi de o a 
numită persoană, de o anumită prietenie. De fiecare dată, personanţa este de 
vină. Sunt multe alte situaţii, asemănătoare cu cele două mari posibilități de 
mai sus, prin care inconştientul personează în conştiență. Cred că putem 
accepta personanţa, propusă de Lucian Blaga, ca ceva foarte normal, dar este 
important de ştiut că se întâmplă aşa şi nu altfel. 


Este bine să înțelegem că personanţa este posibilă deoarece noos-ul participă 
la conştient, că avem un inconştient inteligent, că putem gândi inconştient, şi 
că acest inconştient este favorabil conştiinţei noastre, că are influenţe bune , 
influenţe care să conducă chiar activitatea noastră conştientă şi să o conducă 
pe cele mai bune căi din câte ni se deschid. O să vedem mai târziu, aşa cum 
sunt de părere cei ce au introdus şi susținut psihanaliza, că din inconştient 
pot apărea şi demoni, rele, dar numai în anumite condiţii şi nu cred că este 
funcția lui cea mai importantă. 


Reluăm sublinierea că domeniul inconştientului este cel cu care înțelegem 
lumea şi nu cel cu care raționăm asupra ei ca s-o modificăm în avantajul 
nostru, s-o schimbăm cum ne vine mai bine. Cu ajutorul rațiunii, deci 
conştient, luăm hotărâri care pot fi bune sau rele pentru noi sau pentru alții, 
pe când prin inconştient avem numai o participare la înţelegerea lumii. Cu 
ajutorul rațiunii, construim o civilizație, putem fi creatori de obiecte 
frumoase, dar tot atât de bine putem să înşelăm sau să ne înşelăm, putem 
minți, putem lua hotărâri şi să facem acțiuni splendide sau îngrozitoare. 
Inconştientul ne comunică numai date subiective, filtrate prin subiectivitatea 
noastră, fără a lua hotărâri asupra lor sau asupra acţiunilor care ar putea 
decurge. Este adevărat că inconştient putem urmări un drum pe care mergem 
fără a gândi, putem alege inconştient o prietenie, ne putem topi într-o iubire. 
Tot ce se întâmplă cu participarea inconştientului depinde de structura 
matricei stilistice personale şi de afinitatea structurilor noastre inconştiente 
pentru o altă persoană sau pentru o acţiune. În ceea ce priveşte hotărârile 
noastre, voința noastră, chiar dacă există o participare inconştientă, ține de 
domeniul conştientului. Inconştientul nu ne poate înşela, nu are posibilitatea 
s-o facă, nici înțelegerea. Minciuna, răul pe care-l putem gândi, pe care-l 
putem face, sunt în primul rând hotărâri raționale, este în joc voinţa noastră. 
Minciuna conştientă, sau orice act reprobabil, după depunerea lui în 

memorie, poate duce la conflicte în inconştient deoarece o minciună este 
raportată totdeauna la un adevăr, altfel n-ar fi minciună, ca şi un act imoral 
la un act moral. Totul se petrece în conştientă dar, odată depuse în 
inconştient, aceste cupluri contradictorii, transmise chiar astfel de conştiinţă, 
duc la o posibilă amplificare a conflictului, deoarece el nu se poate rezolva. 
Nerezolvarea unui conflict înseamnă constanta lui reluare pentru a încerca să 
fie stins. Dacă aceasta nu este posibil, un astfel de conflict, complex, se va 
permanentiza într-un nivel intermediar de memorie, dereglând comunicarea 
constantă a nivelelor profunde ale memoriei inconştiente, prin personanță. 
Aşa se va putea ajunge la suferință psihică si somatică. Bolile minţii şi ale 
trupului pot apărea. Aici are un cuvânt de spus psihanaliza şi psihosomatica. 
O bună cunoaştere a acestor conflicte ca şi o înţelegere a felului cum au luat 
ființă ne poate ajuta să le rezolvăm, să scăpăm de ele, ne poate scăpa 
inconştientul de teroarea lor. 


De aceea, nu pot fi de acord cu expresia "somnul rațiunii naşte monştri” 
folosită de Goia ca titlu al unei serii de desene. Imaginile oribile pe care 
Goia le desenează sunt cele ce au impresionat ochii, şi toate celelalte simţuri, 
ale celor ce au văzut ororile aduse de războaiele napoleoniene pe pământul 
Spaniei, orori înregistrate conştient şi care reveneau în visul celor ce le 
păstrau în memorie, celor ce nu puteau scăpa de ele. Conflictele nerezolvate 
ale rațiunii, memorate pot naşte monştri în somnul nostru. Tot ce percepem 
conştient prin simţuri este prelucrat rațional, nu poate scăpa de această 
prelucrare. Poate exista şi o percepţie inconștientă, subliminală, urmată de o 
prelucrare inconştientă a acestor percepții pentru a putea fi păstrate într-o 
memorie mai profundă. Dacă "somnul rațiunii" este o trimitere la 
iraționalitatea războiului, şi atunci este o mare greşeală. Cele mai oribile 
acțiuni sunt pregătite şi realizate rațional. Iraționalul nu există. Obiceiul ne 
spune că este "rațional" ceea ce noi, majoritatea, gândim. Irațional este ceea 
ce încalcă rațiunea noastră cuminte, rațiunea noastră comună. "Iraționalul" 
este elaborat rațional. Cele mai oribile acte, cele mai absurde războaie, au 
fost elaborate rațional, numai că motivaţia este, de multe ori, greu de înţeles. 
Actele nebuneşti sunt iraționale. Da, numai că delirul unui nebun este o 
elaborare rațională, chiar dacă este o rațiune cu lacune, scindată, deficitară. 
Până şi oligofrenii au rațiune, numai că puţină. Nu mai vorbesc dacă este 
vorba de o personalitate politică, un dictator. Cine, la un consult, ar fi avut 
curajul să-i spună lui Hitler, lui Stalin, sau lui Ceauşescu, că este nebun? 
Nimeni. A fost Napoleon nebun? A fost atât de nebun încât Europa Unită de 
azi este o realizare a ideilor lui. 

Personanţa ajută la comunicarea unui anumit mod, omenesc, de grup, si 
chiar personal, după cum am văzut, de înţelegere a ceea ce percepem. 
Conştienţa va gândi, va raționa, asupra acestei înţelegeri pentru că numai 
conştient avem rațiune. O să mă întrebaţi; inconştientul nu gândeşte şi el? 
Da, gândeşte şi el, participă la gândirea înţelegătoare. Pentru asta cred că va 
compara percepțiile venite prin simţuri cu formele sale interne, cu spațiul, cu 
timpul şi cu toate celelalte categorii, va vedea cu ce se potriveşte mai bine şi 
va propune o clasificare care va fi, probabil, controlată şi recontrolată pentru 
a nu avea dubii asupra corectitudinii ei. Clasificarea odată făcută vor începe 
o serie de judecăţi de valoare, care ne vor spune care sunt calitățile 
percepției respective. Dacă este frumoasă, urâtă, bună, rea, adevărată sau 
falsă, şi cu o serie întreagă de gradații intermediare posibile. Valorizarea 
percepțiilor ține de domeniul înţelegător pentru că aceste valori vor fi date 
tot prin comparații, cu ce este mai înainte depozitat. Observaţie importantă; 
nu cred că aceste valorizări au un aspect definitiv. Toate judecăţile prin care 
luăm contact cu realitatea pot fi definitive doar ca înţelegere, numai rațiunea, 
judecăţile raționale, hotărăsc dacă sunt de acord cu încadrarea dată de 
înţelegere. Înțelegerea propune. Numai raţiunea dispune. Poate că aceasta 
este cea de-a doua mare diferenţă între înţelegere şi rațiune. Prima diferență, 
de care am vorbit mai sus, este strâns legată de aceasta. Din moment ce 
înțelegerea poate doar propune şi nu hotărăşte, nici nu va putea, după cum 
am văzut, să inducă în eroare, să mintă. Din toate aceste caracteristici ale 
inconştientului, ale înțelegerii, cred că este evident că acest domeniu este 
baza oricărei activități inteligente a omului, şi că este, aşa cum ne spune 
Blaga, un domeniu independent. Vom adăuga, un domeniu primar față de 
rațiune care este secundară. Nu am putea raționa, nu am avea pe ce material 
să aplicăm rațiunea, dacă nu am avea mai întâi posibilitatea de a avea o 
înțelegere a realității şi să ne fie dat materialul organizat, clasat, cu valorile 
adăugate lor, nemaifiind nevoie decât de a alege, conform unui interes care 
devine rațional. Cred că inconştientul poate fi considerat ca primar şi din 
punct de vedere filogenetic. În orice caz, prin instincte. 


Vom considera personanţa ca având o mare importanţă. Prin ea inconştientul 
comunică, pe diverse căi, cu starea conştientă pe care o ajută să se exprime, 


să funcționeze în condiţii optime. Blaga ne spune: " ....atribuim inconştientului o 
particularite, pe care vom numi-o <personanţă> (de la latinescul per-sonare). Este vorba 
aici despre o însușire grație căreia inconştientul răzbate cu structurile, cu undele şi cu 
conținuturile sale, până sub bolțile conştienței (schimbat de noi în locul <conştiinţei>). 
Efectele personanţei, unele permanente, altele instantanee, sunt 
incalculabile...Identificăm, în particularitatea aceasta a  <personanței>, o 
calitate...constitutivă pentru sufletul uman. Cert lucru, conştienţa ar avea o dimensiune 

mai puţin, dacă ar fi impermeabil izolată de viața sufletească inconştientă".(Lucian Blaga, 
Op. cit., p. 44) 


Să încercăm să recapitulăm. Prin personanţă se realizează o legătură foarte 
importantă între inteligența inconştientă, între înțelegere, şi raționalitate. 
Atunci când merg, vorbesc, sau când conduc maşina, cea mai mare parte a 
activității mele este inconştientă, numai decizia de a alege un anumit drum, 
anumite cuvinte care să-mi exprime ideile, sunt conştiente. Cine-mi 
pregăteşte centrul cerebral care conduce contracția şi relaxarea unor grupe 
musculare? Cine-mi conduce centrul vorbirii care să-mi pregătească 
cuvintele ce-mi corespund ideilor ce vreau să le spun? Numai personanța 
este în stare să comande aceste acte pregătitoare. 


Aş mai da un exemplu legat de educație, mă refer la instituția Colegulor din 
America de Nord. Colegiul asigură o pregătire superioară într-un anumit 
domeniu pe care-l alege studentul. În afara materiilor de specialitate şi care 
nu sunt mai mult de două sau trei într-un semestru, studentul este obligat să- 
şi aleagă şi alte materii, oricât de distanţate de materiile de bază. Să zicem că 
preocuparea de bază sunt computerele, sau biologia, el va trebui să dea 
examene de literatură, să aibă preocupări artistice, sau sportive. Astfel, 
studentul, are posibilitatea de a-şi schimba, de a-şi modifica preocuparea de 
bază dacă, pe parcursul celor 4 ani de studiu, se simte atras spre alt domeniu. 
Se ştie ce greşită este uneori alegerea unui tânăr, care la 18 ani trebuie să 
hotărască asupra întregii lui vieți. Uneori părinții îl obligă să devină arhitect, 
inginer, medic, profesor, meserii pentru care, poate, nu are nici o chemare. 
Este, uneori, greu să te hotărăşti. De aceea, cred că este bine să ai mai mult 
timp, şi posibilitatea de a vedea ce se întâmplă şi în alte domenii. În felul 
acesta, poți fi ajutat mai uşor de personanţă, cu alte cuvinte te poţi ajuta şi 
singur. Într-un colegiu, totul se poate corecta din mers, studentul îşi poate 
schimba opțiunea după eventualele chemări sau chiar talente ce stau ascunse 
în el pentru că a lipsit stimulentul exterior, nu a avut cum să le dea curs, 
pentru că nu le cunoştea. Cum le poate afla? Oferindu-i-le. Personanţa se 
poate manifesta mai bine când subiectul acţionează, prin cunoaşterea 
înțelegătoare asupra unei realități care corespunde aptitudinilor, pasiunilor 
lui. Pascal spunea, într-o traducere liberă, " nu m-ai fi căutat, dacă nu mai fi 
găsit mai întâi”. Aşa se şi întâmplă. Noi căutăm <unstinctiv>, prin 
personanţă, de fapt ceea ce în noi este deja, ceea ce avem de mult în noi. 
Este ca în gluma cu cei doi G. si cu M. ce vizitează Zoo-ul din Viena, şi 
ajung la girafă; G. îi arată girafa lui M., acesta spune că aşa ceva nu există. 

Suntem atraşi spre o meserie pentru care este în noi ceva, căutăm femeia, sau 
bărbatul, care ni se potriveşte, şi simțim aceasta când îl/o întâlnim. 


Nu vreau să mai continuu, dar viața noastră este plină de astfel de alegeri pe 
care nu ştim de ce le-am făcut. În toate cazurile, pesonanţa este de vină. 
"Există în inconştient o magmă rămasă încă neghicită, o magmă de atitudini şi de moduri 
de a reacționa după o logică, alta dar nu mai puţin tare decât a conştienţei, un ritm 
interior, consolidat într-un fel de tainic simțământ al destinului, un apetit primar pentru 
forme, o efervescenţă a închipuirii dătătoare de sens, .. un mănunchi de inițiative de o 
putere spărgătoare de stavili..... Toate aceste atitudini, orizonturi, accente, inițiative, răzbat 
în pofida presiunii ce-o exercită conştiinţa asupra lor, ca de sub humă, în lumina de 
deasupra." 14) (Lucian Blaga, Op. cit. p.45). 


Mă întreb dacă nu cumva sentimentul anticilor, că lumea înconjurătoare este 
plină de fiinţe, de entități, că zeu participă la viaţa lor de zi cu zi, sentiment 
care se găseşte şi la omul de azi cu o mai mare sau mai mică participare, nu 
este legat de personanţă? În poveştile ţărăneşti, Dumnezeu şi dracul coboară 
pe pământ şi participă la viaţa oamenilor. În orice caz, Daimonul lui Socrate 
este inconştientul lui cu care se întreținea, prin personanță, şi care era 
sfătuitorul lui cel mai important. Comunică, oare, Dumnezeu, pe care-l avem 
în noi, personant cu noi? Bineînţeles, atunci când suntem pregătiți şi dispuşi 
să-l ascultăm. 

COINCIDENŢA TRANSCENDENTULUI CU 
TRANSCENDENTALUL 


Pentru cei mai mulți gânditori, transcendentul nu are cum să coincidă cu 
transcendentalul. Ceea ce ne depăşeşte, nu poate fi şi în noi. Blaga a avut 
marele geniu să-şi dea seama că această coincidență este nu numai posibilă, 
ci şi necesară. El a înțeles lecţia marilor curente religioase care se supun 
unui Dumnezeu iubit sau autoritar, un Dumnezeu care este undeva în altă 
lume, ce ne depăşeşte, şi care poate fi şi în sufletul nostru al fiecăruia. Este 
unirea, în cunoaştere, a infinitului cu finitul, a ceea ce nu poate fi cunoscut 
cu posibilitățile noastre limitate de cunoaştere. Este credinţa, de care vorbea 
părintele Dumitru Stăniloaie, că "Dumnezeul tuturor” nu poate fi decât un 
Dumnezeu personal. Aşa cum se întâmplă în comuniunea omului cu 
Dumnezeu, "...mântuirea stă în Comuniunea cu Hristos.." (Dumitru 
Stăniloaie, Teologia dogmatică ortodoxă 3, Editura Institutului Biblic şi de 
Misiune al Bisericii Ortodoxe Române, Bucureşti, 1978,p. 208). 


In opera lui Blaga se poate simţi, chiar dacă nu o declară, o apropiere a 
transcendentului de transcendental, a ceea ce este dincolo de mine cu ceea ce 
este dincoace de mine, cum ar spune Constantin Noica. 


Transcendentalul, care este o invenție a lui Kant, poate fi cunoscut. 
Transcendentul nu poate fi înțeles şi nici cunoscut. Cum se poate realiza o 
astfel de apropiere între domenii care par atât de diferite? între dincolo şi 
între dincoace? Hegel a văzut că realitatea acceptă opoziţiile, ea este formată 
chiar din cupluri opuse, şi a dat soluția: cele opuse se unesc pe un alt nivel, 
în sinteză. De atunci gânditorii care, aşa cum a făcut Kant, acordau valoare 
raționalului au căutat şi au găsit diverse metode de a împăca cele opuse. Cu 
toate acestea, nu foarte mulți s-au încumetat să apropie ceea ce Kant a 
despărţit. Blaga a încercat şi a reuşit. În sistemul lui filosofic, categoriile 
inconştientului, împreună cu formele apriori ale inconştientului, ca şi cu cele 
ale inteligenţei conştiente, instituie cenzura "transcendentă”. Atunci cum 
rămâne cu Marele Anonim? De fapt, Marele Anonim, transcendentul, 
instituie cenzura, dar cu ajutorul acestor categorii. De ce pune Blaga acest 
centru transcendent omnipotent? Blaga a vrut să convingă. El ştia, ca poet, 
că cel mai uşor convinge miticul care are un punct de sprijin în transcendent. 
Şi-apoi, Blaga credea în Dumnezeu, aşa că nu i s-a părut dificil să 
povestească despre un Mare Anonim, care odată instituit, ca orice 
transcendent mitic, nimeni nu mai avea acces la el ca să-l controleze. Ca să 
mă exprim în alte cuvinte, poate că a simţit, poate avea chiar convingerea, că 

nu totul este aici şi dincoace, că este ceva şi dincolo, că sistemul lui ar fi fost 
sărac dacă rămânea numai în transcendental, în inconştient, chiar dacă 
inconştientul poartă în el adevărul cenzurii numită de Blaga transcendentă. 


Alexandru Surdu, un autor care, considerând că Blaga practică un 
iraționalism transcendent, pentru că vorbeşte despre ceva, despre Marele 
Anonim, despre care nu are cunoştinţe, este nevoit să recunoască faptul că 
dincoacele transcendental, la Blaga, poate fi în inconştient. Aşa şi este, 
numai că Blaga preferă să vorbească numai de transcendent şi nu pomeneşte 
categoriilor inconştientului, dar preferă să nu ia refuzul transcendentului. Va 
spune "Matricea stilistică, categoriile  abisale, sunt frâne 
transcendente....(Lucian Blaga, Trilogia culturii, p.480). 


Cred că această coincidență a transcendentului cu transcendentalul este, 
pentru prima oară, clar expusă de Constantin Noica în teoria sa a 
elementului. "Aceste liniștite aşezări ontologice, care nu sunt întruchipări distincte nici 
dincolo, nici dincoace de lucruri, dar într-un fel sunt şi dincolo şi dincoace de ele, făcând 
posibilă coincidenţa transcendentului cu transcendentalul..." (Constantin Noica, Tratat de 
ontologie, Ed. Ştiinţifică şi Enciclopedică, Bucureşti, 1981, p.382;218- 383;219). Nu voi 
intra mai adânc în ce spune Noica despre element. Poate voi avea altădată 
ocazia. Important este că această unire a transcendentului cu 
transcendentalul este posibilă în lumea fiinţei, şi se realizează exact aşa cum 
a gândit şi Blaga. Matricea noastră stilistică este o distribuire indiviză a unui 
transcendent. " Ființa poate fi atunci identificată la orice nivel. Tot ce are 
distribuire indiviză în medii interioare este. (Constantin Noica, Op. cit. ‚p. 
390;226) 


Este posibil ca Blaga şi Noica să fi avut o matrice stilistică comună, până la 
un anumit nivel, matrice stilistică ce poate explica această apropiere 
singulară în gândirea celor doi. 


Mergând tot pe acest drum, să vedem cum a evoluat gândirea lui Blaga. El 
pleacă, cum era de aşteptat, de la Cultură şi cunoştinţă (1922) şi de la 
Filosofia stilului (1924), ca să ajungă la FEonul dogmatic, (1931). Ajunge în 
faţa misterului care, după inconştient, este al doilea pilon al construcției lui 
filosofice şi care are în el ceva din transcendent. Măcar imposibilitatea de a-l 
putea cunoaşte adecvat, cu toate că este lângă noi, fiind obiectul 
transformării animalului om în om. Este cel care-şi dă seama că trăieşte în 
orizontul misterului, al misterelor, şi începe să aibă cutezanţa de a vrea să-l 

reveleze, să vadă ce este acolo, ce este în mister şi de ce este mister. Lucrul 
în sine la Kant este incognoscibil. Misterul rămâne de necunoscut, dar poate 
fi înţeles. Putem încerca să ridicăm puţin voalul ce-l acoperă, putem revela 
ceva din el, putem încerca cunoaşterea lui. Pentru aceasta Blaga va propune 
un anumit fel de inteligenţă, pe care o numeşte intelect ecstatic. 


Nu voi intra în fondul teoriei cunoaşterii, care va fi tema volumului următor, 
dar voi spune câteva cuvinte utile, acum. Pentru Blaga, felul nostru de a 
gândi trebuie schimbat în mod radical. Gândul nostru este dominat de 
raționalitate, de respectarea unei înlănțuiri logice, de logică. Nietzsche a fost 
gânditorul care a încercat să spargă acest tipar. A încercat să treacă dincolo 
de bine şi de rău, nu în sens transcendent, ci în sensul depăşirii unei 
închistări logice, a depăşirii tiparelor acceptate şi pentru care nu prea avem 
justificare. 


Pentru Blaga intelectul enstatic este gândirea noastă care preferă liniştea 
logicii în locul unei turbulenţe care te scoate din domeniul logicului. ( Pentru 
Blaga, intelect este ceva diferit de rațiune dar legat de inteligență, de 
gândire). Intelectul ec-static, este o stare în afară de sine, în afara sinei tale, 
în afara logicului. De aici la "Dogma e un produs al <intelectului ecstatic> ", 
nu este decât un pas. Dogma depăşeşte logicul şi caută sinteza, nu aşa cum o 
realiza Hegel în imediat, în nivelul imediat superior ci, în transcendent. 
Îmbrăţişând metoda dogmatică a intelectului ecstatic, Blaga a avut nevoie de 
transcendent. 


Pentru Blaga, dogma nu este ceea ce a fost şi este pentru cei mai mulți, o 
anchilozare a gândirii, din contra, scăparea de limitarea rațională a gândirii, 
este o încercare de a ne putea apropia de ceea ce este de neînțeles, de mister. 
Este o revoluție în gândire, o încercare de a sparge tiparele raționaliste ale 
gândirii. Potenţarea unui mister, atenția acordată lui, este o astfel de 
apropiere. Un mister de care te apropii, eventual poţi chiar să-l abordezi 
intrând în el, despicând misterul, înseamnă introducerea unei idei ieşite din 
comun, este creativitate, ea singură, acea idee nouă, poate avea norocul de a 
putea sparge acel mister şi să încerce arătarea unei părți ascunse. Intrarea 
într-un mister pentru a-l revela, începerea vederii lui din unghiul de vedere al 
celui ce a lansat ideea, va putea lămuri, alege aurul din aramă, aurul 
cunoştinţelor din amalgamul necunoscut. Cu această pătrundere în 
cunoaşterea necunoscutului, sfera misterului se va lărgi, adâncimea lui va 
căpăta noi dimensiuni. Este ceva asemănător cu sfera cunoaşterii lui Pascal, 
cu cât înaintăm în cunoaştere, cu atât sfera întrebărilor, a necunoscutului, 

devine mai bogată. Este ceva absolut trivial. Cu cât cunoşti mai îndeaproape 
un eveniment, o situație, cu atât se ivesc mai multe întrebări. Cu cât te 
apropii mai mult de o întâmplare, de un om, cu atât mai multe necunoscute 
se ivesc, totul pare mult mai complicat. Dacă vrei să nu te implici 
distanţează-te şi totul îți va părea mai simplu, mai uşor de realizat. Cei ce fac 
cercetare ştiu că cu cât te apropii mai mult de obiectul cercetat, cu cât faci 
mai multe experiențe, cu cât ai mai multe date cunoscute, cu atât mai 
complicat apare totul. Cu cât ştii mai multe, cu atât înveți că nu prea ştii 
nimic. Ce bine este când eşti tânăr şi ştii destul de puţin! Ai impresia că ştii 
totul. De-abia mai târziu îţi dai seama că, ştiind atâtea, ştii foarte puţin. 


Blaga vorbeşte pentru timpul care va veni şi care este un timp care va fi 
închinat spiritului, pentru că altfel nu ne putem salva. Este eonul ce urmează 
ŞI care va fi un eon dogmatic. " Intelectul....s-a aşezat net şi definitiv în afară 
de funcţiile sale logice...". În noua gândire dogmatică, ceva putea trece în 
ambele direcții, peste bariera transcendentului, va îmbrățişa, va accepta, şi 
contradictoriul găsindu-i cea mai bună rezolvare posibilă. Un exemplu de 
dogmă ce se formează în transcendent este; " Dumnezeu este o <funţă> în 
trei <persoane> (o <substanţă> în trei <ipostaze>)"”. Acest nou eon va trebui 
să accepte, ceea ce spuneam, coincidenţa  transcendentului cu 
transcendentalul, ca şi depăşirea limitelor impuse de logica gândirii curente. 
De aceea aude licornul; 


Prin vuietul timpului 
glasul nimicului 


Prin zvonul conului 
bocetul omului. 


În acest eon, omul va lupta din răsputeri cu limitele pe care singur şi le-a 
impus mai devreme, fără a avea nevoie de ele. Omul va plânge nimicul pe 
care l-a instituit şi de care se putea lipsi. Am văzut cum gândirea lui 
Constantin Noica, teoria sa a elementului, vine în sprijinul gândirii lui Blaga. 
Elementul se distribuie fără să se împartă. Viaţa distribuită în atâtea fiinţe, 
rămâne aceeaşi. Energia spirituală se poate distribui fără să piardă nimic. 
Remediile homeopate se distribuie oricât în diluții din ce în ce mai mari fără 
să piardă nimic din efectul lor, ba chiar efectul poate creşte, cu cât diluțiile 
sunt mai mari. Undele electromagnetice de diverse amplitudini se distribuie 
în cosmos rămânând acelaşi. Se întâmplă ca în poezia lui Sorescu: 

Şi, pentru că toate trebuiau să poarte un singur nume, l-i s-a spus Eminescu. 


Limba lui Mihail Eminescu este mediul nostru al tuturor românilor. Nici nu 
ne mai dăm seama de asta, a devenit chiar mediul nostru intern făcând parte 
din matricea noastă stilistică. 


Tot astfel, generalul se distribuie în particular, în individual, rămânând în 
continuare general, uneori fiind chiar universal. Dumnezeu se poate distribui 
în fiecare din noi. De credem sau de nu credem, fiecare, mai devreme sau 
mai târziu, ne dăm seama că-l avem în sufletul nostru. Ateii? Ateii sunt atei 
până îl descoperă pe Dumnezeu. 


Cred că asta este modalitatea de a înţelege matricea stilistică care este o 
distribuire a generalului speciei, a națiunii, a grupului social, în fiecare 
individ care-i aparține. Nu este aşa că şi aici este o coincidență a 
transcendentului cu transcendentalul? Atât Noica, cât şi Blaga au dreptate. 


Cred că ar trebui acum, când trecem pragul dintre mileniul 2 şi 3, să 
încercăm acceptarea şi a unui altfel de corectitudine, ca să nu folosesc 
termenul de logică, a gândirii. Poate că logica, aşa cum o ştim noi azi, este o 
haină prea strâmtă pentru mileniul 3. Logica noncontradicției, aşa cum a fost 
ea gândită de Aristotel şi până la logicile cu infinit de multe valori ale 
timpului nostru, sunt cu siguranţă un câştig al geniului uman, dar o limitare a 
gândirii omului. Ar trebui să facem loc unei gândiri mai dinamice, articulate 
pe nivele, ca şi pe oricâte alte dimensiuni, în adâncime, ca şi în extensie. 
Poate că ar trebui, aşa cum spune Blaga, să ne întoarcem la Leibniz, care are 
o viziune arhitectonică a monadelor. Plecând de la monada Dumnezeu, 
monadă de început, Dumnezeu are diferite şi "infinite <vederi> care se 
prefac în tot atâtea substanţe monade" (Lucian Blaga, Despre conştiinţa 
filosofică, Ed. Facla, 1974, p. 108). Ar trebui să înțelegem că aceste infinite 
vederi nu sunt nici pe departe acoperite de stricteţea unei logici, ci de 
deschiderea unei înţelegeri a existentului. Să nu uităm că şi "raționalistul" 
Kant propune o Arhitectonică a rațiunii pure. 


În continuare, am să vă propun folosirea unei structuri matematice simple, o 
latice, care este articulată ontologic. Asta înseamnă că ordinea este dată de 
realitatea care singură poate impune o structură a gândirii. Nodurile 
arborelui pe care vi-l propun au nevoie să fie structurate conform cu ceea ce 
există, cu ceea ce se întâmplă, cu momentele importante ale vieții. 

Formalismul poate funcționa înăuntrul acestei structuri reale, la fiecare nivel. 
Numai că trebuie ştiut că singura legătură între diversele formalisme este cea 
ontică, este cea dominată de ceea ce există, de realitate. Formalismul nu 
poate depăşi granițele realității fără să piardă din exactitate, din 
corectitudine. Este un punct de vedere pe care logica de până astăzi nu-l 
acceptă. Noi nu am înţeles, la timp, constrângerea medievală, a <briciului lui 
Occam>, îndreptat contra realiştilor care înmulțeau fără necesitate fiinţele. 
Metafizica realiştilor seamănă cu raționalismul modern. Construim sisteme 
logice care nu ştim cui folosesc. Mai bine zis, nici nu folosesc. Adevărul 
depinde de ceea ce este, de realitate. Legile logicii au valoare pe porțiunile 
scurte dintre nodurile laticei. Ontologicul trebuie să domine logicul, logicul, 
care, la rândul lui, se poate dezvolta liber dacă respectă existenţa, ceea ce 
este. 

ÎN LOC DE LOGICĂ 


Am ajuns la un moment al desfăşurării gândului, pe care încerc să vi-l 
transmit, şi în care mă împiedic de ceea ce spun. Vom vorbi de valori, de 
timp, de relativitatea lor, o relativitate pe care o consider bună, de dorit. Să 
vedem cum putem amănunţi totul. 


Blaga propune o depăşire a raționalismului. Realitatea proteică nu se poate 
mula pe chingile logicii. De la logica aristotelică şi până la logica 
polivalentă, instrumente puternice în slujba rațiunii, se simte o neputinţă a 
acestor formalisme în faţa realității. Ce am putea face pentru a ieşi din 
această strânsoare nepotrivită? Ce am putea face pentru a avea o gândire 


care să corespundă corectitudinii şi să fie în acelaşi timp maleabilă? 


Să nu alunece în nesiguranţă, în aberant, în irațional. Să avem 
corectitudine, depăşind în acelaşi timp formalismele cu rigoarea lor 
limitativă. Este greu să fii în căruță şi în teleguţă, în acelaşi timp. 


Să nu uităm că revoluțiile morale, revoluții care răstoarnă valorile, sunt cele 
care lasă urmele cele mai adânci. Nietzsche avea dreptate când plângea 
pierderea valorilor antichității, bucuria de a trăi, bogăţia, frumuseţea fizică, 
curajul, bărbăța, forța fizică, înlocuite de sărăcie, boală, milă, având ca 
simbol un om răstignit, valorile aduse de creştinism. Este punctul de vedere 
al unui gânditor ce nu crede în frumuseţea spiritului, în puritatea lui. Trupul, 
sentimentele, natura, sufletul, nu trebuie să fie reprimate de spirit. Cum se 
poate explica această victorie a creştinismului? Numai prin edictul dat de 
Împăratul Constantin? Dar în afara Imperiului Bizantin? De ce a reuşit un 
singur om, apostolul Andrei să creştineze Dacia? Numai pentru că era o 
religie ce se opunea romanilor? Poate. 


Blaga are un punct de vedere ce ar trebui amintit aici. El observă că dogma, 
în creştinism, s-a impus in forma ei cea mai radicală. Toate încercările de a 
îmblânzi dogma unei ființe în trei persoane au eşuat, începând cu Arie. Se 
pare că omul preferă să creadă în ceva misterios şi de nepătruns, evită 
încercările de raționalizare şi alege aproape întotdeauna acel câmp dominat 
de mister. 


Scoarța noastră cerebrală se simte bine în compania misterului, a misterelor. 


Poate că de aceea Blaga propune conştientizarea trăirii într-o lume de 
mistere ca moment al transformării animalului în om. Când animalul şi-a dat 

seama că trăieşte într-o lume de mistere, el a ieşit din lumea animală. Dacă 
această supoziție este aproape de adevăr, atunci cel mai vechi arhetip uman 
este misterul. De aceea, ne simțim bine în preajma lui, ne este familiar. Mai 
mult, suntem atraşi de mister, îl căutăm. 


Dintr-un alt punct de vedere, revoluția creştină a însemnat o revoluţie în 
spirit. Foamea, mizeria, şi boala nu sunt necesare pentru a avea spiritul curat, 
frumos. lisus Christos ne-a arătat că frumusețea spiritului nu poate fi 
pierdută, nici atunci când suntem reduşi la o viață de chin şi la moarte. 
"Căutaţi mai întâi împărăția cerului şi mai apoi toate celelalte vi se vor 
adăuga vouă". Dacă spiritul este cu noi, nu ne poate lipsi nimic. 


Răsturnarea valorilor în creştinism a însemnat, în primul rând, punerea 
spiritului în locul cel mai înalt, în acelaş timp ridicând la locul lor , în vârful 
valorilor, binele şi iubirea. Dacă lisus s-ar fi oprit aici, nu ne-am fi deosebit 
prea mult de indianism şi de budism. Christos, ca fiu al lui Dumnezeu, s-a 
dat chinului, insultelor şi şi-a sacrificat viaţa pentru a răscumpăra păcatele. 
Cu aceasta, Christos ne-a oferit prin trup şi prin suflet, acel punct de sprijin 
de care toţi avem nevoie, pe care fiecare îl caută. Cu acest punct de sprijin 
suntem invincibili, nimeni nu ne mai poate învinge, spiritul nostru poate fi 
liber şi nepătat, putem depăşi minciuna, ura, urâtul, răul, tot ce vrem, tot ce 
merită să lăsăm înapoia noastră, toate valorile negative pe care spiritul 
nostru le refuză, dacă le refuză. 


Atenţie! Christos ne-a oferit sprijin în acțiunea noastră ca indivizi, ca 
individualităţi, nu ca produs social. De aceea vorbea de "Împărăţia 
Cerurilor”. El nu a negat nicicând că ar fi bucuros ca împărăția iubirii să 
poată fiinţa şi în împărățiile terestre. 


Este adevărat, creştinismul a fost o revoluţie spirituală care a dat peste cap 
lumea antică. Cei ce au atacat frontal creştinismul s-au bazat, aşa cum a 
făcut Nietzsche, pe neputinţa de a da soluții pentru omul social. Denigratorii 
nu au observat că omul social, chiar dacă este important în creştinism, este 
pe locul secund. Comuniştii, marxiştii, i-au dat rolul prim, neglijând total 
omul ca individ. Principal pentru creştinism a fost şi este omul, salvarea lui 
ca individualitate. 


După această lungă paranteză, să revenim la subiectul nostru. Creştinismul 


înseamnă şi credința în dogma trinității. Această dogmă este un mister în 
care ne simțim bine. Dar ne simţim bine şi în mistere mai uzuale, care au o 


40 


formulare asemănătoare cu o dogmă. Lumina, căldura, undele radio, sunt 
radiații electromagnetice, dar şi cuante de energie. Ce înseamnă asta? Nu 
ştim prea bine, este un mister în care ne simțim foarte bine, când e frig afară, 
când e întuneric sau când privim la TV. 


Multe alte mistere ne înconjoară, numai că nu prea le dăm atenţie. Ştiinţa 
este plină de mistere, nu mai vorbesc de medicină, de biologie în general. 
Dar nu numai în ştiinţă şi în religie sunt mistere. Meşteşugarii au tot felul de 
misterioase modalităţi, pe care nici ei nu le pot explica totdeauna, de a face 
anumite obiecte, de a tăia şi de a îndoi lemnul, de a prelucra hârtia, de a face 
aliajele. Nu mai vorbesc de artişti. De ce un pictor a ales o culoare şi nu alta? 
De ce sună astfel muzica lui Vivaldi? De ce a construit Gaudi o catedrală 
suprarealistă în Barcelona? Şi câte alte întrebări posibile, fără de un răspuns, 
bineînţeles. Ne simțim bine în compania zilnică, de fiecare ceas, a 
misterelor. Suntem ca într-un mediu natural. 


Blaga este de părere că timpul ce va urma, eonul următor, va fi unul 
spiritual. "Eon înseamnă pentru noi o nouă lume spirituală de lungă 
durată.....perioadele eonice se caracterizează printr-o creştere enormă a 
conştiinţei... Centrul lor generator ține de stratosfera spirituală.... Acestea 
sunt perioade de vaste sinteze, de determinare a vieții dintr-un centru 
spiritual." (Lucian Blaga, FEonul dogmatic, Trilogia culturii, p. 141). Acest 
nou eon va refuza impunerea fără restricții a raționalului. De aceea, un nou 
dogmatism ar putea să apară, un dogmatism bazat pe intelectul ecstatic. 
Acest intelect iese din chingile pe care le impune formalismul logic şi poate 
gândi liber de constrângeri. Noul dogmatism, de care vorbeşte Blaga, este cu 
totul altceva decât dogmatismul pe care-l cunoşteam. Dogma noului eon va 
fi legată de realitate. Va refuza formalismele logice fără să refuze 
exprimarea logică cu limitele ei. Dogma metaforizează, ea poate exprima în 
transcendent echivalentul unor realități. De aceea, dogmaticul propus de 
Blaga are un aspect înnoitor. De fapt, nu ne putem elibera complet de logic, 
avem nevoie în anumite spaţii ale gândirii noastre de corectitudine, logica ne 
poate oferi aceasta, numai că logica nu poate mâna direcția gândirii noastre. 
Nu ne putem elibera de ceea ce este în jurul nostru, noi gândim dominați de 
ceea ce există nu de ceea ce ar trebui să existe. Nu putem impune realității o 
schemă logică, dar ne putem folosi de ea ca să gândim corect. Logicul nu 
trebuie să deformeze, va trebui să ne servească. Intelectul ecstatic pe care-l 
propune Blaga, este un astfel de factor de eliberare. Acest intelect ecstatic 
este cel care nu mai are frică de rigoarea rațiunii, el va asculta şi un alt glas 
interior care-i şopteşte constant ce are de făcut. Prin personanţă structurile 

stilistice ale inconştientului ne vorbesc, şi limba lor este cea legată de 
realitate. Nu trebuie să ne fie frică de şoaptele omului nostru interior, el ne 
transmite un gând filtrat de străbunu noştri, el este modalitatea de a sta de 
vorbă, o vorbă fără cuvinte, cu ei. Este de dorit să ne putem elibera gândul 
de orice influenţă străină ce nu corespunde câmpului nostru stilistic, omului 
nostru interior. 


Am ajuns la influenţele stilistice plecate din inconştientul nostru şi pare că 
am uitat lupta cu rațiunea care încearcă să ne domine, să ne conducă pe un 
drum formal. Mai târziu vom vedea că aceşti paşi au legătură între ei. 
Deocamdată să vedem cam ce ar însemna să gândim corect, fără a fi 
dominați de logică. 


Mai înainte, aş vrea să spun câte ceva despre preocuparea multor gânditori 
români în legătură cu depăşirea unor inconveniente pe care logica formală, 
logica matematică, le aduce. Am amintit de Blaga care propune o metodă 
dogmatică pentru a putea accepta domeniul contradictoriului. Un alt mare 
nume este legat de preocuparea limpezirii acestui domeniu contradictoriu, 
luptându-se chiar pentru a impune o logică a contradictoriului, Ştefan 
Lupaşcu. Anton Dumitriu a scris un volum legat de soluționarea 
paradoxurilor logico-matematice. Petre Botezatu, a avut şi el preocupări 
legate de acceptarea unui domeniu logic în care contradictoriul să poată fi 
acceptat. Grigore Moisil a scris o carte despre "Raționamentul nuanțat". 


Din perspectiva gândirii lui Blaga, trebuie să recunoaştem, se pare, că avem 
pe aici un câmp stilistic, o matrice stilistică, care ne împinge să încercăm a 
căuta posibilităţi de împăcare cu ceea ce pare contradictoriu. Spun "pare", 
pentru că viaţa este plină de contradictoriu şi totuşi o trăim, ne bucurăm de 
ea, am putea spune chiar că nimic nu ne deranjează. Max Scheler, în 
Formalismul în etică şi etica materială a valorilor, ne propune spre studiu 
perechi antagonice de valori; agreabil- dezagreabil; iubire- rău; sacru- 
profan. Pe toate le numeşte valori cu toate că sunt, de fapt, perechea valoare 
(Wert) şi nonvaloare (Umvert). Încă de la Heraclit, lumea ne apare plină de 
cupluri contrare, nu numai de valori contrare. 


Pentru Blaga, opera de artă poartă în ea contradicția aderenţei la orizontul 
misterului şi al revelării lui, este chiar caracteristica omului care trăieşte în 
orizontul misterului şi pentru revelarea lui prin creativitate. În opera de artă, 
trăiesc şi valorile polare: unitate şi multiplicitate; rațional şi irațional; 
spontaneitatea alături de lucrul bine şi pe îndelete făcut; canonicul şi 

originalul; toate fiind supuse polarității dintre mister şi revelare. "Aceste 
polarităţi, cărora, desigur, li se pot adăuga şi altele, se împletesc multiplu şi 
variat în orice opera de artă" (Lucian Blaga, Trilogia valorilor, Editura 
Minerva, Bucureşti, 1987,p. 582). Contradictoriul nu ar trebui eliminat, ci 
stăpânit. Cu alte cuvinte, ceea ce până mai ieri apărea a fi contradictoriu, ar 
putea fi măcar înţeles. 


Voi încerca să vă prezint o structură formală simplă ce ar putea ţine loc de o 
logică, ea nefiind a logică, deoarece are un suport ontologic. 


Primul pas va fi înţelegerea rostului unui Univers de discurs (). El este cel ce 
ne dă limitele unui posibil formalism aşa cum ne dă limitele în orice 
discuţie. Spre exemplu, acest monolog are ca Univers de discurs /ogicul cu 
domeniul contradictoriului. Mai poate avea un Univers de discurs, care-l 
cuprinde pe primul, şi care este filosofia lui Lucian Blaga. A respecta un 
anumit Univers de discurs înseamnă a respecta, într-o discuţie, într-o scriere, 
limitele pe care singur le-ai impus. Dacă doi oameni discută despre o 
întâmplare de săptămâna trecută, aceasta este Universul de discurs al 
discuţiei lor. Dacă unul din cei doi "aduce vorba" despre concertul ce va fi la 
Ateneul Român în această săptămână, asta înseamnă că Universul de discurs 
al discuţiei s-a schimbat. Revenirea la Universul de discurs anterior este 
oricând posibilă, dar este bine ca ambii să ştie aceasta. Schimbarea unui 
Univers de discurs, atunci când gândeşti sau când vorbeşti, poate fi asemuită 
cu folosirea unui întrerupător la lumină, un întrerupător cu mai multe faze. 
Putem aprinde un bec, două, sau mai multe. Putem aprinde lumina într-o 
cameră sau în toată casa. Este ca un comutator al gândului nostru. Pare ceva 
foarte simplu şi cred că foarte uşor de înţeles. Cu toate acestea, sunt de 
părere că este foarte dificil să respecţi limitarea unei comunicări între două 
sau mai multe persoane la un anumit Univers de discurs. Platon a 
recomandat ca atunci când apar dificultăți într-o discuție să se revină la 
punctul de plecare, la premisele discuţiei pentru a se putea controla dacă ele 
au fost respectate. Ambiguităţile în discuţii sunt, de cele mai multe ori, cauza 
nerespectării Universului de discurs. De aceea, în armată, se dau ordine 
scurte şi cât mai clare. De data aceasta, o ambiguitate prin încălcarea 
Universului de discurs ar putea fi foarte gravă. 


Posibilitatea de a comuta corect pe un anumit Univers de discurs, 
conştientizarea limitelor unui Univers de discurs, sunt, poate, cele mai 
importante caracteristici ale unei gândiri corecte, ca şi ale unei persoane 
inteligente. Evitarea unei gândiri confuze, unei vorbiri pline de ambiguități, 

este posibilă numai prin respectarea Universului de discurs. Altfel ne aflăm 
într-o piesă de Caragiale sau de Eugen Ionescu. 


Un Univers de discurs are anumite limite între care este bine ca gândul 
nostru să evolueze. Constantin Noica a atras atenţia asupra acestei categorii 
a înţelegerii, pe care Kant o introduce în tabela sa a categoriilor. Noica 
vorbeşte de o limitație care nu limitează şi despre una care limitează. 
Limitaţia din Universul de discurs este o astfel de limitaţie care nu limitează. 
Este o limită pe care o luăm atât cât avem nevoie de ea, o putem schimba de 
câte ori avem nevoie, de câte ori comutăm atenția de la un Univers de 
discurs la altul. Totul depinde de cum articulăm gândirea noastră. 


Un exemplu de Univers de discurs este un mister. Pătrunderea într-un mister 
se face, aşa cum ne spune Blaga, cu ajutorul unei idei a intelectului ecstatic, 
o idee care sparge tiparele obişnuite ale gândirii, ale rațiunii, iese din limitele 
gândirii obişnuite. Cu o astfel de idee se poate pătrunde într-un mister, ea îl 
va despica, aşa cum despici un lemn cu un topor, se va instala în el şi va 
încerca să dezvăluie cât va putea din acel mister. Asta înseamnă că printr-o 
plăsmuire a minţii noastre, o plăsmuire creativă, putem găsi o "jucărie", o 
idee, care să poată fi folosită pentru a intra într-un mister pentru a dezvălui 
ceva din el. O astfel de idee i-a venit lui Newton când a văzut cum cade un 
măr din pom. Şi-a dat seama că ceva îl atrage spre pământ şi a denumit 
această forță gravitație. Tot astfel s-a întâmplat şi cu Einstein, care şi-a ales 
punctul de sprijin al teoriei relativității generalizate în limitarea vitezelor la 
viteza luminii, chiar dacă nu se ştie dacă ideea corespunde cu realitatea. 
Dacă teoria Big-bang-ului este reală, atunci, în primele secunde de după 
marea explozie, au fost viteze cu mult mai mari ca viteza luminii. În orice 
caz, Einstein a reuşit să dea un nou aspect misterului cosmic, acesta 
devenind, aşa cum spune Blaga, un mister mai adânc. Cine ştie ce altă idee, 
altă viziune ecstatică, va permite unui alt geniu să pătrundă şi mai adânc în 
cosmos. 


Trebuie să recunoaştem că dezvăluirea unui mister pare că nu este apropiată 
unei gândiri logice. Dacă gândirea marilor creatori ar fi cuminte şi conformă 
cu ceea ce ştim noi că aşa este, nimic nu s-ar mai fi descoperit niciodată. 
Numai ieşirea din strânsoarea logicului şi a ceea ce credem că este raționalul 
a putut oferi umanităţii marile salturi pe care le-a făcut. 


Vă propun, acum, să trecem la al doilea pas care ne va fi util în structurarea 
gândirii. Noi nu putem gândi şi nici nu ne-am putea exprima, n-am putea 

comunica, dacă gândirea n-ar fi legată de realități cu sens. Dacă n-am şti 
cine este subiectul, ce atribute are acest subiect, ce face el, de ce face ce 
face, sau de ce nu face ce ar trebui să facă. Este vorba de subiect şi de 
predicat. Subiectul logic şi cel gramatical sunt acelaşi; când ne referim la 
predicat, ceva se complică. Predicatul logic este mai larg decât cel 
gramatical, el cuprinde atât atributele, cât şi complementele, el este tot ce se 
poate spune despre subiect (vezi Geo A. Săvulescu, în Revue Roumaine es Sciences 
Sosciales, serie Philosophie et Logique, Subject and Predicate, Some Relations Between 
Grammar and Logic, Bucureşti, Nr.1, 1975,p.43-62). Subiectul este, de cele mai 
multe ori, un individ pe când predicatul este o calitate generală, o acţiune pe 
care o pot face mai mulţi, oricâţi, o generalitate. Tocmai de aceea, Aristotel 
spunea subiectului şi substanță primă, iar predicatului substanță secundă. 


Subiectul acoperă desfăşurarea Universului de discurs care, la rândul lui, 
este populat cu ceea ce se predică despre subiect. 


Când mergi sau conduci maşina, faci nişte gesturi comandate inconştient, în 
cea mai mare parte, deoarece au fost sedimentate acolo prin învăţare, prin 
experienţă. Dacă, în acelaşi timp, vorbeşti şi cu o persoană, va trebui să-ți 
distribui atenția nu numai la ceea ce ar putea fi un pericol pentru mers sau 
pentru condus, ci şi pentru a fi atent la ce spune celălalt. Atenţia se va 
comuta, uneori foarte repede, schimbând Universul de discurs. 


Aceşti primi doi paşi au arătat cât de importantă este, pentru gândirea 
noastră, realitatea, ceea ce există. Materialul gândirii este existentul. Acum 
să vedem cum se poate împăca ceea ce există cu formalul, cu ordonarea 
gândirii. 


Al treilea pas pe care-l propunem este tocmai acesta, forma logică. Vă vom 
propune cea mai simplă structură logică, laticea. 


Vă amintiţi ce se întâmpla în Blowup, în acest frumos film? Un fotograf, 
îndrăgostit de imagini, urmăreşte o femeie într-un parc, o fotografiază. O 
fotografiază şi când se întâlneşte cu un bărbat cu care păreau că se iubesc. 
Este gonit. Pleacă. Acasă va developa filmul. Spre surprinderea lui, şi cu 
totul din întâmplare, mărind, din ce în ce mai mult, o anumită imagine apare 
un om ce ținteşte cu pistolul..... Ideea aceasta, de a intra tot mai adânc într- 
un domeniu, desigur un domeniu misterios, pentru că femeia şi iubirea 
ascund totdeauna un mister, duce la ceea ce spune Blaga. Pătrunderea într-un 
mister şi cunoaşterea lui parțială duce la amplificarea misterului. Eroul 

nostru se află în fața unei crime în loc de a fi numai în fața unei femei şi a 
unei posibile iubiri ascunse. Laticea noastră are 3 noduri, fiecare nod nou 
fiind o pătrundere în adâncimea celui anterior. Dacă eroul nostru ar fi 
continuat să mărească fotografiile, dacă ar fi avut şi un sistem cinetic de 
înregistrare, ar fi putut să admire vibrația frunzelor din pomi, circulația sevei 
, mai adânc ar fi putut asista la schimburile chimice de la nivelul frunzelor, 
şi mai adânc, ar fi admirat moleculele, poate chiar atomii. Eroul nostru nu a 
avut nevoie să meargă atât de departe. Dacă era interesat de peisaj ar fi putut 
lua mai multe fotografii de aceeaşi mărime în diversele locuri ale parcului. 


Se poate observa că laticea noastră a evoluat, posibil, nu şi real, pe două 
drumuri. Unul în adâncime, în intensiune, prim mărirea fotografiei, si altul în 
lărgime, în extensie, prin mai multe fotografii la acelaşi nivel. 


Un arbore este tot o latice, dar mai complicată. Are ramuri pe acelaşi nivel, 
ca şi ramuri care caută tot mai mult adâncimea. 


Laticea, arborele, graful sunt o structură formală. Pentru ea este indiferent ce 
se află la fiecare nod. Noi vă propunem să fim atenți la ceea ce se află la 
fiecare nod. Când ştim, cunoaştem, obiectele respective, situaţiile, numai 
atunci putem judeca corect. Unde este o desfăşurare extensională, pe acelaşi 
nivel , şi unde este cea intensională, în adâncime. De aceea, am spus că vă 
propun un fel de logică. De fapt, este numai o simplă structură, o structură 
care are desfăşurarea ei formală, numai că interpretarea depinde de ce anume 
este la fiecare nod, depinde de existent. 


Dacă structura pe care o propunem se va orienta după ceea ce este, după 
existent, să vedem care sunt posibilele articulații formale ale acestei 
structuri. 


În logica booleană avem două valori, 1 şi 0, sau Adevăr şi Fals. Negaţia, în 
această logică, este unică, asta înseamnă că negația lui 1 este O şi a lui 0 este 
1. Negaţia adevărului este falsul şi a falsului este adevărul. Este chiar relația 
de complementaritate. Trebuie să recunoaştem că logica booleană este prea 
limitativă pentru ce avem noi nevoie, pentru relativizarea gândirii. 
Relativizarea gândirii nu înseamnă părăsirea binarității. Vom putea face paşi 
dihotomici, aşa cum gândea şi Platon, în Sofistul sau în Parmenide, spre 
exemplu, paşi binari care ne vor deschide chiar calea unei bune relativizări a 
gândirii. Am să dau doar un singur exemplu în felul în care medicul 
gândeşte în fața unui pacient. Dacă un pacient are dureri precordiale ce se 

accentuează la efort sau apar noaptea în somn, şi dacă avem o 
electrocardiogramă ce arată modificările tipice de ischemie cardiacă, noi 
putem pune diagnosticul de cardiopatie ischemică, cum se numea mai 
înainte, angor pectoris, şi putem gândi complementara acestei boli, față de 
bolile ischemice ale inimii, ca fiind infarctul cardiac. Dacă vrem să gândim o 
complementară faţă de bolile inimii, atunci complementara este mult mai 
bogată. Dacă ne vom raporta la toată patologia, orice altă boală umană poate 
fi inclusă în complementara cardiopatiei ischemice. De fiecare dată, 
raportarea se face la un alt Univers de discurs, cu toate că de fiecare dată 
paşii sunt binari. Acest exemplu susține nevoia de relativizare a gândirii, 
măcar în domeniul diagnosticului medical. Să nu uităm că în exemplul luat 
din logica booleană, valorile de Adevăr şi de Fals aveau ca Univers de 
discurs chiar logica booleană. În gândirea noastră obişnuită avem ocazia să 
schimbăm, de multe ori, raportarea la un anumit Univers de discurs, ceea ce 
duce la relativizarea gândirii noastre, o relativizare bună. 


Este adevărat că pentru aceasta am putea folosi logici trivalente, tip 
Lucasiewiez, logici tetravalente, logici n- valente, în care în afara valorilor 
de Adevăr şi de Fals apar şi alte valori intermediare. Putem folosi logici 
modale, în care în afara valorilor de Adevăr şi de Fals putem avea posibil, 
probabil, contingent, ca şi alte valori. Este curios că aceste logici, care au 
apărut din nevoia practică de a avea în vedere existentul, de a ne putea 
apropia de el, sunt destul de greu de folosit. Este dificil de legat o astfel de 
logică de realitate, de baza ontică de care avem nevoie, de obiectele reale, de 
obiectele gândirii. . 


Pentru toate acestea, am să vă propun un al treilea pas în domeniul logicii 
laticeale. O latice este cea mai simplă formă algebrică, un simplu şir, care 
poate rămâne astfel sau poate fi ca un arbore. O latice are diverse noduri care 
întrerup şirul sau hotărăsc crengile arborelui. Aceste noduri sunt ocupate în 
gândirea noastră, de imaginea obiectelor reale, de existent. Fiind vorba de 
gândire, nu pot fi ocupate chiar de obiecte, noi nu avem obiecte în capul 
nostru, dar avem imaginea lor, noțiunea lor, avem ceva ce poate transforma 
obiectele reale în obiecte ale gândului. Sigur, obiectul gândului nostru este 
altceva decât obiectul care are existență, este şi el real, o realitate, numai că 
obiectul gândului, de care vă vorbesc, nu poate fi decât dacă există obiectele 
reale ce îi corespund. Există obiecte care sunt numai ale gândului şi sunt la 
fel de reale ca şi realitatea ce ne înconjoară, indiferent dacă sunt noțiuni, 
senzaţii, sentimente, ele au cea mai puternică realitate pentru noi. Acesta 
este domeniul liberei noastre imaginații. 

Suntem în situația în care Universul de discurs al obiectelor din realitatea ce 
ne înconjoară (cei ce separă clar subiectul de aceste obiecte ce ne înconjoară 
preferă să vorbească de o realitate obiectivă, din afara subiectului ce suntem. 
Încă nu am reuşit să înțeleg cât de separate sunt subiectul şi obiectul, aşa că 
voi prefera să nu folosesc această terminologie.) formează un domeniu ce 
poate fi delimitat de Universul de discurs al obiectelor pe care le gândim. 
Cunoscând aceasta, putem vorbi, aparent ambiguu, despre baza ontologică a 
gândirii noastre, a logicii pe care v-o propun ca şi despre obiecte reale, ale 
realității, plasate în nodurile unei latici. 


Ne reîntoarcem la structura laticeală a gândirii noastre. 


Pe noi ne interesează o logică care 1) Să folosească obiectele gândirii, 
realitatea obiectelor să fie ceea ce determină gândirea şi nu forma ei logică; 
2) Să aibă o rigoare în structura sa formală şi; 3) Să ne pună la dispoziţie, 
prin formalismul ei, o structură de tip complementaritate relativă, care să dea 
socoteală de aspectele relative ale gândirii noastre. 


Intr-o latice, nodurile pot fi ocupate de obiectele gândirii. Numai aceste 
obiecte vor determina dezvoltarea unei latici, ca şi operațiile de care avem 
nevoie. 


Pentru a avea un exemplu cunoscut vă propun arborele lui Porfir, care are ca 
gen maxim substanța, ousia, şi ca genuri subalterne: corpurile, soma, 
corpurile animate, empsihon (punctul de vedere al grecilor antici, ca si al 
traducătorilor latini era că ceea ce pune în mişcare corpurile este sufletul, de 
aceea noi am ajuns să numim animalele de la suflet), animalele, zoon, 
animalele raţionale, şi omul. Această înşiruire de genuri-specii ale arborelui 
lui Porfir, se termină cu speciile cele mai specializate (eidos eidikotaton), cu 
indivizii oameni, Socrates, Platon, Petros. 


Vă propun o mică reducere a acestui arbore: 
Substanţă = E 
Corp= Al 


Animal = A2 
Animal rațional - om = A3 

O să notăm complementara unui obiect A în raport cu un Univers de discurs 
„cuC A, şi o să spunem " complementara lui A în raport cu ". Putem să mai 
scriem, simplificând puţin, şi -A. 


Genul maxim rămâne Substanța, Universul de discurs se îmbogăţeşte 
plecând de la substanță. Cel mai bogat Univers de discurs îl are omul, omul 
ca generalitate. Am putea spune, folosind o exprimare matematică, că genul 
şi Universul de discurs sunt invers proporționale. Cu cât genul este mai larg 
cu atât Universul de discurs este mai restrâns şi cu cât genul este mai limitat 
cu atât are un Univers de discurs mai bogat. 


Acest arbore al lui Porfir poate fi prezentat şi astfel: 


EE 

E 

C Al A1 E-Al Al 
Al sau 

C A2 A2 Al-A?2 A2 
A2 

C A3 A3 A2-A3 A3 


a) b) 


Figura I 

(După Geo Săvulescu, Negaţia relativă I şi II, în Revue Roumaine de 
Sciences Sociales, Série de Philosophie et Logique, Tome 19, 1975, Tome 
20, 1976) 


Laticea de mai sus poate fi dezvoltată într-un graf Lg (Figura II) care are o 


desfăşurare puțin deosebită, o mai mare întindere în spațiu şi mai multe 
noduri, respectiv mai multe obiecte. (fig.ID) 

E 

E-A3 Al 

E-A2 Al-A3 A2 

E-Al A2-A3 AI-A2 A3 
0 

Figura II 


În acest graf, latice, de tip Lg, apar complementarele care sunt în graful 
(laticea) din fig I, dar mai apar şi complementarele: Al-A3, E-A3, E-A2. 


Prin abuz de limbaj, vom considera aici complementarele unui obiect ca 
fiind o negație. Complementara este o variantă de negație. Există multe alte 
feluri de a nega o propoziție sau un obiect al gândirii noastre, abuzul în 
exprimare înseamnă, la noi, o restricție a negației la Universul de discurs al 
complementarității. Vom putea folosi termenul "negație" ca un sinonim 
pentru complementaritate, ştiind că este o restricție a Universului de discurs. 


Revenind la arborele lui Porfir şi la laticea pe care o descrie, să spunem; 
Complementara omului (A3), ca obiect al gândirii, față de substanţe (E), este 
orice fel de substanță, corpurile (A1) în care sunt şi plantele ( în măsura în 
care plantele nu au suflet, respectiv nu sunt animate, nu sunt animale), şi 
animalele (A2). Complementara omului față de animale sunt animalele, iar 
față de corpuri sunt toate corpurile şi animalele. 


Vedeţi cum poate apărea o relativizare a gândirii, o relativizare corectă şi 
controlabilă? De câte ori vom gândi şi vom vorbi despre omul generic este 
bine să ştim, când spunem, spre exemplu "nu este vorba de om", la cine ne 
referim, despre cine, despre ce vorbim. 


Mai este ceva foarte important. În arborele lui Porfir, obiectele care sunt la 
nodurile laticei, sunt într-o relație gen-specie între ele. Această relație în 
adâncime, o vom numi intensională. Există şi o posibilă relație extensională 
între obiecte. 

Să zicem că privim curtea mea iarna. Vom vedea zăpadă, pomi şi un câine. 
Dacă înlocuim obiectele din Fig.I cu aceste obiecte, relația dintre ele va 
diferi de prima, nu mai este vorba de gen- specie, ci de obiecte care 
întâmplător stau împreună, să-i zicem o mulțime de obiecte diverse în care 
axioma uniformităţii nu are loc. 

În cele două situaţii diferite, extensional şi intensional, complementarele par 
să aibă aceeaşi valoare, nu par să fie diferite, chiar dacă relaţia dintre obiecte 
este diferită. Lucrurile se schimbă când încercăm să operăm cu aceste 
obiecte. Reuniunea şi intersecția nu mai coincid pentru extensie şi pentru 
intensie. 


In exemplul extensional vom avea următoarea latice: 


E Curtea mea iarna. E 
Al Zăpadă E-A1 Al 
A2 Pomi A1-A2 A2 


A3 Câine A2-A3 A3 


Fig. II 

Să descriem operația de reuniune în această latice: 

E reunit cu A1 înseamnă "curtea mea iarna, cu zăpadă". Zăpadă poate fi ori 
în afara curții mele, ori în curtea mea. De data asta, E Al, este curtea mea 


care are zăpadă. 


La fel, A1A2, este zăpada împreună cu pomii, A2A3 este alăturarea pomilor 
unui câine, iar A1A3 este alăturarea zăpezii cu câinele. 


Să vedem care este intersecția acestor obiecte: 


E intersectat cu Al, înseamnă ceva care este în acelaşi timp curtea mea iarna 
şi zăpada, EA1=0 pentru că aşa ceva nu există. La fel A1A2=0, A2A3=0, 

AIA3=0, pentru că nu poate exista un obiect care să fie în acelaşi timp 
zăpadă şi pom, pom şi câine, zăpadă şi câine. 


Să vedem care este situația într-o latice cu obiecte ce sunt în relație 
intensională? Ne vom raporta la fig. I. 

Reuniunea lui E cu Al, EAI va fi E, genul maxim, substanța, care cuprinde 
corpurile. EA2, ca şi EA3, va fi tot E, deoarece substanțele se întâlnesc atât 
în animale, cât şi în oameni. Toate corpurile, toate animalele şi toți oamenii 
sunt formaţi din substanțe. 


Intersecţia lui E cu Al, EAI, sunt acele obiecte care sunt în acelaşi timp 
substanțe nediferenţiate şi corpuri. Corpurile au în ele substanţele, ceea ce 
înseamnă că intersecția este formată tocmai din corpuri. EA3 sunt acele 
substanţe ce sunt şi oameni, deci oamenii. Putem observa că atât A1A3, cât 
şi A2A3, sunt oamenii. EA2 sunt acele substanţe ce sunt şi animale, desigur 
animalele. Intersecţiile într-o latice intensională, de tip gen-specie, este, după 
cum se poate vedea în exemplele de mai sus, cea mai mică specie. Această 
specie are, într-adevăr, toate caracteristicile genurilor care o preced, având si 
ea anumite note care sunt numai ale ei. 


Reuniunea şi intersecția în laticea extensională şi în cea intensională, sunt 
diferite. La început m-a mirat ce am găsit, apoi m-am obişnuit. Dacă 
gândirea mea foloseşte o relație gen-specie între diverse obiecte, operațiile 
pe care le fac, gândind, sunt diferite de o situaţie în care alte obiecte sunt în 
raport de a fi unul lângă altul. 


Oare cine-mi comandă mie când să folosesc o operaţie şi când alta? De ce nu 
le încurc câteodată? Poate să existe o suferință neurologică care să ne arate 
unde se petrec, în creierul nostru, aceste operaţii diferite. În orice caz, noi le 
folosim inconştient în gândire. Interesant este că nu operația în sine este 
importantă, nu formalismul este cel ce determină, ci obiectele gândirii. 


Este probabil ca să avem, chiar de la naştere un anumit loc, anumite locuri în 
creierul nostru în care sălăşluiesc obiecte ale gândirii. Măcar un minim care 
se poate îmbogăţi prin experienţă, prin învăţare. Acest minim de obiecte ale 
gândirii cred că este necesar până şi manifestării instinctelor. Fără acest 
minim de gândire nimic nu s-ar putea actualiza în comportamentul animal 
sau uman, foamea, apărarea, şi sexul, nu s-ar mai putea arăta. 

Dacă observația noastră este corectă, acest nucleu, acest loc, unic sau 
multiplu, ar fi organizat pe noțiuni. Nu atât pe cuvine cât mai degrabă pe 
imagini gândite. Noi avem noțiunea de scaun, şi spunem scaun, dar în 
mintea noastră această noţiune a fost formată văzând zeci şi sute de scaune 
diferite, cu 4 picioare, cu trei picioare, din lemn, din lemn cu tapiserie, din 
aluminiu, din fier, din gheață, din piatră, şi din câte încă altfel de scaune, 
fiecare scaun cu imaginea lui. 


Acest zăcământ de noțiuni este, cu siguranţă, foarte bine organizat în mintea 
noastră, pentru că altfel nu am putea opera cu el, nu ar fi posibil să gândim 
cu aceste noțiuni. 


Dintre operații am prezentat un minim posibil, complementaritatea relativă, 
dacă vreți, negația relativă, atunci când negația reprezintă 
complementaritatea, reuniunea şi intersecția. 


Aceste trei operații formale ne asigură corectitudinea paşilor gândirii, 
corectitudine ce depinde de cât de bine, cât de aproape de realitate s-a 
structurat tezaurul noțional, tezaurul obiectelor gândirii. Pentru aceasta, am 
propus, în loc de o logică formală, o îngemănare a realităților gândite cu o 
structură laticeală şi cu câteva operaţii. Să nu uităm că puterea gândirii 
noastre stă în multiplicarea fiecărei operaţii în câte operații relative avem 
nevoie. Relativitate ce este dominată de realitatea obiectelor gândirii. 


Aşa vom putea înțelege de ce putem gândi cu mare repeziciune, mai repede 
decât cel mai performant computer. De ce un medic care este solicitat să 
consulte un pacient are, uneori, o viteză foarte mare în punerea 
diagnosticului. Noi putem modela gândirea noastră după situația reală, 
folosind tot ceea ce ştim mai dinainte. Medicul îşi fixează cu rapiditate un 
Univers de discurs corespunzător cu ceea ce observă el la pacient şi cu ceea 
ce ştie, cu ceea ce are în capul lui, cunoştinţele sale medicale, şi astfel 
realizează un prim model ontologic al realității. Asta înseamnă că în mintea 
lui uneşte datele ce le află prin cercetarea simptomelor manifestate de 
bolnav, datele individuale, cu notele generale din cărțile de medicină, note 
generale pe care, spuneam, le ştie, le cunoaşte, le-a învăţat. 


După această primă luare de contact, gândirea evoluează în etape care sunt 
probabil asemănătoare structurii funcționale a creierului nostru. După ce 
avem un Univers de discurs, putem desfăşura o gândire formală care se 
articulează pe datele reale, pe realitatea obiectelor gândirii, pe ontologie. 

Având o latice a Universului de discurs, putem oricând să reducem interesul 
nostru la o sublatice, o porțiune din Universul de discurs inițial. Putem 
oricând cerceta obiectele ce se desfăşoară în întindere folosind reuniunea lor 
sau obiectele ce se includ una pe alta folosind intersecția. Repet, putem 
folosi un formalism care ne va garanta corectitudinea paşilor făcuţi, 
formalism care, la rândul lui, se orientează după natura obiectelor de 
cercetat. Când aplic reuniunea lor sau intersecția, cum articulez aceste 
reuniuni cu intersecțiile, nu este posibil să ne fie dat printr-un formalism, ci 
de realitatea obiectelor. 


Modelul logic pe care-l propun, această structură arborescentă, această latice 
unde, odată puse nişte obiecte vom şti cu precizie care este complementară 
fiecărui obiect, fiecărui grup de obiecte, complementară pe care am mai 
numit-o şi negație relativă, deoarece fiecare complementară este ceea ce nu 
este sau nu are obiectul. Repet, acest simplu model logic are posibilitatea să 
dea socoteală de întreaga structurare a minții noastre, oferindu-ne astfel o 
părticică din misterul gândirii. Gândirea are nevoie de un punct de sprijin, de 
aceea gândim totul în relație, avem o gândire relativă, relativă faţă de un 
Univers de discurs, relativă față de o latice ce descrie acest Univers de 
discurs, ca şi față de orice sublatice a laticei inițiale. Această modelare 
relativă a gândirii, pe care v-o propun, înseamnă că noi putem oricând, în 
cursul unei desfăşurări raționale, să reducem gândul nostru, să ne îndreptăm 
atenția, spre un anumit domeniu mai larg sau mai redus, spre un anumit 
interval - o sublatice- şi în acelaşi timp să păstrăm imaginea totului, să 
raportăm toate etapele gândirii noastre spre laticea inițială, la Universul de 
discurs în care se mişcă această gândire. 


Cu această ocazie, putem vedea de unde poate apărea ambiguitatea gândirii 
sau chiar iraționalul. Păstrarea unui raport corect între obiectele gândirii ne 
asigură un raționament corect. Dacă vom încălca aceste raportări, dacă vom 
sări nepermis de la un obiect la complementara altui obiect, dacă vom 
încurca unele raportări, dacă vom opera defectuos, în mod voit sau 
patologic, vom avea o gândire ambiguă, vom putea fi chiar în domeniul 
iraționalului, aşa cum putem ajunge chiar în domeniul scindării patologice a 
gândirii sau, tot patologic, al fixării unui obiect al gândirii. 


Aş vrea să nu fiu greşit înţeles. Modelul pe care vi-l propun nu este unicul 
posibil nici singurul corect. Este numai un model posibil printre altele. Este 
adevărat, laticea pare că dă bine socoteală de relativitatea gândirii. Dacă 
asociem şi simplitatea ei, este chiar scopul pe care-l urmăream. Putem gândi 

silogistic sau putem încerca formalizări ale gândirii cu ajutorul diverselor 
logici construite până în prezent. Numai folosirea lor ne poate îndrepta spre 
o direcție sau spre alta şi poate decide care formă de gândire este utilă. Ceea 
ce este important este orientarea ontologică a gândirii noastre, suportul ei în 
realitate, folosirea unor obiecte gândite ce au realitate. Formalismul se va 
adăuga doar lor. Indiferent ce formalism vom folosi, el trebuie articulat pe o 
osatură ontică. 

NOOLOGIA ABISALĂ ȘI PSIHANALIZA 


Va trebui să încerc o schiţă, o paralelă, între noologia abisală propusă de 
Blaga şi psihanaliza lui Freud, Adler, Jung, Lacan, ca să nu-i citez decât pe 
unii dintre cei mai importanţi din acest domeniu. Este curios, sunt două 
domenii care studiază partea ascunsă a psihismului nostru, care au plecat 
practic din acelaşi trunchi, din concepţia freudiană asupra inconştientului, 
care au avut o evoluție deosebită (măcar aşa încearcă să prezinte Blaga) şi 
care au ajuns acum în situația de a se putea uni, fiecare aducând o parte 
importantă dintr-o nouă şi viitoare teorie a inconştientului. 


Freud este şocat de importanţa pe care o are sexualitatea printre pacienţii săi, 
sexualitatea ca plăcere realizată sau dorință. Pentru aceasta, va pune 
principiul plăcerii ca dominant al psihismului uman. Cea mai mare parte a 
psihismului nostru este inconştient, conştienţa fiind doar o mică parte a vieții 
noastre de relație. Această parte necunoscută, inconştientul, este cel ce 
determină actele noastre conştiente. 


Elanul vieţii se bazează pe trei instincte primare: foamea (conservarea 
individului), sexul (conservarea speciei), şi instinctul de apărare-agresiune. 
Instinctele sunt înscrise în memoria noastră genetică şi au apărut în evoluţia 
socială filogenetică. Instinctele sunt Eul vegetativ. În inconştient mai există 
un Eu latent, un Eu social, filogenetic, care reprezintă stratul arhaic al 
conştiinţei noastre moral-sociale, îi mai spune Supraeu (das berich). Acest 
Eu latent, social filogenetic, este memoria convenienţelor sociale transmise 
ereditar şi care se îmbogățeşte în timpul copilăriei. Eul vegetativ şi cu cel 
social filogenetic sunt motorul vieții fiind, pe de o parte, în continuă luptă 
pentru realizarea plăcerii, dominant fund instinctul sexual şi, pe de altă 
parte, Supraeul, Eul rațional, Eul intelectual, Eul social ontogenetic, pe care 
noi îl formăm începând din cea mai fragedă copilărie, până devenim adulți. 
Eul primitiv se conduce după principiul plăcerii pe când Eul latent, Supraeul, 
împreună cu Eul rațional introduc o cenzură a acestui principiu hedonist ceea 
ce obligă toate pornirile impuse de Libido să se retragă în inconştient. 
Plăcerea este refulată, reprimată, şi alungată în inconştient. Afectele refulate 
în inconştient au o mare intensitate, tensiune ce va creşte cu timpul şi va 
căuta ocazia să se producă în act, dacă nu direct, din cauza convențiilor 
sociale, indirect, mascat, sublimat. 


Cel mai puternic instinct este cel sexual, el este purtătorul unei mari energii 
latente, prezente la copil şi care va creşte la pubertate. Această energie este 

Libidoul. C.G.Jung va spune că Libidoul (Libido in latină înseamnă dorință, 
poftă, plăcere, bun plac, capriciu) este energie psihică încercând să-l 
desexualizeze. Freud nu a fost de acord cu această schimbare insistând 
asupra importanţei energiei sexuale. 

Aproape toate activitățile umane au la Freud o origine sexuală. "..relațule 
afective dintre părinți şi copii (iniţial pe de-a-ntregul sexuale), sentimentele 
de prietenie.... sunt generate de înclinația sexuală” şi sunt considerate 
Aspirații sexuale cu finalitate inhibată. În om sunt două categorii de 
impulsuri opuse ce corespund anabolismului şi catabolismului. Este impulsul 
morții (Todestrieb) care pregăteşte ființa umană, de la naştere, pentru 
moarte, este un impuls de agresiune, de distrugere, şi impulsul vieții 
(Lebenstrieb), impulsul libidoului sexual (/ibidenosen Sexualtriebe), sau 
Erosul. Ele pot duce la victoria Erosului prin procreaţie, sau victoria morții 
prin impulsuri destructive (Sigmund Freud, Psihanaliză şi sexualitate, Ed. 
Științifică, Bucureşti, 1994, p.26). 


Trebuie să recunoaştem că teoria psihanalitică construită de Freud este 
consistentă, este convingătoare. În primul rând, pentru om, sexualitatea este 
cu totul altceva decât este pentru animal. Ea este mult mai bogată, nu se 
limitează numai la perioada rutului, şi nu este o simplă excitație a organelor 
sexuale urmată de o ejaculare, chiar dacă este şi aşa ceva. Viaţa sexuală şi 
afectivitatea legată de ea ocupă, cu adevărat, aproape tot ce face omul. Chiar 
atunci când nu mai este potent, omul poate fi împins în acțiune de afecte cu 
puternică încărcătură sexuală. Viaţa socială, convențiile sociale şi-au pus o 
amprentă puternică pe sexualitatea umană. Aşa cum foarte bine nota Freud, 
aceasta se poate vedea nu numai la omul civilizat ci şi la oamenii care trăiesc 
în condiții de primitivitate. Transformarea impulsurilor sexuale, sublimarea 
lor, mascarea lor, are loc în orice comunitate umană, am putea spune că este 
un factor comun al umanității. 


În al doilea rând, Freud, plecând pe un drum încă neexplorat până la el, arată 
că libidoul nu apare din nimic la pubertate. El este prezent şi la copilul care 
suge la sânul mamei. Această prezenţă a instinctului sexual de la cea mai 
fragedă vârstă, evoluţia lui prin diverse stadii, erotismul oral, anal, şi 
complexul lui Oedip, este a doua mare descoperire a lui Freud. 


Să nu confundăm sexualitatea cu procreaţia, cu simplul act sexual. La om, 


sexualitatea participă, după cum spuneam, la toată viata afectivă a 
individului, libidoul îl marchează inconfundabil. Libidoul participă şi la 

celelalte instincte, de aceea copilul are o fază orala a sexualității în care 
asociază plăcerii alimentare pe cea de a suge la sânul mamei sau a doicei, 
aşa cum adultul care-şi refulează plăcerea actului sexual, care trăieşte un 
complex al castrării, va transforma actul sexual în plăcerea de a mânca şi se 
va îngrăşa. Libidoul ca energie psihică atotputernică este un principiu impus 
de Freud. Pe această bază, psihanaliza freudistă, dezvoltată de străluciți 
cercetători, cum ar fi Lacan, a dat soluţii şi în domeniul spiritului, al creației. 
Libidoul, energia psihică, în anumite condiţii, depinzând de terenul pe care 
se dezvoltă, poate ajunge la o transformare totală a egoismului plăcerii în 
altruism. În acest fel, tendinţa spre manifestări antisociale se schimbă în 
activități cu valoare socială. Această răsturnare este sublimarea energiei 
sexuale. Tânărul va face sport, va dansa, va flirta, va face curte colegelor. 
Fetele şi femeile se vor găti, vor vrea să fie în pas cu moda, şi unii şi alții se 
vor îndrăgosti. 


Sunt şi unele căi superioare de sublimare. Creaţia artistică, spiritul comic, 
muzica, pictura, ştiinţa. 


Este foarte greu de înlăturat această încărcătură, această pulsiune sexuală în 
creațiile omului. Cu ajutorul lui Blaga o să vedem, mai departe, dacă se 
poate spune şi altceva în acest domeniu al creativității umane. 


Sunt şi alte păreri în psihanaliză care nu sunt de acord cu pansexualismul 
freudian. Adler pune în locul principiului plăcerii pe cel al puterii. 
Împreunarea sexuală ar fi după el, o exprimare a acestui instinct de 
dominație. Motorul vieții psihice ar fi voința de putere cu care copilul se 
naşte, şi nu libidoul, sexualitatea. Conflictul psihic este între această voință 
de putere şi neputinţă, lipsa de putere. De fapt, Adler nu face altceva decât să 
acorde mai multă importanţă instinctului de agresiune, pulsiunii spre moarte 
propuse de Freud, pentru că Erosul este prezent şi la el. Pe de altă parte, 
voinţa de putere aduce aminte de Nietzsche. 


Dacă ar fi să ne luăm după ce se întâmplă în politică, sau după filmele 
americane, ar trebui să fim de acord cu Adler. Relaţia între sexe devine 
uneori o relație agresivă, aş putea spune că totdeauna ea devine agresivă, 
numai că depinde de felul agresiunii. Chiar actul sexual în sine este o 
agresiune, de cele mai multe ori, chiar atunci când ambii parteneri se doresc 
şi vor să se împreuneze. În fond, ejacularea se poate realiza numai agresând. 
Nu mai spun că în mass media abundă exemple de familii bazate mai mult 
pe instinctul de agresiune decât de iubire. Bărbatul agresează femeia, o bate, 

femeia poate lovi bărbatul care vine acasă neputincios, fiind beat sau prea 
slab fizic. Părinţii agresează copiii, şi nu de puţine ori aceste agresiuni ajung 
până la crimă. Este instinctul sexual, pulsiunea sexuală, cel mai puternic? 
sau cel de agresiune care ajunge să subjuge pulsiunile sexuale? Romanele lui 
Dostoievski au permis psihologiei să apară. De multe ori literatura este un 
material util cercetărilor ştiinţifice. În romanele lui Nicolae Breban apare 
între personaje o relaţie în care cel ce are putere o impune celui care este apt 
să se supună, este o relație între stăpân şi slugă. De data aceasta chiar 
impulsurile sexuale realizate sunt o sublimare a acestei relații dintre stăpân şi 
slugă. Se întâmplă ceva ce din punctul de vedere al freudismului ar fi total 
curios şi chiar nenatural. Oare? Oricum, sexualității îi rămâne rolul ei 
important. Dacă mă gândesc mai bine la sexualitatea animală, ea se bazează 
pe agresiune. Cel mai puternic, cel ce învinge în luptă, este cel ce va copula, 
va procrea. Este instinctul perpetuării speciei, păstrării calității indivizilor în 
cadrul speciei, evitarea regresiunii fizice a speciei. Să fie mai puternic 
instinctul existenței individuale decât cel al perpetuării speciei? Pare că nu. 
Animalele când se împerechează îşi riscă viaţa. 


Dacă este aşa, atunci agresiunea, dorinţa de putere, impunerea puterii, de 
care ne vorbeşte şi Konrad Lorentz, este un instinct animal pe care-l 
moştenim şi noi. Desigur, noi transfigurăm această luptă pentru putere dintre 
oameni, îi dăm o altă față, aproape de nerecunoscut pentru un etolog, dar ea 
rămâne tot luptă pentru putere. Nu cumva lupta pentru putere, impunerea 
prin forță, are un rol important în preludiul sexualității la om? Nu credeți că 
o serenadă sau duelul dintre Lensky şi Onedin, sunt manifestări ale 
preludiului unei cuceriri? Chiar expresia "a cuceri", care se poate aplica unei 
cetăţi, ca şi unei femei, ne îndreaptă gândul acolo. Să nu uităm că cel mai 
celebru război, războiul troian, a fost pornit pentru cucerirea unei femei. Cu 
siguranţă, agresiunea, ca şi sexualitatea sunt mult diferite de la animal la om. 
Care este mai puternică? care conduce? care a fost mai întâi? Cred că un om 
flămând, nedormit, şi hărțuit de nişte duşmani care vor să-l omoare, nu mai 
este atras nici de cea mai frumoasă femeie. Agresiunea, ca şi foamea, sunt 
instincte primare care ne asigură existența, iar sexualitatea, oricât de 
puternică este, rămâne secundară. De primele depinde, după cum spuneam, 
chiar ființa fizică a individului, de aceea este un instinct mai puternic, pe 
când sexualitatea răspunde chemării speciei, a funțării speciei. 


Să revenim la foame. Nu credeţi că sărutul, faptul că folosim limba în sărut, 


o folosim şi pe tot corpul partenerului sexual, muşcăm sânul sau gâtul femeii 
sau bărbatului cu care ne împreunăm, ne aduce destul de aproape de actul 

mâncării? Sau este o răbufnire a sexualității orale? Nu sunt transferate aceste 
acte însoțitoare ale actului sexual din domeniul instinctului de prezervare al 
individului prin mâncare în cel al sexualității? Freud ne spune că suptul, 
pentru un nou născut, este în acelaşi timp hrană şi sexualitate. Mă întreb cum 
se justifică suptul fetelor ca sexualitate? prin complexul Dianei? 


În orice caz, fie ea sexualitate, libido, sau instinctul agresiunii, ambele, 
oricât de transformate sunt în lumea umană, rămân constante animale, 
moştenite, transmise omului. În lumea noastră, atât agresiunea, cât şi sexul 
nu ne îndepărtează prea mult de animal. Omul depăşeşte animalele, suntem 
mai sălbatici, mai cruzi, mai neîndurători, decât animalele, dar omul are şi 
altceva, ceva pentru care este om, ceva complet diferit de lumea animală. 


Poate că punctul de vedere a lui Adler în analiza psihică ar mai trebui 
discutat puţin. Să nu uităm că la începuturile societăţii omeneşti, se pare, a 
fost matriarhatul. Femeia era cea care agresa, ea hotăra când se va împreuna 
cu bărbatul, când va naşte copii şi cum îi va creşte. Amazoanele există în 
toate mitologiile, dar ele pot fi, social vorbind, contemporane. În cărţile de 
călătorii din Amazonia, se vorbeşte despre aceste triburi războinice de femei. 
Ele hotărau o dată la care invitau bărbaţii din triburile din jur la o sărbătoare, 
când se împreunau cu ei, după care îi goneau. Din copiii, născuţi, păstrau 
doar partea femeiască. Ca războinice, erau de temut. 


Cum, oare, s-a dezvoltat sexualitatea în matriarhat, ca şi printre amazoane? 
Ce a putut rămâne în inconştientul nostru din această experiență? Nu ştim. 
Ceva din ceea ce numim azi complexul lui Oedip răsturnat, complexul 
Dianei. Copilele nu-şi cunoşteau taţii şi nu aveau cum să se îndrăgostească 
de un model bărbătesc, nici să urască şi să vrea să-şi ucidă mama care avea, 
de fapt nu mai avea, relații cu tatăl. Cum poate explica un freudist asta? 
Sadism? Voința de putere poate explica perfect dorinţa realizată de a domina 
a femeii. Se poate înțelege educaţia pe care o primeau fetele pentru a 
domina, pentru a supune duşmanii bărbaţi. Sexul şi hormonii amazoanelor le 
împingeau să fie mai agresive şi nu libidinoase. Să fie agresiunea o 
sublimare a libidoului? Poate să se întâmple şi aşa ceva, dar nu ştiu dacă 
studiul psihicului normal şi a celui patologic ar confirma asta, pentru că nu 
trebuie să uităm, freudismul a plecat de la şi se bazează pe clinica 
psihiatrică. 


Nici C.G.Jung nu este de părere că întreaga energie psihică depinde numai 
de sexualitate, şi vorbeşte de Libido ca de o energie psihică, despărțită de 

sexualitate. Propune o desexualizare a libidoului. Pentru asta Freud îl critică 
opunându-se "speculației lui Jung referitoare la libidoul originar" (Sigmund 
Freud, Psihanaliză şi sexualitate, Ed. Ştiinţifică, Bucureşti, 1994, p. 26) şi-l 
obligă să renunţe de a se mai numi psihanalist. Jung se supune şi va vorbi 
despre psihologie analitică. 


C.G.Jung găseşte în inconştient un conţinut al cărui nume generic va fi 
arhetip. Este foarte interesant să vedem cum ajunge la această cunoaştere, 
pentru că aici este una din marile chei ale înțelegerii activității noastre 
psihice, a gândirii noastre. În Pattern of behaviour şi arhetip, Jung 
povesteşte cum a plecat de la clinica psihiatrică unde a observat la pacienții 
care aveau o "Diversitate iniţial haotică a imaginilor ce se condensa pe parcursul 
lucrului în motive şi forme elementare, care se repetau identic sau asemănător, la cei mai 
diferiți indivizi... faptele demonstrau fără greş coincidenţa fanteziilor conduse de 
regulatorii inconştienți cu momentele activității spirituale umane în genere.... Concepţia 
mea şi conceptele mele esenţiale sunt deduse din aceste experienţe... Aşa se întâmplă şi 
cu mâna care conduce creionul sau pensula, cu piciorul care face pasul de dans, cu văzul 
sau auzul, cu cuvântul sau cu gândul: un impuls obscur hotărăşte dinainte plăsmuirea, un 
apriori inconştient năzuieşte să ia formă fără să se ştie că în inconştientul altuia apar 
aceleaşi motive... pare să planeze o obscură pre-știință nu numai a plăsmuirii, ci a 
sensului ei.... Plăsmuirea nu are nevoie de nici o interpretare, ea însăşi constituie propriul 
ei sens. .. Existenţa acestor regulatori inconştienți, pe care i-am numit câteodată şi 
dominante, .. mi s-a părut a fi atât de importantă, încât am făcut din ea temeiul ipotezei 
mele privind inconştientul personal colectiv. ..... Arhetipurile intervin în formarea 
conţinuturilor conştiente,... ele se comportă ca şi instinctele... În ciuda, sau poate tocmai 
datorită înrudirii sale cu instinctele, arhetipul constituie adevăratul element al spiritului,... 
constitue mai degrabă spiritul rector al acestuia. Conţinutul esențial al tuturor 
mitologiilor, al tuturor religiilor şi al tuturor -ismelor e de natură arhetipală. Arhetipul e 
spirit sau non- spirit.... depinde de atitudinea conştientului uman drept ce se va revela 
până la urmă. ... procesele psihice apar ca echilibrări energetice între spirit şi instinct... 
Contrariile sunt proprietăți extreme ale unei stări... Opoziția spirit- instinct reprezintă 
doar o formulare dintre cele mai generale, o formulare ce are avantajul că aduce cea mai 
mare parte a proceselor psihice foarte importante şi foarte complicate la un numitor 
comun... Adevăratele contrarii nu sunt entități incompatibile.. rămânând complet 
nelămurită... o chestiune: când poate fi numit un proces spiritual şi când instinctual. ... 
depinde întru totul de poziția sau de starea conştientului. O conştiinţă mai puţin 
evoluată... va considera ca izvoare ale realității, instinctele, rămânând complet 
inconştientă de aspectul spiritual..... O conştiinţă aflată în opoziţie cu instinctele, ca 
urmare a influenței exercitate de arhetipuri asupra ei, subsumează instinctele 
arhetipurilor.... Procesele psihice... se comportă ca o scală, de-a lungul căreia conştientul 
glisează, fiind când în apropierea proceselor instinctuale şi căzând atunci sub influența 
lor, când în vecinătatea celuilalt capăt, unde precumpăneşte spiritul care asimilează chiar 
şi procesele instinctuale ce-i sunt opuse... "(Carl Gustav Jung, Puterea sufletului, 
Antologie, Ed. Anima, Bucureşti, 1994, p. 69-75). 

Cer iertare cititorului pentru citatul destul de lung. Asistăm, însă, în aceste 
scrieri finale ale lui Jung, la laboratorul lui de creație. Asistăm la paşii pe 
care i-a făcut şi cum a fost forțat de clinică să ajungă la o noțiune 
transcendentă, cum singur recunoaşte, aceea de arhetip. Instinctele sunt şi ele 
arhetipuri. Natura psihicului este, desigur, în genere, necunoscută. Cu atât 
mai mult arhetipurile ce au o foarte mare rezistenţă la conştientizare. Ele 
trimit constant semnale în activitatea noastră conştientă, dar nu pot fi aduse 
în această parte luminoasă a psihismului. 


Psihologul clinic, care a fost Jung, s-a cutremurat când a găsit în chiar 
activitatea sa practică, în "obiectele" individuale ale cercetării psihicului 
uman, în gânduri şi fantasme, un invariant pentru oameni atât de diferiți. A 
găsit un factor "psihoid", ce influenţează viaţa noastră psihică. 


Pentru noi întrebarea este în ce măsură matricea stilistică şi arhetipurile sunt 
la fel, sunt asemănătoare sau diferite. 


Sunt ambele un transcendent, un apriori, le avem fără să putem spune cu 
oarecare siguranță de unde le avem. Tot ce ştim despre ele căpătăm indirect 
pentru că nu există o posibilitate directă de a le cunoaşte, de a le studia. 
Ambele influențează cunoaşterea noastră, fiind o cenzură transcendentă. 


Cu toate aceste asemănări, am să propun să le considerăm diferite ca funcție. 
Matricea stilistică este un fel de modulator al percepțiilor noastre, le 
modifică, le dă o altă înfăţişare în raport cu forma ei, cu felul în care ea s-a 
construit în mintea noastră. 


Arhetipurile sunt un conţinut inconştient profund care trimit semnale de care 
trebuie să ținem seama în viața noastră de relație. Ele nu par să modifice 
aspectul gândului şi al percepţiilor noastre, eventual le poate da o altă 
valoare prin simpla alăturare a simbolurilor ce le poartă. Prin asta participă şi 
ele la cenzura transcendentă, dar în alt fel decât matricea stilistică. 


Ce s-ar fi întâmplat dacă Jung afla despre filosofia lui Blaga? Nu pot şti. 


Ceea ce sunt sigur este că atât psihologia, cât şi filosofia ar fi avut de 
câştigat. 

Pentru toate acestea voi prefera să consider matricea stilistică şi arhetipurile 
ca doi parteneri egali, dar diferiți ca funcție. Impreună participă la 
structurarea psihismului nostru, la cunoaştere, ca şi la cenzurarea ei. 


Este adevărat că Jung nu a sesizat imaginea unei posibile cenzuri produsă de 
arhetipuri. Ele îmbogăţesc gândurile noastre fără să le modifice prea mult. 
Aşa cum spunea Jung, dacă noi avem un gând apropiat de instinct el rămâne 
la fel în compania arhetipului, chiar dacă mai capătă unele valenţe simbolice. 
Dacă ne uităm la figurile din picturile lui Bosch, avem un registru destul de 
mare de stări, de simțăminte instinctuale. Priviţi punerea în scenă a unei 
lupte de cocoşi sau a unui meci de box. Figurile de pe ecran ne coboară 
instinctele pe masă. Atât în această situație cât şi pe figurile lui Bosch, se 
poate citi pe lângă plăcerea agresiunii, a violenţei, a foamei fizice sau 
sexuale, şi componenta umană a acestor sentimente, aportul arhetipurilor. 


Este foarte greu să convingi, prin educație, că omul are un transcendent în 
sufletul său. Este mai uşor să-l faci să înţeleagă că atât simţirea, cât şi 
gândirea lui sunt cenzurate de propriile sale structuri cognitive. Tot ce 
percepem este filtrat de matricea noastră stilistică, de categoriile 
conştientului şi influenţat de arhetipuri. 


Jung este de părere că energia psihică ne vine de la perechile opuse din 
psihicul nostru, din doi poli opuşi ce se află sub tensiune, sub tensiunea 
senzaţiilor, a sentimentelor. Astfel sunt conştientul şi inconştientul, 
instinctele şi arhetipurile, toate sunt ca apa şi focul, ca cerul şi pământul, ca 
şi ce e rău şi ce e bine, ce e adevărat şi ce e fals, ca negrul şi albul. Aceste 
cupluri contrare sunt şi sursa complexelor noastre, a traumelor psihice, a 
bolilor. 


Nu văd ce ar fi de obiectat la acest punct de vedere. Cu cât creşte diferenţa 
de potenţial între doi poli ai psihismului, cu atât este posibilă o energie mai 
mare, mai puternică. Cum spune Blaga, "psihicul îşi ia energia de care are 
nevoie de oriunde... De ce trebuie ca această diferență de potențial să ne 
curenteze totdeauna? De ce nu putem aprinde un bec cu această energie? să 
luminăm o casă? de ce să ne ardem totdeauna degetele? 


Aici nu este vorba numai de energie, ci şi de unde cade accentul, 
preponderența, conştientului sau a inconştientului. Jung, ca şi Freud, 
consideră preponderența inconştientului egală cu preponderența arhetipurilor 
instinctuale, preponderența dezordinii asupra ordinii psihice, a complexelor 

asupra unei conştiinţe echilibrate, o deschidere asupra patologicului. Este 
adevărat că Jung, spre deosebire de Freud, vede salvarea omului printr-o 
stimulare conştientă a unor arhetipuri de către religie, credință, de către 
transcendent. Asta pentru că viaţa socială duce la refularea inconştientului 
colectiv şi care nu poate fi salvat altfel decât prin conştientizarea unei 


preocupări spirituale. Religia corespunde unor conţinuturi ale arhetipurilor. 
"Atâta timp cât o conştiinţă comunitară ecleziastă este în mod obiectiv prezentă, psihicul 
se bucură de o anumită stare de echilibru. Există, în orice caz, un mijloc de apărare destul 
de eficient împotriva inflației eu-lui." (C.G.Jung, Op. cit., p. 93). 


Avem, probabil, un arhetip al tatălui binevoitor şi bun, care poate totul, face 
totul pentru copilul lui, cu alte cuvinte are puteri absolute. Îmi amintesc de 
acest tată care nu face nimic greşit, care nu-şi încalcă cuvântul dat fiului, pe 
când aveam 4 ani. Era pe vremea când încă mai mergeam vara la Balcic 
unde fătuța, bunicul, avea o vilă. Seara, la Bucureşti, uneori, tata mă lua la 
băcănia de peste drum, la Gă/ățescu, de unde cumpăra tot felul de bunătăți; 
icre de manciuria, şuncă presată de Praga tăiată felu subțiri cu un aparat 
special, uneori chiar şi icre negre, când nu erau tescuite. Tata nu cumpăra 
niciodată decât icre negre proaspete. Nu ştiu care a fost motivul. Un motiv a 
fost, într-o seară când mergeam împreună, s-a declanşat un diferend între 
tata şi DI. Gălăţescu, se pare că un mezel nu mirosea aşa cum voia tata şi 
proprietarul s-a supărat foc pentru că mezelul era proaspăt. A tipat la tata, 
tata a ridicat şi el glasul. S-au certat. Pentru moment n-am înțeles nimic. 
Acasă am început să-mi revin. Cum de a putut cineva să tipe la tata? Cum? 
tata nu este cel mai mare şi mai drept om? poate cineva să-i pună la îndoială 
cuvintele tatălui meu? Nu-mi venea să cred. Tata era, pentru mine totul, în 
universul meu de copil el era absolutul! Tata rămânea tatăl meu dar, 
pierdusem absolutul. Am plâns, m-am plâns mamei care a încercat să mă 
liniştească. 


Probabil că avem un arhetip al absolutului şi al tatălui atotputernic. Când 
devenim mai mari, putem proiecta aceste arhetipuri în credință, în religie, 
aşa cum spune şi Jung. 


Poate că astfel am putea fi puțin mai îndurători cu Blaga. Cred că aşa ar 
trebui să-l înțelegem atunci când postulează un absolut pe care-l numeşte 
Marele Anonim. Sigur că Blaga era religios ca oricare dintre noi, numai că el 
a vrut să construiască un sistem metafizic în care nu avea nevoie de 
Dumnezeu. Pentru asta postulează un Mare Anonim, care nu este 
Dumnezeu, pentru a-şi satisface propriul arhetip al tatălui atotputernic, al 

absolutului. De remarcat că cenzura transcendentă nu suferă nici o alterare 
ca idee, ea rămâne un filtru al percepţiilor şi al gândurilor noastre, un apriori, 
un absolut, numai că acest absolut ce ar fi putut rămâne nedefinit, este 
personificat prin Marele Anonim. Faptul că Marele Anonim pune în noi 
formele apriori ale sensibilităţii ca şi matricea stilistică, chiar şi categoriile 
cunoaşterii, rămâne o parte de poveste, aşa cum tot poveste rămâne dorința 
Marelui Anonim de a se feri de pericolul cunoaşterii umane. Este adevărat că 
această ultimă poveste o reîntâlnim la Platon, ca şi în multe mitologii. Se 
poate ca pericolul unei cunoaşteri umane prea înaintate să fie adevărat? 


Am trecut mai repede, dea ceea revenim acum asupra conținutului 
inconştientului. Freud este sigur că din inconştient ne vin toate fantasmele. 
Cred că are dreptate ca medic care şi-a observat pacienţii, dar greşeşte când 
face o extindere asupra omului, oamenilor. Jung ezită, inconştientul are şi o 
parte luminoasă, cu un conținut arhetipal elevat, dar care poate fi pus în 
valoare numai prin activitatea conştientă. Este totuşi de părere că nimic bun 
nu poate fi dacă inconştientul domină conştientul. Numai conştientul cu 
partea lui luminoasă poate asigura folosirea unor arhetipuri elevate. Dacă ne 
lăsăm pradă inconştientului vom fi dominați, până la urmă, de instincte, care 
au şi ele o structură arhetipală, dar care este umbra noastră, ceea ce este 
întunecat în psihicul uman. 


La Blaga, totul se schimbă cu 180 de grade. Este adevărat că suntem în 
posesia unor instincte care ne asigură existenţa individuală ca şi perpetuarea 
speciei, dar inconştientul are o activitate spirituală. Prin inconştient putem 
fertiliza activitățile creative ale conştienței, tiparele matricei stilistice, care 
sunt un cenzor al realității percepute, sunt şi un stimul pentru cea mai 
importantă activitate umană, pentru creativitate. Este adevărat că Marele 
Anonim ne permite o creativitate în tiparele matricei stilistice, dar ne 
permite creativitatea. 


Pentru ca structura inconştientului să ne fie mai clar reprezentată, să spunem 
că pe lângă umbră, inconştientul are şi o parte care conține arhetipuri ale 
părții bune, ale părții luminoase, şi s-o numim, cu un nume împrumutat din 
elină, eumeros. 


Umbra şi eumeros, sunt cele două părți complementare ale inconştientului. 
Umbra are mai mult un conţinut al instinctelor, al moştenirii vieţii animale, 
pe când eumeros posedă conținuturile spirituale ce caracterizează 
umanitatea. Între ele există o reală complementaritate, aşa cum vorbeşte 

Jung despre complementaritatea între conştient şi inconştient. Între umbră şi 
eumeros există o tensiune în chiar inconştientul nostru. Tensiunea de care 
vorbeşte Jung între conştientă şi inconştient este, mai întâi, întâlnită chiar în 
inconştient. Este o tensiune care rămâne latentă atât timp cât nu are stimuli 
din conştiență. Aceştia vor veni o dată cu intrarea copilului în lume, după 
naştere, şi se va accentua la anumite etape ale copilăriei sau ale perioadei 
adulte. La vârsta de 3 ani, la 7 ani, la pubertate, între 18-25 de ani, la 40, la 
60, de ani Aceste vârste corespund vârstelor la care psihologii au observat că 
ființa umană este într-un punct, o zonă, critică, sau cel puţin importantă. 
Desigur că primele activări, în primele zile de viață, ca şi în jurul vârstei de 3 
şi de 7 ani, sunt cele mai importante. Modelarea inconştientului nostru 
personal începe să se facă atunci, arhetipurile sunt mult mai evidente, vor da 
semnale clare în conştient, şi vor ajuta la modelarea ulterioară a 
personalității umane. 


Latenţa tensiunii dintre umbră şi eumeros se rupe în primele zile după 
naştere şi se poate schimba şi într-o variantă lentă, constantă, atunci când 
evoluția copilului şi a tânărului nu suferă traume. Din păcate, traumele pot 
apărea destul de uşor, uneori un cuvânt, o atitudine, poate declanşa o 
revoluție în inconştientul unui copil. Pentru aceste motive se consideră că cei 
mai importanți ani pentru formarea unui copil sunt cei 7 ani de acasă, şi 
pedagogii vorbesc că ar trebui ca în clasele primare să fie cei mai competenți 
profesori. Tot pentru acest motiv, experienţa României cu dascălii, dintre 
cele două războaie mondiale, legați de copii şi de locul lor, când întregi 
generaţii de intelectuali s-au ridicat de la ţară, din familii simple, dar cu o a 
doua familie la şcoală, la dascălul lor, nu ar trebui uitată. 


Să vedem ce înseamnă inconştientul pentru psihanaliză în comparaţie cu 
inconştientul propus de Blaga. 


Pentru psihanaliză, inconştientul este un domeniu al psihismului uman care 
este legat instinctual de libido, de sexualitate (Freud, Lacan). În inconştient 
sunt depozitate dorințele noastre neîmplinite sub o formă deghizată, ca 
având o mască care, uneori, este foarte greu de dezvăluit. Pentru aceasta, se 
propune practicarea psihanalizei care poate, tot uneori, rezolva conflictele ce 
se pot produce între realitatea trăită şi între dorințele refulate. Pentru 
psihanaliză, părea că inconştientul este, de fapt, tot un conştient, un conştient 
conflictual şi puţin uitat. C.G. Jung spune acelaşi lucru în Instinct şi voință, 


"Conținuturile refulate erau elemente pierdute din vedere, ce au fost cândva conştiente. 
Mai târziu, Freud a recunoscut şi persistența unor reziduuri arhaice sub formă de 

modalități primitive de funcționare. Dar şi acestea erau explicate într-un sens strict 
personal. In această concepție, psihicul inconştient apare ca un apendice subliminal al 
psihicului conştient." (C.G.Jung, Puterea sufletului, A patra parte, Ed. Anima, 1994, p. 


37). Freud va introduce prin 1923 noţiunea de Supraeu care este foarte 
aproape de arhetipurile lui Jung, fiind un spirit inconştient moştenit şi 
îmbogăţit prin imperativele sociale. Vasile Dem. Zamfirescu subliniază 


faptul că "..încă din 1915, Freud vorbeşte de conținuturile non-individuale ale 
inconştientului, de natură filogenetică, ce ar constitui nucleul inconştientului". Să nu mai 
vorbim de faptul că pentru Freud "Inconştientul este o altă lume prin legile care 
guvernează, legi diferite de cele ale conştiinţei” (Vasile Dem. Zamfirescu, Intre logica 
inimii şi logica minţii, Ed. Trei, 1977,p.120). 


La Blaga, inconştientul este un domeniu independent, cu legile lui proprii, 
cu resursele lui, dar un domeniu în care spiritul este prezent, care poate 
judeca, care, după cum am văzut, are forme apriori ale sensibilităţii, are 
categorii. El este, chiar dacă Blaga n-o spune, cunoaşterea înțelegătoare a lui 
Kant. De aceea cred că putem fi de acord cu Blaga că inconştientul este un 
domeniu total diferit de cel conştient, aşa cum pentru Kant rațiunea 
(Vernuft) este un domeniu complet diferit de înţelegere(Verstand). 


Am văzut că pentru Freud ca şi pentru Jung, inconştientul este un alt 
domeniu decât conştienţa. Această lume este, pentru ei, o lume mai 
întunecată, dominată de instincte, chiar dacă au evoluat şi au devenit ale 
lumii umane. 


Între inconştientul propus de psihanaliză, chiar cel propus de Jung, şi cel 
dezvoltat de Blaga, este o mare diferenţă în înțelegerea funcției sale 
benefice, este un domeniu necunoscut şi cam întunecat. Inconştientul este 
populat cu instincte, chiar cu arhetipuri ce pot intra în combinaţii cu umbra, 
cu ceea ce este negativ, populat cu refulări, cu complexe. Blaga nu neagă 
valoarea tuturor acestor noțiuni „dar le contestă supremația. El este de părere 
că, ceea ce acum am propus să-l numim eumeros, este o parte foarte 
importantă a inconştientului, care poate, şi nu de puţine ori, să preia , să 
"sublimeze" energia negativă a instinctelor, să o transforme în factori ce 
stimulează creativitatea. 


Să ne întoarcem înapoi în timp. Analiza psihică şi autoanaliza sunt metode 
utilizate în toate religiile pământului. Noi, creştinii, ne spovedim ca să ne 
curățim periodic interiorul sufletului nostru sau măcar aşa ar trebui. Yoghinii 
şi budiştii practică curent autoanaliza psihică, chiar zilnic. Toate aceste 
metode de primenire a inconştientului sunt foarte importante, dacă sunt 

făcute de o persoană dotată . Este, de asemenea, important pentru sănătatea 
noastră, şi nu numai pentru sănătatea spirituală, pentru cea sufletească, 
psihică, ci şi pentru sănătatea trupului nostru, ca inconştientul să poată 
funcționa normal. Prin personanţă să putem avea un conducător intim, un fel 
de greier al lui Pinocchio, care să ne şoptească, dacă-l putem auzi, ce ar fi 
bine să facem, şi cum anume putem să ne păstrăm tot ce avem mai scump, 
personalitatea noastră, sufletul nostru, şi corpul nostru. 


Dacă ce am spus mai sus se apropie cumva de adevăr, rămâne de văzut. Am 
să repet, Blaga ne spune că este important să ne dăm seama că inconştientul 
nu este numai partea destul de întunecată pe care am cunoscut-o citind 
cărțile de psihanaliză. El este de părere că psihanaliza, după cum spuneam, 
nu se desparte prea mult de conştiență. Conținuturile inconştientului sunt 
parcă al doilea conştient, sunt tot de natură conştientă. Stadiile de dezvoltare 
ale inconştientului, oral, anal, şi complexul Oedip, nu sunt structuri proprii 
ale inconştientului, ele sunt foarte legate de manifestările filogenetice ale 
conştientului, ale conştiinţei noastre deoarece sunt etape ale evoluției 
copilului spre maturitate. De altfel, unu psihiatri nici nu acceptă existenţa 
inconştientului, ei vorbesc de ceva ce ar fi mai degrabă asemănător cu 
diferite stări ale conştientului. Sunt convins că undeva Blaga avea dreptate, 
inconştientul este doar un alt conştient pentru psihanaliză, un conştient 
decăzut, chiar dacă poate avea conținuturi moştenite, chiar dacă pentru omul 
de azi este un apriori. Freud, Jung, Lacan, ca şi ceilalți medici care au 
introdus şi au dezvoltat psihanaliza au avut, în primul rând un interes 
medical, din acesta a decurs şi unul filosofic, secundar. Interesul lor a fost 
asupra părților din inconştient asupra cărora se poate acționa pentru a trata 
pacienţii psihici. Metafizica inconştientului, valoarea lui pentru ființa umană, 
nu a fost primă în atenția lor. Nici nu trebuiesc blamaţi pentru aceasta. S-a 
descris o teorie psihanalitică a creației spirituale care a folosit ceea ce 
găsiseră în clinică, libidoul şi sublimarea. Blaga schițează o critică pertinentă 
a acestei teorii. 


"Există o teorie psihanalitică despre < creaţia spirituală>. Teoria aceasta e o parte 
esențială a învățăturii psihanalitice.... Termenii, la care recurge psihanaliza întru 
desluşirea <mecanismului> creației spirituale, sunt aceia ai <lbidoului sexual> şi al < 
sublimării>. "Psihanaliştii prefac întâia manifestare a unui individ, aparținând unui 
anumit tip <vital-sufletesc>, în <motor> permanent al vieţii spirituale a acestui 
individ.....este o incredibilă confuzie între <accident> şi <substanță>....primele 
comportări infantile au cel mult semnificația unor prime manifestări sau conturări a unui 
tip bio-psihologic....şi nu prestigiul şi eficiența unor <determinări decisive>, de care ar 
depinde însuşi <tipul>, după cum cred psihanaliştii. ....Despre ...fluviul zeului Libido, 

<atot-puternicul>, s-au pus în circulație multe basme....Din nefericire însă, despre 
sistemul ascuns, cu transformatoarele lui, grație cărora se ajunge efectiv la o creație 
spirituală, psihanaliza nu ne-a trădat niciodată nimic....spiritul îşi ia energiile, de care are 
nevoie, de oriunde acestea îi stau la dispoziție....recunoaştem psihanalizei meritul de a fi 
pus în lumină mecanismul refulării. Procesul psihic al refulării există; şi e unul din cele 
mai permanente ale vieții sufleteşti... Adepți ai unei gândiri oarecum fixate, ei pun un 
accent exagerat pe cauzalismul mecanic al conţinuturilor refulate... refularea există, dar 
afirmaţia că aceste conținuturi refulate determină, ca un deus ex machina, forma şi 
structura personalității, e un salt, la care psihanaliştii se hotărăsc fără un real 
suport....raportul dintre fapte e tocmai invers: forma şi structura personalității psihice 
determină modul şi natura refulărilor, sau modul în care un individ îşi soluţionează de la 
caz la caz problema refulărilor..." (Lucian Blaga, Op. cit.p.31-35). 


Aş vrea să vă întreb, legat de afirmaţiile lui Blaga, dacă nu vi se pare puţin 
cam forțată şi cu un mare grad de risc, părerea că libidoul nesatisfăcut, 
deviant, este singura energie care 1 se oferă spiritului pentru a putea crea? Să 
fie, oare, sexualitatea debordantă şi mai mult sau mai puţin satisfăcută, 
singurul impuls, singura sursă de putere ce i se oferă unui artist când 
creează, unui om de ştiinţă genial, unui gânditor important? Să ne întoarcem 
puțin la mitul lui Oedip. Credeţi, realmente, că realizarea acestui mit a fost 
determinată de impulsurile inconştiente, ale eventualului creator/ creatori, de 
a-şi ucide tatăl pentru a putea avea copii cu propria mamă? Credeţi că 
principalul mesaj al acestui mit este chiar acesta? Eu sunt de părerea celor 
care văd în mitul lui Oedip consfințirea marii reuşite a omului, de a fi depăşit 
pragul care-l ținea încă apropiat de lumea animală. Cum ne spune Blaga, 
omul are un destin creator, destin ce s-a declanşat printr-o mutație 
ontologică. Este foarte bine că şi în filosofie putem vorbi de o <mutaţie> aşa 
cum vorbim de <mutaţie> în biologie. Poate că această mutație ontologică a 
omului nu este determinată de o modificare a genelor, poate că este numai o 
punere în valoare a unor funcții genetice nefolosite până atunci sau o simplă 
îmbogăţire a materialului genetic. Omul primitiv avea acelaşi destin ca şi al 
animalelor, de <a exista în lume>, şi nimic mai mult. Arta oamenilor ce au 
trăit în peşteri ne vine în ajutor ca să înțelegem aceasta. Pereții peşterilor, a 
diferitelor stânci, au pe ele desenate tot felul de animale şi chiar oameni. Nu 
se prea găsesc zeități, idoli, dar rămâne o creaţie artistică, un început de 
evadare din lumea existenţei. Oamenii aceia care trăiau, existau doar pentru 
a trăi, pur şi simplu au început să simtă nevoia de a crea, de a desena pe o 
piatră, de a crede într-un transcendent care-i putea ajuta la vânătoare. A venit 
un moment în care omul şi-a dat seama că trăieşte altfel, că trăieşte într-o 
lume de mistere. Poate că printre primele mistere pe care a simțit nevoia să 
le cunoască sunt cele legate de vânătoare, de reprezentările unor animale, de 
o "forţă" care-i ajuta să vâneze. Toate acestea au devenit tot atâtea semne 

înscrise pe piatră. Atunci omul a început să devină creator, chiar dacă nu-şi 
dădea seama de asta. Cred că putem doar aproxima când a început omul să 
devină om, să simtă că trăieşte într-o lume de mistere pe care va încerca să le 
dezvăluie. Când a început să înțeleagă că "există întru mister şi pentru 
revelare”. Omul există inconştient în acest spațiu ideatic al misterelor şi 
destinul lui a devenit creator, chiar dacă nu-şi dă seama, după cum spuneam, 
pentru că numai prin actul creației el putea să încerce revelarea misterelor. 
Acest nou destin, pentru existența omului, este mutația lui ontologică. 


Care este trăirea lui Oedip? A aflat, prin pitia, blestemul zeiesc ce-l 
urmăreşte şi a încercat să se opună lui. Cum? Creându-şi, singur, apărarea de 
a-l îndeplini. Pleacă de lângă părinți săi, fără să ştie că erau numai cei 
adoptivi, şi că plecarea îl va apropia de realizarea implacabilă a destinului. 
Destinul se împlineşte! Îşi ucide tatăl, fără să ştie că e tatăl său, şi 
răspunzând celor trei întrebări ale Sfinxului, devine şi soțul mamei sale, cu 
care va avea copii. Apare în acest mit un mister pe care nici azi nu-l prea 
înțelegem. Oedip spune adevărat că omul este mai puternic decât zeii, pentru 
că Sfinxul va muri, şi moare doar dacă primeşte un răspuns adevărat. Numai 
că acest răspuns, care determină moartea Sfinxului, duce chiar la împlinirea 
blestemului. Sfinxul moare râzând (în varianta Enescu). Care este adevărul? 
Este realmente omul mai puternic decât zeii? Pare că nu. Dar, la moartea lui, 
Oedip strigă: <I-am învins pe zei! Voința mea n-a fost nicicând în faptele 
mele>. Să-l credem pe Oedip, care nicicând nu a vrut să-şi omoare tatăl şi să 
aibă urmaşi cu mama sa. Omul, prin mutația sa ontologică, prin câştigarea 
destinului său creator, a devenit un pericol pentru zei, cum ne spune Blaga. 
El poate revela misterele, omul este foarte puternic şi ar vrea să devină chiar 
creator de mistere, egal al zeilor, al lui Dumnezeu. Picasso se credea 
Dumnezeu, este adevărat că prin plăsmuirile sale, prin arta sa, a creat o lume 
mirifică. Orice creator, orice artist, are senzația că plăsmuieşte o lume cu 
mâinile şi cu capul său. Poate că şi cei ce au creat bomba atomică au avut 
senzația că sunt aproape dumnezei. Poate că şi un sfânt, un pustnic, 
descoperindu-l pe Dumnezeu înăuntrul sufletului său, a putut avea senzația 
că devine una cu El. Numai că zeii s-au apărat de aşa ceva, au introdus în noi 
formele apriori ale sensibilităţii, categoriile şi arhetipurile. Toate acestea 
sunt tot atâtea posibilități de cenzură. Blaga o numeşte cenzură 
transcendentă pentru a sublima faptul că este impusă nouă din altă lume, din 
lumea Marelui Anonim. Acest Mare Anonim este un fel de lume a Ideilor, 
poate mai bine o lume inteligibilă care, cu toate că o avem în noi este perenă. 
Sunt noțiunile, categoriile, şi arhetipurile lumu inteligibile, este Dumnezeu, 
pe care-l avem în noi. 

Blaga considera inconştientul celălalt tărâm. ” Mutaţia existenţială, odată 
declarată în om, acesta a promovat pe o linie irevocabilă, unde toate încercările sale ar 
putea face concurență Marelui Anonim, dacă ele n-ar fi stăvilite de permanente frâne < de 
dincolo>. Acestea sunt coordonatele şi termenii destinului creator şi ale şanselor umane: 
<existenţa întru mister şi revelare>, <frânele transcendente>. L. Blaga, Op.cit.p.491. 


Suntem într-un moment în care putem spune că se întâlnesc transcendentul 
cu transcendentalul kantian din noi. Se pare că pentru Blaga misterele sunt 
domeniul transcendent cu toate că "misterul" este ceea ce omul nu înţelege 
din lumea asta, din ce ne înconjoară, din ceea ce trăim. Omul are în el ceva 
ce nu ştie ce este. N-ar putea să fie altceva? Cine ne garantează că lumea 
noastră nu se întrepătrunde cu alte lumi? Aşa gândea şi Heraclit că lumea 
noastră este plină de fiinţe pe care nu le vedem. Nu coborau zeii pe pământ 
şi se amestecau în viaţa oamenilor? Grecii ştiau că fiecare om are un Daimon 
al său, dar numai Socrate a ştiut cum să se folosească de această prezenţă. 
Noi, unii, îl simțim pe Dumnezeu în noi. Omul este un purtător de 
Dumnezeu, dar câţi dintre noi ştiu asta, câți pot recunoaşte că aşa ceva este 
posibil? 


Din toate aceste motive, cred că nu este greşit să spunem că misterul, fiind 
ceva ce ne depăşeşte înțelegerea, ar putea avea în el ceva din lumea de 
dincolo, din transcendent. Nu putem dovedi aceasta, dar mai greu mi se pare 
să invalidăm o astfel de afirmație. Mai mult, dacă inconştientul este celălalt 
tărâm, aşa cum spune Blaga, are în el transcendent. Să fie vorba de 
categoriile inconştientului? Poate numai o parte din ele? 


Ce grea întrebare? Noi putem bănui existența categoriilor inconştientului, 
putem chiar să fim siguri de existenţa lor, dar, din păcate, nu putem dovedi 
nimic. Nu putem răspunde siguri pe noi ce se întâmplă în domeniul 
categoriilor inconştientului, pe care doar le-am presupus. Cunoaşterea 
noastră a inconştientului este indirectă, inconştientul este, pentru noi, ceea 
ce-i spune numele, un necunoscut, un mister. 


Dacă Dumnezeu este în noi, este adevărat că şi transcendentul este în noi. 
Pentru Blaga, transcendentul poate veni în noi, poate cobori în sufletul 
nostru, se poate uni cu el în inconştientul nostru. El spunea că noi, 
răsăritenii, spre deosebire de apuseni, pentru care transcendentul urcă cu 
"flecha" catedralelor, noi avem sentimentul unui transcendent care coboară, 

care vine în noi, aşa cum coboară razele de lumină în biserica Sfânta Sofia 
de la Constantinopole prin circularul ferestrelor din boltă. 


Am să vă întreb din nou. Credeţi că cel/cei ce au creat mitul lui Oedip, că 
mitul lui Oedip, aşa cum el s-a născut, este numai simpla pornire sexuală 
refulată în inconştient, o transpunere prin sublimare, a dorinţei băiatului de a 
se culca cu mama lui, motiv pentru care trebuia să-l îndepărteze pe tată? Nu 
credeți, mai degrabă, că această pornire inconştientă, dacă a fost posibilă (şi 
de ce nu, pentru că umanitatea poartă în ea tot ce este mai frumos şi tot ce 
este mai oribil) i-a condus pe creatorii mitului la alegerea acestui oribil 
incest, pentru a crea un relief, o structură dramatică puternică ce se opune 
legității morale a epocii, în scopul de a comunica ceea ce era important: că 
omul a căpătat puteri nebănuite prin creativitatea sa, şi cu voinţa sa creativă 
a ajuns să se poată măsura cu zeii, chiar dacă o face fără succes? Omul 
Oedip a acţionat împotriva firii, dar a trăit frumos. În viaţa lui s-a opus 
constant la ceea ce până la urmă a făcut, de aceea voinţa lui n-a fost nicicând 
în faptele sale, el a vrut altceva decât a înfăptuit. Poate ar mai fi ceva de spus 
şi datorez aceasta unui prieten mai tânăr care era de aceeaşi părere cu mine, 
că mitul lui Oedip poate fi ceva mai mult decât s-a spus până acum, dacă 
încercăm să schimbăm puţin întâmplarea. 


Puterea omului poate sta şi numai în trăirea destinului său cât mai frumos 
posibil. Dacă Laios nu şi-ar fi aruncat copilul pentru a îndeplini destinul, pe 
Oedip, chiar în condiția îndeplinirii implacabile a acestui destin ar fi putut să 
se bucure de trăirea copilăriei şi tinereții lângă el, lângă copilul lor. Aşa, ei 
au trăit trauma puericidului. În acest caz, mitul ar putea fi un comandament 
social ce interzice uciderea de copii, de altfel este şi aşa ceva, sau un simplu 
îndemn de a trăi demn viaţa, chiar dacă-ți este hărăzit un destin tragic. 


Aici este foarte mult adevăr. În această situaţie limită, el poate să apară 
forţat. În fond, toţi ştim că lumea aceasta se va sfârşi odată, nu ştie nimeni 
când. Poate mâine, poimâine. Cei ce trăiesc în California ştiu că odată un 
cutremur va rupe această parte de pământ şi puţini vor scăpa. Cu toate 
acestea, noi continuăm să trăim, să facem copii, să fim, dacă se poate, 
fericiţi, iar californienilor pare că nu le pasă prea mult de ce se va întâmpla 
cu ei, ei sunt fericiți că trăiesc într-o frumoasă parte a Terrei. Titanicul se 
scufunda împlinind un destin îngrozitor, dar unii cântau la instrumentele lor 
pentru cei ce, ca şi ei, nu se mai puteau salva de la moarte. Totdeauna i-am 
admirat, tocmai pentru că eu nu am putut să mă rup de grija viitorului, pe cei 

ce ştiu să trăiască şi clipa, care ştiu să se bucure de ce au, de ce le pune viața 
la dispoziție. 


Noi putem învinge timpul, mai bine zis timpurile nefavorabile, pentru că 
timpul nu-l poate învinge nimeni. Am trăit, împreună cu soția mea şi cu fata 
noastră, anii de groază ai comunismului lui Ceauşescu. Poate că cel mai mult 
ne chinuia pervertirea sufletului copiilor în această epocă de glorie. Ei trăiau 
o viață dublă a şcolii, în care trebuiau să fie obedienți unor idei false şi viața 
din casă, în care sărbătoream Crăciunul cu colinde şi Paştele cu ouă roşii. 
Veneau în casa noastră prieteni cu care aveam interminabile discuții literare 
sau filosofice. Parcă nu trăiam în epoca în care eram obligați să vieţuim. De 
aceea, am ieşit din această epocă mult mai pregătiți pentru ce a venit decât 
alții. Sigur că alte boli pasc societatea noastră ce tinde spre libertate, boli ce 
readuc minciuna şi impun o mare deficiență de comunicare, dar nimeni nu le 
mai impune copiilor noştri urâtul şi falsitatea ca lege. Acum putem alege 
frumosul sau urâtul, falsitatea sau curăţenia. 


Omul e mai puternic decât zeii dacă vrea, şi poate să fie creativ chiar supus 
celor mai groaznice situații. Nu trebuie să înlocuim explicația psihanalitică a 
mitului lui Oedip, numai că acest mit ne poate comunica şi altceva mult mai 
frumos, mai măreț, aşa cum a gândit şi Enescu. Am vrea, deci, să arătăm că 
poate exista şi altceva, profund înscris în inconştientul nostru care poate 
explica altfel un comportament, chiar dacă viața noastră este puternic 
dominată de instinctul sexual şi de plăcere. Instinctele nu sunt singura 
explicație posibilă. Nu cred că prezenţa unui instinct atotputernic ne poate 
dezvălui tot adevărul despre inconştient. Omul poate, are puterea de a 
învinge orice piedică, chiar un destin dominator, un destin teribil. Pentru 
vechii greci, această forță era voinţa ce conduce gândirea conştientă. Până la 
urmă cred că aveau dreptate. Inconştientul în varianta Jung- Blaga, ne poate 
ajuta, numai că tot conştienţa este partea specific umană şi ea domină ca 
importanță conştiinţa, chiar dacă nivelurile de inconştient sunt cantitativ mai 
importante. Noi, oamenii, suntem voinţă conştientă. Sentimentele noastre 
pot fi dominate de inconştient, sunt chiar conduse inconştient. Numai că 
totdeauna există şi o componentă conştientă, care are valoarea ei în orice 
sentiment şi aplicarea voinţei noastre nu înseamnă de fiecare dată lupta cu 
un instinct, nu duce obligatoriu numai la complexe sexuale, ci la victoria a 
ceea ce gândim, a ceea ce voim. 


Am să încerc să mai dau un exemplu literar. Scrierile marilor creatori, fie ei 
chiar anonimi, au fost un izvor nesecat pentru ştiinţă. Biblia, Vedele, 

epopeea lui Ghilgameş sunt tot atâtea monumente ale culturii universale. Să 
nu uităm că a 4-a carte din Republica lui Platon a putut să-l inspire pe Freud 
în gândirea psihanalitică aşa cum romanele lui Dostoievki au deschis drumul 
cercetărilor de psihologie. Am să mă opresc la Dmitri Merejkowsky, 
personalitate a criticii literare. Discutând despre Turgheniev, Merejkowsky 
dezvăluie aspectul particular al iubirii la acest autor pus în umbră de coloşii 
Tolstoi şi Dostoievski. Pentru Turgheniev, iubirea este eterată, are un aspect 
virginal, parcă n-ar exista carne, muşchi, vene, oase. Pentru Turgheniev, 
iubirea nu este violenţă, urlete, naştere, extaz carnal. Totul se petrece într-un 


registru care nu i-ar fi folosit lui Freud. " ..nu este vorba de o castrare, din contră, 
este o afirmare arzătoare a sexului, o puritate arzătoare, o virginitate 
îndrăgostită... Femeile şi fetele lui Turgheniev sunt nişte icoane printre figurile omeneşti, 
printre cei ce trăiesc... Toate femeile şi fetele lui Turgheniev aud chemarea lui Vasili, dar 
nu este Vasili, ci altcineva... Vasili este Christ în persoană." (Dmitri Merejkovsky, 
Compagnons Eterneles, Ed. Bossard, Paris, 1922, p.296/300). 


Nu ştiu dacă sublimarea instinctului sexual poate explica totul. Nu cred că 
poate fi la baza a tot ce se întâmplă în creativitatea umană. A accepta 
aceasta, aşa cum a făcut-o Freud şi continuatorii lui, este cu siguranță un 
punct de vedere prea unilateral şi cam forţat. Să nu uităm că Freud a folosit, 
în teoria lui, date experimentale după câte un singur experiment, chiar 
autoexperienţe - cum a fost cazul cu cocaina sau cu propriile sale experienţe 
sexuale - generalizând puţin cam repede. Este, desigur, o metodă folosită de 
cercetători şi care poate da rezultate bune, dar deschide şi posibilitatea unor 
mari greşeli. Iubirea este şi altceva, are drept şi la altceva, chiar dacă nu se 
află în prezenţa unor personaje castrate. In acelaşi fel inconştientul nostru 
poate fi populat şi cu simțăminte ce se apropie de spirit nu numai cu 
fantasme sado-masochiste. De altfel, cred că noi putem, dacă vrem şi cu 
mare efort, să traducem, să convertim, să schimbăm pornirile noastre sexuale 
care ne domină, mai ales la o anumită vârstă, care ne populează visele sau 
chiar ne face să visăm cu ochii deschişi, să le convertim în creaţii artistice, 
literare, muzicale, în creaţii, cu alte cuvinte să le sublimăm. Cine n-a fost 
poet când a fost îndrăgostit? Cine nu fredonează sau nu-şi aduce aminte cu 
plăcere de o bucată muzicală legată de o întâlnire amoroasă, de o iubire? 
Eminescu, Baudelaire, Blaga, au scris capodopere când au iubit, Picasso, 
Dali, Wagner, au fost stimulati de marile lor iubiri. Cred că fiecare dintre noi 
a făcut ceva frumos când a iubit, ceva de care-şi aminteşte totdeauna cu 
plăcere. 


Permiteţi-mi să fac o nouă digresiune care s-ar putea dovedi utilă. Kant, în 
Intemeierea metafizicii moravurilor vorbeşte de fericire, de plăcere , ca 

motor a ceea ce râvneşte omul, ca pornire a înclinațiilor, a voinţei lui. Se ştie 
că Immanuel Kant refuză epicureismul, eudemonismul. Pentru Kant există o 
plăcere inferioară care ține de lumea simţurilor şi o plăcere superioară în 
care rațiunea este facultatea de a râvni. Pentru el "..creaturile fără rațiune nu 
simt decât impulsuri sensibile” (Immanuel Kant, Întemeierea metafizicii 
moravurilor şi Critica raţiunii practice, Ed. Ştiinţifică, Bucureşti, 1972, p. 
79). El preferă să se ocupe de căutarea fericirii şi a plăcerii prin rațiune. 
Freud realizează, totuşi, chiar dacă nu suntem de acord cu el întru totul, o 
interesantă sinteză, arătându-ne cam cum arată impulsurile agresiunii şi ale 
sexualității la om, ființă rațională. Cum se pot masca şi transforma aceste 
instincte în domeniul rațiunii. Neacceptându-l pe Freud în totalitate, nu 
putem să nu-i acceptăm reuşita revoluției lui. 


Să ne reîntoarcem la Kant. Este adevărat că lumea inteligibilă este diferită de 
lumea Ideilor. Pentru Platon, lumea Ideilor este transcendeţă, îl depăşeşte pe 
sărmanul om, pe când lumea inteligibilă este pentru Kant în noi, în om, chiar 
dacă-l depăşeşte pe omul individual, pe ins. Este un fel de transcendenţă 
umană, este transcendentalul. Ceea ce este valabil pentru toți oamenii 
depăşeşte insul, individul. Immanuel Kant este în căutarea unor structuri 
imuabile, unor "schelete" ale gândirii. Pe el nu-l interesează, ca pe Platon, 
Ideile cu conținutul lor. De aceea, lumea inteligibilă este altceva decât lumea 
ideilor. Acolo sunt numai formele apriori, spațiul, timpul, şi categoriile 
înțelegerii noastre. Aceste forme apriori capătă un conţinut din lumea 
simțurilor, făcând posibile judecăţile sintetice a priori cu care cunoaştem 
lumea. 


Ce este remarcabil pentru această lume inteligibilă este faptul că noi nu 
suntem conştienţi de ea, noi avem spațiul, timpul, şi categoriile înţelegerii, 
fără să simțim că le avem şi fără să ştim de unde le avem. Este la fel cu 
gravitația, cu revoluția pământului. Ele sunt, dar nu le simțim. Kant nici nu 
pare interesat de originea formelor ca şi a categoriilor, doar le avem şi cu ele 
putem înţelege şi cunoaşte natura, realitatea înconjurătoare. De la Kant până 
la noi s-au adunat date care ne fac să acceptăm faptul că spațiul, timpul şi 
categoriile cu care înțelegem lumea s-ar forma prin experiență, prin învăţare. 
Este totuşi greu să putem dovedi că totul vine numai prin învăţare, ceva 
avem şi înainte de a putea învăţa, un apriori care face posibilă învăţarea. 
Aceasta relansează punctul de vedere a lui Kant, pentru că noi avem un 
apriori care ne ajută să cunoaştem, să ne maturizăm, să devenim oameni. 
Lucian Blaga vine să arate că inconştientul nostru conţine forme a priori, 
conţine o structură spaţială, temporală, categorii ale inconştientului, categorii 

stilistice care, şi ele, ajută la modelarea noţiunilor noastre, pe care le folosim 
mai mult sau mai puţin conştient, despre spațiu, timp, şi categorii. 


Kant, în Metafizica moravurilor, face o paralelă de remarcat între rațiunea 


pură şi cea practică "..voinţei mele afectate de râvniri sensibile i se mai adaugă şi 
Ideea aceleiaşi voințe pure practice....,dar aparținând lumii inteligibile .....; aproape la fel 
cum intuițiilor lumii sensibile li se adaugă concepte ale intelectului, care prin ele însele 
nu înseamnă decât forma legică în genere şi care fac astfel posibile judecăţi sintetice a 
priori, pe care se întemeiază orice cunoaştere a naturii." (Immanuel Kant, Op. cit, p 73). 


Pentru a avea acces la fericire, la plăcere, la bine, la libertate, avem nevoie 
de domeniul lumii inteligibile care ne oferă un imperativ categoric. Noi 
aparținem, ca fenomen, lumii sensibile, iar ca rațiune celei inteligibile. Cu 
toate că în noi aceste două lumi se unesc, suntem fiinţe determinate de legile 
naturii, deci lipsite de libertate, dar libere prin voinţa noastră. Este o 
deosebire ce ar separa ființele fără rațiune, animalele, ce sunt determinate de 
legile naturale, de instincte, de ființele raționale, care pot fi libere prin 
voinţă. Aceasta înseamnă că omul poate fi privit din două puncte de vedere; 
ca aparţinând instinctelor, fiind dominat de ele, dar liber de această 
determinare prin voinţa lui, prin faptul că este om şi nu animal. Este adevărat 
că, la rândul ei, voinţa omului de a fi liber, fericit, de a avea plăcere de viaţă, 
de a se înscrie în acţiuni bune, este şi ea dependentă, dominată de categoriile 
inconştientului, ale conştienței, arhetipuri, de lumea inteligibilă. Aceste 
noțiuni şi categorii ne determină ca ființe raționale, dar ne fac liberi ca 
voinţă individuală. 


Aş vrea să mergem un pic mai în profunzime. Conform celor spuse de Kant 
noțiunile şi categoriile apriori sunt numai o schemă, o structură care se 
umple cu date oferite de sensibilitatea noastră. Chiar şi noțiunile propuse de 
Blaga sunt la fel, o structură care prin personanţă aduce modificări în 
formele şi în categoriile înţelegerii noastre. Noi ştim că avem unele noțiuni, 
Jean Piaget a arătat chiar experimental, care intră în funcţie o dată cu 
maturizarea sistemului nervos. Noţiunile matematice, ca şi alte noțiuni 
abstracte, nu se formează în mintea noastră decât la o anumită vârstă. 
Noţiunile de adevăr, de frumos, de bine, le avem foarte devreme şi se 
dezvoltă paralel cu instinctele de apărare, de agresiune, ca şi cu primele 
semne ale instinctului sexual. Să ne aducem aminte de copiii lupi găsiți în 
India, care aveau dezvoltate numai instinctele de agresiune, de apărare, de 
foame. Cu toate eforturile pe care le-au făcut cei ce-i îngrijeau nu au reuşit 
să le pună în activitate nici vorbirea, nici vreo noțiune comunicabilă prin 
semne sau prin sentimente. Înainte de a muri, au schiţat, totuşi, un zâmbet 

uman, o schiţă a unor noţiuni de plăcere, de bine. Căile neuronale pe care 
aceşti copii le aveau, schiţa unor noțiuni pe care le aveau, nu au mai putut să 
intre în funcție după ce au fost închise definitiv prin hpsa unor stimuli 
corespunzători în perioada primei copilării. S-ar părea că noi avem nişte 
noțiuni de bine, de frumos, de adevăr, cam cum vedea Platon lumea sa a 
ideilor. Numai că aceste noţiuni nu se află într-o lume transcendentă a 
Ideilor, ci ele se află în noi, le avem în lumea inteligibilă, le avem ca un 
apriori al ființei noastre. Ele sunt foarte aproape de modul în care vedea Jung 
arhetipurile. Nu ştiu dacă astfel de noţiuni, de /dei, nu sunt înglobate de 
arhetipuri. 


Aş vrea să pot fi un pic mai explicit, să pot fi înţeles, să pot spune ce vreau 
cât mai simplu. 


Animalul om are instincte moştenite, ca orice animal; mai are, tot ca orice 
animal, nişte noțiuni şi nişte categorii moştenite, ca un fel de schiță, de 
schelă, care devine construcție în timpul vieții. Acest animal a reuşit, nu se 
ştie cum, să posede şi gândire, rațiune. Datorită rațiunii, bagajul pe care-l 
moşteneşte fiece om este mai bogat, a devenit mai bogat. Am început să 
avem categorii mai elaborate şi, pe lângă formele apriori ale sensibilităţii, 
spațiu şi timp, avem, de la naştere, schița unor noţiuni abstracte. Frumosul, 
iubirea, binele, adevărul, se numără printre ele, împreună cu arhetipul 
absolutului, al tatălui, al apei, al apei vii, şi multe altele. Tot ce avem ca 
aparținând speciei om, ar putea aparține oricăror ființe raționale. Aşa cum 
gândea Immanuel Kant, este un apriori pentru fiecare ființă individuală, 
pentru fiecare din noi, un apriori cu care ne naştem, cu care creştem, pe care 
construim fiinţa noastră ca indivizi, un apriori care ne fixează ca indivizi în 
specia unor animale raționale. 


Întreg acest apriori este pentru noi inconştient şi pentru omul adult se poate 
conştientiza la o comandă a voinţei, deci a rațiunii conştiente. Instinctele 
sunt o prezenţă în orice activitate pe care o întreprindem. Mâncăm zilnic, ne 
îmbrăcăm, ne adăpostim de ploi şi de viscol, iubim şi avem relaţii sexuale. 
Instinctele sunt caracteristica animalităţii, de aceea sunt prezente şi la noi la 
tot pasul, numai că noi avem rațiune. Raţionalitatea, chiar când este foarte 
dezvoltată, nu este o caracteristică obligatoriu dominantă la toți oamenii, dar 
nu se poate exclude această posibilitate. 


Am spus că noi, ca oameni, avem un inconştient populat cu noțiuni şi 
categorii bogat structurate. Ele sunt un apriori. Dacă o lege morală poate 

exista astfel încât ceea ce vrem la un moment dat, ceea ce vrem să 
îndeplinim, să poată fi oricând un principiu al unei legi universale, aceasta 
nu poate depinde decât de lumea inteligibilă, de ce avem noi apriori. Acest 
apriori inconştient, îmbogățit de fiecare din noi, este matricea noastră 
stilistică, împreună cu arhetipurile. 


Pentru omul antic, valorile fizice, ale sufletului, ca şi cele spirituale, erau 
împreună şi semănau. Omul frumos trupeşte avea şi un interior frumos. Pe 
asta se bazează cunoscutul roman al lui Oscar Wilde, Portretul lui Dorian 
Gray. Socrate era urât la față, dar frumos la trup; în tinereţe luptase cu sabia 
în mână pentru Atena. Platon în Lysis, ne propune şi el o astfel de apropiere 
până la contopire între frumuseţea trupului şi cea a spiritului 


Ce înseamnă o performanţă sportivă, în lumea noastră de azi? Ce este 
sportul? O moştenire antică. Educaţia fizică şi sportul ne cizelează, atunci 
când nu se exagerează, ne modelează, pornirile noastre instinctive de 
agresivitate, le sublimează în dorința de a câştiga o competiție, de a fi 
victorios. Este o acţiune cu care ocazie se pot stimula şi unele arhetipuri care 
susțin valorile morale de care este atâta nevoie în orice competiţie sportivă 
dacă nu le vrem transformate într-un măcel. Astfel de acțiuni de sublimare a 
instinctelor se pot realiza în oricare domeniu al activităţii umane, numai că 
este nevoie de o susținere constantă a arhetipurilor din eumeros. Altfel, orice 
competiție economică se va transforma în jaf, orice armată va fi o bandă de 
derbedei, iar oamenii de ştiinţă vor avea grijă cum să-şi dea unul în cap 
celuilalt. 


Este ceea ce Jung numeşte "conjunctio oppositorum", când doi poli, aparent 
opuşi, fără să se excludă, vor colabora, se vor înscrie în acelaşi Univers de 
discurs. Aşa cum avem nevoie de apă şi de foc ca să fierbem apa, aşa se 
petrece şi cu răul şi cu binele. O acțiune poate fi bună pentru mine şi rea 
pentru vecinul meu. Acţiunea în sine nu este nici bună, nici rea. Ea are un 
Univers de discurs al acţiunii, pe când aprecierile valorice sunt alt Univers 
de discurs. Binele şi răul sunt relative la mine, sau la vecin, dar fac parte din 
Universul de discurs al aprecierilor valorice. Când este vorba de om, de 
personalitatea, de voinţa lui, relativitatea este regula, o relativitate în câmpul 
unei acțiuni şi în câmpul unor aprecieri valorice ce se pot intersecta. Să nu 
mai spunem că fiecare om are contradicţiile lui, nehotărânile lui, acestea 
putând influenţa orice acțiune. Nu putem colora personalitatea unui om, fie 
el un om de excepție, numai în culori vii, luminoase. Avem nevoie şi de 
umbre, de clar-obscur. Fiecare din noi are mai mult sau mai puțină umbră. 

Îmbrăţişarea contrariilor, buna lor vecinătate, ar trebui să fie regula în 
domeniul psihicului, mai ales a spiritualității, aşa cum se manifestă, de altfel, 
în toate zilele şi în tot ce face omul. Dacă transpunem complementaritatea 
din fizică în domeniul psihic, ar trebui să însemne o imposibilitate de a avea 
date sigure despre un individ, despre un individual, numai despre o 
"populaţie" de indivizi. Individualitatea rămâne de neînțeles în adâncul ei, 
dar ştim că avem forme apriori ale sensibilităţii, categorii ale cunoaşterii, 
categorii stilistice, instincte- umbra, arhetipuri- eumeros. Un alt aspect al 
complementarității psihismului este chiar cenzura transcendentă. 

Aceleaşi structuri, aceleaşi conţinuturi, cu care putem şti ce este în lumea 
înconjurătoare, aceleaşi ne şi limitează această cunoaştere. Este chiar tema 
observatorului care influențează desfăşurarea experimentului în fizică. 
Lumina pe care suntem obligați s-o trimitem pentru a vedea ce se întâmplă 
în atom va goni electronii de pe orbită. Lumina cu care vrem să vedem 
modifică atomul. De aceea nu putem vedea nimic, putem şti ce se întâmplă 
cu atomii pentru că putem măsura nivelul energetic al unei "populații" de 
atomi, modificarea prin măsurare fund neînsemnată. De aceea i-a fost greu 
lui Jung să găsească arhetipurile care se aflau în mintea pacienților lui. A 
înțeles, însă, găsind un anumit fel de invariante psihice, că poate face un 
artificiu şi să caute arhetipurile în miturile umanității. Noi avem în mintea 
noastră fără să ştim că le avem şi de unde le avem, o serie de invariante ce 
apar ca nişte simboluri dintr-o poveste. Zânele poartă gândurile noastre bune 
şi ne ajută să luptăm împotriva magiei răului, zmeii desfăşoară instinctele, la 
fel , Zmeul Zmeilor, Gheonoaia. Făt frumos şi Ileana Cosânzeana sunt 
speranţele noastre de ceea ce este frumos, bun, de iubire. Calul care 
mănâncă Jăratec îl duce pe Făt Frumos pe aripile gândului. Apa vie, picurată 
de o pasăre în gura lui Făt Frumos când luptă cu Zmeul zmeilor, îi redă 
acestuia forțele pierdute, îi redă puterile, ca să poată lupta până va învinge. 
Pinocchio are nevoie de un greier care este un fel de daimon personal. Câte 
alte posibile simboluri nu găsim în poveşti? Poate că ar fi bine să ne gândim, 
atunci când vom căuta arhetipuri, aşa cum spune chiar Jung, mai mult la 
simboluri. Numele, cuvântul, este şi el o limitare din acest punct de vedere, 
chiar dacă altfel este o imensă deschidere. Simbolul, poate chiar gândul, este 
mai cuprinzător, mai adevărat, dacă prin adevăr înțelegem aici adevărul 
arhetipului, decât cuvântul. Mercurius, piatra filosofală, iarba vieții, apa vie, 
se pot înscrie în acelaşi arhetip, chiar dacă le spunem altfel. 


Să revenim. Blaga nu vorbeşte nicăieri de lumea inteligibilă, nici de lumea 


Ideilor, numai că Matricea Stilistică este o structură a inconştientului pe care 
parțial o avem apriori, parțial o îmbogăţim prin experiență, iar caracteristica 

umanității, motivația existenţei omului, este necesitatea, deci un imperativ 
categoric, de a fi creator, de a fi conştient de trăirea într-o lume de mistere pe 
care vrea să le releveze, să le dezvăluie prin actul de creație. 


Rațiunea poate fi o caracteristică a omului pentru că nu poţi fi creator fără a 
gândi, fără a fi rațional. Dar nu numai. Prin rațiune, noi putem aduce şi ceea 
ce nu este de dorit, adică putem avea o rațiune care să fie în sprijinul răului, 
a ceea ce este urât, a falsității, a murdăriei. Aici este foarte importantă 
participarea inconştientului, a domeniului înțelegerii noastre. Pentru a 
înțelege lumea, noi folosim mai mult formele apriori pe care le avem, 
matricea noastră stilistică, şi mai puţin gândirea ca rațiune. Noi gândim 
foarte bine, atunci când înțelegem lumea, numai cu ajutorul bagajului 
matricei stilistice şi a arhetipurilor. Dacă voim ceva, dacă vrem a acţiona, 
atunci intra în joc rațiunea. Kant a făcut o foarte bună delimitare între 
înțelegere şi rațiune (Verstand şi Vernujft). Vă cer permisiunea să mai 
semnalez distincția făcută de K. Jaspers, între înțelegere şi explicație 
(Erklrung). Înțelegerea folosind matricea stilistică nu are cum să ne mintă, să 
mintă. Ea ne arată totdeauna în faţă adevărul raportat la noţiunile şi la 
categoriile matricei stilistice, arhetipurilor. Rațiunea, voința noastră, prin ea 
suntem liberi, ea ne ajută să putem realiza cele mai mari minuni şi cele mai 
oribile acțiuni. Ea ne ajută să aducem la îndeplinire ce e frumos, bun, curat, 
încântător, ca şi răul, urâtul, falsul. Marile experimente sociale, o tragedie a 
umanității, au fost posibile datorită folosirii deformate a rațiunii. De ce 
deformate? În fond, frumos şi bun este ce-mi place mie. Tocmai aceasta este 
deformarea folosită uzual de rațiune, pentru că frumos şi bine ar trebui să 
corespundă unor arhetipuri şi nu bunului nostru plac condus de voință. 


Am văzut că pe lângă matricea noastră stilistică avem categoriile înţelegerii 
şi unele noţiuni abstracte foarte generale. Adevărul, frumosul, binele. Aceste 
noțiuni ne domină din fragedă pruncie şi nu putem scăpa de sub tutela lor. 
Ele corespund speciei, sunt sub o lege universală care poate deveni, pentru 
noi, o simplă alegere volitivă, rațională. Chiar ceea ce este frumos poate 
diferi de la un continent la altul, la fel ce este adevărat, sau ce este bun, 
aceste noțiuni le avem toți şi sunt filtrate de matricea stilistică, ele sunt pline 
cu un conținut ce poate fi regional, dar se comportă ca şi când ar fi universal. 
Fiecare din noi voim ceva, dorim ceva, avem plăcere de ceva, numai că 
matricea stilistică şi arhetipurile sunt determinarea sub care stăm şi nu avem 
cum scăpa de ele. Este ceva ce nu ştim, dar simțim. Simţim conflictul care se 
poate declanşa între ceea ce voim, între libertatea noastră rațională, şi 
determinarea inconştientă. 

Noi ştim că există mai multe etaje ale memoriei. Un nivel superficial al 
memoriei imediate unde percepțiile noi sunt stocate pentru perioade relativ 
scurte de timp. Aici toate percepțiile, şi cele subliminale, sunt stocate, se 
pare, de-a valma, fără nişte reguli de urmat. Probabil că sunt stocate în raport 
cu venirea lor. Acest nivel are un mare volum în care se pot înregistra foarte 
multe informaţii, dar în care nu se pot păstra prea mult timp. Când nivelul 
memoriei superficiale este plin, apare oboseala. Urmează mai multe nivele 
din ce în ce mai profunde, în care aceste informaţii încep să fie ordonate. 
Ordonarea trebuie să se realizeze după principiul unei economii de spațiu şi 
pentru a asigura viteza maximă în găsirea unei informaţii stocate. De altfel, 
probabil că de aceea este nevoie de mai multe nivele de memorie. În acest 
fel, informaţiile din aceeaşi familie pot fi memorate grupat în jurul unor 
noțiuni, spre exemplu. Găsirea unei informații mai vechi se poate face cu 
mare rapiditate. 


Nivelele de memorie sunt asemănătoare cu straturile foilor de ceapă, aceste 
nivele diferite de memorie comunică unele cu altele dar au, fiecare, şi o 
relativă independenţă ceea ce poate să asigure păstrarea unui volum foarte 
mare de informaţii în fiecare etaj. Să nu uităm că ţinem minte şi percepțiile 
de care nu suntem conştienţi. Creierul nostru a fost construit pentru a putea 
stoca cât mai multe informații şi cu posibilitatea de a ajunge repede la ele. 
Probabil o necesitate pe care încă n-o înțelegem, dar în acest fel viteza de 
comunicare între nivele, între mai multe nivele, poate fi foarte mare, iar 
volumul de stocare creşte enorm. Deocamdată voi spune că această căutare 
se face atât în profunzime, între nivele, cât şi pe acelaşi nivel, scurtându-se 
drumul pentru că se caută totdeauna într-o familie de noțiuni, nu se 
controlează toate depozitele, ci se caută după o anumită înrudire, după 
culoare, după sunet, după formă, după cuvânt. Acest drum de depozitare- 
căutare are un aspect de arbore cu multe ramuri, un simplu aspect matematic 
de latice. 


Se pare că memoria noastră poate lucra cu mare viteză şi cu siguranță, dacă 
structura depozitării ca şi cea a căutărilor se face în felul unui tezaur 
lingvistic. Nu ştiu dacă mintea noastră ține minte numai verbalizând, eu cred 
că nu. Animalele au o memorie mai mult imaginativă. Noi ţinem minte 
imagini, dar şi cuvinte, pasagii întregi dintr-o carte, poezii. Să nu uităm că 
Vedele se spuneau în versuri şi că generaţii întregi le țineau minte în 
întregime. Chiar şi muzica ajuta la ținerea de minte a versurilor. Iliada era 
recitată şi cântată la fel ca povestirile minesingărilor din evul mediu. Se ştie 
că unii oameni au o memorie preponderent imaginativă şi alții preponderent 

verbală. Când stau să-mi amintesc vreun cuvânt, mai întâi, îmi vine în minte 
prima literă a cuvântului. De ce? Pentru că mi-o imaginez desenată. Sistemul 
"noțional" de memorare aduce în jurul câte unei noțiuni, ca şi în jurul unei 
litere, nenumărate substantive-obiecte, atribute-calități, verbe-acţiuni, cât şi 
copule-legături, cuvinte, dar şi imagini. Astfel, în jurul noţiunii de casă se 
adună toate casele pe care le-am văzut cu diversele lor forme, sau am auzit 
vorbindu-se de ele, toate culorile posibile ale unei case, ferestrele, uşile, 
geamurile, tot ce poate fi într-o casă, cât şi toate sentimentele care m-au 
legat de câte o anumită casă, de anumite case. Ce complexă ţinere de minte, 
dar ce simplă soluție de depozitare, şi de găsire a unor date percepute 
cândva! 


Cred că problemele noastre psihice, dereglările psihice, conflictele psihice, 
apar datorită unor desincronizări, dacă mă pot exprima astfel, în stocarea şi 
în rechemarea acestor informaţii. Poate că aici am putea găsi cheia 
cunoaşterii şi a rezolvării multor probleme psihice. Să mă explic. În fiecare 
secundă noi înregistrăm percepții prin care creierul nostru este legat de 
mediul exterior. Înregistrarea se face în nivelul cel mai superficial al 
memoriei. Când această memorie începe să fie plină cu informaţii de tot 
felul ne simțim obosiţi şi ni se face somn. Dormim. Se refac forțele noastre 
în somn? Nu cred că aici este secretul somnului. În timpul somnului suntem 
oarecum rupți de lumea exterioară, percepțiile noastre sunt sărace şi se reduc 
mai mult la intercepţii, la informaţiile care ne vin din interiorul corpului, de 
la organele noastre. Este momentul prielnic ca toate informațiile percepute în 
stare de veghe a zilei anterioare, a perioadei de imediată anterioară 
conştiență, să fie prelucrate şi depozitate undeva mai profund. Este 
momentul ca să putem elibera memoria noastră imediată de aceste 
informaţii. Probabil că numai atunci ne trezim odihniţi şi suntem gata să 
începem o nouă zi plină de noi percepții ce trebuiesc şi ele memorate, 
depozitate. Când se produce prelucrarea? În somnul cu unde rapide, în 
timpul viselor. Visarea. Uneori ne reamintim ce am visat- parțial, probabil-, 
dar de cele mai multe ori, uităm totul, pentru că este de fapt un fel de joc, de 
încercări de a potrivi percepțiile noi cu altele mai vechi pentru a le putea găsi 
"căsuţa" de depozitare, norul noţional la care se potrivesc, ca şi nivelul de 
memorie unde pot fi păstrate. S-ar putea ca aceste prelucrări de date să se 
facă în mai multe etape şi chiar să se repete, pentru a fi mai sigură încadrarea 
lor, memorarea de lungă durată. De ce este importantă o bună, o corectă, 
încadrare a locurilor de memorat? Pentru simplul motiv că mai uşor găseşti 
ceea ce ai pus bine undeva, deci pentru o mai bună, mai rapidă, utilizare a 
acestor informații memorate. 

Ce ne facem cu cei ce nu dorm? E foarte simplu. Nu este neapărat nevoie să 
dormi ca să se realizeze aceste prelucrări, aceste memorări. Este doar nevoie 
ca buna funcționare a memorării să nu mai fie tulburată de conştiență, să nu 
mai perceapă nimic, sau aproape nimic. Cineva care se odihneşte într-un 
fotoliu, în linişte şi ne gândind la nimic, poate visa cu ochii deschişi, nu la 
figurat, ci la propriu. În vis, prelucrarea informaţiilor, depozitarea în 
memorie se pot realiza cu imagini şi cu sunete, cu imagini şi cuvinte, 
cuvintele putând fi scrise, văzute, sau auzite. În vise parcă se produce o 
traducere a gândirii în imagini, gândim cu imagini. Psihanaliştii folosesc 
aceste imagini de care ne aducem aminte pentru a descifra unele traume 
psihice, unele complexe. Jung caută simbolurile arhetipurilor. Dar 
interpretarea viselor se face din antichitate şi nu de puţine ori acordăm, ca şi 
anticii, o valoare premonitorie câte unui vis. Cum este posibil? Nu ştiu. Ştiu 
însă că în medicina homeopată folosim unele vise ce se repetă pentru a găsi 
remediul ce poate salva un om. În general, în medicină putem folosi 
informaţiile date de vise, în medicina curentă, nu în psihiatrie. La un pacient 
cu insomnie, controlul terapeutic, dacă remediul este cel ce va avea efect în 
timp, se face urmărind revenirea somnului, un somn cât mai normal, care să 
asigure o bună prelucrare a ceea ce memorăm. 


Este important, pentru a înţelege punctul de vedere pe care încerc să-l 
comunic, să ne imaginăm cum se produce depunerea în memorie a 
percepțiilor noastre. Mai întâi, trebuie să se elibereze primul nivel, al 
memoriei imediate, de cantitatea de percepții înmagazinate. O imagine sau 
un cuvânt cheamă din memoria profundă familia de imagini sau de cuvinte, 
de imagini şi de cuvinte, care-i corespunde. Se controlează această 
asemănare şi se trimite pachetul astfel format, din ce e nou împreună cu ce e 
vechi, într-un strat mai profund al memoriei, al memoriei care este, cum 
spuneam, ca foile de ceapă. Acolo se continuă punerea în contact, spre a se 
controla asemănarea noului pachet cu date şi mai vechi, mai profund păstrate 
în memorie. Se continuă până se vor rezolva toate percepțiile noi, şi se 
depun datele cât mai profund posibil, cât mai bine aşezate. Ce se întâmplă 
dacă nu apare o congruență, dacă obiectul, sentimentul, cuvântul, cel nou, nu 
prea seamănă cu cel din familia lui, cu cel care a fost chemat la suprafaţă? 
Această neasemănare poate să apară pe acţiuni, pe sentimente, pe cele văzute 
sau auzite atunci când se asociază lor o valoare axiologică. Când ceva poate 
să fie adevărat, fals, bun, rău, frumos, urât. Dacă ce am înregistrat nu 
seamănă cu ceea ce este depus profund în memoria noastră, uneori cu 
simbolul arhetipal din memoria noastră profundă, memorarea se blochează 

într-un nivel intermediar. Poate rămâne acolo sau poate răbufni la suprafaţă. 
Nu ştiu dacă este o modalitate de refulare a unui sentiment, a unei acțiuni, 
pare aşa ceva, dar bănuiesc că se realizează din cauza unei asemănări 
defectuoase, a unei lipse de asemănare dacă nu chiar a unei opoziții. 
Gândesc ceva de rău cu o direcție precisă, pe un anumit Univers de discurs. 
Acest gând poate fi respins de o construcție anterior realizată între acea 
situație vizată, acel om, şi un arhetip al gândurilor bune, al acțiunii bune. 
Este mai greu să-i doreşti şi rău şi bine aceleiaşi persoane, în aceeaşi 
perioadă. Această neîmpăcare, neasemănare, cere noi prelucrări, motiv 
pentru care este retrimis în conştiența voluntară. Astfel putem regândi o 
hotărâre, un gând anterior. Eu îmi pot modifica gândul schimbând ce 
hotărâsem sau să-l întăresc, să-i dau o mai mare intensitate. În acest caz 
poate înlocui pattern-ul anterior format. Aşa cum se poate ca să nu se 
rezolve prea repede, intensitatea celor două sentimente contrare fiind 
aproximativ egală, nici una nu va putea lua locul celeilalte. Conflictul poate 
reveni de nenumărate ori în veghe sau în somn, atunci când se încearcă o 
nouă rezolvare. Ne poate strica somnul, ne poate strica umorul. Omul devine 
trist şi insomniac. De aici şi până la o reală suferință psihică, la boala 
psihică, nu mai este decât un pas, chiar dacă pot trece mulţi ani până acolo. 
Important este că fără o rezolvare a acestui conflict, probabil o rezolvare 
axiologică, şi una care priveşte intensitatea sentimentelor, nimic nu se 
rezolvă. Este adevărat că şi un sentiment prea intens, dragoste, ură, un 
sentiment care nu-şi găseşte uşor un loc în inconştientul individului, poate 
din cauza intensității lui, poate pentru că nu era obişnuit cu el, cu ceva nou, 
tulburător, poate avea acelaşi efect. De aceea, sunt importante discuția cu un 
prieten, spovedania, psihanalizarea. Aici este domeniul psihanalizei, în orice 
caz al analizei psihice. Totdeauna este bine să găsim un colțişor din psihicul 
nostru inconştient care să găzduiască un astfel de sentiment, să încerce să-l 
desfacă în bucăţi, să-l vadă mai de aproape, să găsească posibile comparări 
parțiale sau să le îndepărteze, dacă este posibil, pe cele ce pot induce o 
traumă psihică. 


Când se folosesc substanţe chimice care modifică, blochează transmiterea, 
aşa cum sunt unii neurotransmiţători, mediatori chimici ai transmiterii 
interneuronale, se poate opri circulația informațiilor între nivelele de 
memorie. Se poate ajunge la blocarea întâlnirii unor informaţii mai vechi cu 
unele noi asemănătoare. Aducerea aminte nu mai funcționează bine. Se 
poate evita astfel un nou conflict ce poate traumatiza psihicul, deoarece 
conflictul axiologic este amânat, este temporizat. 

Blocarea chimică a circulației libere a informaţiilor între diversele nivele de 
memorie poate fi utilă la bolnavii psihotici, cu afecțiuni grave 
(nevindecabile). Dar ceea ce este bun pentru puţini nu este, de data aceasta, 
bun pentru cei mulți care le folosesc deoarece sunt anxioşi, nedormiți, 
traumatizați de un conflict axiologic pe care-l amână chimic, dar care va 
reveni, cu mai mare forță la un moment dat, şi nu va scăpa de el până nu-i va 
găsi o rezolvare, un loc de depozitare după o analiză prealabilă. Analiza 
psihică, psihanaliza, cred că sunt singurele metode de folosit în astfel de 
situații. Se poate folosi şi o autoanaliză, dar este bine să fie asistată. 


Psihanaliza freudiană a cunoscut o nouă dezvoltare cu Lacan. Un foarte 
apreciat psihiatru, care, ca şi Freud, ca şi Jung, a ştiut să fie un fin observator 
al simptomelor pacienţilor săi. Simptomele, în psihiatrie, sunt cuvintele. A 
căutat să extragă adevărul acestei comunicări între cel analizat şi analist. 
Lacan sesizează că ne aflăm în faţa inconştientului ca în faţa altcuiva. Aşa 
cum ne uităm în oglindă şi descoperim multe necunoscute ale chipului 
nostru, tot astfel, omul care are un complex pe care-l ascunde, involuntar, cu 
grijă, începe să-şi dea seama că se află în fața altuia cu care ar vrea să 
comunice. Analistul este cel care-l va ajuta, care va "verbaliza, va traduce în 
poveste" ceea ce omul are atât de bine ascuns în inconştient. Imaginarul 
pacientului trebuie să capete existență conştientă prin cuvânt. Îndemânarea 
analistului este cu atât mai importantă cu cât "Inconştientul este acea parte a 
discursului concret...care lipseşte din dispoziţia subiectului..." El va trebui să 
descopere ce lipseşte din discursul pacientului pentru ca povestea să fie 
întreagă, să fie adevărată. "Problema este cea a raporturilor din interiorul 
subiectului între cuvânt şi limbaj". Limbajul neexprimabil poate fi 
imaginație, simbol, el trebuie să ajungă la cuvânt pentru a fi exprimat 
conştient, chiar dacă ajunge sub forma unor metafore sau unor metonimii. 
Analistul trebuie să surprindă discursul celuilalt, trebuie să facă 
inconştientul să vorbească. "Travaliul visului se face prin condensări 
(Verdichtung), adică metaforă cu metaforă, şi prin deplasări (Verschibung), 
adică metonimie după metonimie, întotdeauna partea "lipsă" din ÎNTREG." 
(Dr. Adolfo Fernandez- Zoila, Freud şi psihanalizele, Humanitas, 1996, p. 
340- 356) Este adevărat că prin metaforă încercăm să comunicăm ceva 
pentru care nu găsim un alt fel mai direct de exprimare, desigur, atunci când 
metafora nu este folosită poetic, iar metonimia, care este o formă curentă de 
exprimare şi este folosită în cele mai comune ocazii, înlocuieşte un cuvânt 
prin altul păstrând ideea. 

Pentru că am avut dificultăți de înţelegere a metonimiei, mă simt obligat să 
dau unele explicaţii. Este vorba de înlocuirea unui cuvânt cu un altul, într-o 
expresie fără a-i schimba sensul, păstrând ideea. Cuvântul ce înlocuieşte 
fiind într-o relație logică, de înţeles, sau de o altă legătură stabilită prin 
întrebuințare. Astfel putem folosi: ce mână bună , pentru a vorbi de un pictor 
sau de un scriitor; un cocoșel, un napoleon, pentru o monedă de aur; un 
Xerox, pentru un copiator; un pahar de Tohani, pentru acelaş vin; un Goia 
sau un Pătrașcu, pentru un tablou. Multe alte exemple pot da pentru că este 
o figură de stil foarte comună, foarte des folosită în vorbirea curentă. 


Lacan încearcă să ne spună că problemele psihicului pot fi înţelese mai bine 
dacă ne referim la limbaj, la limbajul interior ca şi la cel exprimat. În această 
situație, Lacan, cu toate că este declarat freudist, se apropie mai mult de 
Jung. Limbajul interior, imaginația, simbolurile, sunt simptome găsite şi de 
Jung. Conţinutul simbolic al inconştientului este o realitate pentru Lacan, o 
realitate este şi adevărul acestor conţinuturi. Nu spune ce înțelege prin 
adevăr. Este vorba de adevărul pacientului X? de un adevăr omenesc? sau, 
poate, de un adevăr transcendent? 

Un răspuns, la una din aceste întrebări, angajează diferit ființa umană. 


Blaga a văzut inconştientul structurat în sfere concentrice, eu prefer să spun 
ca foile de ceapă, şi a mai văzut formarea unei structuri în inconştient, o 
structură foarte complexă care are accente axiologice, orientări în spațiu şi în 
timp, direcții de evoluție. El a văzut o matrice stilistică, o caracteristică 
individuală a inconştientului, care este o structură de forme apriori şi de 
categorii stilistice, un filtru al percepțiilor, şi care se pot asocia cu conţinutul 
arhetipal inconştient. Împreună, matricea stilistică şi arhetipurile sunt o 
caracteristică ce poartă în ea memoria întregii umanități, structură ce domină 
sensibilitatea noastră şi poate influenţa chiar conştiența, voința, gândirea. Cu 
instrumentele pe care le propune Blaga, se poate încerca un nou acces în 
inconştient. Se poate ajunge la o nouă înțelegere a inconştientului. Dacă 
toate percepțiile sunt trecute prin acest filtru al subiectului înainte de a putea 
fi prelucrate şi memorate, sunt trecute prin matricea stilistică şi sunt 
comparate cu structurile arhetipurilor, ceea ce înseamnă că devin subiective, 
devin ale subiectului, trebuie să recunoaştem că această subiectivitate este o 
generalitate, dacă nu chiar o universalitate. De aceea, transcendentul, care a 
coborât de la Marele Anonim (varianta Blaga), se întâlneşte, se uneşte, este 
tot una, cu transcendentalul kantian, cu formele noastre cognitive, ca şi cu 
cele stilistice (Blaga). 

Am să revin puţin. Avem în față mitul lui Oedip, axă a construcției 
psihanalizei lui Freud, şi creația artistică. Credeţi că Van Gogh a pictat 
pentru că era nebun? Sau că splendorile pe care le-a creat l-au consumat fizic 
ŞI psihic, în aşa mare măsură încât nu a mai rezistat, flacăra creației l-a ars, l- 
a mistuit, şi a terminat în nebunie? Eu ader la acest ultim punct de vedere, 
care este cel al lui Blaga. Creaţia artistică poate fi devastatoare, cere jertfe. 
Orice creație cere jertfe. Vă aduceți aminte de Rubliov, filmul lui Tarkovski? 
De ce credeți că filmul începe cu episodul în care un mujic decolează cu un 
balon construit din piei de animale de pe turla unei biserici? Este exemplul 
sacrificiului pe care-l cere orice mare creație. De ce ultimul lui film este 
chiar "Sacrificiul"? De ce moare Tarkovski aşa de tânăr? Sigur că de o boală 
necruțătoare. Dar, de ce ajunge la ea? 


De ce-şi dă foc bătrânul Dali? Pentru că nu mai are cine să-i alimenteze 
energia creatoare de care a dat dovadă toată viața, Gala murise, şi nu a fost 
vorba numai de o relaţie sexuală, ci de o relație de suflet, o relație de o viaţă. 


În situaţiile de mai sus, credeţi că am putea să căutăm şi o explicaţie legată 
de complexele sexuale? Poate. Dar ce păcat ar fi să simplificăm ceva atât de 
frumos. Nevoia omului de a avea alt om lângă el, nevoia de a avea o femeie, 
un bărbat, lângă tine, nevoia sexuală ca o simfonie, ca o împlinire. Trauma 
poate apărea, de data aceasta, când ceva se rupe, când ceea ce era complet se 
pierde. Nu spunea Platon că Hermafroditul primordial a fost tăiat în două 
jumătăţi de zei pentru a-i lua puterea, omul devenise periculos pentru zei. 
Unirea între sexe îl poate face pe om invincibil şi-i poate da o energie 
incalculabilă. Omul singur este sortit pieirii. Sexualitatea este tot ce este mai 
frumos, şi frumosul nu exclude plăcerea. 


Există un posibil pericol, asupra căruia aş vrea să atrag atenția, al blocării 
personanţei prin intoxicație rațională, pericol ce se poate produce atunci 
când impunem voluntar ceva ce este contrar matricei noastre stilistice, ceva 
ce nu corespunde arhetipurilor pe care le avem. În acest caz, personanţa nu 
mai poate funcţiona bine, comunicarea dintre conştient şi inconştient este 
deficitară. Este situația îmbătrânirii psihice, când lipsa de activitate creativă 
nu mai solicită inconştientul şi omul se lasă dominat de rigiditatea rațională. 
Este şi cazul celor care din prea mare încredere în rațiune ajung să se 
plafoneze, activitatea lor devine stereotipă, cam ca în personajele lui 
Ionescu, creativitatea lipseşte, şi mentalul duce la o îmbătrânire prematură. 

Cât priveşte mitul lui Oedip, v-am rugat mai sus să-i dăm voie să fie şi 
altceva, ceva mai mult, ceva ce atinge nu numai profunzimea instinctelor, ci 
şi părțile aerate ale spiritului. El este mitul puterii creatoare a omului ce iese 
victorios în lupta sa cu un destin implacabil. Victoria lui este libertatea 
voinţei de acţiune. După cum am mai spus, Oedip i-a învins pe zei pentru că 
nicicând voinţa sa de a-şi ucide tatăl şi de a avea copii cu propria mamă nu a 
fost în faptele sale. Noi suntem legaţi de specie, de naţiune, de grupul social, 
de altul, prin inconştientul nostru, prin matricea noastră stilistică, prin 
arhetipuri, dar suntem liberi prin gândirea noastră creatoare, prin voința 
noastră, prin activitatea noastră conştientă. Nu putem scăpa de bagajul 
nostru inconştient, dar suntem oameni prin activitatea noastră conştientă. 
Este adevărat că activitatea conştientă este influenţată personant de 
inconştient. Este adevărat că stilul nostru de a trăi este impus de matricea 
noastră stilistică, că arhetipurile ne jalonează viaţa, dar tot atât de adevărată 
este prezenţa libertății de acțiune, de voinţă, din trăirea conştientă. 


Trăirea noastră inconştientă, matricea noastră stilistică, arhetipurile, ne aduc 
un bagaj, care este prezent în noi orice am face. Inteligent este să-l folosim, 
să ne ajutăm de prezenţa lui. Orice luptă împotriva matricei noastre stilistice 
este pierzătoare şi poate duce la boală, boală fizică sau psihică. Noi suntem 
oameni integri numai împreună cu tot inconştientul nostru. De aceea, nu este 
bine să-l neglijăm, din contra, ar fi bine să încercăm să ne apropiem de el, 
să-l cunoaştem atât cât putem, să facem eforturi continue de al cunoaşte şi de 
a-l folosi, de a-i pune în valoare utilitatea pentru viaţă. Putem avea o 
încredere totală în el, nu ne va minţi, nu poate minţi pentru că minciuna l-ar 
altera şi el a fost astfel creat ca să păstreze ființa noastră. Asta nu înseamnă 
că trebuie să uităm că suntem oameni liberi prin voinţă şi prin rațiune. Dar, 
atenție: rațiunea poate fi înşelătoare. Dacă noi o învăţăm să mintă, să se 
îndepărteze de ceea ce este bine, frumos şi drept, ea se poate transforma într- 
o funcție a minciunii şi a răului pe care ni le întoarce chiar nouă, întoarcere 
favorizată de inconştient care refuză să accepte minciuna şi o blochează 
undeva de unde răzbate tot timpul în conştiența noastră. De aceea, ne-au 
învăţat înţelepţi; să nu mințim, să nu furăm, să nu facem rău, căci gândul 
urât şi faptele rele, ceea ce este urât şi rău, ne şopteşte arhetipul care 
corespunde faptelor bune şi frumoase, se întorc de unde au plecat şi devenim 
sclavii propriei noastre rațiuni prost folosite. 


Revoluţia spirituală pe care o aduce lisus Christos, tocmai aici se aplică. 


Inţeleptul se bucură de întoarcerea fiului risipitor, iar lisus a venit la noi 
pentru a răscumpăra păcatele noastre. Ce înseamnă asta? Pentru păcătos a 

venit că să-i dea salvarea. Dacă păcătosul îşi recunoaşte greşelile, ideea 
analizei psiho-spirituale pe care fiecare credincios o face atunci când se 
spovedeşte preotului, dacă recunoaşte minciuna, răul, făcute prin libera lui 
voință, atunci poate scăpa de bumerangul răului ce se întoarce asupra lui ca 
să-l distrugă. Autocunoaşterea asistată, autoanaliza psihică, sprijinită de 
credința în puritatea, în frumuseţea, Celui ce a venit ca să ne salveze este 
mâna întinsă ce ne poate vindeca. Poate că acum avem datoria să facem şi 
alte eforturi în cunoaşterea noastră, în autocunoaştere. Este bine să ştim că 
nu putem scăpa consecinţelor acțiunilor noastre, fie ele bune sau rele, şi că 
suntem fiinţe limitate în cunoaştere, pentru că avem în noi cenzura propriilor 
noastre categorii cu care cunoaştem. Instrumentul cu care putem cunoaşte 
are limite chiar în construcția lui internă, are limite chiar prin faptul că 
putem cunoaşte. 


Propun să ne reîntoarcem la gândul lui Carl Gustav Jung acordat 
complementarității din viața psihică. El acorda o mare importanță 
complementarității observată în fizică. După ce se sfătuieşte cu W. Pauli, va 


scrie: "Conceptele de <conștient> şi <inconştient> par să probeze o profundă analogie 
cu situația.....<complementarității> din cadrul fizicii... Aplicarea unor legități statistice 
proceselor de ordin de mărime atomică din fizică are un remarcabil corespondent în 
psihologie.... în măsura în care cercetează fundamentele conştientului... cercetările 
acestor efecte demonstrează faptul straniu că ele provin dintr-o realitate inconştientă... 
(C.G.Jung, Puterea sufletului, Antologie, A patra parte, Ed. Anima, 1994, p.104). 


Nu este singura complementaritate din psihismul nostru. Am arătat că este şi 
una între umbră şi eumeros. Întreaga noastră structură cognitivă, ca şi cea 
stilistică, prin care trec toate percepțiile, toate gândurile, ca să poată fi 
integrate şi socotite cunoştinţe, toate aceste structuri sunt în acelaşi timp o 
cenzură a cunoaşterii pe care o face posibilă. Această structură 
complementară a psihismului nostru a fost introdusă de Kant şi desfăşurată 
de Blaga. 


Percepţiile noastre sunt, mai întâi, cenzurate anatomic de organele cu care 
percepem, de ochi, de urechi, de gură, de nas şi de piele, apoi aceste 
percepții trec prin filtrul cognitiv al spațiului, al timpului, al categoriilor, şi 
sunt alăturate gândurilor noastre, sentimentelor, care şi ele depind de 
arhetipuri, de umbră ca şi de eumeros, în care sunt depozitate memoria 
animală şi cea umană. 


Aceste elemente ale psihismului nostru scapă posibilităților de cunoaştere. 
Putem avea numai frânturi de cunoştinţe ce transpar în conştient. Este acesta 

agnosticism? Da. Aşa cum şi Kant a fost agnostic, cum Freud şi Jung sunt 
agnostici. Numai că datorită lui Kant avem o ştiinţă a cunoaşterii şi datorită 
lui Freud, Jung, ca şi altora, suntem în posesia unor cunoştinţe despre ceea 
ce nu se poate cunoaşte, despre inconștient. Jung va spune chiar:" ..nu numai 
psihologia este pusă în nefericita situație de a da obiectului ei, inconştientului, acest 
nume... negativ, ci şi fizica... care nu a putut evita pentru cea mai mică particulă 
denumirea deja de mult existentă de <atom> (indivizibil)" (C.G.Jung. Puterea sufletului, 
Antologie, A patra parte, Ed. Anima, 1994, p. 84-85). Înțelegerea funcţiei 
complementare a structurilor cognitive ale conştientului şi ale 
inconştientului poate fi de ajutor. 


Am putea să fim mai parcimonioşi cu minciunile şi cu răutățile, cu faptele 
reprobabile. De acum încolo ar trebui să ştim că ajutorul dat pentru a păstra 
frumuseţea noastră sufletească şi cea spirituală îl avem chiar în noi, că 
Dumnezeu este în noi. Dumnezeu înseamnă adevăr, frumuseţe, iubire, 
bunătate. Le avem în noi prin înţelegerea noastră inconştientă. Dacă ne vom 
ascunde de ce avem în noi depinde numai de hotărârea noastră. Atenţie! Prin 
personanță tot va ieşi la suprafaţă, numai că se va întâlni cu ceva opus, chiar 
contradictoriu, se va întâlni cu minciuna, cu urâtul şi cu răutatea, şi se va 
putea produce un conflict psihic greu de rezolvat. Recunosc că această 
viziune a unui Dumnezeu, pe care fiecare om îl poate găsi în propriul lui 
interior, este cam idilică atâta timp cât sunt atâţia "derbedei", şi nu prea a 
auzit cineva ca un astfel de personaj să aibă conflicte cu sine. Nu avem ce 
face! Suntem atât de diferiți unii de alții! Numai în lumea animală putem 
găsi o oarecare uniformitate, pentru că este o lume căreia îi lipseşte rațiunea, 
este condusă de instincte şi de schiţa unui eudemos. 


Să fim şi optimişti! Uitaţi-vă peste tot în jur: veți găsi numai splendide 
manifestări ale puterii creatoare a omului, le veţi găsi în lumea de azi, în cea 
artistică ca şi în tehnică, le veţi găsi în tot ce dezgroapă arheologii, peste tot 
găsim dovada puterii creatoare a omului. Chiar şi cel mai modest om îşi 
poate crea, acasă, un mediu numai al lui în care să se simtă bine. Să nu mai 
vorbim de creaţiile artei populare. Este evident, la noi în estul Europei, dar şi 
pentru America precolumbiană, că frumosul artistic, creația artistică, face şi 
a făcut parte din necesitatea zilnică a omului. Creaţia umană este mediul 
nostru natural în care trăim chiar dacă nu suntem, totdeauna, prea conştienţi 
de asta. 


Există o necesitate a artei. Nu cred că poate fi om care să poată trăi fără a 
produce sau a consuma artă. Muzica, arhitectura, teatrul, decorativitatea, alte 

arte plastice, ne însoțesc toată viața peste tot. Mai mult, le căutăm peste tot, 
pentru că avem nevoie de ele. Nu ştiu cum ar fi o lume fără artă, poate 
gulagul, recluziunea gravă, atunci când omul este la limita existenţei, numai 
în astfel de situaţii posibile ar putea omul trăi fără artă. 


Să nu uităm că noi suntem creatori, acesta este destinul omului, de a fi 
creator, chiar când consumăm arta. Citesc o carte, ascult muzică, admir un 
tablou sau un apus de soare, de fiecare dată ceva din mine participă ca un fel 
de recreație a ceea ce este deja creat sau este natural. Noi participăm cu 
matricea noastră stilistică, cu arhetipurile şi cu voinţa noastră, aducând ceea 
ce este personal în noi, atunci când admirăm un produs artistic. Când ascult 
muzică, aud de fiecare dată altceva, apusul de soare pe care-l admir este de 
fiecare dată altfel, aşa cum altfel mi se par şi florile mele din grădină, cu 
toate că le văd în fiecare zi. Noi, oamenii, suntem toți nişte creatori, mai 
mari sau mai mici, dar creatori. Viaţa noastră este creație. Țăranul de pe 
câmp ca şi omul ce dă cu ciocanul creează şi ei, gospodina ce prepară 
mâncare şi felul cum ţi-o serveşte este şi ea o creație, fiecare obiect scos din 
mâna omului este o creație. 


Dacă destinul omului este creația, în diverse domenii, să vedem ce părere au 
psihanaliştii despre creatori. Creaţia, mai ales cea artistică, ar fi un fel de 
"tratament", omul creează, încercând să-şi vindece complexele. Complexele, 
refulările sexuale, îl împing să devină creator, boala ar fertiliza creația? 
Acest punct de vedere cam biologic, medical, este sărac şi nu are în vedere 
că toate creaţiile culturale sunt judecate după conţinutul lor, după calitatea 
lor şi mai puţin după realizatori. "..creaţia culturală nu poate fi în esenţa ei adusă în 
legătură cu altceva decât cu însuşi destinul creator al omului... Toate încercările 
naturaliste de a deriva atitudinea creatoare din nevoi, precum aceea de echilibru, de 
compensație, de cheltuire de energie prisoselnică, de satisfacere a unor dorințe refulate, 
etc., cad alături de fenomen sau pătrund cel mult până la periferia lui. Nici una din 
încercările naturaliste nu vrea să ia act de o împrejurare, fundamentală totuşi: creațiile 
culturale sunt dominate de o matrice stilistică, fiind structurate pe calapoade 
abisale....Cultura n-o privim...în înţeles umanist, ca mijloc de atenuare a animalităţii, sau 
ca reacțiune împotriva animalității ca atare. Ne dăm, dimpotrivă, seama că atât crearea 
culturii, cât şi unele faze sau tipuri de cultură, chiar dintre cele mai mărețe, îşi au 
cruzimile şi barbaria lor aproape incredibile. Să ne gândim numai la metoda faraonică de 
a crea cultura, sau la cruzimile inerente medievalismului, izvoditor şi el de monumentală 
cultură. Crearea culturii cere câteodată negrăite jertfe: ea ucide şi devastează. Creaţia îşi 
are pârjolul ei. Meşterul Manole şi-a zidit soția sub pietre şi var, pentru ca să înalțe 
biserica. Surprindem gâlgâind în această legendă ecoul crud al conştiinţei sau al 
presimțirii că o creație trece peste vieți şi devastează adesea chiar pe creator. <A crea> nu 
înseamnă pentru creator dobândirea unui echilibru, după cum o prea naivă şi plată 

interpretare...Se creează cu adevărat, cel mai adesea, numai la înalte tensiuni, cărora 
organele de execuţie nu le rezistă totdeauna. Creaţia sfarmă adeseori pe creator. Creatorul 
de cultură nu poate să aibă măcar mângâierea că atenuează cruzimile inerente vieții. 
Dimpotrivă, uneori el le agravează, sau îi adaugă noi cruzimi. Creatorul de cultură poate 
să spună cu lisus: N-am venit să aduc pace pe pământ ci sabie!"17. (L. Blaga, Op. cit., 
p.471,472,485) 


Deci, creator poate fi orice om oricât de sănătos, şi asta pentru că sănătatea 
este destul de greu de prins şi să putem striga: asta este! Mai mult, sănătatea 
trupească şi mentală nici nu este obligatorie. Ceea ce este absolut necesar 
este o matrice stilistică, asociată arhetipurilor, care să corespundă unei 
pulsiuni creatoare. Cât despre părerea că o pornire creatoare este în stare să 
vindece un dezechilibru psihic, mă îndoiesc că este posibil. Este uşor să 
greşim când ştim că există o terapie ocupațională folosită de psihiatri. Asta 
este cu totul altceva, cu totul altceva sunt expozițiile de pictură ale 
schizofrenicilor. Realmente se poate depista în aceste picturi dezechilibrul 
psihic care-l domină pe pacient pentru că dezechilibrul este, de data aceasta, 
regula. lar dacă unii se simt ameliorați după ce pictează, asta nu este o 
creație artistică, este numai o terapie printr-o activitate plăcută. 


Cât despre marii creatori? Agamemnon îşi sacrifică fica pentru a putea 
cuceri Troia. Abraham trebuia să-şi sacrifice fiul pentru a-l îndupleca pe 
Dumnezeu. Ameridienii sacrificau tineri zeului Soare pentru a avea recolte 
bune şi a nu muri de foame. Faust îşi sacrifică sufletul pentru a avea tinereţe. 
Odin şi-a dat un ochi ca să poată cunoaşte. Biblia şi toate mitologiile sunt 
pline de sacrificiile pe care oamenii trebuie să le facă pentru a putea crea 
ceva, pentru a fi creatori. Oamenii simpli de la ţară nu se bucură dacă au un 
câştig nemuncit, pentru că ştiu că va trebui, cândva, să plătească pentru el. 
Legea implacabilă a Karmei ne spune acelaşi lucru: nimic nu vei căpăta fără 
să plăteşti. Pentru fiecare acțiune, rea ori bună, există o plată. 


Noologia abisală propusă de Lucian Blaga deschide o perspectivă nebănuită 
pentru înţelegerea inconştientului, a cunoaşterii înțelegătoare cu noțiunile şi 
categoriile ei abisale. Psihanaliza rămâne un domeniu medical a cărei 
importanţă n-ar trebui să depăşească prea mult clinica. 


Înainte de a încheia, nu cred că este posibil să trec peste informaţiile 
valoroase pe care ni le oferă doctorul Gheorghe Brătescu în Freud şi 
psihanaliza în România. 

Informaţii valoroase pentru că au fost culese cu grijă şi puse cap la cap ne 
permit să ne formăm o imagine de ansamblu. Este curios, după lectură, ai 

senzația că majoritatea medicilor şi gânditorilor din România au ceva comun 
chiar atunci când au puncte de vedere divergente. Poate că numitorul comun 
ni-l comunică, cel mai bine, N. Steinhardt, în Jurnalul fericirii. Stând de 
vorbă, în celula de la Jilava, cu Anatolie Hagit-Beca despre fenomenul 
românesc, se opresc la nuvela Că/ătorului îi şade bine cu drumul, a lui 
Brătescu- Voineşti. Ambii sunt de acord că nuvela este cam schematic scrisă 
şi de un caragialism din care s-a dus orice acid şi orice venin. Cu toate 


acestea, nuvela are darul de a pune pe tavă sufletul românesc. "Apare...fondul 
arhetipal al sufletului românesc aşa cum este: voios, ahtiat de prietenie, doritor să vadă 
mulţumirea altuia (Mă Năiţă, dacă mă iubeşti, ia de ici bucăţica asta grasă), incapabil de a 
se bucura de unul singur, arzând de nerăbdarea de a împărți cu altul orice noroc. (....la noi 
petrecerea implică pe comeseni şi voia bună generală.) ......... Conştientul dispare şi - cu 
toate că nu se urmăreşte o psihanaliză - se dezvăluie inconştientul. Dar ce surpriză! De 
unde psihanaliza ne învață că înapoia conştientului aparent clar, demn şi curat clocoteşte 
inconştientul sumbru, mocirlos, complexat şi abject, iată că în privința sufletului 
românesc lucrurile stau anapoda. 

aie Straturile mai adânci ale nuvelei lui Brătescu- Voineşti ne dezvăluie străfundurile 
unui lac de o mare limpezime, ca şi balada Miorișei.......... 

T. Vezi, Anatolie, Călătorului îi şade bine este o bucată de mare însemnătate pentru 
tipologia românească....... rămâne ca 0..... radiografie a caracterului unui norod. ........... 
straturile adânci ale sufletului românesc sunt calme şi senine, în lacul mioritic- modest ca 
suprafață, aşezat la periferia marilor centre ale civilizației, la "răscrucea marilor imperii"- 
se reflectă un cer cu totul curat." (N. Steinhardt, Jurnalul fericirii, Ed. Dacia, 1991, p. 
162-163) 


N. Steinhardt a fost un gânditor, dar să vedem ce spune doctorul psihiatru 
Corneliu Vlad, unul din cei care au introdus psihanaliza la noi în ţară şi au 
slujit-o toată viaţa? Un susținător al psihanalizei freudiene. El scrie o carte în 
1928, Iubirea, ura şi frica, triadă de care a vorbit până la capătul vieții, 
recomandând republicarea ei, pentru ca lumea să vadă cum iubirea învinge 
ura şi frica. Pentru C. Vlad " Afectul primar nobil, constructiv este 
iubirea..... Tot ce e bun în lume vine de la iubire, toate mizeriile de la ură şi 
fncă..... Am putea spune că exact în acest punct se manifestă <disidenţa> lui 
Vlad față de freudismul clasic... aici se dezvăluie <specificul românesc>, 
afabil, mângâios, concesiv, al psihanalizei promovate de C.Vlad...." (G. 
Brătescu, Freud şi psihanaliza în România, Humanitas, 1994, p. 295). 


Se pare că lumea arhetipurilor noastre preferă lumina, frumosul, prietenia, 
sociabilitatea. Spre deosebire de poveştile lumii germanice pentru care 
pădurea este plină de demoni, pentru român pădurea a fost totdeauna un 
prieten, o mamă bună care-l apăra şi-l hrănea. Să nu uităm că legiunile 
romane au preferat să se oprească, în cucerirea Daciei, la minele de aur din 

munții Apuseni şi au evitat să intre în pădurile neprimitoare, pentru ei, ale 
Transilvaniei de nord, ale Maramureşului, şi că plăteau triburile dacilor 
liberi din Moldova ca să-i apere, atât cât au putut să-i apere, de năvălinile de 
la răsărit. Pădurea a fost, sute de ani pentru român, casă, mamă şi prieten, 
favorizând cu toată întunecimea ei, păstrarea unor arhetipuri luminoase. 


Poate că aşa ar trebui văzută şi dizidenţa blagiană faţă de psihanaliză. El a 
căutat ce este luminos în inconştient, a căutat spiritul care sălăşluieşte în 
inconştient, refuzând să-l considere numai un domeniu unde se păstrează 
complexele vieţii conştiente. 


Cred că o dovadă în plus că Blaga nu s-a dezis niciodată de psihanaliză se 
află în romanul său autobiografic, Luntrea lui Caron. Pictoriţa Alina are un 
complex, nu poate avea relații sexuale. Fusese agresată sexual la 12 ani. Un 
viol nerealizat, dar care i-a marcat toată viaţa sexuală. Căsătorită, nu se poate 
culca cu bărbatul ei care divorțează după o convieţuire de opt ani. O 
întâmplare fericită o face să-şi recâştige viaţa sa de femeie, dar numai după 
35 de ani. Prin această mică poveste, Blaga ne arată că în 1950, data 
aproximativă a redactării romanului, era încă un adept al freudismului, al 
freudismului ca practică medicală. El se opunea, în continuare, unui fel de 
freudism care era impus ca o credință, unei concepții despre inconştient care 
nu putea corespunde cu ceea ce găsise el cu mijloacele filosofiei. În acelaşi 
roman, va avea o discuţie cu alter ego-ul său, filosoful Leonte, despre 
marxism, filosofia unică ce era impusă în toate domeniile. Leonte constată, 
citind broşurile zilei, că în hpsa unei critici occidentale pertinente, 
materialismul istoric este o concepție care are la bază elemente eminamente 


" 


psihologice, iar nu materialiste....".... materialismul istoric este întâia psihanaliză de 
amploare sistematică......Psihanaliza a fost construită în jurul instinctului sexual. Ea ne-a 
vorbit despre dominația acestui instinct şi despre felul cum acesta ne determină, din 
profunzimile inconștiente, toată viața psihică........ numai că psihanaliza sexualității nu 
este singura psihanaliză........... <materialismul istoric> a clădit, cu decenii înaintea 
psihanalizei moderne, un sistem de psihanaliză al unui alt instinct: al foamei, al 
conservării..... Materialismul istoric este Psihanaliza foamei.... exprimă de-a dreptul felul 
de organizare socială a satisfacerii instinctului foamei.... Sublimarea apare ca 
Suprastructură ..... Relațiile de producție reprezintă forma sub care se organizează 
societatea în vremea satisfacerii instinctului fundamental al foamei..." 


Acest punct de vedere ne conduce, după cum spune chiar Blaga, la a înțelege 
că "Psihanaliza nu este una singură, ea ar fi multiplă. Sunt posibile atâtea Psihanalize 
câte instincte fundementale stau la dispoziția vieții...... instinctele omeneşti nu fac 
niciodată istorie fără de complicitatea unor factori de natură spirituală." (Lucian Blaga, 
Luntrea lui Caron, Humanitas, 1990, p.198-199). 

În acest text se poate constata că adeziunea lui Blaga la Psihanaliză este, aşa 
cum spuneam, în această perioadă târzie, cu nimic diminuată faţă de 
perioada dinainte de 1930. Este adevărat, faţă de Orizont şi stil, aici se 
apropie mai mult de Adler decât de Jung. Explicabil, după ce trăise un război 
pustietor şi ocupaţia rusească a României, bunul plac al învingătorului fiind 
lege. Aceasta îl face să înțeleagă că şi instinctele existenței, de apărare, pot fi 
locul unor refulări, defulări, sublimări, individuale sau sociale. Ce au fost 
altceva spațiul vital la nazişti sau necesitatea luptei de clasă, a dictaturii 
proletariatului, pentru comunişti? Nu sunt ele refulări induse de foame, de 
mizerie şi defulări prin agresiune? De aceea revoluțiile socialiste au fost 
posibile în ariile geografice ale mizeriei, ale foamei, nu cum credea Marx, în 
țările capitaliste dezvoltate. 


Cred că mai este posibilă o psihologie socială indusă de arhetipul dominant 
al tatălui atotputernic. Şi aici sunt posibile complexe, refulări şi defulăn prin 
agresiune. Poate că de aceea oamenii, din toate timpurile, au avut şi au 
nevoie de un şef, de un şef de trib, o căpetenie de oşti, un domn, un prinţ, un 
rege, un preşedinte, un împărat, un dictator. Acest arhetip legat de nevoia de 
spiritualitate a omului a dus la religie, la necesitatea unei legături cu o 
existenţă ce ne transcende, ce este dincolo de noi. 


De aceea, noi oamenii, suntem fiinţe atât de complicate şi greu de cunoscut. 
Poate că este cazul ca la începutul secolului XXI să ne aplecăm cu interes 
asupra efortului pe care l-a făcut Lucian Blaga în abordarea filosofică a 


inconştientului şi să completăm, astfel, ceea ce cunoaştem destul de 
trunchiat până acum. 

SPAȚIUL ŞI TIMPUL 


Spațiul şi timpul sunt forme pure, intuiţii pure, apriori ale sensibilităţii. 
Datorită acestor intuiţii pure ce se află în simțirea noastră noi putem 
sintetiza, organiza, diversul primit prin percepții şi care se adresează tot 
sensibilităţii noastre. Numai că intuițiile pure asociate cu diversul perceptibil 
nu ne asigură posibilitatea de a gândi, de a înţelege realitatea. Pentru aceasta 
mai avem nevoie de conceptele pure ale înțelegerii. Numai cu aceste 
categorii, ajutate de spaţiu şi de timp, se poate declanşa cunoaşterea noastră 
înțelegătoare şi, ulterior, rațiunea. 


Multă cerneală a fost aşezată pe hârtie de către cei ce au gândit despre spațiu 
şi despre timp. Cu toate că aceste forme s-au îmbogățit mult în secolul XX, 
în mintea noastră persistă felul în care au fost ele prezentate de Newton şi de 
Kant. Astăzi suntem dispuşi să înțelegem un spațiu curbat care are 4 
dimensiuni, chiar şi spaţii cu altă configurație decât cea cu care suntem 
obişnuiţi, spații cu oricâte dimensiuni. Cu toate acestea, în mintea noastră 
comună, funcţionează încă foarte bine spaţiul propus de Newton. Poate 
sunteți mirați că am început această expunere cu spațiul şi cu timpul în 
viziunea lui Kant. Poate că nu tot ce au scris marii gânditori rămâne, ceva 
sigur că rămâne, ceva este peren atunci când a fost bine gândit. Nu cred că 
cineva a gândit mai bine decât Kant spațiul şi timpul. Desigur, putem aduce 
diverse amendamente, putem îmbogăţi teoria lui. Ceea ce cred că rămâne 
peren, şi nu cred că cineva poate trece cu vederea este apniorismul formelor 
pure ale sensibilităţii, asociat categoriilor pure ale cunoaşterii înţelegătoare. 
Blaga recunoaşte şi foloseşte apriorismul dubletelor categoriale, atât ale 
categoriilor conştientului cât şi ale celor abisale. Categoriilor abisale, 
categoriile inconştientului, sunt, aşa cum am încercat să vedem mai sus, 
categoriile cunoaşterii înțelegătoare, categorii care au şi ele o funcţie a priori 
aşa cum au formele sensibilităţii, spațiul şi timpul. Mai înainte de a păşi mai 
departe să vedem cum ne introduce Kant spaţiul şi timpul. "Numesc materia 
fenomenului ceea ce corespunde în fenomen senzaţiei, iar forma lui ceea ce face ca 
diversul fenomenului să poată fi ordonat în anumite raporturi.....dacă materia oricărui 
fenomen nu ne este dată, ce-i drept, decât aposteriori, forma ei trebuie să se afle a priori 
în simțire, gata pentru a se aplica la toate fenomenele, deci trebuie să poată 
fi...independent de orice senzație.......... vom îndepărta de la intuiţie tot ce aparține 
senzaţii, pentru ca să nu rămână decât intuiţia pură şi simpla formă a fenomenelor, 
singurul lucru pe care sensibilitatea îl poate oferi apriori. În această cercetare se va găsi 
că există două forme pure de intuiție sensibilă ca principii ale cunoștinței a priori, anume 
spațiul şi timpul,..."18)(Immanuea Kant, Critica rațiunii pure, Ed. Ştiinţifică, Bucureşti, 
1969,p. 65-67). Cum ar putea o viețuitoare, fie ea om sau chiar animal, să 

înțeleagă lumea ce o înconjoară, s-o cunoască, dacă n-ar avea în ea, în 
mintea ei, înaintea oricărei experienţe posibile, înainte de a deschide ochii 
asupra acestei lumi, dacă n-ar putea plasa senzațiile sale, percepțiile sale, 
într-un anumit loc? Cum ar putea o ființă vieţuitoare să înțeleagă ce se 
întâmplă cu ziua şi cu noaptea dacă nu şi-ar da seama că una o urmează pe 
cealaltă, că una o precede pe alta? Dacă spațiul şi timpul n-ar fi încrustat în 
memoria noastră, n-am putea înţelege nimic. Atenţie! Spaţiul şi timpul, ca 
forme ale intuiției noastre nu ne permit încă, singure împreună cu senzațiile, 
să putem înțelege realitatea. Ele sunt numai sensibilitatea noastră. Ca să 
putem gândi, ne trebuie o logică, ne trebuie o înlănţuire cu sens. 
Sensibilitatea şi cu logica înțelegătoare, logica transcendentală, împreună, ne 
oferă înțelegerea. Ce înseamnă o înlănţuire cu sens? Cel mai simplu este să 
spunem că avem o acţiune care se predică despre un subiect. Subiectul logic 
şi predicatul gramatical au multe diferenţe. Logica nu vrea altceva decât să 
ne asigure posibilitatea de a înţelege realitatea, de a şti că avem un predicat 
care se spune despre un subiect. Gramatica vrea corectitudinea exprimării 
într-o limbă anumită. Forma logică poate corespunde oricărei limbi posibile, 
pe când forma gramaticală nu se poate detaşa de limba în care este 
exprimată. 


Am vorbit de <logica transcendentală>, folosind limbajul propus de Kant. Să 
ne oprim, din nou, asupra termenului <transcendental>. Kant ne spune: 
"Numesc franscendentală orice cunoaştere care se ocupă....nu de obiecte, ci 
de modul nostru de cunoaştere a obiectelor, întrucât aceasta este posibil 
apriori" 19)(Immanuel Kant, Op. cit., p.59). Deci, logica transcendentală 
este determinată de structura pe care o avem deja în mintea noastră, de 
formele apriori ale intuiției, şi este gândirea pe care o avem, sunt judecăţile, 
cu care putem înţelege realitatea. De aceea am spus, transcendentalul este în 
noi. Blaga, care are o imagine în care transcendentul coboară în noi, vede o 
unire a transcendentului cu transcendentalul dinăuntrul fiinţei noastre. 


Constantin Noica, în metafizica sa, este de părere că elementul..."Aceste 
liniştite aşezări ontologice, care nu sunt întruchipări distincte nici dincolo nici dincoace 
de lucruri, dar într-un fel sunt şi dincolo şi dincoace de ele, făcând posibilă coincidența 
transcendentului cu transcendentalul.." (Constantin Noica, Devenirea întru ființă, Ed. 


Ştiinţifică şi Enciclopedică, Bucureşti, 1981, p.383(219)). Coincidenţă ce pare că se 
petrece şi în matricea stilistică, aşa după cum am văzut acolo, spațiul şi 
timpul au un rol important. 

Spațiul şi timpul le avem atât în conştient cât şi în inconştient. S-ar putea să 
le avem numai în inconştient ca forme apriori , cum ar spune Kant, şi să 
răzbată personant în activitatea noastră conştientă? Am impresia că este 
imposibil să împingem aceste forme ale sensibilităţii în inconştient, aşa cum 
nu le putem păstra numai în conştient. Activitatea noastră conştientă 
foloseşte spațiul şi timpul cu anumite caracteristici pe care şi noi şi chinezii 
le au. Este vorba de spațiul şi timpul propuse de Newton. Variaţiile, 
modulaţiile, pe care natțiile, grupurile sociale, le au, le avem chiar fiecare 
dintre noi, aceste modulaţii sunt posibile prin personanţa spațiului şi 
timpului ce-l avem ascuns în interiorul matricei noastre stilistice. Aceste 
considerații ne-ar obliga să înțelegem că avem o memorie, pe care s-o 
numim uzuală, pe care o folosim conştient. O şi îmbogăţim conştient şi ea se 
păstrează ca atare spre a fi folosită în mod curent, în fiecare minut al veghei 
noastre. Memorie deosebită de cea care este păstrată în matricea noastră 
stilistică şi care este bogată, complex structurată, care are straturi foarte 
adânci, arhaice. Cred că ceea ce este important, este că inconştientul nostru 
este structurat pe mai multe nivele cu profunzimi şi extinderi multiple. 
Personanţa asigură comunicarea între aceste nivele şi extensii, ca şi cu 
conştientul, cu activitatea conştientă şi cu memoria conştientă. Se pare că 
Blaga a avut dreptate şi oricât am încerca să unificăm formele apriori ale 
sensibilităţii şi categoriile, va trebui să acceptăm că avem atât forme apriori 
ale sensibilităţii ce folosesc conştientului, cât şi un dublet al acestor forme 
apriori ale sensibilităţii şi o altă garnitură a categoriilor. 


In felul acesta, fără să forțăm nimic, ne putem reapropia de gândirea 
blagiană care conferă inconştientului un teritoriu autonom, independent şi 
separat de conştiență. 


Ce este spațiul şi timpul pentru Blaga? 


În primul rând, după cum am văzut, Blaga separă funcţiile conştientului de 
cele ale inconştientului. Până de curând mă îndoiam, dacă o astfel de 
separare este utilă. Din ce în ce mai mult îmi dau seama că Blaga a făcut 
bine separându-le. După cum vom vedea, pentru inconştient spațiul şi timpul 
se oferă în forme diversificate, pe când conştienţa foloseşte spațiul şi timpul 
pe care l-a propus Newton. Sigur, asta simplist vorbind. Să nu uităm că mai 
există şi personanţa, care se impune inconştient, foarte rar putem simţi şi 
conştient asta, o anumită înţelegere diferită a spațiului şi a timpului. Această 
manifestare devine evidentă în ceea ce facem, şi în felul cum gândim, în 
creațiile noastre. 

"Se pare că inconştientul, individual sau colectiv, îşi durează un orizont, o perspectivă 
sub presiunea esenței sale native. Un orizont de o anume structură e proiectat...în mediul 
în care inconştientul trebuie să se realizeze. Intr-un astfel de orizont, inconştientul îşi 

desfăşurare firească a sa, şi fără de care el nu poate trăi. La baza aşa-numitului sentiment 
spațial specific al unei culturi sau al unui complex de creaţiuni spirituale, individuale ori 
colective, stă, după părerea noastră, un orizont sau o perspectivă, pe care şi-o creează 
inconştientul uman, ca un prim cadru necesar existenţei sale.... .. orizontul spațial 
inconştient, menhir care rezistă tuturor intemperiilor. Orizontul inconştient, cu darul său 
de a străbate <personant> până în creațiile spirituale de fiecare moment ale acestui suflet, 
e de o eficienţă neegalabilă de nici o materialitate.....inconştientul nostru îşi are un orizont 
propriu, care e, sau poate fi cu totul altfel decât sunt orizonturile spaţiale ... ale 

vieții noastre.." 20) (Lucian Blaga, Op. cit., p.63,69,70) 


Aici sunt mai multe de spus. Blaga nu poate face abstracție, având în vedere 
epoca, de scrierile lui Frobenius şi ale lui Spengler, ca şi a altor gânditori 
care s-au ocupat de spațiu şi de cultură. Asta nu înseamnă că se înscrie şi el, 
aşa cum greşit au gândit mulți critici ai filosofiei lui Blaga, printre 
morfologi, <peisagişti>, sau printre cei care au construit o teorie a influenței 
mediului în cultură. Apoi, o noțiune a spațiului o avem toți, o au şi 
animalele, se pare că o avem diferită. Nu toți avem acelaşi simțământ al 
spațiului. De ce? Şi cum apare această varietate? Este ceva ce depăşeşte 
înțelegerea imediată. Ceea ce este sigur este că avem aceste noțiuni, de 
spațiu şi de timp. Ceea ce aş vrea să vă arăt, fără să pot dovedi, este că aceste 
noțiuni nu sunt unice pentru toți oamenii, pentru toată umanitatea. Se pot 
schimba sub influenţe culturale moştenite şi pot avea o destul de mare 
varietate. Varietatea se poate întinde până la unele caracteristici individuale, 
astfel încât fiecare din noi poate avea propria sa noțiune de spaţiu şi cea de 
timp. Indiferent dacă avem o formă generală de spațiu, divers structurată 
pentru fiecare din noi, important este că aceste forme ale sensibilităţii 
noastre sunt apriori; inconştientul...îşi durează...0o perspectivă sub presiunea 
esenței sale native...menhir care rezistă tuturor intemperiilor . Dacă n-ar fi 
apriori n-am putea să plasăm undeva primele noastre senzaţii. Copilul, în 
leagăn, încearcă să prindă obiectele ce i se oferă, chiar dacă nu le fixează 
bine în spațiu şi în timp. Am spus că spațiul şi timpul se pot îmbogăţi cu 
învăţarea, din copilărie până când devenim adulți, şi mai spun că le avem din 
primele zile ale existenței noastre, le avem a priori, înainte de orice 
experiență. Să nu uităm că aceste forme, împreună cu categoriile, sunt 
abisale, sunt încrustate profund în inconştientul nostru. 

Cred că putem să vedem ce ne spune Blaga despre orizonturile 
inconştientului, despre orizontul spațial şi despre cel temporal. Care sunt 
propunerile lui pentru orizontul spațial şi pentru cel temporal? El ne vorbeşte 
despre un spațiul tridimensional infinit, un spațiu infinitul ondulat, altul 
alveolar, un spațiu plan, unul sferic, un spațiu multiplu perdelat, un spațiu în 
cuiburi, ca şi despre alte posibile întruchipări ale spațiului. Timpul poate 
căpăta un aspect de havuz, de cascadă, sau de fluviu.(Lucian Blaga, Op. cit., 
p.431) 


la o primă privire, după cum am mai spus, s-ar părea că Blaga este tributar 
morfologiei. La o privire mai atentă, îi vom da dreptate lui Blaga care se 
apără spunând că "Morfologia priveşte "cultura" drept "organism" 
independent...Morfologia ţine anume să aducă în dependenţă "viziunea 
spațială", specifică unei culturi, de "peisajul", în care apare această cultură”. 
Am impresia că Blaga îi este tributar lui Frobenius mai mult cu exprimarea 
decât cu ideea. Ideea lui Frobenius este o influenţă , oarecum efemeră, a 
peisajului asupra conştienţei. La Blaga există o structură interioară, a 
inconştientului, care domină, atât cu orizontul ei spațial, cât şi cu cel 
temporal, întreaga viață a omului. Este un fel de a fi, este un fel de a exista. 
Prin această structură abisală, omul domină şi creațiile spiritului, cultura. 
Numai un gând superficial a putut să aproprie orizontul inconştient propus 
de Blaga de gândirea morfologilor. Blaga ia în considerare o influenţă 
arhetipală a spaţiului, o influență posibilă asupra celor care au trăit înaintea 
noastră, influenţă ce se transmite, azi, nouă. Este adevărat că noi, românii 
avem un sentiment ciudat de plăcere când ne regăsim într-un spaţiu ondulat, 
deal-vale, aşa cum rusul se simte bine în întinderile nesfârşite ale stepei. 
Orizonturile spațiale ale românului şi ale rusului sunt diferite. Faptul că nu 
poate fi vorba de o influenţă a unui peisaj în mintea noastră conştientă este 
trăirea în acelaşi peisaj, coexistenţa în aceleaşi imagini exterioare, de când se 
nasc până când mor, a cetățenilor de diverse etnii, fiecare având un orizont 
spațial diferit, orizont spațial ce se manifestă în fiecare din noi într-alt fel. 
Blaga citează Ardealul nostru, "această vatră etnografică de-o excepțională 
bogăţie" (Lucian Blaga, Op. cit., p.65), fiecare etnie păstrându-şi viziunea sa 
spațială. Probabil că la fel se întâmplă pe pământul Americii de Nord şi de 
Sud, vaste teritorii pe care emigranții din toată lumea au poposit, fiecare 
venind cu viziunea sa spațială şi temporală păstrată cu grijă în propriul 
inconştient. Fiecare din noi căutăm, datorită personanței, inconştient, să 
găsim un orizont spațial şi temporal în care să nu simţim bine, care să ne 
semene. Dacă nu găseşte în mediul ambiant ceea ce caută îşi creează în 
ambianța familială, în intimitatea lui, un mediu în care se poate instala 

comod. S-ar putea ca obiceiurile, cântul şi dansul, ca manifestări artistice 
sunt o punere în valoare a matricii stilistice a inconştientului. Aceste 
manifestări artistice pot deveni o încercare de a recrea spațiul şi timpul 
corespunzător matricei stilistice şi pe care omul nu-l găseşte în mediul 
înconjurător care, din acest punct de vedere, îi este străin. Poate că ar fi 
interesant de făcut un studiu asupra acestor comunități, ca şi asupra celor la 
care s-a produs un amestec genetic. 


Blaga ne propune trei variații posibile ale timpului, trei modalități pentru a-l 
putea înţelege diferit. Metaforic le-a numit: timpul havuz, timpul cascadă, şi 
timpul fluviu. În timpul havuz, orizontul nostru inconștient este deschis unor 
trăiri în viitor, viitorul capătă o mai mare valoare decât prezentul şi trecutul. 


Cum ne spune chiar Blaga, "Sufletul statornicit într-un asemenea orizont temporal, 
gustă certitudinea, prin nimic demonstrată, dar nu mai puţin trăită, că totdeauna clipa 

fost."(Lucian Blaga, Op. cit., p. 73) Timpul cascadă îi caracterizează pe cei ce 
trăiesc în trecut, pe cei ce acordă valoare trecutului, care a fost de aur, pe 
când prezentul şi viitorul, sunt o degradare a acelui trecut glorios, " Timpul e 
prin însăşi natura sa un mediu de fatală pervertire,.....şi destrămare."(Lucian 
Blaga, Op. cit., p. 73). Tumpul fluviu este al permanentului prezent, este o 
imagine a unui dinamism static, participăm la curgerea timpului, dar nu ne 
interesează decât momentele pe care le trăim acum, preferăm să trăim clipa 
şi ne interesează mai puțin trecutul sau viitorul. Aceste trei tipuri de a 
înţelege timpul şi care-şi dispută dominația asupra spiritului uman, cum 
spune Blaga, se pot combina, se pot suprapune, câte două sau toate trei, dând 
diverse viziuni derivate, cum ar fi timpul ciclic, sau cel spiralat. 


În toate aceste viziuni, timpul are o direcţie de curgere, un sens, care pare că 
este chiar imaginea generală de timp. Important este că de aceste orizonturi 
nu suntem conştienţi, cu toate că ne influenţează fiecare secundă de viaţă, 
aşa cum nu suntem conştienţi de atracția pământului, dar o simţim când ne 
cade ceva pe picior. 


Dacă toţi suntem de acord că timpul este o realitate pe care nu putem să n-o 
luăm în considerație, aproape fiecare din noi are o altfel de scurgere a lui. 
Avem câte un ceas acasă sau agăţat de mână, acesta este timpul social, ca să 
nu întârziem la serviciu, la întâlnire. Pentru asta avem chiar grijă ca să-l 
aranjăm, să-l apropiem iar de ora exactă când nu o mai arată. Chiar şi 
ceasurile, care ar trebui să arate ora exactă, arată uneori ore diferite. Ca 
medic, am avut odată ocazia să observ un fenomen cel puţin ciudat. Fiind de 

gardă, vizitam, după-amiaza, pacienţii care aveau probleme, unul dintre ei 
era un bărbat de aproximativ 45 de ani. Câteva zile mai târziu, când mi-a 
venit iar rândul să fiu de gardă, am trecut iar pe la acest pacient. Nu mi-a 
venit să cred ochilor. Era îmbătrânit cu 20 de ani, poate chiar mai mult. 
Pielea feţei era plină de cute adânci, avea o față zbârcită ca o smochină şi 
părul complet alb. Parcă era o secvenţă dintr-un film de groază. Sigur că 
acest pacient era bolnav, dar cine este sănătos? Cum a putut să treacă timpul 
peste el cu această rapiditate? Nu am înţeles şi nu înţeleg nici azi. Indiferent 
dacă patologia descrie un astfel de sindrom, îmbătrânirea galopantă rămâne 
un mister. 


Acum câţiva ani, mă delectam cu o înregistrare a operei Tristan şi Izolda de 
R. Wagner. La un moment dat, atenția mi-a fost captată de faptul că erou, 
actorii, cântau pe rând. Unii erau în faţă, sub lumini şi cântau, ceilalți, într- 
un con de umbră aşteptau. Şi au aşteptat aşa cam multişor. Apoi ceilalți 
cântau şi primii aşteptau. Am înţeles că pentru autor timpul fiecăruia curgea 
diferit şi depindea de partitura pe care i-o încredinţase. Curgerea timpului 
depinde de cum trăim, de ce facem, de cum facem ce facem, de cum 
câştigăm sau pierdem timpul. De aceea, timpul ajunge să fie o variabilă 
individuală pe un fond de universalitate. Orice am face, timpul curge. 
Important este cum să-l folosim cât mai chibzuit. 


Mă întreb dacă există şi vreo altă curgere a timpului decât cea dinspre trecut 
spre viitor. Poate că nu, poate că da. Cine-mi dă siguranţa că timpul, aşa cum 
îl simt eu, cum îl trăiesc eu, este şi pentru alții la fel? Nimeni. Mai mult. Cu 
siguranță că Blaga are dreptate când afirmă existenţa unei diversități de 
înţelegere a timpului, diversitate pe care o păstrăm în inconştient. Timpul 
unic este numai o convenție utilă tuturor, este timpul pe care-l folosim 
conştient. Un timp care să aibă o altă desfăşurare? Nu pot spune prea multe. 
Dacă timpul ar sta pe loc, aşa cum se întâmplă în ţara lui tinerețe fără de 
bătrâneţe şi viaţă fără de moarte, ar fi de fapt o adevărată moarte. Ceea ce 
n-am înţeles, în acest basm, este spusa morții când se pregătea să-l lovească 
cu coasa pe flăcăul ce îmbătrânise brusc: "dacă mai întârzia, muream şi eu”. 
Ştiu doar că toți îmbătrânim şi murim, timpul ne domină pe toți şi trebuie să- 
l acceptăm aşa, chiar dacă fiecare îl vedem diferit. Dacă timpul ar avea o 
curgere inversă? Asta-mi aduce aminte de ce spunea Platon cu privire la 
existența pământului cu giganticul lui inspir şi expir: În prima fază timpul s- 
ar scurge ca acum, ne-am naşte, am creşte, ne-am maturiza şi am îmbătrâni, 
în cea de-a doua, în expir, ne-am naşte bătrâni şi am întineri ca să devenim 
copii. Cred că este o poveste care ne poate speria. Tot Platon, ne aminteşte o 

altă poveste care s-a pierdut undeva în timp, atunci când îşi expune punctul 
său de vedere asupra ciclicității vieţii. El construieşte dovada, chiar 
necesitatea, în dialogul Despre suflet, Phaidon, a unei vieţi de după moartea 
aparentă, viață de dincolo pe care o va pune în balans cu o adevărată moarte, 
prin pierderea ciclicității. Este mitul păstorului Endimion, care adoarme într- 
o peşteră, şi somnul lui va fi fără de sfârşit. Este un fel de ţară a lui " tinereţe 
fără de bătrânețe şi viață fără de moarte", o ţară a somnului. 


In orice caz este mai greu să ai o perspectivă, un orizont staționar. Un timp 
fix n-ar mai fi timp. Oricât am gândi diferitele variante posibile de timp, 
timpul are o curgere, aşa cum se scurge şi apa. 


S-ar putea să aibă o curgere circulară. Poate că această perspectivă este mai 
aproape de realitate. Indienii vorbesc despre un ciclu al elementelor: apa 
intră în pământ şi face să crească arborii. Lemnul este ars, iar focul duce 
căldura în aer, unde se adună norii care se vor transforma în apă şi care va 
intra din nou în pământ. Dacă suntem atenţi, este chiar ciclul apei pe pământ. 


Să nu ne mirăm că istoria abundă de mituri, că cele mai serioase scrieri sunt 
mituri sau pot fi interpretate ca mituri. Blaga ne spune în Orizont şi stil : 
"Omul, pentru a scăpa din cleştele depresiunii, va imagina...un agent 
transcendent, înzestrat cu darul de a inversa sau de a restaura direcția 
timpului". Într-adevăr, ne este frică de timp, mai ales când ne apropiem de 
închiderea lui pentru noi, de "marea trecere", în faţa căreia fiecare este 
singur cu el şi cu amintirile lui. Cu toate acestea, timpul ciclic ar putea fi 
foarte real. Să ne gândim la sămânță, la Mirabila sămânță, la orice sămânță, 
chiar şi la cea de om. Nu este, oare, închis în orice sămânță şi timpul pe care 
l-am trăit noi, şi părinții noştri, şi ceilalți dinainte? Nu este lumea noastră în 
fiece sămânță? 


Laudă seminţelor, celor de faţă şi-n veci tuturor! 
Palpită în visul seminţelor 

un foşnet de câmp şi amiezi de grădină, 

un veac pădureţ, 

popoare de frunze 

şi-un murmur de neam pădure. 


Păcat că timpul nostru a pierdut uzanţa folosirii miturilor frumoase. Ne 
rămâne poezia. Miturile au fost înlocuite cu teorii ştiinţifice, de multe ori 

mai mult sau mai puţin ştiinţifice. Nu odată au fost norocoşi cei ce caută 
falsurile în teoriile științifice. Nu mai vorbesc de reuşita de a impune, în 
congrese sau în conferinţe ştiinţifice, idei noi, tehnici noi, medicamente noi, 
folosind argumentul statistic pe câteva sute sau mii de cazuri! Cred că mult 
mai cinstit, când simţi că poţi aduce ceva nou, este să pleci de la o experienţă 
personală sau de la câteva cazuri, aşa cum au făcut toți marii inovatori, 
totdeauna. Blaga are dreptate că singura cale de a crea ceva nou este să 
reuşeşti să pătrunzi, să despici un mister şi să dai un văl la o parte. Cu 
adevărat, mitul, povestea cu tâlc, poate fi o metodă foarte bune de a spune 
ceva, de a spune ce vrei, atunci când argumentele lipsesc. Oricând aş prefera 
în locul unui argument, unei dovezi, ce ştiu foarte bine că se vor perima 
cândva, o poveste frumoasă care poate spune multe. Să nu ne mire că cea 
mai vândută literatură este cea a OZN-urilor, a extratereştrilor, încercărilor 
de descifrare ale criptogramelor lui Nostradamus şi horoscoapele- spuneri 
despre viitor. 


Nu avem nici o dovadă că timpul se scurge într-o singură direcție. Nici nu 
văd cum am putea avea. Ne vine, însă, destul de greu să acceptăm că ar 
putea fi şi alte scurgeri posibile ale timpului. Am căzut de acord că timpul 
este o curgere; dacă ar sta, n-ar mai fi timp. Ar putea exista anumite locuri 
cu o altă perspectivă, anumite unghiuri de a zări timpul care ar fi diferite de 
ce ni se pare nouă normal. Cineva, care ar fi acolo, ar putea gândi cu totul 
altfel timpul. 


Am să cer permisiunea de a vă da un exemplu de felul nostru "rațional", 
destul de închistat, de a înţelege timpul. Nu de mult, prin anii 1997-1999, au 
fost înregistrate, cu ajutorul  radiotelescoapelor, nişte impulsuri 
electromagnetice venite, se pare, din diverse părți ale universului. Au fost 
decodate şi nu s-a înțeles nimic. În orice caz, par să fie o comunicare 
extraterestră, care vine de la foarte mari depărtări, din afara sistemului nostru 
solar. În plus, s-a constatat că, cel puţin una din surse, este în mişcare. Se 
îndreaptă spre noi! După primele momente de panică, normal după atâtea 
filme cu războiul stelelor, oamenii de ştiinţă au început să facă declarații 
liniştitoare. Este vorba, desigur, de maşini inteligente comandate probabil de 
alte maşini. Acestea transmit semnalele. Nimeni nu a emis ca ipoteză că 
aceste semnale, dacă sunt semnale emise de ființe, pentru aceste fiinte, ca şi 
pentru maşinile cu care emit semnalele, timpul poate curge altfel. Aceasta nu 
este posibil! Nu putem încălca ecuaţiile lui Newton şi ale lui Einstein. Dar, 
dacă este şi un altfel de curgere a timpului? 

Nu pot să nu iau în considerare, să înțeleg, că spațiul şi timpul sunt forme ale 
sensibilităţii pe care le vedem diferit, pentru care fiecare avem un orizont al 
înţelegerii noastre, orizont ce diferă de la continent la continent, de la grup 
uman la grup uman, şi pot fi chiar diferenţe individuale, de la om la om. 
Repet. Mult s-a gândit şi mult s-a scris despre aceste forme ale sensibilităţii 
noastre; despre spațiu şi despre timp. După cum vedem, ele sunt nişte 
noțiuni relative, relative la inconştientul nostru. Asta înseamnă că nu prea 
ştim la ce anume să le raportăm, pentru că nu prea ştim ce este inconştientul. 
Nu însemnă că suntem într-un domeniu al purei relativități. Nici nu cred că 
există aşa ceva. Relativ poți fi faţă de ceva, de cineva, de o situație. Spațiul 
poate fi relativ faţă de un anumit spațiu, timpul este relativ la un anume fel 
de a simţi această formă apriori. Cei ce fac apologia unei relativități, faţă de 
care nu pot să ne dea nici o relație, vorbesc dar nu spun nimic. O relativitate 
absolută ( ceea ce este aberant din punctul de vedere al relativului, ori 
suntem în domeniul relativului, ori în cel al absolutului), o situație relativă la 
ceva ce nu există, o relativitate relativă? Suntem iar în domeniul absurdului, 
deoarece nu ne putem raporta la ceva ce nu are relație, nu are raport. Un 
astfel de mod de a gândi ar avea un singur efect: zdruncinarea încrederii în 
noi. Aş vrea să vă pot comunica faptul că merită să avem încredere în ceea 
ce este relativ. Relativul este domeniul nostru de viață. Să avem încredere în 
viaţă. Relativismul total, neîncrederea, neîncrederea în realități şi în valori, 
este tot ce ar trebui ocolit dacă nu vrem să ne facem singuri rău sau, dacă 
preferați, să ne îndepărtăm de bine. Orizontul spațial şi temporal apriori al 
inconştientului, diferit pentru diferiți oameni, nu vine decât să ne întărească 
convingerea că formele apriori ale sensibilităţii conştiente, spațiul şi timpul, 
sunt realități proprii. Dacă, pentru mintea noastră, există un spațiu şi un timp 
divers structurat, este ca o demonstraţie că propria noastră gândire are 
nevoie de aceste forme ale sensibilităţii ca să poată judeca. Immanuel Kant 
ne-a deschis poarta Înţelegerii şi a Raţiunii. Spaţiul şi timpul ca forme 
apriori ale sensibilităţii noastre conştiente sunt piatra fundamentală pe care 
se construieşte tot edificiul kantian. Inconştientul cu orizontul spațial şi cu 
cel temporal, formele apriori ale sensibilităţii inconştiente, sunt fundația 
sistemului filosofic construit de Blaga. Să nu ne pierdem punctul nostru de 
sprijin în gândire; avem nevoie de el pentru a exista. 

VALOARE, STIL ȘI MATRICEA STILISTICĂ 


Ce înseamnă stil ? Să vedem ce ne spune Tudor Vianu : "..unitatea structurii 
artistice într-un grup de opere." (Tudor Vianu, Estetica, Fundaţia Regelui 
Mihai I, Bucureşti, 1945, p.185) Deci este vorba de o unitate, de un factor ce 
poate unifica diversele creații ale omului. Să înțeleg că este un fenomen pur 
subiectiv? Ca producere, este subiectiv, de altfel ca tot ce face omul. Peste 
tot unde omul produce ceva, creează, se imprimă ceva foarte subiectiv 
acestor creaţii, acestor producții, ceva ce dă unitate acestor producţii. Fiecare 
om are stilul lui de a trăi, de a face dragoste, de a mânca, de a merge pe 
stradă, de a scrie. Cu ajutorul computerelor au fost analizate diferite opere 
literare, ca şi scrisul obişnuit al unor persoane şi s-a demonstrat că fiecare 
dintre noi are o caracteristică clar definibilă a felului de a scrie un text sau o 
scrisoare. Într-adevăr, se impune o unitate pe care nici n-o bănuiam în felul 
nostru de a ne exprima, în vorbire ca şi în ce scriem. Amprenta stilistică 
poate fi atât de caracteristică încât se poate folosi, uneori cu succes, ca şi 
amprenta genetică, în cercetările criminaliste. Astăzi nu ne mai poate mira 
această filiație stilistică a tot ce facem noi şi putem să-l înțelegem mai bine 
pe Tudor Vianu:" <Le style c'este l'homme>, spunea Buffon şi ar fi putut adăuga că 
este națiunea, epoca sau cercul de cultură căreia opera îi aparține." (Tudor Vianu, Op. 
cit., p.186). Într-adevăr, aşa cum am văzut, omul îşi impune propriul lui stil în 
tot ce face în viață. Cu atât mai mult asta se vede la creatori, la marii 
creatori, la marii muzicieni, la marii artişti, la marii matematicieni, la marii 
gânditori. Stilul este un fel de iscălitură a personalității. Este adevărat că este 
valabil şi pentru o națiune, o epocă culturală. Arta etruscă este 
inconfundabilă, sculptura romană se separă uşor de cea grecească şi arta 
expresionistă de impresionism. Cum putem să legăm pictura impresionistă 
de metafizica propusă de E. Mach? se întreabă Blaga. Ce punți ascunse 
unesc aceste atât de diverse manifestări ale omului? Se pot găsi şi multe alte 
dovezi asemănătoare. Oare cine poate fi răspunzător de această unitate 
stilistică ce caracterizează fenomenul? Pentru că, într-adevăr, există o unitate 
stilistică ce poate fi aflată pentru o epocă şi care se manifestă în cele mai 
diverse manifestări ale omului. 


Prima carte din Trilogia culturii se numeşte "Orizont şi stil”. Care să fie 
legătura între orizontul inconştient şi fenomenul stil? Întreaga carte este 
despre inconştient. Blaga vrea să coboare pe tărâmul ascuns al 
inconştientului prin stil. Poate, mai bine spus, este exact invers, Blaga, un 
poet apreciat, este impresionat de fenomenul stil şi, căutându-i rădăcinile, a 
fost nevoit să se adreseze inconştientului. Începe prin a vorbi despre 

<unitatea stilistică> şi despre factorii ascunși care o condiționează. Câte nu 
s-ar mai putea spune despre stil? Citind, însă, cartea lui Blaga îţi dai seama 
că nu prea este interesat în desfăşurarea fenomenului stil. Ce-l interesează 
când ne vorbeşte de unitatea stilistică? " Ne propunem să vorbim despre "unitatea 
stilistică" şi despre factorii ascunşi care condiționează acest fenomen" (Lucian Blaga, 
Trilogia culturii, Bucureşti, 1944, p.9). El observă că stilul nu poate fi încadrat 


într-o  intenționalitate conştientă. "stilul unei opere de  artă...se 
întipăreşte...concomitent cu crearea ei ...şi este un produs al unor factori....inconştienți”. 
(Lucian Blaga, Op. cit., p.17) 


Dacă noi, cei ce creem stilul nostru propriu şi inconfundabil pentru fiecare, 
nu putem fi conştienţi că atunci când facem un gest, când ne mişcăm, când 
ne certăm, când orice facem, facem într-un anumit fel, care poate fi teritoriul 
unde stilul se impune? Desigur, inconştientul. Oare ce se poate afla în 
inconştientul nostru care se poate exterioriza, care se produce ca orice 
fenomen natural? Ce altceva decât noțiunile de spaţiu şi de timp, împreună 
cu mănunchiul categorial pe care-l determină. Inconştientul nostru are o 
matrice care este foarte solid şi bine organizată, care ne caracterizează 
personalitatea, care se poate transmite, în fiece clipă, întregului cortegiu de 
activităţi creatoare pe care le durăm, prin personanţă. Această matrice a fost 
numită de Blaga "matricea stilistică". Ea este un mănunchi de categorii al 
înțelegerii noastre, este caracteristica definitorie a spiritului ce sălăşluieşte în 
inconştient, mănunchi categorial care se imprimă, prin personanţă, întregii 
noastre vieți. Am văzut că matricea stilistică poate corespunde unei epoci, 
unei perioade istorice, unei națiuni, unui grup cultural, şi nu în cele din 
urmă, unui singur om. Am să mai încerc să mai dau un exemplu. Blaga 
susține că matricea stilistică a celor ce trăiesc în occidentul Europei, şi a 
noastră, a celor din Răsărit, în special a noastră a românilor, sunt complet 
deosebite. Metafizica occidentalului priveşte în sus, tinde către înălțimi aşa 
cum sunt şi fleche-le catedralelor gotice. Noi, în Răsărit, avem mai degrabă 
sentimentul, de care am vorbit, al transcendentului care coboară, aşa cum 
simți în biserica Sf. Sofia când eşti luminat de razele ce trec prin ferestruicile 
ce înconjoară cupola. În afară de această imagine, Biserica Creştină 
Răsăriteană a păstrat tot fastul unui ev mediu timpuriu neschimbat. Preoții 
noştri se îmbracă cu haine bizantine, slujesc ca odinioară în Bizanţ, ei sunt o 
mărturie a unei tradiții ce pare că nu se poate şterge. Biserica Catolică a 
înțeles această caracteristică stilistică şi a propus-o Bisericii Catolice de rit 
bizantin. Poate din cauza asta au avut un real succes în România şi în 
Ucraina. 

Înainte de a continua cu găsirea celorlalte categorii ale inconştientului care 
participă la matricea stilistică, şi pentru că primul lor grup este unul 
axiologic, voi cere permisiunea de a face un mic excurs asupra câtorva din 
cele mai importante valori. 


Care sunt cele mai importante valori pe care le folosim? Adevărul, 
Frumosul, şi Binele. Sunt tot atâtea domenii ale gândirii peste care nu se 
poate trece prea uşor. Ce ar trebui să ne intereseze pe noi? Prima afirmaţie, 
despre ele, este că sunt subiective. Asta înseamnă că nimic adevărat, frumos 
sau bine nu poate fi în afara omului. Ar fi interesant de ştiut unde păstrăm 
noi aceste valori. Toate aceste valori sunt folosite de noi conştient. Numai 
conştient avem noțiunile de adevărat, de fals, de frumos, de urât, de bine şi 
de rău. Deja a apărut o nouă caracteristică. Ele, valorile, sunt organizate, 
gata de folosire, în cupluri opuse. Din acest punct de vedere, ele seamănă cu 
binaritatea matematică pe care o folosim cu succes la computere, cu 1 şi cu 
0. Ele sunt şi un fel de + şi de -, semne care ne dau o direcţie, ce poate curge 
de la 0 la 1, tot aşa de bine ca şi de la - la +. Asta dacă curgerea este într-o 
singură direcție. Dacă poate curge şi invers, avem două direcții cu multe 
opriri posibile. 


Dacă este vorba de frumuseţe şi de urâţenie, fiecare după mintea lui, dar toți 
suntem de acord că poți fi mai urât sau mai frumos, mai puțin urât, mai puţin 
frumos. Toţi suntem de acord că poate exista o variație continuă a acestor 
valori, o variație care se înscrie în câte minți sunt pe lume, câte au fost, şi 
câte vor mai fi. Afrodita şi Apollo erau modele ale frumuseții la greci. 
Uitaţi-vă la concursurile pentru Miss World. Veţi înţelege ce mare varietate 
a frumuseţii avem noi oamenii, ce mare varietate de modele ale frumuseții. 
Dar urâtul? Se spune urât ca dracul. Când Thomas Mann a vrut să-l 
deseneze pe drac, în Doctor Faust, să ne descrie întâlnirea cu el, ne-a 
prezentat mai mult un personaj caraghios, îmbrăcat caraghios. I-a adăugat un 
atribut interesant, un atribut care ne depăşeşte imaginaţia. În preajma lui, 
aveai senzația contradictorie a celui mai mare frig şi a celei mai mari 
fierbinţeli. Răul, ca domeniu al contradictoriului, a opuselor ce nu se pot 
îmbrățişa, a imposibilului. Da, este imposibil să avem aceste două senzații 
împreună, în acelaşi timp. Cum ar spune Ştefan Lupaşcu, actualizarea unei 
fierbinţeli de cuptor de topit metalele, împreună cu actualizarea gerurilor 
nordice, în acelaşi timp şi în acelaşi loc, este o imposibilitate, este chiar 
contradictoriul, este iadul. 

Am alunecat cam mult pe gheţuş în acest domeniu schimbător al valorilor de 
frumos şi de urât, acest teritoriu subiectiv şi lax. Nu este deloc inutil să fim 
foarte siguri că în privinţa sensibilităţii noastre, a gustului nostru, a ceea ce 
noi putem aprecia, suntem în posesia unei posibile variații fără de sfârşit. Să 
vedem ce se întâmplă cu valorile binelui şi răului, bun sau rău. Sunt tot nişte 
valori subiective la care putem găsi o varietate destul de mare. Cineva e bun 
sau mai puţin bun. E rău sau mai puţin rău. Cât de mult şi cât de puţin pot fi 
binele şi răul? Cred că numai fiecare poate aprecia, atunci când este în 
situația de a o face. Este foarte greu de cântărit bunătatea. Ceea ce pentru 
unii e bine, pentru alții este rău. Cred că putem susține aceeaşi varietate de 
bine şi de rău pe care am întâlnit-o şi la frumos-urât. Cu toate acestea aici se 
petrece ceva ce ne poate pune pe gânduri. Este ceva diferit de ce am întâlnit 
până acum. Platon ne vorbeşte despre bine, despre supremul Bine, ca despre 
o valoare privilegiată, ca despre cea mai importantă valoare. De ce? Simplu. 
Dacă putem fi de acord că poate exista un Bine absolut, atenţie, ceea ce 
devine absolut începe să scape de sub aripa subiectivității, devine o realitate 
pentru toți, sau cel puţin pentru mulţi, atunci nu poate exista ceva mai de 
dorit decât să ne îndreptăm pe drumul lui, chiar să căutăm acest drum şi să 
ne înscriem pe el. Pentru Platon, frumosul are ceva de absolut în el. Pentru 
noi, cred că rămâne subiectiv, chiar dacă mulți dintre noi putem fi de acord 
cu o anumită normă de frumuseţe. Mai greu este să fim de acord cu o 
anumită normă de urât, de urâţenie. Vedeţi, filmele de groază au câteodată o 
varietate nemăsurat de scabroasă de urât. 


Cred că Platon voia să ne comunice ceva ce simțea cu tot trupul şi cu tot 
sufletul său. Când în mintea ta se află numai dorinţa de a face fapte bune, 
când te vei înscrie pe poteca binelui, când acţiunile tale vor fi în concordanță 
cu acest bine, nu prea mai contează altceva, ai o direcţie de evoluţie a 
spiritului pe care am putea-o numi <regală>, desigur nu pentru cei ce urăsc 
regalitatea, adică urăsc elitele ce se aleg după cele mai frumoase şi mai bune 
calități. Ei urăsc chiar binele, pentru că regalitatea fără tiranie este tot ce e 
bine. Prin binele care ar trebui să ne ghideze paşii, Platon spunea ceva ce 
mai târziu se va spune altfel, "iubeşte şi fă ce vrei”. Iubirea, a propăvăduit-o 
şi Christos. Când iubeşti pe cineva (Atenţie, să separăm simpla dorință 
sexuală de iubire) persoanei pe care o iubeşti îi doreşti tot ce este bun pe 
lume. Ai vrea să-i poți oferi luna de pe cer, cele mai frumoase flori, şi dacă 
poţi, chiar o bijuterie. Sentimentul iubirii, care-ţi încălzeşte sângele în vine 
până ce fierbe, te poate face să acționezi total negândit, să faci cele mai mari 
nebunii. 

Tristan şi Izolda, Romeo şi Julieta sunt tot atâtea poeme închinate iubirii 
nebune, nebune în frumusețea ei. Ei au vrut să facă numai bine unul 
celuilalt. Cât rău a adus asta altora? Destul. De aceea spun că iubirea este un 
sentiment ce poate chema, stimula, alege, este o valoare. Valoarea pe care 
iubirea o urmăreşte, o doreşte pentru cel iubit, este binele. lisus, când 
propovăduia iubirea de oameni, iubirea semenului, această iubire se putea 
traduce prin dorinţa de a face bine pentru ceilalți. Am văzut că este ceva 
foarte greu de realizat. Tu gândeşti binele, dar ce efect are pentru ceilalți nu 
vei ştii decât după acţiune. Regele Mark a rămas înşelat, iar familiile din 
Verona îndoliate. Cât bine este acesta? Nu ştiu. Mă întreb, chiar, dacă unirea 
prin moarte a îndrăgostiților, uneori soluţia supremă şi singura posibilă, este 
un act de bine? Este o unire în absolut? De fapt, tot ce ţine de Universul de 
discurs al celor doi îndrăgostiți, atât timp cât îi ține împreună, este de bine. 
De aceea şi moartea, împreună, poate fi de bine. Dacă Universul de discurs 
se lărgeşte, dacă avem în vedere familiile lor, prietenii, atunci binele ia o altă 
perspectivă. Este bine ceea ce este bine pentru toți, nu numai pentru doi. Din 
acest punct de vedere, binele ar trebui apreciat după un anumit Univers de 
discurs, după o anumită desfăşurare a persoanelor şi a faptelor. Cred că şi în 
ceea ce priveşte frumosul putem avea în vedere un anumit Univers de 
discurs. Afrodita este modelul frumuseţii pentru lumea greacă, care-i este 
univers de discurs. Urâtul, ar fi atunci ceea ce nu-i frumos, logic vorbind 
ceea ce este complementar, în raport cu Universul de discurs, față de frumos. 
Tot astfel, răul este tot ceea ce nu este bun, raportat la un anumit univers de 
discurs. Dacă universul de discurs este foarte larg, să zicem lumea noastră 
pământească, atunci urâtul ca şi răul poate avea cele mai diverse forme, 
astfel încât ceea ce este frumos pentru unii poate apărea urât altora, ceea ce 
este bine pentru unii poate fi rău pentru alții. Numai restrângând Universul 
de discurs putem fi ceva mai specifici atunci când vorbim de frumos, de 
bine, de urât şi de rău. În cazul îndrăgostiţilor, acest univers de discurs se 
poate reduce la numai două personaje, la îndrăgostiți. Mai poate fi o situație 
extremă cu un singur personaj, este cel/cea ce se iubeşte doare pe el/ea, este 
solipsistul, onan, oricine se aude doar pe el şi nu vrea decât el să vorbească. 
În ambele situaţii, când avem doi participanţi sau numai unul, laticea va 
arăta asemănător. Cei doi îndrăgostiți se comportă ca şi când ar fi numai o 
entitate, interesele lor sunt comune, la fel dorințele şi aprecierile privind 
frumosul sau ce este bine. Dacă personajele se multiplică, laticea (cea mai 
simplă structură logico-matematică) se măreşte. Laticea desfăşurată va avea 
mai multe obiecte şi vom putea atribui fiecărui personaj (dacă sunt persoane 
sau obiecte diverse dacă sunt altceva) o anumită intensitate a valorii, o 
anumită mărime, aşa cum putem să alăturăm şi alte calităţi, alte atribute. 

Aceste alte atribute pot aduce şi ele variaţii calitative, sau cantitative, ale 
valori inițiale. 


Dacă în ceea ce priveşte valorile de frumos-urât, şi de bine-rău, cred că 
putem fi de acord, fără alte dovezi, că putem avea o infinitate de valori 
intermediare între două valori al căror Univers de discurs este chiar 
universul, aşa cum pot fi şi nenumărate alte Uniwversuri de discurs 
intermediare. În ceea ce priveşte valorile de adevăr şi de fals lucrurile cred 
că se complică. De obicei, noi, europenii, am prefera să ştim foarte clar care 
este adevărul. Toată educația noastră este modelată pe aflarea unicului 
adevăr, a Adevărului. Nu cred că este prea uşor să acceptăm un adevăr 
relativ, chiar dacă nu este vorba de relativitatea rea, adică de nici un adevăr. 
Cu toate acestea eu vă propun să înțelegem că nu avem nici un motiv ca să 
tratăm în mod difenit un anumit cuplu de valori. Cred că este foarte clar că 
avem valori care au o structură relativă şi nu văd de ce am privilegia valorile 
de adevăr-fals. Exactitatea structurii relative ne este dată de o latice, de 
această cea mai simplă formă logică. Cu ce umplem această reţea, cu ce 
valori vrem să operăm, este un factor secundar. Un factor secundar în 
stabilirea corectitudinii. Logica ne oferă corectitudinea. Adevărul, Frumosul, 
Binele nu ni-l poate oferi decât metafizica. În logică, ca şi, în matematici, se 
obişnuieşte, prin abuz, să se folosească cuvintele de Adevărat şi de Fals, fără 
să mai aibă o aură noțională pe care o folosim uzual, şi în nici un caz cea 
folosită de ontologie. Tot astfel se întâmplă când avem un schelet. Forma lui 
ne spune ceva despre specie, dar numai studiul acestei forme nu ne va da 
animalul sau omul respectiv. Mai avem nevoie de carne, de nervi, de vase de 
sânge, de sistem nervos, de organe, şi, nu în ultimul rând, de viaţă. Numai 
astfel vom avea ființa în fața noastră. Cine se ocupă cu ştiinţa ființei? 
Metafizica. 


Este adevărat că la început a fost o denumire pentru o simplă carte ce urma 
cărții fizicii. Mai târziu, metafizica a primit noi atribute. Gânditorii vechi au 
pus în spinarea metafizicii toate preocupările umane, ale fiinţei umane, ce 
aveau o clară nesiguranţă, sau o încărcătură de mister, în desfăşurarea lor. 
Astfel au fost împreunate psihologia, ştiinţa sufletului, cu astrologia, ce se 
ocupa de evoluţia astrelor de pe firmamentul cerului, ca şi de ghicirea 
viitorului, şi ontologia, ştiinţa a ceea ce există, de fapt ştiinţa fiinţei. Foarte 
frumos ne spunea cândva Constantin Noica: astronomia şi psihologia 
ştiinţifică au preluat capitolele respective ale metafizicii. Ea a rămas doar cu 
ontologia, cu studierea a tot ce exista -to on-, cu studierea fiinţei, căci ceea 
ce există este chiar ființa. 

Revenind, a avea o formă logică nu înseamnă că avem şi realitatea. Această 
formă logică trebuie umplută cu realitate, cu muşchi, cu vase de sânge, cu 
nervi, şi cu organe, cu întreaga ființă. Numai astfel putem spune ceva cu 
exactitate, despre fiinţă, despre realitate. Cred că acum ne putem întoarce la 
valori. Despre frumos şi despre bine se poate spune ceva exact dacă cineva 
ne oferă modelele de referinţă şi un Univers de discurs, absolut necesare şi 
una şi alta. 


Ce se întâmplă cu adevărul? Nu cred că poate exista adevăr numai pentru că 
avem o construcție, o structură matematică, corect desfăşurată. 
Matematicieni sunt conştienţi că este un abuz de limbaj. Pentru a avea 
adevăr, sau fals, pentru ca acest ceva, să fie adevărat sau să fie fals, avem 
neapărată nevoie de un obiect, sau de o fiinţă, un ceva care să fie. Dacă vrem 
ca adevărul şi falsul să fie valori absolute, să putem spune că situația dată 
este adevărată şi cealaltă este falsă, ar trebui să fim, mai întâi, de acord că 
adevărul şi falsul plutesc undeva în lumea transcendențelor, măcar a ceea ce 
ne transcende pe noi ca indivizi, pe mine ca individ, şi că ele se impun 
realității pe care o trăim ca o realitate obiectivă. Ar trebui să fim de acord cu 
lumea ideilor propusă de Platon sau cu Adevărul ca absolut în lumea lui 
Hegel. 


Ce s-ar putea extrage din ce am discutat mai sus? În primul rând, adevărul şi 
corectitudinea sunt două noțiuni complet deosebite. Adevărul poate fi numai 
al ființei, pe când corectitudinea este numai logică, numai matematică. 
Secundo: că cea mai simplă structură logică, laticea, ne poate spune foarte 
multe despre corectitudine. Corectă fiind structura care pleacă de la un 
obiect şi se referă la un Univers de discurs, la un anumit Univers de discurs, 
ca şi la complementara obiectului la acel Univers de Discurs. 


Ne apropiem aici de o teoremă celebră ce a produs derută în lumea logicii, 
teorema de incompletitudine a lui Goedel. Dacă avem în vedere un adevăr 
relativ la un anumit Univers de discurs, dacă ne folosim de o structură 
laticeală care ne poate conferi corectitudinea faţă de un anumit Univers de 
discurs, putem fi de acord, în cuvinte, deoarece demonstrațiile matematice 
sunt doar la îndemâna specialiştilor, că într-un sistem logic, matematic, ce se 
consideră complet, nu recunoaşte decât două valori polare posibile, poate 
exista cel puţin o teoremă al cărei adevăr poate fi demonstrat aşa cum şi 
falsul ei poate fi demonstrat. Cu alte cuvinte şi în alt domeniu asta ar suna 
cam aşa; indiferent ce vrem să demonstrăm, indiferent ce apreciem ca fiind 
frumos, bine, adevărat, într-un Univers de discurs în care aceste valori sunt 

considerate ca singurele valabile, universul de discurs îl considerăm închis 
față de aceste valori, vom găsi şi o părere contrară celei pe care o afirmăm. 
Ceea ce va însemna că Universul nostru de discurs este inconsistent faţă de 
valorile asumate. El va putea fi consistent numai dacă vom deschide 
sistemul. Astfel, incompletitudinea nu mai poate avea loc. . 


Nu ştiu cât de corectă este paralela de mai sus, dar cred că o teoremă poate fi 
considerată un fel de ființă pentru un sistem matematic, o ființă ce se poate 
dovedi că are adevăr sau fals, că are în ea corectitudine sau este incorect 
formulată, că este demonstrabilă într-un sistem logico-matematic. Tot astfel, 
dacă un sistem logic este închis faţă de două valori el poate fi inconsistent, 
deschiderea lui ar putea fi făcută față de mai multe valori de adevăr şi de 
fals. Repet, nu ştiu în ce măsură această relativizare a valorilor de adevăr şi 
de fals este posibilă în sisteme logico matematice complexe (s-au construit 
logici cu o infinitate de valori), nu numai într-o latice, dar ea este foarte utilă 
în structurile logice ale realității. 


Nu trebuie să ne speriem că putem fi în posesia a nenumărate adevăruri, că 
putem avea adevărul meu, al tău, al lui, şi al altora. Ca şi în viaţă este bine să 
fim apți a accepta adevărul altora fără să ne lezeze. Atât timp cât ştim în ce 
Univers de discurs ne aflăm nu poate fi nici un pericol de relativizare, de 
senzație că ne aflăm pe un gheţuş în care nu mai ştim ce este adevărat şi ce 
este fals. La aceasta s-ar putea adăuga şi faptul că adevărul poate fi valabil 
pentru mai mulți, pentru o întreagă societate, că el poate fi impus ca 
legislație pe care s-o respectăm, chiar atunci când nu ne convine. Chiar în 
acest caz nu înseamnă că cineva ne anulează adevărul care ne convine nouă. 
Nici vorbă. Dar nu va anula nici adevărul vecinului, adevăr pe care ar fi bine 
să-l respectăm. 


Adevărul şi falsul rămân valori cu aceleaşi valențe, ca si ale celor de frumos- 
urât; bine-rău. Faptul că adevărul poate fi relativ cu toată stringenţa 
corectitudinii, este foarte important şi poate fi util. 


În afara celor trei valori, de fapt trei cupluri de valori, despre care am 
discutat mai pot fi altele. Aproape fiecare sentiment este şi o valoare. Am 
văzut că iubirea şi ura, sentimente puternice ce sunt şi un motor al 
umanității, sunt valori, ele pot fi traduse în valorile de Frumos, Bine, 
Adevărat. Sentimentele primare pot fi şi ele valori. Frica, curajul, setea, 
foamea, saţietatea. Valoare poate fi şi acordarea unei preferinţe pentru o 
acțiune anumită sau refuzul celei opuse. Blaga propune accente axiologice 

care să se aplice orizontului spaţial. El vede o anumită atitudine asupra 
orizontului spațial la unele popoare şi o atitudine opusă la altele. Face o 
astfel de paralelă între orizontul infinit simțit de europeanul din occident şi 
de inzi. Ambii au acelaşi orizont spațial, numai că indul refuză acest orizont 
pe când europeanul se înscrie în infinitatea lui în mod afirmativ. Acestea 
sunt: o atitudine afirmativă şi una negativă ca accent axiologic. Este vorba 
de alegerea unor valori care se aplică unor acțiuni. 


Orizonturile, singure, nu pot forma o matrice stilistică. Ele ne pot da numai o 
schiță, o perspectivă preliminară la care se vor adăuga celelalte determinante 
ale fenomenului stil. Vom folosi termenul stil nu numai pentru că Blaga a 
fost un poet şi un filosof al culturii, ci pentru că Blaga ne-a demonstrat că 
stilul este o componentă de care ne folosim fiecare dintre noi, inconştient; îl 
avem în fiecare gest, în fiecare cuvânt pe care-l pronunţăm. Stilul este cel 
mai comun fenomen de la care trebuie să plecăm. Accentul axiologic este o 
astfel de determinantă prin care fiecare dintre noi, bineînțeles că tot 
inconştient, facem aprecieri, dăm o valoare orizonturilor în care ne situăm. 
După cum spuneam, poate exista, după Blaga, o atitudine de retragere, de 
non-valoare, faţă de orizontul spațial, aşa o prezintă indul care în spiritul său 
are un accent axiologic negativ care se aplică unui orizont spațial infinit, 
orizont spațial pe care-l are şi omul din Occidentul Europei, dar care are, 
spre deosebire de ind, un accent axiologic pozitiv. Pentru el, orizontul infinit 
este valoros. 


Prin asta, Blaga ne arată că pot exista culturi cu un stil diferit de viață, de 
creaţie, cu toate că ele pot trăi în atmosfera aceluiaşi orizont spațial sau 
temporal. 


O altă determinantă stilistică este, pentru Blaga, atitudinea anabasică sau 
cea catabasică. Luând, iar, exemplul de mai sus, vom putea obseva că 
inconştientul unui om care este situat într-un orizont, şi pe care-l afirma ca 
pe o valoare sau ca pe o non-valoare, începe să acorde un sens fundamental 
şi ascuns unor mişcări posibile în acest orizont. Acest sens de mişcare într- 
un orizont inconştient va produce în individ sau în mulțimea de indivizi ce 
au aceleaşi valori, ce au acelaşi stil, un sentiment pe care-l numim <destin>. 
Atitudinea anabască fiind aceea a înaintării într-un orizont, iar cea 
catabasică a retragerii din orizont. Astfel, indul, care am văzut că, tot după 
Blaga, are un orizont infinit, un accent axiologic negativ, va avea şi un 
sentiment catabasic al destinului. 

Blaga ne atrage atenţia că nu trebuie să confundăm accentul axiologic 
acordat unui orizont cu sentimentul destinului. Una este să pui în valoare 
printr-o afirmare, o negare, sau o neutralitate tot ce se petrece în orizontul 
spațial şi în cel temporal, Blaga le mai numeşte şi categorii de atmosferă, şi 
altceva este să ai sentimentul că trebuie să acţionezi în mod pozitiv, negativ 
sau stând pe loc - categorii ale orientării. Una este să ai sentimentul valorii şi 
altceva e sentimentul destinului, care te împinge la acțiune. "După toate 
semnele şi indiciile istorice, ni se pare că o foarte accentuată atitudine catabasică trebuie 
s-o atribuim vechiului om egiptean. Egipteanul trăia inconştient într-un orizont specific 
faţă de care el nu se simţea înaintând, ci în retragere... Medicina egiptenilor face minuni, 
dar mai ales în ceea ce priveşte conservarea morților. Egiptenii, oameni de pronunțată 
practicitate, tehnicieni reci, gospodari calculați, devin lirici numai în fața ultimei taine." 
Astfel, el este de părere că definiția dată de Heidegger existenţei umane ca 
<existenţă spre moarte>, nu se prea potriveşte existenţei noastre în genere, 
dar "redă de minune existenţa omului egiptean."( Lucian Blaga, Op.cit.,p.115). Nu mai 
puțin important va fi acest sentiment al destinului pentru spațiul românesc " 
Ascultând o doină românească, nu e greu să desluşeşti în ea rezonanţa unui specific 
sentiment al destinului. Omul spațiului mioritic se simte parcă în permanentă, legănată 
înaintare, într-un infinit ondulat. Omul spațiului mioritic îşi simte destinul ca un veşnic, 
monoton repetat, suiş şi coborâş." (Lucian Blaga, Op.cit.,p.116). 


Mai trebuie să spunem ceva despre categoriile formative În necesitatea 
noastră creatoare vom întipări forme tuturor lucrurilor pe care le imaginăm 
în orizontul nostru. Suntem creatori la fiecare pas pe care-l facem nu numai 
atunci când producem ceva, când, propriu-zis, creem ceva. Şi asta pentru că 
pasul nostru îl punem într-un anumit fel, cu un anumit stil, pe pământ, şi 
stilul acesta poate fi oricând creator. Câteodată ajunge numai un singur pas 
ca să treci pragul trăirii pentru satisfacerea necesităților şi să treci în lumea 
umană a trăirii pentru a fi creator. Blaga ne atrage atenţia că forma pe care o 
dăm lucrurilor depinde de un impuls inconştient, de un impuls stilistic. 
Lucrurile pe care le formăm pot fi numai în închipuirea noastră dar pot fi şi 
realități, chiar obiecte tehnice. Năzuinţa formativă, apetența omului pentru 
forme, poate avea un mod individualizant, unul tipizant şi altul stihial. 
Fiecare creator, fiecare artist, dar şi fiecare dintre noi, oamenii obişnuiţi, 
avem tendinţa de a ne exprima în forme care se individualizează sau de a 
alege o modalitate tipică. Pictorii pot individualiza portretul unui om sau se 
pot înscrie în realizarea unui tip de portrete. Un gânditor ca Leibniz a 
construit o metafizică individualizantă, care propune monadele. Pentru 
Leibniz, monada este o unitate psihică indivizibilă, fiecare monadă fund o 
individualitate complet distinctă şi înzestrată cu proprietăți unice. Platon şi 
întreaga cultură grecească se înscriu în modul tipizant. Pentru Platon, tipicul, 

Ideile au adevărată existenţă, individualul fiind doar o copie degradată a 
acestui tipic. Remarcabilă mi se pare propunerea pe care Blaga o face prin 
modul stihial. Stihia, stihule în dicționar sunt definite ca "Fenomen al naturii 
care se manifestă cu o forţă irezistibilă.. o forță oarbă a naturii”. Într-adevăr, 
dacă priveşti creaţiile artistice egiptene, bizantine sau orientale, ai impresia 
că nimic nu i-ar fi putut stăvili desfăşurarea. Tot astfel, după cum spune şi 
Blaga, este arta lui van Gogh, la care am putea să adăugăm pictura lui 
Gauguin, Picasso, Dali, muzica lui Wagner, Mahler sau Bruckner. Ceva 
năvalnic se impune, de fiecare dată, când participi ca spectator sau auditor al 
operelor lor artistice. Modul stihial în gândire este, după Blaga, metafizica 
bizantină în care omul este doar un receptacol, un vas în care coboară 
revelația divină, <individul îndumnezeit>. 


Aceste categorii ale înțelegerii, ale inconştientului, împreună, la ele putându- 
se adăuga şi eventuale alte categorii, cum ar fi <sofianicul> sau altele care 
nu au fost încă descifrate, studiate, vor participa, aşa cum am văzut, la 
formarea matricei stilistice pe care noi, ca indivizi, o purtăm. Această 
matrice stilistică este buchetul categorial al inconştientului, al înțelegerii 
noastre, care se transmite constant şi personant conştientului, ceea ce 
înseamnă că aceste categorii răsar în activitatea noastră conştientă, de cele 
mai multe ori fără să le chemăm. Poate că ar fi bine să învăţăm a le chema, 
în acest fel influențând în bine activitatea noastră conştientă. Această 
dominație personant blândă a inconştientului asupra conştienței este un 
fenomen pe care-l putem urmări, după cum am văzut, mai mult indirect, 
fiind atent la stilul în care trăim, la stilul pe care noi, oamenii, îl impunem 
creațiilor noastre, fenomen pe care nu-l putem cuantifica, dar el se petrece 
chiar de voim sau nu. Asta nu înseamnă că în viitor nu vom putea cuantifica 
anumite aspecte, caracteristici stilistice. Ar fi chiar de dorit. 

NEVOIA DE POVEŞTI. 


MISTER, MIT ŞI MAGIE. 


Este mitul o poveste? Mythos (), în dicţionar este: vorbă, cuvânt pronunţat, 
vorbire, convorbire, poveste, povaţă, ordin,... vrajă, basm, fabulă, 
alegorie.(G. loanidu, Dicţionar Elino-Românesc, 1848). Deci este o poveste 
născută din imaginația omului şi care se adresează tot imaginației. Este o 
creație a minții umane ce se adresează tot minții umane. Atât la realizare, cât 
şi la descifrare participă categoriile inconştientului, matricea stilistică. De 
aceea, miturile pot avea un caracter de universalitate în măsura în care 
matricea noastră stilistică are categorii cu valoare arhetipală, aşa cum se 
întâmplă cu miturile potopului sau al eroului copil, dar pot fi valoroase 
numai pentru o zonă geografică, o etnie, sau numai pentru un grup restrâns. 
Matricea stilistică înseamnă şi o restrângere a interesului pentru anumite 
grupuri umane, chiar pentru individ. 


Care poate fi rostul unui mit? Blaga ne va spune că mitul, fiind o convertire 
imaginară a unui mister, depinde de mistere, depinde de destinul existențial 
al omului de a trăi într-o lume de mistere pe care vrea să le convertească în 
cunoştinţe, să le dezvăluie. El neputând face această convertire, apelează la 
mituri, transformă un mister într-un mit. Omul nu poate trăi impasibil în 
universul misterelor. De când şi-a dat seama de existenţa lui, de când şi-a dat 
seama că trăieşte în orizontul misterelor, a şi simțit nevoia de a le pătrunde, 
de a le cunoaşte, de a revela aceste mistere. Nu numai că nu-i este omului 
uşor, el a simțit cum misterele lumii se multiplică pe măsură ce ştiinţa lui 
rudimentară reuşea mici dezvăluiri. Fiind o ființă purtătoare de inteligență, a 
înțeles, probabil, că există o salvare care-i era mai la îndemână şi a început 
să-şi creeze mituri care să acopere acest câmp de mistere. Chiar dacă spera, 
aşa cum sperăm şi noi astăzi, că ştiinţa lui va pătrunde misterele ce ne 
înconjoară, a simțit tot timpul nevoia miturilor, şi o mai simte şi azi, pentru 
că ajutat de prezenţa lor se simte mai în siguranţă. Copilul aşteaptă să audă o 
poveste şi va aştepta totdeauna o poveste. Nu ştiu dacă nevoia de poveşti a 
omului matur nu este şi mai mare chiar pentru că nu are timp prea mult să 
citească, să vadă sau să audă. Uneori, bârfele din jurul unor persoane 
contemporane, bârfe care nu au dispărut nici azi după inundarea 
imaginarului nostru cu televiziunea, capătă aspecte mitice care au un raport 
firav cu realitatea. Totul se ghidează numai după nevoia inconştientă de 
poveste. 

Nevoia de poveşti a omului. Copilul aşteaptă să i se spună aceeaşi poveste. 
Te va opri dacă uiţi un pasaj, el vrea să audă totul încă odată, şi încă odată. 
De ce are nevoie de poveste, de acea poveste, de cea care-i place? De ce-i 
place? Probabil că este în ea o întâmplare care-i spune ceva ce vibrează cu 
altceva din interiorul lui. De ce adoarme mai uşor dacă-i spui acea poveste? 
Ceva îl linişteşte, pregătindu-l de relaxarea necesară somnului, de lumea 
minunată a viselor. 


Nu avem şi noi, adulții, nevoie de relaxarea dinaintea somnului? Nu ar fi 
bine să gândim şi noi la ceva plăcut înainte de a adormi? Dar nu avem noi 
nevoie de poveşti ca şi copiii? Dar de ce vedem filme? Uneori ne plac cele 
clasice pe care le-am văzut de multe ori. De ce ne uităm la TV, de ce citim 
romane? ne plac poveştile despre OZN-uri, viețile romanţate, filmele de 
epocă, poveşti istorice. Noi trăim într-o lume de poveşti în care ne simțim 
bine. Bârfele şi vorbele de clacă erau, după cum am mai spus, poveştile 
dinaintea TV-ului, dar sunt şi azi destul de apreciate. Dar un tablou, o bucată 
muzicală, sunt tot un fel de poveşti. Când intri într-un muzeu, eşti în plină 
poveste. Arta este un fel de a povesti , în plus prin metaforele pe care le 
poartă este şi un instrument care ne ajută în revelarea misterelor. " Misterul 
este relevabil numai metaforic, adică prin elemente indirecte,... Kandinsky 
încearcă să reveleze misterul cosmic prin metafore împrumutate din lumea 
sensibilă; el operează cu predilecție cu formele primare şi elementare ale 
vieţii şi ale geometriei." În ştiinţă, misterele au fost pătrunse, încetul cu 
încetul, de oameni care au avut idei revelatorii, idei ce au fost stimulate de o 
întâmplare, aşa cum este cu mărul lui Newton. Metafora căderii mărului din 
pom a deschis misterul atracției cosmice şi a permis crearea unei noi 
"poveşti", a atracției universale. Ştiinţa este plină de "poveşti", unele sunt 
scrise în limbaj matematic, dar tot poveşti sunt. La începutul secolului XX, 
cea mai incredibilă poveste a fost a lui Eistein. El a povestit despre un spațiu 
cu 4 dimensiuni, ca şi despre curbarea spațiului în jurul corpurilor cereşti. 
Poveştile lui au fost, şi sunt posibile datorită unei invenţii care seamănă a 
metaforă, aceea a limitării vitezei luminii la 300.000 de Km./sec, pentru că 
prin această ipoteză totul capătă sens. 


În legătură cu mitul, se întâmplă aici ceva curios. Mitul nu circulă în lumea 
noastră singur, nu este totdeauna singur, ne spune Blaga în Gândirea 
magică, el este, de cele mai multe ori, însoțit cu magia. Poveştile din ştiinţă 
sunt scuturate cât mai bine de orice urmă de magie, dar altfel se întâmplă cu 
cele ce scapă de cenzura ştiinţifică. 

Ce este magia? La ce poate ajuta? Mai bine zis, care este rostul, vârful 
ascuţit, al magiei? 


Noi trăim într-o lume de mistere şi simțim nevoia, încercăm să le revelăm. 
Uneori misterul se opune cu îndârjire pătrunderii sau nu putem găsi metafora 
utilă despicării lui. Ideile, ca şi imaginile noastre, au secat. Vrem cu tot 
dinadinsul să reuşim; atunci ni se deschide perspectiva magiei. Prin magie 
putem reuşi pe o cale scurtă ceea ce nu putem altfel. Magia înseamnă 
încălcarea legilor naturale şi a logicii, o încălcare brutală cu ajutorul unor 
forţe, unor energii, care nu ne stau la dispoziţie, dar le putem invoca. Undeva 
ştim, ştim pentru că tot ce este miraculos şi cam interzis are putere de 
pătrundere, că ceva, cineva, ne poate ajuta acolo unde ne simțim în 
neputinţă. Suntem tentaţi să forțăm realitatea, s-o îngenunchem, fără să ne 
gândim la consecinţe. Nu poţi avea ceva fără să plăteşti în schimb. Cât te va 
costa ceea ce capeti împotriva legilor şi regulilor? Cine ştie? Un singur lucru 
ştiu: plăteşti! Nu-ţi face iluzii, nu poţi scăpa de scadență. Călătorii din 
Amazonia scriu, în cărțile lor, că au găsit obiecte părăsite de exploratori care 
erau în perfectă stare. Indienii întrebaţi, de ce nu le-au luat ei, s-au apărat 
spunând că nu puteau lua ceva ce nu le fusese oferit de proprietarul acestor 
obiecte, şi asta în ciuda faptului că aveau foarte mare nevoie acestea, spre 
exemplu, de o puşcă. 


Dominique Temple, un antropolog francez, descrie un model economic în 
care domină schimburile prin daruri. Oferi un cadou, cel ce a primit cadoul 
se simte obligat să ofere un cadou şi mai mare, aceasta îl obligă pe primul să 
dăruiască din nou mai mult. Este o luptă care face un dar mai important. Nu 
cred că este numai o relație economică posibilă. Donatorul, prin darul său 
care este un act frumos, generos, câtuşi de puțin egoist pentru că nu are nici 
un gând ascuns, devine un mai bun receptor al energiilor, al puterilor 
cosmice. Cel ce primeşte nu rămâne dator la propriu, pentru că donatorul i-a 
oferit fără să aştepte recompensă, dar rămâne sensibil la, apt să recepționeze 
energiile, puterile, forțele, negative din Cosmos. Ca să se ferească de asta, 
trebuie să facă un dar mai important decât cel ce l-a primit. Aici cred că este 
secretul relației de schimb prin daruri. Nu ştiu dacă cea ce gândeau, şi 
gândesc, indienii din America de Nord sau băştinaşii din Amazonia, are vreo 
legătură cu realitatea. În fond, realitatea trebuie să se curbeze după voinţa 
omului, aşa cum spaţiile se curbează după corpurile cereşti. Cred că este o 
afirmație pentru care nu pot aduce nici o dovadă aşa cum nici Einstein n-a 
adus vreo dovadă despre curbarea spaţiului. 

Aici suntem foarte aproape de ceea ce omul doreşte dintotdeauna şi în 
continuare. Suntem aproape de magie. Magia înseamnă să fortezi viaţa să se 
curbeze după voinţa ta. Să încalci legi naturale şi logice, dar să reuşeşti ce 
vrei. 


Am spus, mai sus, că viața se curbează după voința omului. Da, dar se 
curbează fără să observăm asta, aşa cum nici noi nu putem observa, pe 
pământ, curbarea razelor de lumină. Ce s-ar întâmpla dacă o rază de lumină, 
fără să se reflecte într-un obiect, ar lumina după colț? Ar fi o reflexie 
magică. 


Magia este apropierea evenimentelor de voința mea, a ta, a lui. Nu oricine 
poate practica magia, trebuie să fii dotat pentru ea. Unele popoare sunt mai 
dotate, este în joc, probabil, matricea lor stilistică. Pentru noi, românii, 
popoarele de la răsărit, caldeenii, perşii, indienii, sau africanii la sud, sunt 
mai aproape e magie. Grecii vechi aveau aceleaşi păreri despre caldei. De 
altfel, cei Trei Magi au venit de la Răsărit. Ei puteau citi în stele, aşa cum 
caldeenii puteau citi viitorul. Ei au văzut anunțată, în steaua ce răsărise, 
venirea pe pământ a Mesei, naşterea lui Christos. Au spus-o tuturora până a 
ajuns la urechile lui Irod. 


Sunt epoci în istorie când ceva parcă pluteşte în aer, o schimbare se aşteaptă. 
Nu ştiu dacă aceste schimbări sunt scrise în stele, dar ştiu că voinţa colectivă 
a oamenilor are uneori o mare forță, şi nu este vorba numai de forţa fizică ci 
de o forță ce pluteşte undeva şi influenţează gândul oamenilor. Aşa s-a 
întâmplat acum 2000 de ani, tot astfel în jurul anilor 1789-90, în 1917, ca şi 
în 1989 şi după. Aici nu mai este vorba de magie, ci de istorie, numai că 
istoria poate fi influenţată de puterea gândului câte unui om sau de gândul 
unit al popoarelor. Magia, aşa cum o ştim noi, este o practică individuală, la 
fel ca medicina sau ca arta. Sigur că trebuie să ai o bază de cunoştinţe pentru 
a practica, trebuie să ai şi puțin talent, să ai chemare, să fii predispus la aşa 
ceva. Magia, ca şi arta, şi uneori ca şi medicina, rămâne o practică 
individuală necontrolabilă experimental, o pură practică individuală. 


De câte feluri este magia? "Specialiştii" spun că este de două feluri: albă şi 
neagră, bună şi rea. Cu magia albă urmărim să facem numai fapte bune, aşa 
cum fac zânele din poveşti, iar cu cea neagră inducem răul asupra cuiva. Cu 
magia neagră poţi deveni criminal, poţi omori pe cineva. Pare simplu, dar 
tocmai aici totul complică mult toate. Ca să putem fi de acord că există o 
magie bună şi una rea, ar trebui să fim de acord că există binele ca valoare 

absolută, un fel de Bine suprem, cum gândea Platon, sau un spirit absolut, 
cum spunea Hegel. 


Poveştile noastre, ale românilor, abundă de acte magice făcute de zâne, de 
personaje care ajută eroul în acțiunea sa contra zmeului, personificarea 
răului. De mii de ani, omul simplu crede în bine şi în rău, în forțele binelui şi 
cele ale răului. De ce n-am crede şi noi? Eu unul cred. Am avut, pentru 
mine, atâtea dovezi ale acestei existențe. Existența lumii Ideilor, ca şi 
existenţa lui Dumnezeu, nu are nevoie de nici o dovadă, pentru că dovezi nu 
se pot da, este un fapt de trăire individuală şi nimic altceva. Dar ce 
importanţă are trăirea mea? Ea este totul, nici nu mă interesează altceva. 
Ceva, totuşi, mă pune pe gânduri. Ce este cu matricea mea stilistică? dacă 
are dreptate Blaga, şi pare că are, am în mine universalul, în orice caz 
generalul, am în mine o lume de care nu mă pot rupe. Nu suntem departe de 
existenţa binelui. 


Fie el binele undeva, şi dacă avem binele avem şi opusul lui, undeva sau 
niciunde. Un om a spus cândva "daţi-mi un punct de sprijin şi voi răsturna 
pământul", aş putea spune şi eu "daţi-mi un punct de sprijin pentru a şti că 
lumea este la locul ei”, acest punct de sprijin este binele. Cu el pot avea 
totul, pot trăi fericit, cu lipsa grijii zilei de mâine. 


Să revenim la magie. Dacă avem o magie bună, bună nu pentru mine şi rea 
pentru altul, ci una bună pentru cei mai mulți şi care nu face rău nimănui, 
atunci n-ar trebui să ne ferim de magie. Sunt mulți pentru care binele nu 
există. Neştiind dacă putem vorbi de o magie bună putem fi puşi în situația, 
care este de multe ori regulă, de a fi tentaţi să facem rău cu ajutorul magiei. 
Este asta posibil? Da. Din păcate, neîncrederea noastră în bine ne duce 
deseori în această situație. De aceea ar fi, poate, mai bine să lăsăm magia să 
trăiască numai în poveşti şi să ne ferim de ea. Dar cine nu a ascultat o 
ghicitoare, n-a căutat-o uneori? Când mergem la un spectacol de teatru 
participăm la o magie, jocul viu al actorilor este o adevărată magie. Sunt mai 
puţin interesante spectacolele de magie de la circ. Magia, adevărată, nu se 
afişează ostentativ sau mincinos. Este o magie să asculți muzică. Mahler, 
Bruckner, Wagner, Enescu, sunt adevărați vrăjitori. Dar jazz-ul? Dar ce 
magie te pătrunde când admiri tablourile lui Dali, van Gogh, Goghuin, 
Kandinsky, Țuculescu, Andreescu, Luchian, şi a altora mulți. 

Magia artei, am mai vorbit de ea, este un fel de aducere aminte a paradisului, 
cum spunea Cioran, este o aducere aminte a tot ce a fost, a tot ce este bun şi 
frumos. Iarăşi ne întâlnim cu binele. 


Vă cer permisiunea de a vă relata ceva. Într-una din serile acestui sfârşit de 
mileniu doamna I.S. povestea, fiind într-un grup foarte restrâns, că a 
cunoscut o doamnă, cu care a avut ocazia să vorbească mai mult deoarece la 
acel timp îi era chiriaşă, de la care a aflat o întâmplare destul de curioasă. 
Avea o fată care s-a măritat în Germania cu un chelner italian. La un 
moment dat, proprietara restaurantului s-a hotărât să vândă. Ei aveau nişte 
bani puşi deoparte dar proprietara cerea mult mai mult. Atunci, mama s-a 
hotărât să încerce magia. Lucra cu o cărticică şi cu un beţigaş care se mişca 
tremurând. De la distanţă, de aici, din România, a influențat toți virtualii 
cumpărători să fie nemulţumiţi şi să nu cumpere. Proprietara a fost nevoită 
să reducă la jumătate pretenţiile şi au putut cumpăra ei, copiii. Stând cu acea 
doamnă de vorbă, a sunat telefonul; era fata, de fapt ginerele, care nu mai 
făcea nici un pas fără să o consulte pe soacră. Devenise dependent de magie. 


Multe alte întâmplări, care aduc aminte de magie, le întâlnim în viața 
obişnuită sau le citim în romane. S-a scris în ziare că cineva a vrăjit poarta 
nu ştiu cărei echipe de fotbal ca să nu intre nici un gol. Citim că vrăjitorii din 
Amazonia pot induce o boală mortală, fără o cauză aparentă şi greu de 
diagnosticat, unor călători prin acele ținuturi, care au crezut că pot să se 
culce cu o femeie fără să respecte un legământ. Un vrăjitor Voodoo 
pedepseşte soția, din Anglia, la care se reîntoarce iubitul unei localnice din 
America Centrală, o pedepseşte aşa încât că se simte violată la propriu. O 
violează la distanță! 


Oare, toate acestea sunt numai o imaginaţie fără un suport real, sunt numai o 
"visare", sau ne este frică să le recunoaştem dreptul la existență? Mai 
degrabă ne este frică. Lumea este învăluită într-o ceață de mistere pe care le 
putem pătrunde mai blând cu ajutorul poveştilor sau mai brutal cu magia. 
Atenţie, tentația magiei este mare, dar şi pericolele sunt pe măsură. Dacă, 
pentru noi cei ce suntem de acord că binele există, suntem atenți cu ce se 
poate întâmpla în practica magiei, ne vom da seama că există o relație ce 
seamănă cu karma indienilor. Un fel de acțiune şi reacțiune. Faci ceva şi 
primeşti în schimb. Îi faci cuiva un rău, vei primi ceva în schimb şi poate 
înzecit, dar nu ştii de unde vei primi. Karma nu este o răzbunare, aşa cum 
poate fi magia, este o lege universală, aşa cum este legea rațiunii suficiente 
sau legea morală. Vei fi lovit, dar nu din răzbunare, nu pentru a respecta 

imperativul "dinte pentru dinte, ochi pentru ochi", ci te vei pedepsi singur 
pentru că asta înseamnă o lege universală, nu vei mai dormi, te vei 
îmbolnăvi populându-ți visele de noapte şi de zi cu coşare, precum Macbeth, 
vei deveni mai mult o umbră decât o ființă vie. În toate aceste, cazuri 
victima are un inconştient dezorganizat din cauza acțiunilor sale nu prea 
curate, departe de ceea ce se numeşte bine. Această victimă este şi un bun 
receptor pentru "efluviile" negative care plutesc şi aşteaptă să se ducă 
undeva, acestea îl vor agresa, îl vor lovi. Nu este o răzbunare, dar este vorba 
de o justiţie, pe care azi o numim Divină. De aceea, aş povăţui pe toți să se 
ferească de a face ceva care este departe de a fi bine, bun, de a se feri de 
magie, care, de cele mai multe ori, pentru omul disperat, este o cale de a face 
rău. Magia bună o pot face numai zânele, oamenii ar trebui să fie mai puțin 
orgolioşi. 


Am vorbit de puteri, de energii care plutesc şi care pot fi captate de cineva. 
De fapt, putere, energie, sunt pentru mine metafore pentru ceva ce nu prea 
ştiu cum să numesc. Constantin Noica vorbeşte în Metafizica sa despre 
determinaţii. Ar fi nişte atribute, nişte calități ce plutesc într-un ocean 
metafizic nedeterminat şi care pot fi captate, unele, depinzând de afinități 
elective, de un individ, de un individual, de mine, de un om. Asta înseamnă 
că eu particip la universalul om, care-mi corespunde. Împreună, individul, 
universalul, şi cu determinațiile pentru care am afinitate realizează fiinţa. 
Aceste determinaţii la Blaga fac parte din matricea stilistică pe care fiecare o 
avem. 


Determinaţiile sunt constitutive, nu se pot schimba aşa de uşor, la fel şi 
matricea stilistică. Dar sunt şi unele determinaţii, forțe, care nu corespund 
matricei mele stilistice, nu-mi sunt proprii mie. Dacă le solicit, dacă le caut, 
le invoc, ele pot veni şi intră în conflict cu ce am, cu matricea mea stilistică, 
cu ce am moştenit de la părinţi, şi pot declanşa o furtună de incongruenţe, de 
nepotriviri, în sufletul meu. Dacă au fost invocate prin magie, ele au venit şi 
nu mai pot scăpa de ele. Poate că de aceea ne atrag atenția yoginii că magia 
este periculoasă şi că ar fi bine să ne abţinem de la a o implora. Dacă suntem 
curați spiritual, dacă sufletul nostru nu este pătat de îndepărtarea de bine, 
chiar dacă cineva imploră aceste forțe, aceste determinaţii să ni se alăture, 
ele vor veni, dar se vor reflecta în matricea noastră stilistică ca o oglindă şi 
vor pleca de unde au fost trimise. Poate că de aceea Moise aduce tabla 
interdicțiilor, cele zece porunci: să nu ucizi, să nu fii desfrânat, să nu furi, să 
nu minţi, să nu doreşti ce este al aproapelui tău,...iar lisus ne îndeamnă la 
gânduri şi la acţiuni bune. Mai bine să suferi tu decât să faci cuiva un rău. 

Asta este cheia poveţei de a întoarce şi obrazul celălalt, ca să mai fii lovit 
încă o dată, decât să loveşti tu. Recunosc că este greu să faci aşa ceva, dar 
este foarte sănătos, desigur, dacă scapi întreg din bătaie. Dacă ai averi, ai 
griji, şi nici atunci nu poți dormi liniştit, nici atunci nu-ți vei putea găsi 
liniştea. De aceea, s-a spus că mai degrabă va trece otgonul, numit cămila, 
prin urechile acului, decât să ajungă bogatul în împărăția cerurilor. Primul 
pas spre dorita împărăție a cerurilor, un pas la care putem aspira aici, fiind în 
viaţă, nu după moarte, este de a avea un suflet curat, ca ceea ce ai universal, 
general, în tine să rămână neîntinat. Tot de aceea este mai bine să săruți 
mâna celui ce te blestemă, nu să-i răspunzi cu aceeaşi monedă. Este bine nici 
să nu te bucuri prea tare, orice bucurie este urmată de tristeţe, măcar de 
tristețea că bucuria a trecut. Astfel ar trebui să înţelegem cuvântul lui lisus: 
"Fericiţi cei săraci cu duhul, căci a lor va fi împărăţia cerurilor”. Ca să nu pui 
nimic la inimă, ca să nu te doară nimic, ca să fii impasibil la orice se 
întâmplă, aşa cum cer şi yoginii, trebuie să fii oligofren sau sfânt. În orice 
caz, cei ce au mai puțină judecată sunt mult mai fericiți, decât cei ce despică 
în patru, cu gândul lor, orice întâmplare. Cu alte cuvinte, păstrează-ţi sufletul 
curat ca să supravieţuieşti, ca să poți dormi liniştit, ca să fu sănătos, ca să 
poți asculta liniştit cum îți fredonează, matricea ta stilistică, împreună cu 
arhetipurile, o blândă melodie. Astfel, am putea înțelege mai bine ceea ce a 
spus lisus "...nu vă îngrijiţi cum sau ce veți vorbi, căci se va da vouă în 
ceasul acela ce să vorbiţi; Fiindcă nu voi sunteţi care vorbiți, ci Tatăl vostru 
care grăieşte întru voi" (Matei, cap.10, par. 19,20). Până şi Dumnezeu când 
grăieşte în tine, va grăi tot pre limba matricei tale stilistice, a arhetipurilor 
tale, căci altfel nu este posibil. 


Ce greu este să fii puternic! Adevărata putere este victoria asupra ta, 
păstrarea purității tale, ascultarea omului interior ce-ţi vorbeşte pe limba 
matricei tale stilistice, a arhetipurilor tale, personant. Ce vorbă grea şi plină 
de înțelepciune era scrisă la intrarea templului din Delfi, "Cunoaşte-te pe 
tine însu-ți”. Nimic mai greu pe lumea asta. Dacă ne-am cunoaşte cât de 
putin, de câte rele nu ne-am feri? 


Sigur că cineva mi-ar putea obiecta că toate cele spuse sunt simple ipoteze 
într-un domeniu necunoscut, un nimic în nimic. 


Ceea ce am putea, totuşi, reţine, este că între mit şi magie, aşa cum ne spune 


Blaga, este o diferență calitativă. Mitul este numai imaginarul, povestea, pe 
"când magia înseamnă acțiunea unei substanțe magice, fie a unei puteri 

magice" (Lucian Blaga, Despre gândirea magică, Ed. Garamond, Bucureşti, 
1992, p. 9). 


Miturile, poveştile cu frumuseţea lor, magia, cu forța ei, ambele cu 
metaforele ce le poartă, au fost , sunt, şi vor fi, întotdeauna, ajutorul nostru, 
un sprijin cu care putem trece greul din viață, să pătrundem misterele vieţii. 


" Metafora s-a ivit în clipa când s-a declarat în lume, ca un miraculos incendiu, acea 
structură şi acel mod de existenţă numite împreună <om>, şi se va ivi necurmat atâta timp 
cât omul va continua să ardă... <omul este animalul metaforizant" ...în geneza metaforei 
trebuie să vedem o izbucnire a specificului uman în toată amploarea sa". (Lucian Blaga, 
Trilogia culturii, p.366-367). Blaga ne vorbeşte de metafore plasticizante, şi de 
metafore revelatorii. Metaforele plasticizante sunt atât de folosite în poezie, 
dar şi în ştiinţă prin virtutea lor de a spune "cu alte cuvinte” ceea ce nu 
putem exprima, mai bine spus ceva pentru care cuvintele uzuale sunt prea 
sărace, nu spun destul. Metaforele revelatorii, sunt şi ele folosite din plin în 
poezie, ca şi în ştiinţă. " Când ..ciobanul din Mioriţa numeşte moartea <a lumii 
mireasă> şi pieirea sa <o nuntă>, el revelează, punând în imaginar relief, o latură ascunsă 
a faptului <moarte>. ...Metafora revelatorie începe în momentul când omul devine în 


adevăr <om>, adică în momentul când el se aşează şi în dimensiunile misterului" (Lucian 
Blaga, Op.cit.,p.363, 364). 


Când Eminescu spune: "..braţ molatec ca gândirea unui împărat poet" câte 
ascunsuri nu se spun? Dar cântecul "Mirabilei seminţe" care ne aduce 
aproape încolţirea bobului de grâu şi interiorul sufletului omenesc? 


Ce să mai spun de întreaga filosofie a lui Immanuel Kant care se sprijină pe 
metafora lucrului în sine şi a apriorismului. "Kant intră în filosofie ca 
raționalist.. ne spune Constantin Noica în Concepte deschise în istoria 
filosofiei la Descartes, Leibniz şi Kant (Humanitas, 1995, p. 143). Este 
adevărat că fondul gândirii lui Kant este rațiunea, raționalismul, el prefera să 
se considere realist şi era destul de supărat pentru că era considerat idealist. 
Contemporanii lui au rămas câţiva ani buni muţi, după publicarea Criticii 
rațiunii pure. Kant, cu lucrul în sine, cu numenul şi cu apriorismul, tot atâtea 
metafore revelatorii, a reuşit să spargă misterul filosofiei şi să facă să curgă 
tone de cerneală. Platon a folosit şi el, din plin, metaforele. Astfel este şi 
lumea ideilor. Alexandru Surdu propune, de pildă, în Pentamorfoza artei, 
metafora pentadei cu care am putea să ne apropiem adecvat de misterele 
filosofiei şi ale artei. Schopenhauer, ca şi Bergson, fiecare în alt fel, propun 
intuiţia ca metodă de a potenţa misterele filosofiei, aşa cum ar spune Blaga. 
Heissenberg a găsit, citind pe Platon, ideea mecanicii cuantice. Constantin 

Noica, în opusul citat mai sus, atrage atenția aspra erorii raționaliste de a 
considera închise, bine sistematizate, unele probleme, idei, concepte, mai 


ales în filosofie, şi propune deschiderea problemelor filosofiei pentru a le 
putea, mai bine, pătrunde. 

CENZURA TRANSCENDENTĂ 


Cenzura transcendentă este o parte a filosofiei lui Blaga asupra căreia mă 
simt obligat să întârzii puţin. Din păcate, atât pentru exegeţii contemporani, 
cât şi pentru cei ai ultimilor ani, acest capitol din Trilogia cunoaşterii a fost 
considerat pata neagră a sistemului filosofic blagian. Să nu uităm că, 
începând cu Trilogia valorilor, Blaga propune renunţarea la binecunoscutele 
sale metafore: cunoașterea paradisiacă, cunoaşterea luciferică. Împins, mai 
ales de critica creştină, va propune pentru ele mai neutrele: cunoaştere de tip 
I şi cunoaştere de tip II. Nu va putea renunţa la cenzura transcendentă şi la 
Marele Anonim. 


Doresc să vă arăt cu câtă grijă se introduce Blaga în acest subiect delicat: 
"<Metafizica> ...a devenit încetul cu încetul numele unanim acceptat pentru cel mai nobil 


ideilor......produc o nelinişte şi ne pun în mişcare prin această nelinişte.....este o rezonanță 
a atitudinii...în strânsă legătură cu o anume dimensiune specială, proprie unei idei, unei 
concepții, sau viziuni. ....Numim această dimensiune  propri€.......dimensiunea 
verticalităţiI.......O idee poate să fie <adâncă> sau <înaltă>, adică <verticală>, fără să fie 
în acelaşi timp şi <adevărată>, sau indiferent că e, sau nu e, adevărată. Metafizica se 
afirmă la fiecare pas tocmai prin aceste idei, mai mult sau mai puţin <verticale>, care, 
odată exprimate stârnesc ecouri lăuntrice, fie de aderare, fie de nonaderare, în toate 
ungherele sufletului uman. ..... Verticalitatea unui gând se măsoară subiectiv după 
intensitatea şi amplitudinea transformărilor sufleteşti, pe care le poate produce în insul 
uman...... Un gând vertical dă un anumit sens existenţei... uneori destinate să mute, 
printr-o dezagreabil- minunată izbire, chiar centrul existențial al vieții umane...... 
Gândurile metafizice sunt gânduri profund incomode.. incomode fiindcă ele răpesc, cu 
riscul înnebunirii, sufletul din orizontul pur biologic, spre a-l aşeza între poveste şi 
profeție; incomode, fiindcă sub puterea lor magică ne smulgem rădăcinile din pământ 
pentru a le întoarce spre azurul în care nu pot respira decât stelele... O viziune metafizică 
despre tâlcul ultim al cunoaşterii nu se degajă din simpla deşurubare şi descompunere a 
cunoaşterii. Ea poate fi numai rodul unei ochiri riscate, dincolo de tot ce poate da râvna 
analitică." (Lucian Blaga, Trilogia cunoașterii, Fundaţia Regală pentru Literatură şi Artă, 
Bucureşti, 1943, p317-327). 


Cu câtă putere apare Blaga, poetul, în textele lui filosofice! 


Cer scuze că am să vă dau multe citate, aş prefera să citiți singuri textul 
original. Exegeţi lui Blaga folosesc, uneori, citatele pentru a-şi susține un 
punct de vedere pe care şi l-au format anterior. Poate că este o modalitate 
uzuală. De aceea, voi declara, fără să fiu un exeget al lui Blaga, că folosesc 
citatele pentru a apăra punctul de vedere al autorului. 

"Factorului metafizic absolut i se pot da multe nume: prezent sub o mie de măşti, el 
răspunde la orice apel.... Prin abuz metaforic, imaginația metafizică i-a zis când 
<substanță>, când <eu absolut>, când <raţiune imanentă>, când <Tată extramundan>, 
când <Inconştient>, când <Conştiinţă>, etc...... Din parte-ne... să-l denumim simplu şi 
cumsecade: Marele Anonim." (Lucian Blaga, Op. cit., p. 330) 


Pare că Blaga face o alegere originală, aşa cum dorea, pentru centrul 
metafizic de care avea nevoie pentru a-şi dura sistemul său filosofic. 
Constantin Noica a preferat să numească acest centru metafizic Fiinţă. Blaga 
va spune "Mitic putem numi acest loc şi <ființă>"”. Poetul Blaga declară că 
va folosi limbaje variate când se va exprima despre Marele Anonim: "..vom 
vorbi după împrejurări, când abstract-conceptual, când mitic, când ecstatic." 
La fel cum declară că "putem face criticii o concesie, şi anume aceea de a 
privi propoziția despre existența Marelui Anonim ca un simplu punct de 
vedere. Rezistenţa acestui punct de vedere se va măsura prin rezultatele la 
care are darul să ducă." (Lucian Blaga, Trilogia cunoaşterii, p.330-331). 


Ne întrebăm de ce a ţinut Blaga aşa de mult la acest centru metafizic care 
este al doilea pilon al sistemului său filosofic, după inconştient? Dacă ne 
întrebăm înseamnă că putem să dăm şi un răspuns. 


Ne reîntoarcem la poetul Blaga. El ştia foarte bine că povestea, miticul, are o 
mai mare putere de pătrundere decât exprimarea rațional- logică. Pe de altă 
parte, găseşte în interiorul omului categoriile abisale, matricea stilistică, care 
împreună cu categoriile conştientului, ambele instrumente de cunoaştere la 
care se adaugă şi percepțiile, sunt în acelaşi timp şi cenzorul subiectiv al 
cunoaşterii. Cine poate fi răspunzător de această obiectivitate în plină 
subiectivitate? Cine a creat în noi darul şi limita cunoaşterii? Cine, dacă nu o 
instanță metafizică centrală? 


Se vorbeşte de lipsa unui criteriu al adevărului şi de irațional la Blaga. Este 
de remarcat că adevărul, ca valoare absolută, nu are loc în sistemul lui 
Blaga. Absolutul este stăpânit de centrul metafizic şi omul are parte doar de 
disimularea adevărului. Am prefera să vorbim de un adevăr relativ, limitat la 
o situație dată. Absolutul nu este în puterea noastră. De aceea, probabil, nici 
nu este prea mult invocat de Blaga. Cu toate acestea, în capitolul despre 


cenzura transcendentă va spune: " Marele Anonim a implantat generos cunoaşterii 
individuale postulatul....<adevărului> integral. Cunoaşterea individuală tânjeşte după 
adevăr.....Marele Anonim n-a îngăduit realizarea acestui elan spre adevăr, decât în ideea- 
negativ a misterului. Orice altă cunoaştere e disimulare prin cenzură......Marele Anonim a 
pus în noi îndemnul irevocabil spre <adevăr>..... dar prin cenzura-i transcendentă ni-l 

refuză... Ce rost are aşezarea noastră între pintenii acestui imperativ şi frânele acestui 
refuz- e greu de spus. Ne găsim aici în matca frământată a unei antinomii, pe 
care....trebuie s-o acceptăm ca atar€.... 

Ne surprindem gândul şovăind într-o zonă care nu e de cuprins decât ca mister.... dar care 
depăşeşte putinţele logice ale înţelegerii." (Lucian Blaga, Trilogia cunoaşterii, p. 448- 
449). 


În orice caz, adevărul ne este dat ca dorință de a-l avea. Nici nu aş fi chiar 
aşa de dominat de aporia adevărului care ne este oferit şi refuzat, în acelaşi 
timp. Dacă adevărul ne este oferit, nu se poate să-l avem decât în forma lui 
limitată la o situație dată, adevărul relativ. Adevărul absolut este la 
Dumnezeu şi este bine că este aşa. Ce griji nemăsurate ar putea avea un om 
care se ştie în posesia ADEVĂRULUI? Nu ştiu dacă ar mai putea dormi, nu 
ştiu dacă ar avea curaj să respire? 


Ce liniştiți suntem! Adevărul este în bună păstrare şi noi putem avea câte 
adevăruri vrem. 


Blaga, fără să se scuze, explică de ce acest centru metafizic atoateştiutor nu 
poate avea rațiune. Nu poate avea rațiune deoarece rațiunea implică categorii 
şi, la rândul lor, după cum am văzut, categoriile înseamnă cenzură. Marele 
Anonim nu poate avea o cunoaştere cenzurată din definiție. Cunoaşterea lui, 
dacă este, este absolută. De aici, criticii au dedus că Marele Anonim este 
irațional şi ceea ce impune el omului este tot irațional. 


Sigur că sunt unii exegeți marxişti, care l-au decretat pe Blaga raționalist, 
sperând să fie mai uşor acceptat de cenzură. Blaga nu este un raționalist, 
oricine poate vedea asta, este un idealist, dar nu ştiu dacă filosofia lui poate 
purta marca de iraționalism. Poate găsi cineva o breşă în gândirea lui Blaga? 
Nu este totul înlănțuit logic? 


Marele Anonim este iraționalul. Dar Marele Anonim este o metaforă. Cum 
poate fi o metaforă iraţională? O metaforă este în locul a ceva, căutați acel 
loc şi vedeţi cum sună el. 


"Câtă vreme categoriile intelectuale (de exemplu ideea de substanță, de cauzalitate, etc.) 
le socotim drept momente şi structuri impuse spiritului uman, datorită unei cenzuri 
transcendente, credem că suntem îndriduiți să facem afirmația că şi categoriile abisale, 
stilistice, pot fi, de asemenea, socotite drept momente constitutive ale unui control 
transcendent, un fel de stăvili impuse omului şi spontaneităţii sale creatoare pentru a nu 
putea niciodată revela în chip pozitiv- adecvat misterele lumii." (Lucian Blaga, Trilogia 
culturii,p.480), aşa cum va mai spune "..conştiinţa (inteligenţa) umană e structural 

înzestrată cu funcții categoriale care, nederivând din simţuri, sunt "apriori"....chestiunea 
obiectivităţii sau subiectivităţii categoriilor rămâne o întrebare metafizică ce va fi reluată 
de la capăt de orice nou metafizician. Din parte-ne,..... ne-am hotărât pentru metafizica 
"cenzurii transcendente", în cadrul căreia conceptele categoriale ale inteligenţei 
dobândesc semnificația unor mijloace prin care spiritul omenesc, în propriul său avantaj 
şi în avantajul echilibrului cosmic, este împiedicat să ajungă la o adecvaţie absolută cu 
realul însuşi." (Lucian Blaga, Trilogia valorilor, Ed. Minerva, 1987, p. 186). 


Ce adevăr putem avea dacă totul este filtrat prin formele, prin structurile 
noastre subiective şi prin simţuri? Adevărul nostru. Un adevăr relativ. Nimic 
mai mult. Este acesta un punct de vedere irațional? Mai mult, ce comunicare 
putem avea între subiectivitatea noastră şi "obiectivitate", între 
subiectivitatea noastră şi ființă, între noi şi altceva ce este peren, ce este şi 
azi, şi mâine, este pentru mine, pentru el, şi pentru altul? Nu este nici o 
comunicare posibilă. Viaţa ne arată că această comunicare funcționează, că 
ea este o realitate. 


Oricât îl critică pe Kant, Blaga rămâne un kantian. El recunoaşte apriorismul 
formelor sensibilităţii ca şi al categoriilor. Diferenţa este că Blaga încearcă 
să afle ceva despre acest necunoscut, acest mister, pentru care Kant a 
postulat imposibilitatea cunoaşterii. Blaga a avut norocul ca în timpul 
studiilor sale la Viena să afle despre cercetările asupra inconştientului pe 
care le făcuse Freud. Îi va cunoaşte lucrările. Din păcate, aşa cum spune 
Vasile Dem. Zamfirescu, nu le-a mai cunoscut pe cele publicate după 1920. 
Nu a mai cunoscut teoria lui Freud despre supraeu, lipsindu-i, astfel, 
încercările pe care le face Freud de a popula lumea inconştientului nu numai 
cu fantasme, ci şi cu spirit. Să nu uităm, Blaga a fost chiar acuzat, de o 
anumită critică, de faptul că a introdus concepţia freudiană în România. 


După cum am văzut, pe acest drum, Blaga ajunge prin stil la inconştient ca 
purtător al matricei stilistice, ajunge la un inconştient ce poartă în el ceva ce 
vine dintr-o altă lume, care are ceea ce este peren, din lumea generalului, a 
universalului, a ființei de a doua instanţă, după cum ar spune Constantin 
Noica. 


Nu ştiu ce s-ar fi întâmplat dacă gândirea acestor doi mari gânditori s-ar fi 
întâlnit mai devreme. Ştiu numai că Noica făcea eforturi, la sfârşitul vieții 
lui, de a-l face cunoscut pe Blaga în străinătate. A tradus din el, doamna 
Noica bătea la maşină traducerile, probabil în germană, şi a făcut efortul de a 
publica această crestomație. Sunt dator acestei mişcări spre Blaga a lui 
Constantin Noica, de la mijlocul anilor 80, care m-a făcut să-l recitesc pe 

Blaga pe care nu prea îl înțelesesem la prima lectură. În orice caz, Noica l-a 
înțeles pe Blaga şi cred că şi-a dat seama şi de unele apropieri în gândirea 
lor. 


Blaga a vorbit, la un moment dat, de influenţe stilistice ce parcă plutesc în 
aerul unei anumite epoci. Ele pot fi receptate de senzorii unor individualități. 
Astfel, idei noi pot răsări în două minți diferite, ce nici măcar nu se cunosc. 
Descoperiri noi sunt aduse lumii, aproape în acelaşi timp, de personalități 
diferite ce nu au comunicat între ele. Cine decide şi cum este posibil ca 
eterul (ca să folosesc o metaforă dragă lui Einstein) ce ne înconjoară, fără 
să-l simţim, să fie purtătorul unor entități (nu ştiu cum să vorbesc mai 
neutru) care pot fertiliza mintea omenească? Blaga s-a gândit la 
Diferenţialele divine, care emană din Marele Anonim. Ce poveste, ce 
metaforă, cu frumuseţea ei! Peste 40 de ani, Noica preferă să vorbească de 
element, de Ființa de a doua instanţă. Energia, viaţa, vorbirea- poate mai 
bine logos-ul care este atât cuvântul vorbit sau scris, cât şi gândirea, 
rațiunea- fiecare din ele poate căpăta chip, realitate particulară sau 
individuală. Astfel apare lumina, masa, sunetul, în ființele vii, în diversele 
limbi vorbite, ca şi în gândurile noastre. Elementul, acest general concret, 
este un fel de mediu în care plutesc, libere de întruchipări, determinațiile 
generalului ca şi cele ale individualului, ele pot genera realități individuale 
dacă se pot aduna în grupuri care seamănă între ele, fiecare determinaţie 
individuală cu una generală, sau pot rămâne grupate ca general ce poate 
impune o anumită ordine. Totul este posibil prin înţelegerea modelului 
ontologic, pe care-l propune Noica, şi care permite individului şi generalului 
să se unească după afinitățile, după asemănările, pe care le au determinațiile 
lor. "..totul este dublu orientat, către individual şi general. Ceea ce însă nu generează 
realităţi, nici vreo ordine de ansamblu, nu <este> ....individualurile ce se desprind din 
element sunt realități ce devin...... generalurile ce se desprind sunt adevărate ordini..." 


(Constantin Noica, Devenirea întru fiinţă, Editura Științifică şi Enciclopedică, Bucureşti, 
1981, p. 344- 345). 


Vechii indieni spuneau că un înţelept care vrea să comunice ceva omenirii se 
retrage într-o peşteră unde va medita îndelung, dând intensitate ideilor pe 
care le are. Aceste gânduri vor porni în eter şi vor putea naşte idei, poate idei 
"forță", în mințile care le pot corespunde, în minţile unor oameni care şi-au 
pregătit spiritul pentru a le putea accepta. Noica, se apropie acestui gând 
când spune: "..deosebirea... între izolare, ce este o desprindere de lume fără lume, şi 


singurătate, ca desprindere de lume cu ea cu tot....Totul în viaţa spirituală are acest mers 
de la mediu exterior la mediu interior (de la substanţă la subiect, spunea Hegel). Numai 


131 


geniul procedează răsturnat, până la urmă: impune un mediu interior drept mediu exterior 
pentru alții." (Constantin Noica, Op. cit., p.340). 


Constantin Noica nu a avut ca preocupare cosmogonia sau antropogeneza, 
dar din scrierile lui se pot extrage astfel de preocupări. 
El refuză tema indiană a omului creator de elemente, chiar dacă a fost de 


acord că geniul asta face. "S-ar putea crede.. că elementul este produsul lucrurilor 
reale, în măsura în care acestea, cu mediul lor interior, ar institui mediul exterior..... Dar 
mediul intern este mediu, adică de la început mai mult decât exemplarul individual, cum 
este sângele, în viețuitor, sau spiritul comunităţii şi al culturii, în om. Acum, din 
perspectiva fiinţei secunde, lucrurile se răstoarnă: nu elementul se face prin lucrările 
individualului şi ale generalului la care s-a putut ridica individualul, ci el se desface în 
acestea. Realităţile individuale, ca şi legile, se nasc şi pier, fiecare la scara lor. Ființa 
singură, acum ca element, persistă, dincolo de întruchipări individuale şi de 
legi....elementul însuşi nu e veşnic....fiinţa nu persistă decât atâta vreme cât determinațiile 
pot alcătui un mediu. Când determinațiile nu mai țin laolaltă ca mediu şi nu mai pot 
genera individualuri şi legi... fiinţa secundă lasă loc haosului....Ca mediu activ, ca matrice 
în care apar şi dispar realitățile singulare fără ca mediul să se consume..... elementele sunt 
altceva decât "categoriile", fie chiar cele.. "stilistice". Acestea ... nu reprezintă medii 
active şi n-au de la sine puterea formatoare; iar cele ale intelectului sunt cadre goale. 
Timpul şi spațiul - dacă le rânduim printre categorii - sunt orizonturi ale elementelor, ca 
temporalitate şi spaţialitate, nu elemente; iar celelalte categorii sunt doar modalități..... ale 
ființei secunde... ființa de a doua instanţă are o realitate în act." (Constantin Noica, Op. 
cit., p. 345- 346). 


Asta înseamnă că elementul este o realitate care nu este palpabilă, nu poți 
pune mâna pe el şi să strigi: <este!>. Cu toate acestea, el, elementul, ca 
mănunchi de note, de calităţi, de predicate, comune, atât unor indivizi, cât şi 
unui general, în lipsa acestor indivizi ca şi a generalului, el are ființă şi se 
poate desface, se poate împărți ca element, ca tot, dând viaţă unor indivizi şi 
impunând o ordine care să-i domine. 


Este clar că pentru Noica elementul este altceva decât sunt categoriile, 
categoriile stilistice. Elementul este mediul exterior individului, iar 
categoriile conştienţei ca şi categoriile stilistice sunt chiar mediul nostru 
intern. Aceasta este diferența. Chiar Noica recunoaşte că mediul intern, 
inconştientul pentru Blaga, este mai mult decât un individ, are în el şi 
altceva. De fapt, are ceva chiar din element. Elementul transcende individul 
(transcende şi generalul). Este exact ce va spune Blaga: avem în noi 
transcendentul prin categorii, transcendentul care ne oferă cunoaşterea şi ne 
impune cenzura. Asta ar însemna că elementul generează categoriile. În 
cazul acesta cu siguranţă că elementul este altceva decât categoriile. Există 
între ele o relaţie ca de la cauză la efect. 

Tot astfel, categoriile stilistice sunt altceva decât arhetipul. Arhetipul, 
arhetipurile, sunt memoria ancestrală ce ni se transmite fiecăruia din noi 
codificat prin imaginea unor simboluri. Ele nu sunt structuri cognitive aşa 
cum sunt categoriile conştienţei sau matricea stilistică. Sunt un simplu bagaj 
menemic. Arhetipul este numai filtrat de matricea stilistică, este transfigurat 
stilistic. Chiar dacă are o tentă stilistică dată de categoriile abisale, arhetipul 
rămâne o componentă a memoriei speciei transfigurată stilistic în imagini, în 
simboluri. S-ar putea ca scrierea ideografică, Egipt, China, să fie, măcar 
pentru anumite semne, un fel de coagulare a gândului în imagini care ar 
putea, şi ele, să nu fie prea departe de ceea ce a înțeles C. G. Jung prin 
arhetipuri. 


Să ne reîntoarcem, puţin, la cenzura transcendentă, la felul cum simţim şi 
cum gândim lumea prin filtrul nostru subiectiv. Gândiţi-vă puţin la ce se 
întâmplă când ne lipseşte un simţ, văzul sau auzul. Un orb din naştere îşi 
conştientizează un alt fel de lume decât cea pe care o ştim noi. Nu numai că- 
i lipsesc culorile şi nuanțele. El simte altfel decât noi fiecare obiect. Tactul şi 
auzul îi sunt mai ample şi mai fine, şi dacă a avut cine să-l îndrume şi să-l 
sprijine are în jurul lui o lume mult mai bogată decât a unui văzător, în ciuda 
lipsei văzului. El se descurcă perfect în casa lui, în curtea lui. Nu ştiu sigur 
care ar fi reacția pe care ar avea-o dacă, printr-o intervenţie medicală de 
excepție, ar începe să vadă. Nu ştiu dacă ar fi mai fericit. Este adevărat că ar 
fi eliberat de o eventuală dependență umană dar, s-ar trezi într-o altă lume. 
Fineţea tactului şi a auzului, la care a lucrat atât în trecut, nu i-ar mai fi de 
folos şi va trebui, din nou, să reînveţe să trăiască. 


Ce să mai vorbesc de un om "tare de urechi". Încercarea de a te înţelege cu 
un astfel de om frizează absurdul, de unde se spune, într-o conversație în 
care nimeni nu se mai înțelege cu nimeni, că a fost un "dialog al surzilor”. O 
situație diferită este cu surzii congenitali, cu cei ce se nasc cu această 
deficiență. Prin limbajul semnelor ei "văd" un dialog, pot chiar să ajungă a 
vedea cuvintele prin mişcarea buzelor. 


Dacă atâtea se pot întâmpla când ne lipseşte doar un simţ, când ne lipsesc 
nişte percepții, cred că putem să ne apropiem înţelegerea de ce înseamnă a 
avea nişte filtre ale cunoaşterii, cât de mult pot ele forma sau deforma ceea 
ce trece prin ele. Gândiţi-vă puţin la ce se poate întâmpla dacă am bea o 
poţiune magică a unei cunoaşteri absolute. Am pierde brusc formele 
sensibilităţii, spațiul şi timpul n-ar mai avea nici o valoare, categoriile 
conştientului şi cele stilistice ar dispărea şi, ne-am trezi cu absolutul, gol, 

goluţ, în faţa noastă. Nu ştiu cum ar arăta acesta, dar ştiu că nici un fel de 
bănuială nu se poate apropia de ceea ce am simți într-un astfel de caz 
suprarealist. Mai ştiu, şi pentru asta am dovezi, că am pierde toată 
frumuseţea lumii, toată bucuria de a trăi, de a vedea, de a auzi, de a pipăi, de 
a mirosi, şi de a gusta, ceea ce ne înconjoară. Câte frumuseti, câte bucurii, şi 
câte bunătăți n-am pierde! 


Ce bine că trăim într-o lume ce ne este oferită de limitele cunoaşterii 
noastre! 


Să nu uităm că pentru Heraclit lumea înconjurătoare era plină de entități, iar 
Platon ne povesteşte despre o peşteră în care omul vede realitățile, lumea 
ideilor, ca nişte umbre proiectate pe un perete, şi asta este tot ce ştie, nu are 
nici o idee de ce este realitatea, lumea ideilor. Ce asemănare izbitoare cu ce 
ne spune Blaga despre cunoaşterea negativ, care transformă realitățile din 
lumea Marelui Anonim în mistere pe care nu le putem pătrunde cunoscându- 
le decât ca mistere. Ce pline de mister sunt umbrele! 


Cu toate că nu gândim mult deosebit faţă de acum 2500 de ani sau mai bine 
ZIS din cauza aceea, ce senzaţie stranie de siguranţă îți dă perenitatea ideilor. 
Fiecare autor a vrut să fie original, dar matricea stilistică, sau elementul 
gândului nostru, ne aduce pe aceleaşi căi, chiar dacă schimbăm cuvintele 
folosite. În orice caz, gândul nostru are rădăcini adânci şi chiar dacă nu prea 
ştim cum este aşa ceva posibil, este bine că putem bănui. În plus, ce bine 
este să lăsăm şi altora dreptul de a-şi exersa gândul şi expresia. Norocul 
nostru este că suntem în fața unor mistere în care oricât am intra tot mistere 
rămân, îşi lărgesc sfera şi devin tot mai adânci. Acesta este motivul, aşa cum 
o spune şi Blaga, că avem nevoie de artă, avem nevoie să producem şi să 
consumăm artă, pentru că manifestarea artistică, creația artistică, este tot ce 
ne rămâne ca drum mai direct spre frumuseţea de nepătruns a misterelor 
existenței. Bucuraţi-vă de muzică, de culori, de structuri frumoase, de 
peisaje, de poezie, de alte scrieri, de poveşti, de teatru, de dans, pentru că 
este singura mare bucurie posibilă care stă la îndemâna oricui. 


Este cenzura transcendentă un gând fertil pentru filosofie? Nu pot să vă 
răspund. Este, în orice caz, un gând frumos. 


Avem noi nevoie de această cenzură? Nu, nu avem nevoie, ea ne este 


constituțională, aşa cum avem membre, cap, inimă, şi intestine, aşa avem 
categorii şi un inconştient populat şi el cu categorii. Cu toate aceste categorii 

noi existăm, ne putem bucura de viaţă, ne dăm seama că trăim într-o lume 
plină de frumos şi de groaznic. Până şi animalele au nu numai instincte ci şi 
categorii, au chiar o schiță de eumeros. De aceea pot mânca şi pot bea apă, 
de aceea dau din coadă şi se pot speria. Pentru că putem cunoaşte, atât cât 
cunoaştem, aceste categorii ale inteligenței conştiente şi ale celei 
inconştiente, împreună cu simţurile, ne şi limitează cunoaşterea. Putem 
cunoaşte numai ce vor ele, numai atât cât ne deschid ele uşa cunoaşterii, 
numai ceea ce se aseamănă cu ele. 


Este aceasta iraționalism? Dacă este, ader la iraționalism. Mi-e frică de 
deformarea raționalistă a realităţii, o prefer pe aceasta, prefer iraționalul care 
poate fi înţeles mâine şi care nu se va transforma niciodată în raționalism. El 
ne va feri de experiențele sociale pe care le-au făcut sau, ferească 
Dumnezeu, le vor face cei ce cred cu putere în forţa rațiunii. Feriţi-vă de cel 
ce ştie totul, de cel ce ştie multe, şi este sigur că ştie bine ceea ce ştie. 

CINE SUNTEM? CINE ESTE OMUL? CARE ESTE VIITORUL 
OMULUI? 


Exista foarte multe definiții ale omului, de la biped fără pene până la ființă 
rațională. Fiecare din aceste definiţii ne mulţumeşte mai mult sau mai puțin, 
fiecare prinde ceva din ceea ce suntem noi, oamenii. Blaga a simțit şi el 
nevoia să ne definească, în raport cu Misterul, cu ceea ce este necunoscut 
nouă şi cu dorința noastră, cu necesitatea pe care am trăit-o şi pe care o 
trăim, de a cunoaşte, de a revela acest mister. 


<Omul> s-a născut atunci când a avut loc o mutație ontologică, când a 
depăşit pragul vieții animalice, viaţă în care valoare au numai existența întru 
autoconservare şi securitate, şi a început să aibă o existenţă întru mister şi 
pentru revelare. Nu putem să nu fim de acord că la un moment dat, în 
evoluția noastră filogenetică, s-a petrecut ceva care ne-a mutat din lumea 
animală în ceea ce numim omul. Inteligență au şi unele animale, ce are omul 
în plus este puterea sa creativă, este dorința de a se depăşi cu unic scop de a 
pătrunde necunoscutul ce-l înconjoară. Omul a folosit inteligența pentru a 
nu-i mai fi frică de ploaie, de tunet, de fulger, de animale, de cutremure, de 
foc. Cum a reuşit? Construind poveşti cu balauri care scuipă foc, cu un potop 
care a înghițit totul, cu feți frumoşi şi cu zâne, cu zei care conduc de undeva 
din cer. A creat mituri, dar a îmblânzit şi animalele, şi-a constuit scule şi 
arme, a ridicat castele, piramide şi temple pe care le-a împodobit cu picturi şi 
cu pietre sculptate. Este singurul animal care a devenit creator de valori, care 
schimbă aspectul pământului şi mărilor. Cât a reuşit şi ce a reuşit numai noi 
ar trebui să ştim. Ce are valoare pentru noi? Ştim noi oare? 


Dacă ar fi să-l ascultăm pe Blaga ar trebui să fim mulţumiţi dacă suntem 
creatori. Acesta este destinul nostru, să fim creatori. Nu contează atât 
domeniul, artistic sau tehnic, nu contează, suntem creatori producând ceva, 
putem foarte bine folosi ceea ce au produs alții, important este ca aceste 
creații să ne ajute cumva în revelarea misterelor vieţii, ale misterelor de care 
fiecare dintre noi ne lovim. Nu contează nici dacă vom reuşi cumva să le 
îndepărtăm, nu contează dacă vom reuşi realmente să revelăm un mister, 
ceea ce contează este să fim creatori întru revelarea acestor mistere, numai 
atunci vom fi, suntem, oameni. 


Lucian Blaga este de acord că şi animalele au putut, şi pot, avea unele 


categorii cu care cunosc lumea din jurul lor. In nici un caz nu au avut, şi nu 
au, categoriile înțelegerii, categoriile inconştientului, pe care le are omul. 

Cum funcționează categoriile animalelor? Sunt ele conştiente sau 
inconştiente? E foarte greu de răspuns. Sigur că şi animalele au un 
inconştient. Noi ştim că ele visează şi că astfel prelucrează datele percepute, 
conştient şi inconştient. Cine a avut lângă el un câine sau o pisică ştie cât de 
agitat poate fi uneori somnul lor. Latră, aleargă, în vis. Deci, au o viaţă 
inconştientă, ceea ce înseamnă că pot avea şi unele forme şi categorii ale 
inconştientului. Important rămâne că nu au în nici un caz categoriile care au 
devenit umane. Au, probabil, noţiunile de spațiu şi de timp, ca şi alte câteva 
categorii, care le pot ajuta să trăiască. Noi, cei ce avem animale pe lângă noi 
mai ştim ceva; uneori aceste animale devin atât de umane, încât simţi în 
privirea lor, în salturile pe care le fac, sau în pozițiile pe care le iau, 
sentimente pe care le considerăm pur umane. Este adevărat că cel mai 
important sentiment al lor, mă gândesc la câini şi chiar la pisici, este 
ataşamentul față de o persoană, este imposibilitatea de a minţi, de a trăda. 
Un câine iubeşte până la capăt pe cineva şi este foarte nefericit dacă acel 
cineva dispare din viața lui. Am cunoscut un caz în care o pisică a reacționat 
la fel, stăpânul iei fiind plecat, şi pentru că era începutul celui de-al doilea 
război mondial, iar persoana era de origine rusă, fusese luat într-un lagăr. 
Pentru că atunci încă mai puteai discuta cu stăpânirea, tatăl meu a intervenit 
şi i s-a dat drumul peste 10 zile. În tot acest timp, pisica a stat culcată pe 
lucrurile lui şi nu a vrut să mănânce nimic. 


Animalele au şi ele zona lor de sensibilitate, cu categoriile lor, dar cu 
siguranță, mult mai puţine decât ale inconştientului uman. Le lipseşte 
rațiunea, sau posedă doar un rudiment al ei, ele nu gândesc sau gândesc 
schematic. Asta o ştiam şi până acum, ceea ce nu ştiam este că le lipseşte 
rațiunea şi din cauza asta nu pot minți, nu pot înşela. Dacă au numai unele 
categorii ale înțelegerii, categorii ale conştienţei, ca şi unele categorii 
stilistice ale speciei, împreună cu spațiul şi timpul ca forme rudimentare a 
sensibilităţii lor, această simplă înţelegere nu le face destul de inteligente 
pentru a putea minţi. În domeniul înţelegerii se decodează şi se clasează 
percepțiile, senzațiile, şi se formează, probabil, sentimentele. Însă numai cu 
rațiunea vom putea hotărî ce să facem, cum să facem, cum şi când să 
acționăm. Rațiunea este voinţă şi deliberare conştientă. Când vorbim de un 
câine sau de o pisică, acțiunile lor voluntare se limitează la pulsiunile 
instinctelor primare, tot o variantă a personanţei, numai că în cazul 
instinctelor este vorba de o forță care se impune, fără drept de apel, 
acțiunilor voluntare conştiente. Foamea, setea, frica, oboseala, sexualitatea, 
sunt astfel de forțe ce determină, în cea mai mare parte, acțiunile voluntare 
ale animalelor. La animale, mai clar decât la om, se poate urmări această 

determinare inconştientă a acţiunilor conştiente. Ataşamentul de o persoană, 
sentimentul iubirii animale ce se află în altă zonă decât cea a sexualității, 
este mai greu de înţeles. Pulsiunile instinctuale sunt cele care-i asigură 
animalului autoconservarea lui, a speciei. Oare, de ce acest ataşament care-i 
depăşeşte , le transcende condiția animală? Pentru animalul de lângă noi, cu 
toate că suntem o realitate a lumii lui înconjurătoare, suntem în acelaşi timp 
un transcendent. Condiţia lui animalică tinde să fie depăşită prin acest 
ataşament față de om. Această legătură sentimentală între animal şi om poate 
fi realizată şi de alte specii animale, nu numai de câini şi de pisici. Elefantul, 
delfinul, vidra, au fost dați ca exemple. Trebuie să recunosc că acest 
ataşament animal față de om este cel puţin curios şi vine în sprijinul celor 
spuse de Blaga despre mutația ontologică. Omul s-a detaşat de existența 
întru autoconservare şi securitate, de existenţa vieţii animale, intrând într-un 
orizont al existenţei întru mister şi revelare şi a putut s-o facă pentru că avea 
o colecție bogată de categorii cu care înţelegea lumea. Aceste animale ce au 
putut să se schimbe, să evolueze, să devină ceea ce sunt astăzi. Mai există 
cel puţin încă o posibilitate, cea propusă de epopeea lui Ghilgameş; ca 
<animalul om> să fi fost fecundat de alte ființe inteligente care i-au 
transmis, genetic, aceste categorii care l-au făcut sensibil misterelor. 


În orice caz, atunci când vom observa că un animal va cădea pe gânduri în 
fața unui apus sau unui răsărit de soare, sau, cine ştie, gândindu-se la 
nemurirea sufletului animal, la misterele ce-l înconjoară, să ştim că este 
pregătit şi el, că mutația ontologică s-a şi declanşat în acea specie. 


Trebuie să fim atenţi la ceva când ne gândim la această legătură între animal 
şi om. Condiţionarea reflexă poate fi unul din modurile în care se poate 
realiza, dar nu se reduce numai la această condiționare. Este şi altceva. Este 
ceva ce a fost observat pentru prima dată experimental la un cal, la clever 
Hans, în Berlinul anilor 20. 


În secolul 19, se făcea mare caz, la Paris, cu diferite animale inteligente. 
Porci, capre, ce ştiau să dea rezultate la adunări şi scăderi. Victor Hugo în 
Notre-dame de Paris, povesteşte despre o capră ce făcea socoteli aritmetice. 
Povestea calului numit c/ever Hans este ceva mai interesantă. Acest cal ştia 
si el să dea răspuns la socoteli aritmetice, bătea cu piciorul într-o podea de 
lemn exact de atâtea ori cât era rezultatul. A fost filmat, era ceva ce nimeni 
nu-şi putea explica. Stăpânul a fost dispus să facă diverse experienţe. Toate 
erau adevărate reuşite. La un moment dat, unui experimentator i-a venit 
ideea de a arăta cartonul numai calului, nu şi oamenilor, ce erau totdeauna în 

jurul lui. În această situaţie calul a răspuns haotic. Uitase aritmetica. 
Întâmplarea a fost considerată o excrocherie şi aproape uitată. Ce uşor 
punem noi, oamenii de ştiinţă, eticheta de: excrocherie! Este real că omul era 
cel ce înțelegea şi că, într-un anumit fel comunica asta calului. Cum? Aici 
este interesant, pentru că nimeni n-a încercat o explicație. Comunicarea 
dintre cal şi stăpânul lui era empatică, o comunicare directă ce nu prea are 
nevoie de alt substrat. Calul afla de la stăpânul său care este răspunsul, poate 
printr-un semn sau mic zgomot, cu toate că mă îndoiesc că avea un alfabet, 
sau o aritmetică, paralele, atât de dezvoltate. Acelaş lucru se întâmplă şi azi 
cu diverse animale, de preferinţă maimute, ce sunt învăţate să comunice cu 
oamenii, şi care fac progrese cu cât lucrează mai mult cu un singur 
experimentator. Ce să mai vorbesc de calul din poveşti? El asculta un şoptit 
al stăpânului şi se ducea exact acolo unde era trimis. La fel şi cu caii din 
western-uri. Animalele au, probabil, ceea ce noi, oamenii, am pierdut atunci 
când am început să vorbim. Au al şaselea simţ. Ştiu când se va declanşa un 
cutremur, ştiu ce fel de om este cel pe care-l întâlnesc, ştiu dacă să-l atace 
sau nu. 


Animalul de lângă om este cumva şi stăpânul lui. Câinele va pune laba pe 
tine ca să ştii că-i aparții, iar pisica se aşează pe cartea pe care tocmai o 
citeşti şi nu vrea să plece, pe maşina de scris la care chiar scrii sau pe 
claviatura computerului. Animalul este gelos pe alt membru al familiei, fie el 
om sau alt animal. Vrea să fu numai al lui. E o adevărată iubire. Nu ar trebui 
să ne mirăm de ce oamenii au nevoie de animale în jurul lor, pentru că ei au 
nevoie să simtă că cineva îi iubeşte. Animalul va lua de la om ceva, va 
începe să-i semene stăpânului, va începe să privească în ochii acestui stăpân 
de parcă ar vrea să-i vorbească. Între ei se înfiripă o comunicare de care 
omul este conştient fără ca s-o poată explica. 


Am văzut că există un mod specific de a exista al omului, mod care a apărut 
ca mutație ontologică, este existența întru mister şi pentru revelare. De aici 
trebuie să plecăm în orice apreciere asupra omului privit ca trecut, prezent şi 
viitor. Această mutație ontologică care a creat specia om, specie care nu pare 
prea mult schimbată în ultimele mu de ani, este cazul să fie urmată de a 
doua mutație ontologică, mutație care s-ar putea să nu fie, nici ea, însoțită de 
schimbări anatomice importante. A doua mutație ontologica se va produce în 
om atunci când acesta va deveni conştient de valoarea inconştientului său, de 
ce înseamnă matricea lui stilistică, de ce înseamnă înțelegerea pe care o are. 

Primul care a anunţat o mutație în om a fost Nietzsche, care prin al său 
Zaratrustra predica apariția supraomului, <der ubermensch>. Supraomul este 
văzut de scriitori ai fantasticului ca un om cu puteri fizice şi psihice 
nemaiîntâlnite. El poate zbura, prinde cu mâna gloanţele, poate dărâma 
zidurile printr-o simplă împingere cu mâna. Superman este mai mult un 
supradotat fizic, un mutant biologic, nu atât un mutant ontologic. Cred, că 
această viziune, chiar dacă este mai departe de realitate, este mai aproape de 
ceea ce suntem dispuşi să ne imaginăm despre un posibil supraom. Este mult 
mai greu să fim de acord că acest superman putem fi chiar noi dacă ne vom 
apleca mai cu atenție asupra a ce este în noi, asupra interiorului nostru. Cum 
înţelegem noi realitatea, cum gândim noi, cum se nasc sentimentele noastre? 
Acestea sunt modalităţi prin care putem deveni foarte puternici, mult mai 
puternici decât dacă am putea numai zbura printre nori, sau plonja în adâncul 
mărilor. 


Cum va putea fi supraomul mileniului trei? Va fi omul ce a suferit cea de-a 
doua mutație ontologică. 


Va avea un nou discernământ asupra faptelor sale. Rațiunea lui va fi mai 
zgârcită în minciuni şi se va gândi de nenumărate ori până să facă ceva rău 
cuiva. Legea morală, de care ne vorbea Kant, va acționa cu putere. Va şti că 
"maxima voinţei sale poate fi oricând o lege universală", că ceea ce el face 
se va putea întoarce şi asupra lui, fie că este bine fie că este rău. Acţiunea 
unui om nu mai este o simplă acţiune individuală, prin matricea sa stilistică 
el seamănă unei imensităţi de oameni, se şi deosebeşte de ei, dar le şi 
corespunde, deci ceea ce el va vrea să facă vor vrea şi alții să facă. 
Universalitatea acestei legi poate fi limitată, poate fi numai generală. Nu-i 
aşa că seamănă mult cu ceea ce spun inzii că este Karma? În plus, fiecare 
om, fiecare supraom, dacă aceasta va fi posibil, va şti că nu este şi că nu 
poate fi Dumnezeu. El nu poate şti totul, nu poate face orice, şi are limite 
foarte riguroase ale cunoaşterii şi ale acțiunilor sale. Nimeni nu poate fi 
invincibil pentru că fiecare, la rândul nostru, pentru că suntem undeva 
asemănători, suntem supuşi aceloraşi pericole, care vor deveni act depinzând 
de voinţa, de decizia şi de acțiunea noastră, de ce vom face fiecare. El va şti 
ceea ce fiecare creştin care crede în cuvântul lui lisus Christos ştie că drumul 
spre împărăția lui Dumnezeu, drumul îndumnezeirii ne este deschis prin 
chiar matricea noastră stilistică, că fiecare şi-l alege singur, fiecare păşeşte 
pe calea pe care vrea s-o ia. Pentru condiția noastră umană, supusă cenzurii 
transcendente a categoriilor, salvarea poate fi numai cunoaşterea a ceea ce 
avem în noi, ŞI care este o parte dintr-un transcendent ce nu s-a consumat 

împărțindu-se. Eu cred că este acelaşi lucru cu a spune că îl avem pe 
Dumnezeu în noi. Nu trebuie decât să găsim felul de a-L descoperi, de a găsi 
poteca care să ne conducă acolo, încă o dată, de a fi conştienţi de existenţa 
unei matrici stilistice, e a simţi acest transcendent care s-a cuibărit în adâncul 
nostru. 


Ce mare apropiere este între noologia abisală, pe care a propus-o Blaga şi 
între psihanaliza propusă de Freud, sau psihologia analitică, a lui Jung, şi 
câtă deosebire poate fi între inconştientul propus de aceste şcoli! Este 
adevărat că şi pentru Freud, prin supraeu, dar mai ales pentru Jung, prin 
arhetipuri, există o parte de transcendent în inconştientul nostru. Numai că la 
Blaga, categoriile stilistice nu sunt numai gestaţia transcendentului în noi, 
prin aceste categorii s-a deschis o poartă care aduce în inconştient multă 
lumină, strălucire, frumuseţe, şi tot ce e bun, lăsându-ne pe noi oamenii să 
hotărâm care poartă s-o deschidem, cea a refulărilor, a conflictelor, sau cea a 
iubirii, a purității sufleteşti. Toată această diferență numai din cauza ideii 
categoriilor stilistice, a matricei stilistice, a cenzurii transcendente. Numai 
din cauza oportunității pe care o oferă categoriile stilistice de a fi filtrul 
tuturor percepţiilor noastre, a întregii noastre sensibilități. Blaga a făcut un 
pas mare în înțelegerea interiorului omenesc, un pas ce merită luat în seamă. 
Cunoaşterea noastră interioară a fost totdeauna o mare dorinţă, şi un pas 
foarte greu de realizat. Nu degeaba scria pe frontispiciul templului de la 
Delphi <gnose te auto>. 


Avem o serie de categorii, unele pe care le folosim conştient, altele 
inconştient, şi cu care putem înțelege lumea înconjurătoare. Am văzut că 
aceste categorii sunt tot atâtea frâne ale posibilității noastre de a înţelege, de 
a cunoaşte realitatea aşa cum este ea. Cu aceste categorii înţelegem pentru că 
sunt ca un model pe care trecem o hârtie transparentă cu desenul percepțiilor 
ŞI senzaţiilor noastre. Dacă ele seamănă, le şi putem înţelege având modelul 
în minte. Ceea ce nu seamănă cu ce avem în cap, nici nu vom putea înțelege. 
Le vom considera domeniul misterului, este necunoscutul care ne stimulează 
pentru a încerca să-l descifrăm, să-l revelăm. 


În acest fel, multe vor rămâne necunoscute, multe mistere ale lumii. Ceea ce 
este în ajutorul nostru, spațiul, timpul şi categoriile cu care putem înţelege, 
putem trăi, tot ele, spațiul, timpul şi categoriile, vor deveni o frână a 
cunoaşterii. Este foarte bine să ştim asta. Să ştim că nu putem cunoaşte totul 
şi că multe rămân necunoscute cu toată istețimea minţii noastre. Dacă vom 
şti limitele noastre, vom deveni mult mai puţin vulnerabili. Născut creator, 

aşa cum este omul, a-şi cunoaşte limitele este o putere imensă. Mai ales că 
avem o metodă de a pătrunde necunoscutul, de a pătrunde misterele, chiar 
dacă nu le putem cunoaşte. Metoda ce ne stă la îndemână sunt poveştile, 
miturile, construcțiile metaforice. Necunoscutul, misterul, este ceva căruia 
nu-i putem găsi o reprezentare, o formă, o imagine, putem doar construi ceva 
ce să semene cu el, ceva asemănător, asemănător cu ce avem noi în cap şi cu 
ce credem că acest necunoscut ar putea semăna, un fel de copie pe indigoul 
categoriilor noastre, o cunoaştere negativ. De fapt, asemănarea este cu 
formele sensibilităţii noastre, cu categoriile conştientei şi cu cele ale 
inconştientului. Construind o metaforă, acest necunoscut va veni mai 
aproape de noi. Când nu putem cunoaşte ceva, ne rămâne un anumit simţ 
intern care ar putea descifra o parte din mister. 


Avem o sensibilitate inconştientă? Desigur că avem şi o sensibilitate 
inconştientă deoarece avem un filtru prin categorii ce se leagă de spațiu şi de 
timp. Noi vom construi o imagine care ştim că nu corespunde misterului dar 
ne spune ceva din acest el, ni-l aduce ceva mai aproape. Acestea sunt 
metafora şi mitul. Este un secret, cunoscut de toți, dar nu totdeauna 
conştientizat, că omul creează poveşti pentru a supraviețui în această lume 
plină de mistere. De aceea, după cum am mai spus, arta este o necesitate. 
Muzica, plastica, decoraţiile, tablourile, covoarele, arhitectura, poezia, 
poveştile, teatrul, orice manifestare artistică putem întâlni în viaţa noastră de 
ZI cu zi, acestea nu pot lipsi pentru că sunt chiar viaţa noastă. Ştiinţa are şi ea 
poveştile ei ce ne cuceresc, care se pot schimba pentru că vine altcineva şi ne 
dă o imagine diferită şi pe care o considerăm mai apropiată de ceea ce ştim 
deja. Nu m-ai fi căutat dacă nu m-ai fi găsit mai înainte, spune B. Pascal. 
Noi nu putem căuta decât ceea ce este în capul nostru. Vă aduc aminte de 
gluma metafizică a celui ce vede girafa şi spune că aşa ceva nu poate exista. 
Tot astfel, ceea ce nu-i asemănător cu nimic din capul nostru nici nu există, 
nu poate avea existență pentru noi. Ne plac poveştile pline de metafore ce ne 
redau misterele sub o formă prietenoasă, ce ne spun ceva apropiat vieții 
noastre. Apoi, faptul că avem nişte bariere interne ce ne opresc cunoaşterea 
în absolut, ce poate fi mai binevenit? După cum spuneam ce tristă şi fadă ar 
fi lumea dacă am şti totul! De ce să mai citeşti o carte, de ce să mai admirăm 
o expoziţie sau să ascultăm muzică ? Dacă ştim totul nu mai avem nevoie de 
nimic. Am trăi o imensă plictiseală. Nu-i aşa că e benefică cenzura 
trascendentă pe care a văzut-o Lucian Blaga? 


Marele Anonim a sădit în noi formele sensibilităţii, categoriile conştientului 
şi ale inconştientului, pentru a ne oferi un instrument al înțelegerii, al 

cunoaşterii. Acelaşi instrument, spațiul, timpul, şi categoriile, sunt în acelaşi 
timp frânele transcendente ale cunoaşterii, sunt Cenzura Transcendentă. 


Cine suntem noi? Cine este omul? Care este viitorul omului? Este o secvență 
de întrebări la care mulți au încercat să răspundă şi foarte puţini au răspuns 
în aşa fel încât să ne mulțumească. Este şi foarte greu. Am văzut că părerile 
noastre pot fi foarte deosebite, chiar de la om la om. Avem şansa de a ne afla 
în faţa unui gânditor, Lucian Blaga, care a construit un sistem filosofic cu 
care a reuşit să răspundă cu sens la unele întrebări. Poate chiar la acestea. 


Noi suntem animalele care, la un moment dat, ne-am transformat suferind 
prima mutație ontologică, astfel am trecut de la vieţuirea întru 
autoconservare şi securitate la trăirea întru mister şi pentru revelare. 


Omul este ființa din univers care are o minte înțelegătoare şi rațiune. El 
poate activa conştient sau inconştient. Activitatea înțelegătoare se realizează 
prin formele sensibilităţii, spațiul şi timpul, şi prin categoriile înţelegerii şi 
cele ale inconştientului. Activitatea înţelegătoare inconştientă domină 
personant conştientul. Rațiunea, voința, acțiunea conştientă consecutivă unui 
act de voinţă este factorul de libertate umană, libertate ce are determinanta 
personantă a matricei stilistice, libertate ce ne oferă ridicarea pe culmile 
civilizației dar, pe de altă parte ne poate deschide şi cutia Pandorei. Cu 
rațiune mințim, furăm, ucidem, facem tot ce este urât şi rău, rațiunea împinsă 
de sentimente. În mod inconştient suntem mai puţin apți de a face o acţiune 
urâtă, rea. S-ar putea întâmpla aşa ceva numai dacă o stare conştient 
rațională îşi păstrează independenţa în stare inconştientă. Aşa se întâmplă cu 
cei ce înjură, sar la bătaie nejustificat, omoară, violează, când sunt sub 
influenţa drogurilor, a alcoolului, sau în transa hipnotică. Numai că nu cred 
că cineva poate face cuiva rău, fund hipnotizat, dacă n-ar fi dispus să facă 
acelaşi lucru şi în stare trează. La fel în starea de beție, sau sub influența 
drogurilor. Factorul determinant nu este drogul, alcoolul, ele sunt numai un 
factor agravant. Totul depinde de biotipologia omului. 


Fiind în vizită la Stanford am stat de vorbă cu un profesor de psihologie care 
practica şi terapeutica prin hipnoză . Acest profesor (Tom Naghi), mi-a 
povestit cum învățase un pacient, cu care lucra de mai mult timp, să-i 
răspundă, în loc de da şi de nu, prin ridicarea indexului de la mâna dreaptă 
pentru da, şi a indexului de la mâna stânga pentru nu. La un moment dat, 
fiind în transă hipnotică, l-a întrebat ceva şi a răspuns Nu, dar, în acelaşi 
timp, a ridicat indexul de la mâna dreaptă, ceea ce însemna Da. Răspunsul 

corect era da. Cu vocea a minţit dar cu gestica, care se pare că este mai mult 
legată de filtrele categoriale, a spus adevărul. 


Viitorul omului este dispariția ca ființă prin luptă fratricidă, sau a doua 
mutație ontologică, accesul la un nou om, poate la supraom? 


Să repetăm: ce înseamnă a 2-a mutație ontologică? 


1. Omul trebuie să-şi cunoască înţelegerea şi rațiunea. Să ştie cum 
funcționează mintea lui, să ştie că prin matricea lui stilistică este singur pe 
lume, dar împreună cu toţi cei ce-i seamănă, dintre cei ce sunt, au fost şi vor 
fi. Prin inconştientul nostru inteligent realizăm o unire singulară a unui 
universal, poate numai a unui general, a unor determinaţii, şi a individului 
care suntem. 


2. Omul trebuie să ştie că are limite, că mintea lui înţelegătoare şi 
cunoscătoare este chiar cenzura transcendentă. Din această cauză, el poate fi 
animal, dacă trăieşte numai pentru ca să supravieţuiască, el şi specia, trăieşte 
pentru autoconservare şi securitate, pentru civilizație. Poate fi şi om dacă 
este creator şi consumator de metafore, de mituri, de poveşti. Poate fi numai 
supraom, nimic mai mult, nu poate fi Dumnezeu, dacă devine conştient că 
are în el întregul univers cu toate misterele lui şi că este paznicul acestui 
monument pe care-l are în el. Cred că acum putem înţelege mai bine 
cuvântul lui lisus Christos" Căutaţi mai întâi împărăţia lui Dumnezeu şi mai 
apoi toate celelalte vi se vor adăuga vouă”. 


Cu alte cuvinte, tot ce este sădit în noi, pentru că este frumosul, 
corectitudinea, dorința de adevăr, bunătatea, în mai puţine cuvinte; curăţenia 
sufletului. Ar trebui, la naştere să avem sufletul curat, în el se păstrează 
arhetipurile ancestrale, toată memoria speciei, a unei națiuni, a grupului 
social, al familiei, tot în el sunt forme ale sensibilităţii şi categorii ce 
filtrează stilistic tot ce avem de la buni, de la străbuni, ca şi tot ce adăugăm 
noi cu voința noastră. 


Mare atenție! 

Mai întâi. Atenţie la ce adăugăm noi, căci ce moştenim este, de cele mai 
multe ori, bun. Atenţie cu ce ne încărcam voluntar memoria noastră afectivă. 
Atenţie, poate fi uşor dereglată de gânduri ce nu corespund matricii stilistice 
şi arhetipurilor noastre. Omul ce eşti şi ce devii depinde de ce vrei, de ce 
faci. Dacă vei participa la a doua mutație ontologică, înseamnă să lucrezi 

pentru a-ți perfecționa sufletul şi spiritul, să ajuţi matricea ta stilistică şi 
arhetipurile să fie, vei evolua, vei fi un creator- consumator de artă şi de 
ştiinţă. Vei scăpa de frica a ceea ce vei fi mâine, pentru că nu poţi fi decât 
ceea ce eşti, decât ceea ce te faci tu însuţi. 


Apoi. Aminteşte-ţi că nu degeaba poporul i-a numit pe bătrâni, buni, şi stră- 
buni. De la ei ne vine ceea ce este bun, binele, valoarea supremă, pentru că 
bătrânu sunt transcendentul nostru (şi noi îi transcendem pe ei, numai că 
altfel), sunt arhetipurile şi categoriile cognitive, ca şi cele stilistice. 


Ce bine că suntem oameni atât de diferiți unii de alţii! Este atât de greu să 
vorbeşti despre om. Dacă m-ar întreba cineva aş spune că sunt pentru elite, 
pentru elita spiritului. Numai că este foarte greu să fac o delimitare printre 
oameni. 


Unii, poate cei mai mulți, se vor mulţumi să viețuiască în vederea asigurării 
existenţei. Vor avea grijă să nu le lipsească nimic copiilor, vor promova în 
meseria, în funcția lor, se vor înscrie bucuroşi în avantajele pe care 
civilizația le oferă. Dar şi aceştia se vor simţi bine într-o casă decorată 
frumos, vor avea în casă obiecte care le vor spune ceva şoptind 
inconştientului lor, matricei lor stilistice. Vor asculta muzică, se vor duce la 
spectacole, vor pierde timpul în faţa televizoarelor. 


Poate că alţii se vor gândi cum să evolueze, cum să mai câştige ceva nou 
pentru mintea lor, vor simți nevoia creației artistice, vor produce, dar vor 
consuma, poate că vor consuma mai mult. Depinde ce fel de artă vor 
consuma. Depinde dacă vor deveni conştienţi de ce înseamnă omul nostru 
interior, depinde de vor auzi şoptitul glasului interior, un fel de greiere a lui 
Pinocchio, un sfătuitor, un daimon, un mesager ascuns al celor bune şi 
frumoase. 


Nu ştiu dacă omul simplu care transpiră muncind, dar cântă, se bucură de 
frumuseţea apusului şi răsăritului de soare, spune poveşti copiilor sau 
nepoților, nu ştiu dacă acest om nu este mai aproape de spiritualitate decât 
sunt eu. Nu ştiu dacă omul primitiv care este sfătuit de şaman nu lucrează 
mai mult ca să-şi perfecționeze spiritul decât o poate face orice om civilizat? 


Ar fi bine dacă am putea să ne conştientizăm că avem în noi o memorie şi 


nişte structuri cognitive pe care, vrând nevrând, le vom folosi şi ar fi bine să 
le folosim cât mai bine. Ar fi bine dacă am şti că drumul, care ni se pare 


145 


greu, accesul la spiritualitate, îl avem la îndemână şi este relativ uşor de 
realizat pentru că ne ajută străbunii. Ar fi bine dacă am şti că nu poţi pierde 
ceea ce este adânc înscris în tine, dar că putem să fim, dar mai trebuie să şi 
vrem să fim. 


Această gândire nu este deloc atât de singulară precum s-ar putea crede. 
Soren Kierkegaard în Conceptul de anxietate ne spune că "fiecare individ este 
el însuşi şi neamul.... Mitul face ca lucrurile interne să aibă loc extern” (Soren 
Kierkegaard, Conceptul de anxietate, Ed. Amarcord, Timişoara, 1998, p. 83) . 
Kierkegaard vede instituirea omului ca om printr-un salt calitativ, prin 
instituirea păcatului. Această instituire a păcatului prin Adam şi Eva este un 
salt calitativ. Nu seamănă acest salt calitativ prin care omul câştigă 
anxietatea devenind om cu ce ne spune Blaga despre specificul existenţei 
umane care este întru mister şi pentru revelare? Câştigarea anxietății este 
tocmai despărțirea de lumea animală. Frica de a exista a apărut, sau s-a 
agravat exponențial, de-abia când omul, nu de mult fără griji în lumea 
animală, de curând devenit om, şi-a dat seama în ce lume plină de 
necunoscut trăieşte. Animalele preferă teritoriul lor pe care-l cunosc. 
Animalul ştie ce este frica, dar omul este anxios înainte de a-i fi frică de 
ceva anume. Omul este anxios pentru că trăieşte într-o lume de mistere, şi -şi 
dă seama că trăieşte în această lume. El face eforturi pentru a releva aceste 
mistere şi-şi dă seama că ceea ce poate cunoaşte este atât de puţin. Puțin, dar 
nu nimic. Metafora mărului care i-a fost oferit lui Adam reprezintă acest salt 
calitativ, acest imens salt pe care l-a făcut omul pe acest pământ. 
Kierkegaard spune că " Fiecare ştiinţă sălăşluieşte ori într-o imanenţă logică, ori în 
imanența din cadrul unei transcendenţe pe care nu o poate explica. Păcatul este tocmai 
această transcendență." Soren Kierkegaard, Op. cit, pg.87). Păcatul originar este 
chiar certificatul de existență al omului, al animalului devenit om, iar 
Anxietatea, de care vorbeşte Kierkegaard, este starea de nelinişte conştientă 
pe care o produce înţelegerea trăirii într-o lume de mistere. "Adevăratul "sine 
însuşi" este instituit abia prin saltul calitativ" (Soren Kirkegaard, Conceptul de Anxietate, 
Ed. Amarcord, Timişoara, 1998, pg.119), omul devenit om este conştient de lumea 
din jurul său, de sine însuşi, de existenţa lui întru mister. Anxietatea este 
martora libertății omului, ea este semnul trăirii în mister, al eliberării omului 
de lumea animală. 


Când Kierkegaard spune: "..fiecare individ este el însuşi şi neamul." (Soren 
Kierkegaard, Op. cit., p.83), spune ce spun Jung şi Blaga. Prin categoriile 
conştienţei, noi suntem un eu, o persoană, un individ, prin cele ale 
inconştientului, ca şi prin arhetipuri, participăm la toată umanitatea, la toată 

lumea, la națiune, la grupul social, la familie, deci şi la neam. Fiecare dintre 
noi este un individ, dar prin memoria noastră, care este structurată în 
adâncime, istoric, pe nivele, fiecare nivel extinzându-se cât poate mai mult, 
nici unul din noi nu poate scăpa de dominaţia generalului. 


Vom încheia acest capitol deschizând, din nou, discuţia despre transcendent. 
Este bine să mai spunem câteva cuvinte despre perspectiva transcendentului 
în filosofia lui Blaga. De fapt vă propun o mică discuţie despre transcendent. 
Transcendere, ceva care ne depăşeşte. Putem fi depăşiţi în multe feluri. Dacă 
rulez pe şosea, pot fi depăşit de altă maşină, pot fi depăşit de înţelegerea 
unui text. Degeaba voi deschide o carte de Teoria Categoriilor, de Geometrie 
Analitică sau de Fizică Cuantică dacă nu am pregătirea necesară. De obicei, 
ne simțim depăşiţi de ceea ce nu putem înțelege, misterele ne depăşesc dacă 
nu le putem pătrunde. De aceea, s-a format un fel de teritoriu, ce este şi el 
structurat pe nivele de adâncime, în care se află tot ce ne depăşeşte 
înțelegerea. Acest teritoriu, acest domeniu transcendent este populat mai 
puţin cu fantasme mistice, cât cu realități care mă depăşesc în înţelegere. 
Este domeniul în care poposeşte atât o carte de matematici superioare, ființa 
de a doua instanţă, cât şi Dumnezeu. 


Chiar şi cei ce nu cred în forţe spirituale superioare pot avea o relaţie cu 
transcendentul, cu acel transcendent real ce ne depăşeşte, simplu, 
înţelegerea. Este interesant că Martin Heidegger, în Nietzsche, este de părere 
că acesta a fost modul de a gândi a lui Aristot. El a coborât Ideea în lumea 
formelor, şi a gândit manifestarea formei ca energie. 

™ Aristote a regândit "ideile" pentru a le converti în "forme", şi aceste forme 
le-a conceput ca " energii" şi ca "forțe" care sunt găzduite în fiinţă... El a 
coborât ideea în lumea noastră dar, pentru el, forma are statut de fiinţă, de 
generalitate, ființa ca generalitate fiind un transcendent pentru individual 
care este efemer, neavând stabilitate decât în ființă sau în general" (Martin 
Heidegger, Nietzsche, Ed. Gallimard, 1971, p328). 


Transcendent este tot ce ne depăşeşte, este un dincolo. Granițele acestei 
depăşiri sunt destul de greu de spus unde sunt. Până unde suntem noi, este 
lumea noastră, şi de unde începe să fie transcendentul? Lucian Blaga ne 
vorbeşte de categoria sofianicului, de transcendentul care coboară, de 
sentimentul pe care-l avem noi, o parte din cei ce trăim în sud- estul Europei, 
că ceva dintr-o altă lume se coboară în noi, ne încălzeşte sufletul, ne dă 
linişte şi mulțumire. Este senzația pe care o ai când te afli sub cupola 
bisericii Sfânta Sofia de la Constantinopol. Lumina soarelui se filtrează prin 

ferestruicile ce înconjoară baza cupolei centrale. Am simțit aşa când am 
vizitat-o, sigur că eram influenţat de scrierile lui Blaga, dar am simțit. Este 
un mister această senzație că ceva coboară în tine, că Dumnezeu parcă te 
pătrunde şi simţi o uşoară emoție în inimă. Nu poţi uita ce ai simțit, ceva 
dintr-o altă lume este acum în tine. Trăieşti la limita magiei pentru că ai ceva 
în plus care a venit şi acum este al tău. 


Dacă suntem de acord cu această perspectivă a sofianicului, să revedem care 
este situația cenzurii transcendente. După Blaga, această cenzură este 
instituită de Marele Anonim care pune în mintea umană formele apriori ale 
sensibilităţii, spațiul şi timpul ca şi categoriile cunoaşterii împreună cu 
categoriile inconştientului. Această cenzură este transcendentă pentru că a 
depins de buna voinţă a Marelui Anonim. Altfel, am prefera să spunem că 
este vorba de o cenzură transcendentală ea realizându-se în noi, cu 
structurile minţii noastre cu care înțelegem şi cunoaştem lumea. Nu se pune 
problema unei confuzii la Lucian Blaga. El vede o unire a transcendentului 
cu transcendentalul, unire care se petrece în noi, categoria sofianicului fiind 
un exemplu al acestei uniri. Cenzura transcendentă un alt exemplu. 


Cred că această viziune are frumusețea ei aşa cum o are viziunea omului 
îndumnezeit. Pentru noi rămâne un mister cine ne-a dăruit cu formele 
apriori ale sensibilităţii. Cât priveşte categoriile, categoriile înțelegerii, ale 
cunoaşterii, şi ele au ceva misterios în existenţa lor în mintea noastră. Faptul 
că avem noţiunile ca forme ale sensibilităţii noastre de spațiu şi de timp este 
un mister, dacă aceste noțiuni au putut căpăta atribute diverse, dacă ele s-au 
diversificat în timpul evoluției vieții, sigur că este posibil. Dar cine şi cum 
ne-a dăruit cu noțiunile primare de spațiu şi de timp? Este destul de greu de 
imaginat. De ce n-ar fi un cadou transcendent? Nu cred că se poate răspunde 
foarte uşor prin nu. De altfel, un astfel de răspuns ar cere o explicaţie, 
transcendentul ar rămâne un cuvânt ce poate zbura. Dacă răspundem prin da, 
avem posibila trimitere imaginativă la o metaforă, au fost puse acolo de 
Marele Anonim. Marele Anonim ar fi, în acest caz, mai mult decât un 
simplu nume neacoperit, ar fi metafora care ar permite coborârea 
transcendentului în noi. Putem avea şi punctul de vedere al elementului care 
ne transcende fiind un mediu exterior nouă. 


Cred că oricât am încerca să dezvăluim originea, proveniența spațiului, 
timpului, a categoriilor, chiar şi a arhetipurilor, cum au venit ele în mintea 
noastră, cu atât misterul va deveni mai de nepătruns. Poate că nici nu este 
important. Este mai bine să plecăm de la ce este, de la ce am găsit, să ne 

bucurăm că asta suntem, că avem posibilitatea de a cunoaşte, de a cunoaşte 
limitat, filtrat dar, de a cunoaşte. Important este că ştim, destul de bine, cum 
este format acest interior al nostru, şi mai ştim că nimeni nu ne poate lua 
ceea ce avem. Nici dacă ne ia viaţa nu ne poate lua transcendenţa. 

CUVÂNT ŞI GÂND. 


Sunt oare cuvintele cele ce pot determina gândirea? Putem gândi în cuvinte? 
Sau gândul poate fi independent de cuvânt? 


Pare evident ca un gând să-l formulăm cu ajutorul cuvintelor. Cuvântul şi 
gândul sunt, la tot pasul, împreună. Dar ce se întâmplă cu un gând ce de-abia 
se înfiripă şi pe care cu greu l-am putea exprima în cuvinte? Pare că se 
repetă povestea oului şi a găinii. Care a fost mai înainte, gândul sau 
cuvântul? Animalele care stau pe lângă om pare că ne fură ceva pentru că au 
uneori un comportament aproape uman. Numai că nu vorbesc. Dar multe 
animale au un sistem de comunicare destul de bine pus la punct. Spre 
exemplu, gâştele comunică prin mişcarea gâtului şi sunt nişte animale destul 
de inteligente. Câinii au obiceiul să-şi marcheze teritoriul urinând. Nu cred 
că le putem absolvi pe animale de gândire chiar dacă cu vorbirea o duc mai 
rău. Dar ce făcea omul primitiv? avea voie să gândească chiar dacă nu 
vorbea încă? Nu vreau să ascund că uneori am dificultăţi atunci când vreau 
să-mi exprim un gând, nu găsesc repede cele mai apropiate cuvinte de 
gândul meu. Mai mult, uneori cu cât fac eforturi de a-mi lămuri un gând, cu 
cât încerc să-l formulez şi repet formulănile până găsesc cuvintele cele mai 
potrivite, cu atât gândesc mai bine. Pentru noi, cei de azi, este o legătură 
puternică între gândire şi cuvânt. Cu toate acestea, mă întreb uneori dacă un 
bâlbâit gândeşte la fel? Nu văd de ce. Gândul lui este la fel de limpede ca al 
oricăruia din noi. 


Poate că n-ar trebui să încep cu o astfel de discuţie care vrea să pună în joc, 
chiar din pornire, cele mai importante noțiuni care acoperă aproape tot 
câmpul de interes al preocupărilor umane. Ce poate fi mai important decât 
cuvântul, graiul, vorbirea şi gândul. Aici este, după cum spuneam, tot 
omenescul, aici suntem. Poate că ar fi fost mai bine să las să se construiască 
singură nevoia de a înțelege ce se întâmplă cu vorbirea , cum se leagă 
cuvântul cu gândul, cum se materializează gândirea. Sigur, gândirea se 
materializează în vibraţiile sonore care poartă cuvântul. Nu văd de ce ne-am 
feri să spunem materializare emisiei de vibrații sonore? Nu poate fi pipăită 
vibrația? nu poate fi ea înregistrată, transmisă sau transformată în cuvânt 
scris? Ce poate fi mai material decât o bucată de piatră pe care s-au săpat 
cuvinte? sau o carte ce pare să fie numai celuloză, clei şi cerneală? Cuvintele 
dintr-o carte sunt şi o bucăţică de spirit uman. Cuvinte care fixează gândul, 
care eliberează gândul, care stimulează gândul celor ce o citesc. Cuvinte... şi 
gând. Dar cum se materializează gândul? Cred că prin cuvânt, dar nu numai. 

Gândirea unui peisaj, unui tablou, este o imagine. Cum se păstrează gândul, 
cum se memorează? Știm atât de puţin despre memorie, dar nu văd nişte 
tomuri voluminoase cu scriitură în care să păstrăm toate gândurile, mai ales 
că memoria păstrează chiar tot, ceea ce este important, dar si ceea ce nu este 
de loc important. Poate că se păstrează în imagini care pot sintetiza mai 
mult, poate că memoria se păstrează şi gândul se materializează în mintea 
noastră într-un alt fel, necunoscut nouă. 


Este interesant că Descartes, acest înnoitor al gândirii din epoca modernă, a 
pornit construcția sa filosofică de la gând şi nu de la cuvânt. Făcea el, oare, o 
diferențiere între cuvânt şi gând ? El sa îndoit asupra adevărurilor 
comunicate până atunci, dacă se putea îndoi era pentru că putea gândi; iar 
dacă putea gândi, exista. "Dubito, ergo cogito; cogito, ergo sum”. Nu a 
simțit nevoia să spună "vorbesc, deci exist”. De ce o fi preferat alegerea 
gândului ca dovadă a existenţei? Poate a fost o alegere întâmplătoare, poate 
că prin gând înțelegea şi cuvântul. Dacă ar fi să ne luăm după Biblie ar 
trebui să acceptăm importanţa cuvântului. Este adevărat că Dumnezeu zice 
"Să fie lumină". Şi a fost lumină. Dacă avem în vedere atributele lui 
Dumnezeu, cuvântul era la Dumnezeu şi cum Dumnezeu are cunoaşterea 
absolută, la El nu putea fi o diferenţă între gând şi cuvânt, ceea ce înseamnă 
că spusa lui Dumnezeu este tot una cu gândul lui Dumnezeu. Cred că pentru 
om, care este o ființă imperfectă, care nu-l poate egala pe Dumnezeu, nu se 
poate vorbi de o identitate între gând şi cuvânt. Mai mult, Dumnezeu nu 
vorbea în nici o limbă pământeană, Dumnezeu înţelege în orice limbă ai 
vorbi, şi vorbeşte, pentru cine are fericirea să-i audă cuvântul, indiferent de 
limba pământeană. În orice caz, El vorbea pe când om nu era, şi a lovit în 
trufia omului, care voia să ajungă la el, încurcându-i limba cu mai multe 
vorbiri. Asta nu ne împiedică să fim de acord azi că putem gândi într-o 
limbă. Gândirea se desfăşoară în matricea înlănțuirii cuvintelor. A gândi 
înseamnă a gândi într-o limbă a pământului! Cu siguranță că este mult 
adevăr în această afirmaţie. Gândirea este influențată de bogăția sau de 
sărăcia unei limbi. Uneori ajungem chiar să ne îndoim dacă un om ce nu 
poate vorbi ajunge să gândească. La surdo-muţi, se poate dezvolta o gândire 
evoluată pe baza unui limbaj al imaginilor. Veţi spune, da, este totuşi un 
limbaj dacă nu este o vorbire. Este un limbaj care are o gramatică şi care se 
dezvoltă de la o serie de imagini. În cazul acesta, nu putem exclude şi o 
gândire imaginativă asociată vorbirii. 


Acceptăm unitatea dintre vorbire şi gândire, dar să vedem care sunt 
diferențele dintre ele? Dacă felul de a gândi se poate înlănțui şi altfel decât 

numai prin susţinerea cuvintelor? În definitiv, de ce nu s-ar putea gândi mult 
mai repede şi mai eficient prin imagini? De ce sunt pictate mânăstirile din 
Bucovina în exterior ca şi în interior? De ce sunt pictate, în general vorbind, 
bisericile ortodoxe şi nu se scrie pe pereți Biblia? Pentru că atunci erau 
majoritatea credincioşilor analfabeți, şi numai imaginile vorbeau. Să vedem 
ce s-ar întâmpla dacă ar şti carte? Dacă credincioşii s-ar opri şi ar începe să 
citească ce scrie pe pereţi, fie înăuntru, fie în afară, biserica s-ar transforma 
în piaţă. Ar fi o continuă urmărire a textului în timpul slujbei nimeni n-ar 
mai putea urmări preotul, şi mulți ar şuşoti, dacă n-ar vorbi chiar tare. Dar nu 
numai atât; cât s-ar pierde din frumuseţea artistică? Nu ne-am mai bucura 
admirând picturile. Uitaţi-vă la moschei. Imaginile sunt refuzate din motive 
religioase. Acolo, imaginarul este redus la maximum. Doar arabescuri 
colorate în acel frumos albastru oriental şi câte un cuvânt din Coran care este 
simbol şi face să lucreze imaginativul din mintea credincioşilor. Îţi poți 
imagina scene din Coran pe care acel simbol, acel cuvânt sfânt, le readuce în 
minte. Este , de fapt, tot o traducere a cuvântului în imagini. Noi, creştinii, 
folosim şi noi imaginativul prin pictură, şi ce frumos, ce liniştitor, este să te 
poți aduna în tine în mijlocul populației de sfinți pictaţi în culori vii pe 
pereți. Nu numai că nu te deranjează, te face să înţelegi mai bine lumea din 
jurul tău care şi ea se reculege, iar gândul te apropie de Iisus. Chiar dacă ştii 
carte, urmărind imaginile, ai un câştig spiritual. 


Ceva asemănător apare în gândul lui Victor Hugo când scrie, în Notre- dame 
de Paris, că "Arhitectura e marea carte a omenirii.... Primele monumente au fost simple 
blocuri de stâncă pe care fierul nu le atinsese, spune Moise. Arhitectura începu ca orice 
scriere. Ea fu la început alfabet. Se înfigea o piatră în picioare şi ea era literă, şi fiecare 
literă era o hieroglifă, şi pe acea hieroglifă odihnea un grup de idei aşa cum odihneşte 
capitelul pe coloană....ldeea mamă, verbul, nu se găsea numai în fondul edificiilor, dar şi 
în forma lor. templul lui Solomon, de exemplu, nu era doar legătura cărții sfinte, era 
însăşi Cartea sfântă.... Şi nu numai forma edificiilor, dar locul pe care ele şi-l alegeau 
dezvăluia gândul reprezentat... Grecia îşi încununa munţii cu un templu armonios la 
vedere, India şi-i spinteca pe ai săi pentru a şlefui pagode diforme, subterane, purtate de 
gigantice şiruri de elefanţi de granit... arhitectura a fost marea scriere a geniului uman." 
(Victor Hugo, Notre Dame de Paris, Ed. Cugetarea, Bucureşti, 1937, vol. I, p. 183-185, 
traducere Ion Pas). Este adevărat că arhitectura rămâne o scriere universală, o 
scriere ce pune în valoare, şi arată, tot ceea ce este mai frumos din interiorul 
omului. Omenirea şi-a pus, în pietrele cioplite şi şlefuite, întreg sufletul, 
pasiunile, trăirile, tot ce avea la un anumit moment frumuseţe de cristal. Aşa 
cum sticla frumos şlefuită retrimite lumina soarelui în sute de ape colorate, 
tot astfel piatra lucrată, construcțiile ridicate de om în diverse părți ale lumii, 
ne spun multe despre oamenii care le-au ridicat. Pietrele, templele, domurile, 

ne vorbesc în diferite limbi, aproape fiecare în limba ei, pe care toți o 
înțelegem. Este aproape o comunicare empatică, sau noi avem calitatea de a 
citi pe aceste monumente cum era sufletul oamenilor ce le-au construit. Pare 
empatică pentru că este ca o carte care nu poartă cuvinte, poartă chiar 
gândurile, sentimentele, bucuria şi tristețea, smerenia, împăcarea sufletului, 
furia ce răbufneşte, credinţa, zvârcolirea patimilor, linişte, detaşare. Formele 
construcțiilor sunt o aducere în afară, aşa cum spuneam, pentru a fi citit, a 
omului interior. 


Marele rege Aşoka al indienilor (264-227, î.Ch.), convertit la budism, 
împânzeşte tot regatul cu monumente care aveau basoreliefuri, statui, prin 
care transmitea, spunea, omului simplu despre valorile budismului: 
bunătatea, răbdarea, moralitatea perfectă, compasiunea, renunţarea. Este un 
exemplu care vine să întărească cele spuse de Victor Hugo despre arhitectură 
ca posibilitate de comunicare. Un exemplu în plus spre susținerea imaginii în 
comunicarea gândului, pentru limbajul universal al formelor. 


Să vedem ce se întâmplă cu scrierile 1deografice? O ideogramă, o hieroglifă, 
este un semn, un simbol pentru o noţiune. Ne aduce din memorie o idee, idee 
cu care putem gândi, care ne informează, care ne spune ceva, dar fiecăruia îi 
spune după ce are el în cap. Aici intrăm într-un domeniu foarte greu de ținut 
în frâu, a cărei cunoaştere de-abia dacă putem s-o întrezărim. Cum se 
formează noțiunile în mintea noastră? Care este funcția lor? Cum gândim cu 
ele? 


Revenind la întrebările de mai sus, am să spun că este foarte greu de 
răspuns. Voi încerca, totuşi, să schiţez un prim punct de vedere pe care sper 
că-l voi putea dezvolta mai târziu cu ajutorul gândirii lui Blaga. O noțiune 
pare ceva simplu, noțiunea de casă, de scaun, de masă sau alte noțiuni de 
acelaşi fel se formează în mintea noastră într-un proces de învăţare care este 
natural, până la un moment dat, şi care înseamnă că noi putem face o sinteză 
mentală, a senzațiilor care ne asaltează de când eram copii, mai precis o 
primă sinteză a acestor senzații cu ceea ce am avut în mintea noastră o dată 
cu venirea pe lume şi la care se adaugă învăţarea. Cineva ne arată cu degetul 
şi pronunţă, în acelaşi timp, o casă, o masă, un scaun. Ceea ce vede copilul 
se uneşte în mintea lui cu categoriile pe care le avem în minte. De când le 
avem, de unde le avem şi cum s-au format este mai greu de spus. Poate că nu 
este nici important. Important este că le avem. Cu timpul toate aceste 
senzații şi categorii se unesc şi ne putem forma noțiunea de casă, de masă, 
de scaun. După ce o noțiune s-a format, ea se îmbogăţeşte prin experiența 

noastră continuă. Vedem noi case, noi scaune, iar gândirea le uneşte mai 
departe în noțiunea respectivă şi le trimite în sertarul acestei memorii. 
Vorbirea nu face decât să participe la acest proces continuu şi să fixeze 
noțiunea printr-un cuvânt. Acest proces nu este totdeauna uşor de realizat. 
Câte feluri de case, câte feluri de scaune, de mese, există. Uneori nici nu ne 
dăm seama ce este cu adevărat o casă. o masă, un scaun. Acestea sunt 
dificultăți pe care le putem depăşi relativ uşor prin experiență. Noi n-am 
putea vorbi dacă n-am avea nişte noțiuni, aşa cum n-am putea gândi dacă n- 
am avea nişte noțiuni deja formate, formele apriori ale sensibilităţii şi 
categoriile. 


Ne-am reîntors de unde am plecat. Vorbirea, cuvântul, ca şi noțiunea 
formată în minte pare să nu fie prea departe una de alta, şi aşa şi este. Numai 
că nu sunt acelaşi lucru, nu sunt identice, fiecare are un alt Univers de 
discurs. 


Noi nu avem cum să ştim care este conținutul real al unei noțiuni şi dacă ea 
depăşeşte sau nu ceea ce putem înţelege prin cuvântul care o desemnează. 
Ceea ce putem şti este că datele ce pot fi culese şi care să aibă importanță 
pentru o noţiune, spre exemplu cea de scaun, sunt enorme şi este greu să ne 
vină toate în minte atunci când pronunțăm cuvântul scaun. Câte din aceste 
date formează noţiunea de scaun pe care o am eu în minte, este şi asta greu 
de ştiut. Câte din aceste date participă la formarea aceleiaşi noţiuni din capul 
altora? Nici asta nu pot şti. Ceea ce pot şti este că atunci când citim cuvântul 
casă, sau scaun, în mintea fiecăruia din noi se luminează o sferă a acestei 
noțiuni ce este diferită de la unul la altul, cu toate că toți înţelegem cuvântul. 
De aici pot apărea, de multe ori, ambiguităţile vorbirii, deoarece Universul 
de discurs, al noțiunii, exprimat prin cuvânt, este diferit de la unul la altul. 
Folosim acelaşi cuvânt, dar alte gânduri. Chiar dacă aceste diferenţe nu sunt 
grave, nu sunt importante, ele sunt. În mintea fiecărui vorbitor natural al unei 
limbi noțiunile diferă, nu mai spun ce se întâmplă când trecem de la o limbă 
naturală la alta. De aceea este uneori dificil de tradus un cuvânt, o expresie. 
Mai mult, noțiunile noi sunt purtate în toate limbile de neologisme, de 
cuvântul folosit în limba în care s-au format. Dar ce se întâmplă când cineva 
formează o nouă noțiune ştiinţifică pentru care nu are un cuvânt convenabil 
în limba lui, în limbile moderne. Caută un cuvânt dintr-o limbă moartă, de 
obicei în latină sau în greacă, un cuvânt pe care-l foloseşte pentru a desemna 
această nouă noţiune. Evident, cuvântul folosit este prea sărac, el este mai 
mult un simbol în această situație, un simbol pentru o noţiune pe care o am 
numai în cap, este abstractă, dar nu poate fi decât cu greu explicată prin 


154 


cuvinte. Ce se întâmplă cu numerele? nu sunt ele un simbol pentru ceva ce 
nu putem exprima în cuvinte? dar celelalte simboluri folosite în algebră, în 
logica matematică? Ce înseamnă un semn de egalitate? sau de identitate? dar 
unul de asemănare? Nu sunt ele simboluri pentru ce avem în minte, 
indiferent de limba naturală pe care o vorbim, şi pentru care nu avem cuvinte 
cu care să le exprimăm? Nu sunt ele ca nişte hieroglife, ca nişte ideograme? 


Să vedem ce se întâmplă cu ideogramele. Semnele de circulație sunt 
simboluri care ne ajută să luăm o hotărâre rapidă atunci când conducem. Ce 
înseamnă asta? Înseamnă că nu putem exprima în cuvinte destul de repede 
ceea ce gândim dar, în imagini înțelegem mult mai repede. Mai sunt şi alte 
dovezi că ne putem gândi mult mai repede decât am putea să ne exprimăm. 
Chiar căutarea cuvintelor, când vorbim, nu arată altceva decât existenţa unei 
diferențe mari între gândirea noastră şi exprimarea acestei gândiri în cuvinte. 
Se vorbeşte despre o gândire imaginativă, în imagini. Se deosebesc oamenii 
care folosesc preponderent această gândire imaginativă de cei care folosesc 
mai mult gândirea abstractă? Scrierile ideografice au avut o mare răspândire 
şi o mai au şi acum. În China, Coreea şi Japonia, sunt suficient de 
răspândite. La un moment dat, s-a încercat trecerea la o scriere fonetică în 
China. Este imposibil. Diversitatea vorbirilor, numai pe teritoriul chinez, 
este foarte mare. Dacă scrierea ar fi altfel decât prin ideograme nu s-ar mai 
putea înţelege cei din sud cu cei din nord, cei de la graniţa Vietnam-ului cu 
cei de la graniţa cu Coreea şi cei din vest cu cei de pe coastă. O noțiune sau 
o acțiune reprezentată prin ideograme poate fi înţeleasă de diferiți vorbitori 
care nu se pot înțelege între ei vorbind. Un chinez va înţelege ce scrie un 
coreean sau un japonez, şi invers. Semnele de circulație nu sunt tot 
ideograme? În acest fel, toţi oamenii care conduc vehicule, indiferent unde , 
se pot înţelege între ei conducând. Un alt exemplu, care nu mai este din 
domeniul gândirii imaginative, ci al celei abstracte, poate fi felul în care se 
pot înțelege doi matematicieni, doi geometrii, ce vorbesc limbi diferite. Ei se 
vor înţelege perfect cu ajutorul simbolurilor abstracte scriind pe tablă. Limba 
naturală nu îi poate ajuta să înțeleagă o formulă. 


Oare se poate gândi în imagini? Cu siguranţă că se poate gândi cu imagini 
sau mai bine zis, preponderent imaginativ. Formarea noțiunilor este, 
ontogenetic, un proces de lungă durată , un proces lung de învăţare, la care 
cuvintele se asociază cu imaginile şi cu sentimentele. În măsura în care o 
noțiune formată este funcțională, adică putem s-o folosim atunci când 
gândim, atunci când vorbim, atunci când conducem o maşină, sau realizăm 
orice altă activitate umană, ea poate intra în funcție abstract, prin cuvinte sau 

/şi prin simboluri, imaginativ, poate chiar mai bine. Aşa se întâmplă când 
conducem. Un semn de circulație ne comunică direct ce avem de făcut. 
Gândirea se desfăşoară singură fără să o mai traducem în cuvinte. Când 
vedem lumina roşie la stop oprim fără să ne mai gândim, este o acțiune 
stereotipă ce a devenit inconştientă De abia după ce am apăsat pe frână şi ne 
relaxăm privind în jur, putem să gândim şi în cuvinte. Pentru asta ne trebuie 
timp. 


Dar ce se întâmplă atunci când nu găsim un cuvânt potrivit care să ne 
exprime ce vrem să spunem ? Dacă gândim în cuvinte de ce nu ne vine şi 
cuvântul pe care l-am folosit gândind? Pentru că nu gândim în cuvinte. Mai 
degrabă cuvintele se nasc, s-au născut, prin nevoia noastră de a comunica ce 
gândim. Nu ştiu dacă se va putea vreodată dovedi care este primul, cuvântul 
sau gândul. Se ştie că eschimoşii folosesc mai multe cuvinte pentru zăpadă. 
Zăpada în lumina soarelui este altceva, pentru ei, decât zăpada nopții polare, 
la fel zăpada proaspătă faţă de cea înghețată. Atunci când nu-ţi vine un 
cuvânt_pe limbă , când ai un lapsus, înseamnă că nu l-ai folosit gândind? 
Învăţarea gândirii şi vorbirii la copii nu pot fi despărțite. Cu toate acestea, 
cea mai uzitată metodă de învăţare a unor cuvinte noi este prin a-i arăta 
obiecte. Chiar şi abecedarul este astfel întocmit, atunci când vrem să-i 
învăţăm pe copii cum să gândească cuvinte şi să le scrie. Ne ajutăm prin 
imagini. 


Câteodată n-ai cuvinte să-ți exprimi gândul, nu găseşti un cuvânt potrivit. 
După cum spuneam, simţi uneori nevoia să foloseşti un cuvânt dintr-o limbă 
străină, sau chiar să inventezi un cuvânt, să preiei un cuvânt elin sau unul 
latin şi să le dai o folosință apropiată gândirii tale. De aceea, avem şi atâtea 
neologisme în limbile moderne. Spre exemplu, franceza modernă a fost 
reconstruită (în sec 16-17) preluând foarte multe cuvinte latine. Nu mai 
vorbesc, în limbajul folosit de ştiinţe, limbaj uneori preluat şi în vorbirea 
curentă s-a folosit şi se folosesc curent asocieri de cuvinte latine, eline, sau 
de alte origini pentru a denumi o noţiune nouă. Spre exemplu: tele-fon, 
radio-fon, caseto-fon, tele-fax, baro-metru etc. Aceste noi cuvinte nu erau 
necesare, dacă nu era o gândire pe care n-o puteam exprima şi care desemna 
o nouă realitate. 


Tot din necesitate (cum altfel s-ar putea) au apărut şi cuvintele comune cum 
sunt cele de casă, de masă, de pâine, de apă, grâu, câmp, pădure, lemne 
ş.a.m.d. Odată noțiunile formate în minte prin experienţa de zi cu zi, prin 
imaginile ce se tot repetau, a apărut şi nevoia de a comunica , nevoia ca 

oamenii să se poată înțelege între ei şi în absenţa obiectelor ce puteau fi 
arătate. Să vedem un exemplu de noţiuni şi de cuvinte formate din 
necesitatea de exprimare şi de comunicare. Noţiunea de zăpadă pentru 
oamenii regiunilor temperate, ca şi cuvântul care o exprimă, este acelaşi 
pentru fiecare comunitate în parte. Indiferent dacă zăpada este proaspăt 
depusă, dacă este în lumina soarelui de dimineață sau la asfințit, dacă o 
vedem la lumina lunii, ea este zăpadă, aceeaşi zăpadă. Nu la fel este pentru 
eschimoşi, pentru locuitorii zonelor arctice, unde o zi şi o noapte înseamnă 
un an. Pentru ei, este alta zăpadă in lumina soarelui răsare sau a soarelui 
apune, altă zăpada proaspăt ninsă. Ei au diverse nume pentru diversele feluri 
de a fi ale zăpezii. În universul lor, zăpada şi-a multiplicat fiinţa. Probabil că 
pentru ei este o necesitate, zăpada şi gheaţa fiind tot peisajul pe care îl au. 
Cuvântul, în acest caz a urmat gândului care a impus mai multe noțiuni de 
zăpadă şi de gheaţă. 


Această relație dintre gând şi cuvânt, care este un mister, este asemănătoare, 
după cum spuneam, cu cea dintre ou şi găină. Care a fost mai înainte? Care 
este determinant? Care este mai important? Este foarte greu de gândit 
formarea unor noțiuni fără sprijinul cuvintelor. Cu siguranţă că la noțiunile 
mai evoluate şi la cele care se formează astăzi, cuvântul participă 
determinant. Chiar şi la îmbogățirea celor curente, tot cuvântul este vinovat. 
Gândirea şi cuvântul merg împreună, se ajută reciproc. Ce altceva este 
vorbirea decât un instrument de comunicare, complexitatea gândului care mă 
chinuie, care mă scoală din somn şi pe care vreau, uneori, să-l prind într-un 
cuvânt nou? O să-mi spuneți că omul este influenţat psihologic prin cuvânt. 
Că în hipnoză, un cuvânt îţi poate declanşa trăiri de o intensitate egală cu 
realitatea şi nu este altceva decât un flux al gândirii. Chiar şi în realitatea 
virtuală este o minciună pentru că este numai o realitate transmisă electronic 
şi care impresionează văzul şi tactul. 


Este adevărat ce-mi spuneţi şi nimeni nu vă va contrazice, cuvântul şi gândul 
sunt îmbrățişate în sufletul nostru. Nu ştiu dacă aţi asistat vreodată la o 
şedinţă de hipnoză. Dar puteți să întrebaţi pe cineva care o practică. Nu ştim 
sigur care este mecanismul de realizare a hipnozei, dar ea este declanşată, 
întreținută şi condusă, prin cuvânt. Un om în stare de hipnoză poate trăi cele 
mai curioase experienţe, dar numai ceea ce în trezie ar fi de acord să facă. 
Aţi văzut cum reacționează un om în transă hipnotică atunci când 1 se cere să 
facă ceva cu care nu ar fi de acord? Refuză să execute. De aceea, sunt 
dificultăţi în întrebuinţarea hipnozei ca armă de luptă. Nu ştii când şi de ce, 
un ordin poate fi blocat şi să nu mai fie executat. Se preferă inducția chimică 

a stării de schimbare a voinţei, mai bine zis de anihilare a voinţei, pentru că 
ce vrem, nimeni nu poate schimba în nici un fel. Este ceva în gândul nostru 
cel mai ascuns, dar care este numai al nostru, şi care indiferent de cuvintele 
folosite, de comenzile date din afară, va executa numai ceva cu care este 
compatibil şi nu orice ordin. Gândul nostru este destul de independent atunci 
când are de apărat ceva important şi nu se poate lăsa modelat oricum de 
instrumentul cuvintelor, de inducția prin cuvânt. 


Încerc să susţin diferența de fond dintre gând şi cuvânt cu toate că pentru cei 
mai mulți care se preocupă de acest domeniu pare că nu este o diferență 
importantă. După cum am spus, uneori ai în minte gândul tău pe care nu poţi 
să-l exprimi uşor în cuvinte. Cred că filosofia prin metafore pe care o 
propune Lucian Blaga încearcă să suplinească această dificultate de a ne 
exprima gândul, de a ne exprima ideile noastre într-un mod cât mai simplu, 
în cuvinte. Da! exprimarea în cuvinte potrivite gândului nu ne este totdeauna 
la îndemână şi avem nevoie să găsim o modalitate de a spune ce vrem. 
Atunci putem folosi cu succes metafora. O să spuneţi că în acest fel ne 
alăturăm mai mult poeziei. Mai întâi, poezia este în esenţa ei metaforă, aşa 
cum ne spune Blaga, chiar atunci când nu prea foloseşte metafore, este 
metaforă pură. Apoi, poeticul, creaţia, fie ea artă, ştiinţă sau filosofie, este 
ceea ce ne caracterizează pe noi oamenii şi dintotdeauna am încercat şi vom 
încerca să dezvăluim misterele în orizontul cărora trăim, dezvăluire pe care o 
putem încerca numai creând. Copilul creează în joaca lui. Tot ce este joacă 
la copil este sub semnul creației. Atunci când citim o carte, ascultăm muzica 
sau privim ceva ce ne pare frumos, creem, mintea noastră nu poate sta 
leneşă, ea creează în tot ce facem noi. Chiar şi atunci când ne plafonăm, 
când refuzăm conştient creația, ea mai persistă în gândul nostru încercând să 
ne scoată din platitudinea morți. Să ne reîntoacem la diferența dintre gândul 
nostru şi cuvintele pe care le putem folosi pentru a-l exprima. Atunci când 
simțim ceva, tot un gând este, el poate fi ceva neclar, difuz, dar tot un gând 
este. Ceea ce simțim fizic ca o durere, o suferință de boală, este tot un gând, 
de cele mai multe ori foarte greu de exprimat. Evident este asta la o 
consultație medicală când îl rogi pe pacient să-şi descrie suferința în 
amănunt. Este câteodată penibil, el este singurul care a simțit şi nu-şi găseşte 
cuvinte potrivite cu care să spună ce a simțit. Poate că atunci n-a dat 
importanță amănuntului, dar memoria îl poate ajuta să-şi amintească aceste 
amănunte şi, încet, încet, îşi poate exprima ce a simțit, gândul lui. De data 
aceasta, mai ales prin comparații: "mă doare ca o tăietură de cuţit” , " ca o 
lovitură de ciocan", "parcă merg pe ace". Dacă avem nevoie de comparații în 

viaţa zilnică pentru a ne putea exprima câte un gând, de ce să ne mire că 
filosofia poate folosi cu succes metafore în acelaşi scop? 


Să încercăm să ascultăm şi părerea unui mare scriitor. "... je me rappelle que 
c'est cette automne-la, dans une de ces promenades, pres du talus broussailleux qui 
protege Montjouvain que je fus frappe pour la premiere fois de ce dsaccord entre nos 
impressions et leur expression habituel"(Marcel Proust, A la recherche du temps perdu; 


I,Ed. Gallimard, 1954, Bibliotheque de la Pleiade, papier bible; p.155). Impresia se 
transformă în gând şi cel mai fin observator pe care l-a avut vreodată 
disciplina literelor îşi dă seama că uneori nu poate exprima în cuvinte ceea 
ce vede , ce aude, tot ceea ce îi impresionează simțurile. Atunci veţi înțelege 
de ce noi, cei care avem o posibilitate de exprimare medie avem nevoie, sau 
preferăm, să arătăm cu degetul un apus de soare sau să descriem cu un gest 
larg ceea ce vedem şi ni se pare că este splendid, rămânând în acelaş timp 
tăcuţi, în loc să încercăm traducerea în cuvinte. Uneori, din păcate, folosim 
în exces şi nejustificat articolele demonstrative: aia, ăsta, asta, ăla. 


Când nu ne vine un cuvânt potrivit pentru a exprima ceva, ce se întâmplă? 
Căutăm în memoria noastră un cuvânt, pe care-l avem desigur, şi care să se 
asemene cât mai mult cu ceea ce avem în gând. La nevoie, chiar inventăm 
unul nou pentru că nu-l avem pe cel perfect. Oricât am vrea altceva, 
cuvintele pot avea viaţa lor proprie numai după ce intră în folosință, după ce 
le folosesc mulți. Valoarea unui cuvânt se realizează numai în întrebuințare 
pentru că poate exprima, singur sau împreună cu alte cuvinte, un gând. Altfel 
spus, lumea cuvintelor ca un tot, indiferent de limba particulară de 
exprimare, acoperă lumea gândurilor noastre? Nicicum. Mai rămâne 
întotdeauna ceva. Lumea cuvintelor încearcă să acopere parțial universul 
gândurilor noastre pentru că numai gândul zboară, cuvintele încearcă să se 
țină după el. Când nu poate, şi asta se întâmplă destul de des, ne rămâne 
posibilitatea de a folosi o explicaţie mai lungă cu care să înlocuim un cuvânt 
care ne lipseşte. Mai avem o posibilitate, atunci când nu numai un cuvânt ne 
lipseşte, atunci când nu găsim cuvinte pentru a exprima o idee, de obicei 
ceva nou sau ceva ce ar fi mai greu de înțeles, atunci putem folosi o 
metaforă. Uneori o metaforă este o lungă explicaţie cu care încercăm să 
cuprindem sfera noțiunii de care povestim. Putem să creem o imagine, ceva 
asemănător cu ceea ce vrem să spunem. În poveştile copilăriei mele 
personajele fantastice reuşeau să vină cu viteza gândului acolo unde voiau. 
Mult timp am pierdut atunci ca să înțeleg ce înseamnă viteza, ca gândul. 
Până la urmă am fost de acord că nu poate exista o viteză mai mare. Poţi fi 
în acelaşi moment oriunde vrei. Era un gând de copil dar povestitorii erau 


159 


adulți şi ei au "simţit" că nimic nu poate concura gândul, atunci când mi-au 
dat nişte explicaţii naive. Doar azi am început să înţeleg, pentru că numai 
gândul poate pătrunde oriunde, oricât de adânc, oricât de departe. Un mit 
frumos. Un mit? Dacă teoria Big Bang-ului are în ea ceva adevărat, aşa cum 
am mai discutat, atunci viteza luminii nu se deosebeşte prea mult de o viteză 
de melc, pentru că viteze ameţitoare au fost posibile în primele secunde ale 
universului. De aceea mitul vitezei gândului, perpetuat de poveştile 
copilăriei, este bine că rămâne viu în mintea noastră, cea fragedă, gândul ne 
poate duce unde nici nu bănuim. 


Poate că de aceea fiecare ascultător al unui concert recreează el singur ceea 
ce aude după mintea şi după gândul lui. Pentru fiecare dintre noi, aceeaşi 
interpretare a unei simfonii de Mahler sună altfel. Tot astfel, fiecare cititor al 
unui roman citeşte altceva, înțelege altceva. Explicaţia este prezenţa matricei 
stilistice ce este încărcată cu categoriile, divers modelate, ale inconştientului, 
aceste filtre, aceste matrițe, prin care toate percepțiile sunt individualizate. 
Ce bine că individualitatea noastră este atât de puternică! Ce bine că avem 
gândul şi cuvântul! 

Coperta IV 


A. Geo Săvulescu. Născut la 12 Aprilie 1932, la Bucureşti. Tatăl, medic 
reumatolog, editor în 1935 al Revue de Sensibilisation. Inovator în 
terapeutica bolilor reumatismale. Mama, dintr-o familie de avocaţi. 
Absolvent al facultății de Medicină Generală din Bucureşti, 1958. Atras de 
problemele fundamentale ale vieții ca şi ale omului, de marile întrebări la 
care nu se poate răspunde, se înscrie în 1966 la Facultatea de Filosofie, 
Universitatea din Bucureşti, continuându-și activitatea normală de medic. 
Absolvent al facultăţii de Filosofie în 1970. Medic primar de Medicină 
Generală, 1971. Se specializează în homeopatie, 1984-1987, fiind atras, în 
continuare, de domeniile fundamentale ale cunoaşterii ca şi de ceea ce este 
încă neexplicat dar adevărat. Editor al Revistei de Homeopatie, 1993- 1997, 
Editor al colecției Focul Veşnic Viu din 1993. 

